Jane Costello 

Aproape 
căsătoriţi 




v. .o 



Cuprins 



Capitolul 1 6 

Capitolul 2 8 

Capitolul 3 12 

Capitolul 4 15 

Capitolul 5 17 

Capitolul 6 22 

Capitolul 7 25 

Capitolul 8 30 

Capitolul 9 33 

Capitolul 10 38 

Capitolul 11 42 

Capitolul 12 47 

Capitolul 13 52 

Capitolul 14 55 

Capitolul 15 60 

Capitolul 16 64 

Capitolul 17 68 

Capitolul 18 70 

Capitolul 19 72 

Capitolul 20 74 

Capitolul 21 78 

Capitolul 22 81 

Capitolul 23 87 

Capitolul 24 91 

Capitolul 25 96 

Capitolul 26 100 

Capitolul 27 106 

Capitolul 28 110 

Capitolul 29 113 

Capitolul 30 116 

Capitolul 31 119 

Capitolul 32 122 

Capitolul 33 124 

Capitolul 34 127 

Capitolul 35 130 

Capitolul 36 135 



Capitolul 37 138 

Capitolul 38 143 

Capitolul 39 145 

Capitolul 40 148 

Capitolul 41 152 

Capitolul 42 154 

Capitolul 43 158 

Capitolul 44 160 

Capitolul 45 162 

Capitolul 46 167 

Capitolul 47 169 

Capitolul 48 173 

Capitolul 49 174 

Capitolul 50 178 

Capitolul 51 182 

Capitolul 52 184 

Capitolul 53 186 

Capitolul 54 189 

Capitolul 55 193 

Capitolul 56 196 

Capitolul 57 198 

Capitolul 58 200 

Capitolul 59 203 

Capitolul 60 205 

Capitolul 61 207 

Capitolul 62 211 

Capitolul 63 215 

Capitolul 64 218 

Capitolul 65 221 

Capitolul 66 226 

Capitolul 67 228 

Capitolul 68 232 

Capitolul 69 236 

Capitolul 70 239 

Capitolul 71 242 

Capitolul 72 245 

Capitolul 73 250 

Capitolul 74 254 

Capitolul 75 257 

Capitolul 76 260 



Capitolul 77 264 

Capitolul 78 268 

Capitolul 79 273 

Capitolul 80 276 

Capitolul 81 279 

Capitolul 82 282 

Capitolul 83 286 

Capitolul 84 289 

Capitolul 85 291 

Capitolul 86 293 

Capitolul 87 296 

Capitolul 88 301 

Capitolul 89 305 

Capitolul 90 308 



Capitolul 1 



încerc din răsputeri să creez impresia unui călător sofisticat, 
dar nu sunt deloc convinsă că-mi iese. 

Privind retrospectiv, probabil că m-am dat de gol imediat după 
ce am testat cu entuziasm prea multe parfumuri în duty-free, 
emanând în cele din urmă o aromă atât de puternică încât ar 
putea trezi pe cineva din comă. 

Sunt dezamăgită şi de topul meu de bumbac în stil etnic, cel 
despre care credeam că arată ca unul cumpărat din vreun loc 
fabulos de exotic din Pacificul de Sud - până când am descoperit 
că eticheta cu preţul ieşea afară, dezvăluind că, de fapt, costase 
44,99 de lire la Monsoon. 

Şi poate că nici faptul că am ajuns prima la Poarta 65, depăşind 
un grup numeros de turişti cu cel puţin o jumătate de oră, nu m-a 
făcut să arăt chiar atât de descurcăreaţă pe cât aş fi sperat. 

Acum, că mă aflu în aer la propriu, e la fel: statutul meu de 
amator într-ale călătoriilor pe distanţă lungă e dezvăluit fără milă 
la fiecare pas. 

în momentul de faţă, încerc să aşez în echilibru toate ambalajele 
goale rămase de la masa oferită pe o tavă ridicol proporţionată şi o 
cană cu cafea imposibil de băut, fără să o vărs în poala vecinului 
meu şi să-i provoc arsuri de gradul trei pe instrument. E o variantă 
reală de KerPlunk, toate ameninţând să se răstoarne la cea mai 
mică adiere de vânt. 

Spre deosebire de americanul de lângă mine - el şi-a aşezat 
ingenios pliculeţul cu parfum de lămâie în cana goală de ceai şi a 
pus unul peste altul pacheţelele de sare şi piper şi cutiuţa de unt 
în caserola în care fusese friptura delicioasă de vită eu m-am trezit 
cu un talmeş-balmeş de plastic şi resturi de folie de aluminiu. 

— Să vă ajut, doamnă? mă întreabă stewardesa, luându-mi tava 
înainte să pot să împiedic cuţitul să se răstoarne pe masă. 

— Hopa! strig eu, exclamaţie deloc conformă cu statutul de 
pasager cosmopolit, cum mi-ar plăcea să fiu. 

îl ridic să-1 dau stewardesei, dar ea a plecat deja, împingând 
căruciorul pe culoar şi aproape lovind coatele câtorva pasageri. 

Arunc o privire alături şi-mi dau seama că vecinul meu priveşte 
cu suspiciune spre cuţit. 



— Ei bine, cine ştie când o să am nevoie de un cuţit de plastic 
mânjit cu unt? spun eu ridicând din umeri, 
îmi zâmbeşte. 

Nu e un zâmbet conspirativ, ci unul care ascunde o sclipire de 
amuzament. E compătimitor faţă de biata creatură de lângă el, 
care, în mod sigur, a primit o zi liberă de la ospiciu. 

Mă las pe spate pe scaun, murmurând în gând un cântec care 
se difuza mereu la radio când eram mică şi mama ardea inevitabil 
masa de duminică: „Plec cu avionul... la la la... la la la la la la la..." 

Nu-i nimic. Sunt sigură că o să-mi aduc aminte versurile. Şi, 
oricum, senzaţia contează. Cântecul e despre noi începuturi, cred. 
Despre cum să mergi mai departe. Despre descoperirea unei lumi 
noi. 

Exact ceea ce fac eu acum. 

însă, după cum probabil că v-aţi dat seama, n-am mai zburat 
până acum la capătul lumii de una singură: un zbor scurt, până la 
Barcelona, pentru o petrecere a burlăciţelor, da; două săptămâni 
cu iubitul în Turcia, nicio problemă; o săptămână cu fetele în 
sudul Franţei, hai, fie! 

Dar 6 000 de kilometri peste Atlantic? Şi poate pentru 
totdeauna? 

Nu. 

Şi... iată-mă făcând-o. Cu toate că mi-aş dori s-o fac cu mai 
mult stil. 



Capitolul 2 



Când eram în şcoala primară, pe prietena mea cea mai bună o 
chema Elizabeth. Era de origine jamaicană, dar avea cel mai 
puternic accent de Liverpool - atât de puternic că ar fi putut 
desfunda o toaletă. 

încă de la zece ani, Elizabeth ştia ce voia să facă în viaţă: să 
vadă lumea. Dorea să escaladeze munţii, să ia la pas pădurile 
tropicale şi să vadă cât mai multe locuri diferite, să cunoască cât 
mai mulţi oameni diferiţi. Am aflat anul trecut că absolvise la 
Oxford, că a călătorit doi ani şi că acum lucrează pentru Crucea 
Roşie în Stockholm. 

Spun asta doar pentru a sublinia un lucru: dacă ar exista o 
scală cu care să măsori cât de aventuros ai fost la douăzeci de ani 
- după înţelepciunea populară - probabil că viaţa lui Elizabeth ar fi 
la o extremă, şi a mea la cealaltă. 

în ultimii şapte ani, mai precis până vinerea trecută, de fapt, am 
lucrat ca îngrijitoare la o grădiniţă în Woolton, o suburbie a 
Liverpoolului care se crede elegantă. De fapt, mă subapreciez 
puţin: în momentul plecării ajunsesem asistent manager (cel mai 
tânăr pe care îl avuseseră, după cum îi informează mama, în 
primele treizeci şi două de secunde de conversaţie, pe toţi cei pe 
care-i întâlneşte). 

Această realizare nu reflectă vreo ambiţie nemăsurată, ci 
simplul fapt că îmi place ceea ce fac. Chiar îmi place. Ceea ce 
constituie o permanentă uşurare, ţinând cont că am început 
această carieră după ce am renunţat la Drept în primul an (ceva ce 
mama le spune tuturor celor pe care-i întâlneşte, în următoarele 
treizeci şi două de secunde ale conversaţiei). 

Adevărul e că grădiniţa Bumblebees se află la exact şase minute 
de mers pe jos de casa în care am crescut, la douăzeci şi două de 
minute de mers cu maşina de spitalul în care ra-am născut şi atât 
de aproape de fosta mea şcoală încât, dacă priveşti pe vârfuri din 
podul maternităţii, încă mai poţi vedea inscripţia care se referea la 
un pupic pe care cică i l-aş fi oferit lui Christopher Timms în clasa 
a şasea. (Apropo, asta era o tentativă de ironie! La şaptesprezece 
ani, Christopher Timms era renumit pentru faptul că-şi aprindea 
propriile pârţuri cu o asemenea regularitate încât avea nevoie de 
propria Unitate Specială pentru Combaterea Incendiilor.) 



Viaţa liniştită pe care am dus-o în cei douăzeci şi opt de ani ai 
existenţei mele este - sunt perfect conştientă - uşor tragică, dar 
am o scuză bună. Ba nu. Două scuze: am găsit o slujbă pe care o 
iubeam şi un bărbat pe care-1 adoram. 

Şi, atunci, de ce să vreau să renunţ la ele? 

îmi schimb poziţia pe scaun într-o altă încercare zadarnică de a 
mă simţi confortabil. E un spaţiu care n-ar frece normele UE nici 
pentru transportul găinilor, darămite al oamenilor. 

Dar nu are rost. Fundul mi-a amorţit de două ore bune şi nu 
cred că mi se va dezmorţi în curând. 

îmi ridic rucsacul, căutând ceva - orice - de făcut, şi-mi scot 
oglinda să mă admir. Nu e o experienţă plăcută. 

Nu sugerez că, în condiţii normale, aş ameninţa contractul cu 
L'Oreal al Evei Longoria, dar, până de curând, am fost relativ 
mulţumită de cum arăt. Am moştenit o structură osoasă bună de 
la tata, picioare frumoase de la mama şi - după mulţi ani de 
angoase - am învăţat să trăiesc cu abdomenul scândură pe care, 
din păcate, nu l-am moştenit de la niciunul. Acum însă, trăsătura 
mea cea mai evidentă nu sunt ochii negri sau gura plină pentru 
care mi se făceau complimente, ci tenul, care e atât de palid încât 
arăt ca şi cum aş avea nevoie de o pensulă şi de puţină culoare. 

Acum câteva săptămâni, mi-am luat unul dintre 
autobronzantele acelea de tip spray, să văd dacă „strălucirea 
arămie naturală" din reclamă mă ajută. Din păcate, genunchii şi 
coatele au căpătat o nuanţă atât de portocalie încât sunt convinsă 
că esteticianei care 1-a aplicat îi plăcea să-1 tragă şi un pic pe nas. 
Cireaşă de pe tort a fost că, în mai puţin de o lună, silueta mea 38- 
40 - pe care o credeam atât de definitivă încât mă plângeam de ea 
de cel puţin două ori pe zi - a fost cumva înlocuită cu una care e 
cu exact şapte kilograme şi jumătate mai rotundă (şi continuă să 
crească). 

Da, aţi citit bine: şapte kilograme şi jumătate. Dacă nu v-aţi dat 
seama până acum că e posibil să te îngraşi atât de mult într-un 
timp atât de scurt, atunci vă asigur că nici eu nu ştiam. Dar e 
posibil, iar eu ra-am îngrăşat. Probabil pentru că mi-am petrecut 
ultimele luni mâncând nervos cât pentru doi. 

Care a fost cauza tuturor acestor lucruri? 

Ce credeţi? Un bărbat, evident. Bărbatul meu. Sau, cel puţin, 
era bărbatul meu. 

Acum pot spune că Jason Redmond - contabil ambiţios, 



campion de biliard, iubit de prieteni şi de părinţi deopotrivă şi, ah, 
iubirea vieţii mele - nu mai corespunde acestei descrieri. 

Indiferent câte nopţi am stat trează vărsând lacrimi amare în 
pernă; indiferent câte ore am petrecut ascultând-o pe Leona Lewis 
la iPod; indiferent de câte ori mi-am însoţit prietenii bine 
intenţionaţi în barurile de karaoke şi m-am străduit să fiu 
convingătoare în timp ce cântam din răsputeri / will survive. (OK. 
„O să mă scufund în adâncurile disperării până când mă sună din 
nou" nu are aceeaşi rezonanţă.) 

îmi închid oglinda şi o arunc înapoi în rucsac. 

— Vă trebuie un formular I-94W, doamnă? mă întreabă 
stewardesa, răsărind lângă umărul meu. 

— Ăăă, de ce nu? răspund eu, luându-1 din mâna ei cu 
relaxarea cuiva care completează aşa ceva la fiecare două 
săptămâni, când zboară până la Buenos Aires pentru o partidă de 
polo. 

După ce pleacă, arunc o privire pe câmpurile formularului, 
întrebându-mă dacă e necesar în cazul meu. 

— Aveţi paşaport britanic? mă întreabă vecinul american. 
Aranjându-şi perna în formă de U, un obiect pe care l-am râvnit în 
ultimele şase ore. 

— Ăă. . . da, răspund suspicioasă. 

— Atunci, dacă mergeţi în State doar pentru vacanţă, trebuie 
să-1 completaţi. 

îmi zâmbeşte. 

— A, da... ştiu, mint eu. Adică, e mai mult decât o vacanţă, 
dar. . . 

— Emigraţi în State? 

— Am o viză de muncă de un an, îi explic eu, îndesând 
formularul în buzunarul scaunului din faţă, lângă cuţitul de unt şi 
cele două pahare de plastic cu resturi de Diet Pepsi pe fund. Aşa 
că voi sta acolo cel puţin douăsprezece luni; asta dacă nu mă dau 
afară înainte! 

îmi zâmbeşte din nou, dar de data asta nu mai e nici măcar 
zâmbetul compătimitor. E genul de zâmbet pe care i-1 arunci unui 
terorist sinucigaş ca să-i insufli o stare de calm în timp ce încerci 
să-ţi dai seama unde sunt ieşirile de urgenţă. 

— Doamnelor şi domnilor, vă vorbeşte căpitanul, anunţă o voce 
cu accent britanic printr-un difuzor pârâitor. în scurt timp, vom 
ateriza pe JFK... 



Mă îndrept pe scaun şi trag aer în piept. 
Viaţă nouă, atenţie că vin! 



Capitolul 3 



Suntem atât de bombardaţi de cultura americană în Marea 
Britanie, încât uneori e imposibil să privim Statele Unite ca pe o 
ţară străină. Şi, totuşi, din clipa în care cobor din avion, aeroportul 
JFK nu mi-ar putea părea mai străin nici dacă s-ar afla în cel mai 
îndepărtat punct de pe Jupiter. Mă învârt prin sala de aşteptare a 
aeroportului, încercând să nu petrec prea mult timp analizând 
panourile de zbor cu o expresie pierdută pe faţă, să dau cuiva 
impresia că nu ştiu ce fac, şi sunt înconjurată de sunete şi de 
imagini necunoscute mie: accente care fac ca vocalele mele să pară 
atât de britanice încât mă simt de parcă aş da o probă de 
prezentator de ştiri la BBC în 1953; cuvinte pe care le recunosc - 
diapers, cell phones, mommies, zip codes 1 dar pe care nu le-am 
folosit niciodată. Şi e o atmosferă agitată de fast-food care face ca o 
parte din mine să fie nerăbdătoare, iar cealaltă să tânjească după 
un loc unde se vinde un pateu ca lumea, cu carne, şi un ceai care 
a fost fiert cât trebuie, câteva zile. 

Am avut o senzaţie premonitorie săptămâna trecută, când am 
vorbit la telefon cu noii mei angajatori. Voi fi bona lui Summer (trei 
ani şi jumătate) şi a lui Katie (doi ani), fiicele lui Josh şi Karen 
Ockerbloom. Familia Ockerbloom deţine propria agenţie imobiliară 
în afara oraşului Kalamazoo, Michigan - destinaţia mea finală - şi 
par de treabă. Chiar de treabă. Şi incredibil de... americani. 

Karen şi-a dat toată silinţa să sublinieze cât de încântaţi sunt ea 
şi Josh să mă primească în casa lor - „o bonă englezoaică de 
încredere". 

Pe deasupra, voi avea propria mea maşină (un SUV - mulţumită 
lui Google, ştiu acum că nu e vorba despre gradul de protecţie al 
unei loţiuni solare), nu va trebui să fac treabă în casă (au personal) 
şi ar vrea să merg cu ei în vacanţă în Bermude luna viitoare, cu 
toate cheltuielile incluse. 

Simt că-mi vibrează mobilul. Am primit un mesaj nou de la 
agenţia la care m-am înscris, British Supernannies. Se pare că 
sunt foarte buni - agenţia britanică cu cea mai rapidă creştere din 



1 Varianta americană pentru nappy, mobile phones, mummies, postcodes - folosite în 
engleza britanică. In traducere: scutece, telefoane mobile, mămici, coduri poştale (n.tr.) 



America - deşi, după numele ales, modestia nu e specialitatea lor. 

„Un mesaj pentru Zoe Moore" se aude vocea lui Margarret, 
secretara uşor senilă cu care am discutat în ultimele: săptămâni, 
„îmi pare foarte rău, Zoe, dar s-a schimbat planul. Te rog, sună- 
mă când poţi şi, foarte important, înainte să iei avionul de 
legătură." 

Urmează o conversaţie lungă - şi încerc să nu mă enervez prea 
tare - din care rezultă că nu mai merg la Kalamazoo. Merg la Hope 
Falls, care e aproape de Boston. Ceea ce înseamnă că nu voi mai 
locui cu Karen şi Josh, nici nu voi mai conduce SUV-ul lor, nici nu 
voi mai merge în Bermude. Hope Falls 2 ? Puteţi să o mai spuneţi o 
dată. 

Acum merg la doamna Miller, o mamă singură, ca să am grijă 
de cei doi copii: Ruby, care are aproape şase ani, şi Samuel, care 
tocmai a împlinit trei. Se pare că a fost o schimbare de ultim 
moment. Karen şi Josh au bonă, o fată din Surrey care a fost la ei 
anul trecut şi care a devenit brusc disponibilă după ce s-au înţeles 
pentru o mărire de salariu. 

îmi iau rucsacul şi mă forţez să afişez atitudinea „Thelma şi 
Louise" şi să-mi aduc aminte că sunt o femeie puternică, 
încrezătoare şi independentă, care e mai mult decât fericită să 
trăiască la limită şi să-şi schimbe planurile când e necesar - chiar 
şi atunci când asta înseamnă că Bermudele ies din discuţie. 

Mă îndrept spre un magazin să cumpăr o sticlă de apă şi, când 
ajung la casă să plătesc, planturoasa vânzătoare afro-americană 
îmi aruncă un zâmbet. 

Nu, nu. Nu e bine. Un zâmbet e prea puţin spus. E genul de 
rânjet pe care te -ai aştepta să-1 aibă o femeie care tocmai a slăbit 
şase kilograme, a câştigat la loterie şi a găsit cea mai frumoasă 
pereche de pantofi pe care i-a văzut vreodată... la reduceri. 

— Mergeţi într-un loc frumos, doamnă? îmi zâmbeşte ea larg. 

— La Boston. Cu serviciul, răspund eu suficient de vag pentru 
ca restul oamenilor de la coadă să-şi imagineze că sunt o avocată 
specializată în drepturile omului, pe cale să îndrepte o eroare 
judiciară sau două. 

— La Boston, hm? Distracţie plăcută. 



2 Joc de cuvinte: Hope Falls e numele localităţii, dar, tradus ad litteram, înseamnă „Nu mai 
e nici o speranţă (n.tr.) 



— Mulţumesc. 

Iau sticla şi încerc s-o pun în rucsac înainte să mă îndepărtez. 
Dar şnurul de sus nu se clinteşte. îmi eliberez mâinile luând 
poşeta în dinţi, apoi încerc să îndes sticla în buzunarul din faţă. 
Dar, pur şi simplu, nu merge. Nu uşor, oricum. 

împing, trag şi înghesui, dar sunt departe de a reuşi să bag 
sticla în geantă şi dureros de conştientă de coada care se măreşte 
în spatele meu. 

Cum femeia de lângă mine mormăie de ciudă şi-şi dă ochii peste 
cap, rup baierele buzunarului din spate, îndes sticla în el şi-mi 
îndrept spatele revoltată. 

Tocmai în acest moment, închizătoarea poşetei mele, pe care 
încă o ţin între dinţi, prinde viaţă. Se deschide şi banii ţâşnesc ca 
şi cum aş vomita monede de doi penny. Femeia din spate arată de 
parcă şi-ar fi pierdut cheful de viaţă. Alţii se grăbesc să mă ajute, 
în timp ce eu stau ghemuită, încercând stângace să-mi adun banii. 

Obrajii îmi sunt în flăcări. 

— Ăă, mulţumesc... oh, scuze, eu... ăăă, mulţumesc frumos, 
scuze... mă bâlbâi eu. încercând să dispar cât mai repede, îmi pun 
poşeta goală între genunchi şi mă împleticesc spre ieşire cu braţele 
pline de monede, cârduri bancare şi cu rucsacul, forţându-mă să 
ignor chicotelile înfundate. 

— O zi bună, doamnă! îmi strigă vânzătoarea, în timp ce dispar 
după colţ, sperând să înţeleagă de ce nu-i răspund. 



Capitolul 4 



După ce am luat monorailul până în Grand Central Station, mă 
pun pe aşteptat trenul spre Boston şi-mi scot revista. în timp ce o 
răsfoiesc, simt pe cineva aşezându-se lângă mine şi un val de 
aftershave care îmi stârneşte imediat simţurile. 

Calvin Klein Truth. L-aş recunoaşte oriunde. E aftershave-ul cu 
care se dădea Jason cu religiozitate, în fiecare dimineaţă, imediat 
după ce-şi verifica frizura şi-şi îndrepta cravata, în felul pedant pe 
care am ajuns să-1 cunosc atât de bine. Uitând unde mă aflu, 
privesc în sus, cu pulsul accelerat. 

Dar nu e Jason. Normal că nu e Jason. Nu l-am văzut de 
aproape două luni, de ce-aş crede că e aici, în State? 

Vecinul meu, un tip îndesat de vreo patruzeci de ani, cu un 
breton anemic, îmi zâmbeşte timid. îi zâmbesc la rândul meu şi mă 
întorc la revista mea, chiar dacă am răsfoit-o din scoarţă în scoarţă 
de trei ori până acum. 

Eu şi Jason ne-am întâlnit când eu aveam douăzeci de ani, iar 
el douăzeci şi trei - o diferenţă mică de vârstă, dar atunci părea 
una de proporţiile diferenţei dintre Michael Douglas şi Catherine 
Zeta-Jones. 

Renunţasem deja la Facultatea de Drept, pe care o uram, şi 
eram ucenică la Bumblebees; el absolvise deja, petrecuse un an 
hoinărind prin Europa şi tocmai fusese acceptat într-un program 
pentru absolvenţi, la una dintre cele mai mari firme de 
contabilitate din Marea Britanie. 

Primul lucru pe care ar trebui să-1 subliniez este că Jason e cel 
mai atipic contabil pe care l-ai putea întâlni. Nu că aş avea ceva 
împotriva contabililor, dar percepţia publică asupra profesiei nu îi 
plasează la aceeaşi cotă cu un cercetător NASA mediu. 

Jason infirmă în totalitate acest mit. Sufletul oricărei petreceri, 
el e una dintre acele persoane cu mare lipici la toţi cei pe care îi 
cunoaşte, parc-ar fi un tub uman de gel Vidai Sassoon. Mi se 
părea fermecător, captivant şi absolut superb. întorcea capete 
oriunde ar fi mers. E adevărat, asta avea legătură şi cu faptul că, 
în anul în care ne-am întâlnit, Gareth Gates tocmai se clasase pe 
locul doi la Pop Idol şi trebuie spus că e vorba de mai mult decât de 
o mică asemănare între el şi ex-ul meu. 



Jason era genul clasic de băiat frumuşel şi acum, la treizeci de 
ani, e la fel. E cam slăbănog şi numai cu câţiva centimetri mai 
înalt decât mine, dar chipul şi zâmbetul lui sunt bestiale. El a fost 
Făt-Frumosul meu personal şi eram moartă după el. 

Sentimentele mele s-au cristalizat în ceea ce eram sigură - ba 
nu, în ceea ce ştiam - că era o iubire profundă, eternă. Asta nu 
înseamnă că, timp de şapte ani, ne-am uitat unul în ochii celuilalt 
ca nişte căţeluşi neajutoraţi. Dar ne ştiam defectele şi am 
continuat să ne iubim în ciuda lor. După atâta timp împreună, 
iubirea noastră nu mai era atât de pasională ca în primele zile. Dar 
era solidă. O iubire adevărată. Baza unei vieţi petrecute împreună. 
Sau asta credeam eu. 

Cum am putut să mă înşel atât de rău? 



Capitolul 5 



Sunt în tren de mai mult de trei ore şi mi-am petrecut cam 95% 
din timp vorbind. Lucru care - ca orice altceva care mă împiedică 
să mă gândesc la Jason (fie şi pentru moment) - nu poate fi decât 
pozitiv. Chiar dacă acum nu îmi mai simt fălcile. 

Prima persoană care s-a aşezat lângă mine a fost George 
Garfiled al II-lea, un urs de om, care s-a pensionat acum 
optsprezece ani după o carieră de pompier. Fusese la New York să- 
şi vadă nepoţii şi a fost atât de impresionat de faptul că sunt din 
Liverpool (pentru că de aici erau şi Beatles-ii) încât ai fi crezut că 
am câştigat o medalie olimpică. 

Apoi a fost Janice Weisberger, fost model de cincizeci de ani, cu 
un coc atât de perfect încât sunt sigură că era lipit cu Superglue. 
Se întorcea de la un seminar de cosmetică de două zile şi a fost 
amabilă să-mi prezinte un gel de curăţare pentru pielea cu 
probleme. Locuia la a doua casă de cineva care avea un văr care 
fusese la Liverpool pe la mijlocul anilor '80. După cum spunea ea, 
noi două aveam atâtea în comun. 

Apoi a apărut Earl, un artist în devenire, care vorbea atât de 
repede încât nu prea reuşeam să înţeleg decât fiecare al cincilea 
cuvânt, şi Kate, vânzătoare într-o librărie, care tocmai îşi părăsise 
iubitul după ce îl surprinsese încercând cămaşa de noapte a 
mamei sale. 

După ce a plecat Kate, mi-am dat seama brusc cât de mult m-a 
prins microbul acesta al călătorului singuratic. De fapt, pentru ce, 
Dumnezeule, mi-am făcut griji? 

La următoarea staţie, o doamnă în vârstă, cu părul ca vata de 
zahăr, o haină elegantă, încheiată până sus şi un cărucior de 
cumpărături din pânză, se urcă în grabă şi se aşază lângă mine. 

— Bună ziua! îi spun, zâmbindu-i în stilul american prietenos 
cu care am început să mă obişnuiesc. 

Nu răspunde. 

Fără să-mi fac prea multe griji şi pregătită să iau o pauză de 
vorbit, scot revista OK! pe care o cumpărasem în aeroportul din 
Manchester, ispitită de posibilitatea de a citi despre chestiuni 
precum tipul de tapet pe care Jordan şi Peter Andre îl au la budă. 
Rămân absorbită în lectură vreo cinci minute, dar nu pot să nu 



observ ce pune la cale vecina. 

Cu capul drept înainte - în aşa fel încât, pentru oricine 
altcineva, ar părea că sunt foarte atentă la nasul lui Jordan - îmi 
rotesc privirea într-o parte. 

Bătrânica scormoneşte în geamantan şi scoate o sticlă învelită 
într-o pungă de hârtie. Ceea ce n-ar însemna nimic, dar bănuiesc 
că sticla nu conţine un litru de Appletize 3 . Miroase a rachiu de 
casă de 70 de grade, ţinut în pivniţă vreo două milenii cel puţin. 

în timp ce dă pe gât din substanţa aceea nocivă, mă întreb dac- 
ar trebui să mă aşez pe un alt loc sau să continui să privesc 
fascinată. Dar trenul e plin şi sunt blocată. 

îmi petrec următoarele douăzeci de minute ale călătoriei 
citindu-mi revista şi prefăcându-mă captivată. într-un final, o bag 
la loc în geantă, observând abia atunci un plic care fusese ascuns 
la fund. îl ridic şi-1 cercetez pe o faţă, pe care mama scrisese de 
mână „Zoe". 

La patruzeci şi patru de ani, mama e destul de tânără - cel 
puţin în comparaţie cu părinţii celor mai mulţi dintre cunoscuţii 
mei. Şi, în ciuda etichetei de copil rebel pe care probabil că a 
primit-o după ce a rămas însărcinată cu mine la doar şaisprezece 
ani, realitatea - din câte am observat - este că nu e nici pe departe 
aşa. 

Ea şi tata au păşit spre altar înainte să împlinească vârsta 
legală la care avea voie să bea bere şi şi-au petrecut ultimii 
douăzeci şi opt de ani în nişte circumstanţe domestice fericite, 
obişnuite şi cât se poate de tradiţionale. 

Mama, deşi suficient de tânără ca să facă cumpărături la River 
Island şi să frecventeze un curs de step de patru ori pe săptămână 
cu Desy (prietenul ei gay), e - în multe privinţe - la fel ca oricare 
altă mamă. în mod sigur nu e mai puţin exagerat de mămoasă, 
după cum am descoperit când am anunţat că plec în această 
călătorie. N-a ascuns faptul că ar fi preferat să nu plec. Şi, când 
mama are o părere, nu ezită să şi-o facă cunoscută... 

15 iunie 

Dragă Zoe, 



3 Băutură răcoritoare cu suc de mere (n.tr.) 



Dacă tocmai citeşti scrisoarea înseamnă că te-ai hotărât să mergi 
pănă la capăt şi acum eşti în drum spre America. 

Ştii deja ce cred despre asta, deci nu are rost să ne mai certăm. 

Dacă asta simţi că trebuie să faci, atunci, evident, trebuie s-ofaci. 
După mine, cred că dac-ai rămâne aici l-ai putea înjura mai bine pe 
Porcul ăla Nenorocit. Ce modalitate mai bună să-i arăţi că viaţa 
continuă fără el? 

Apropo, Desy e de acord cu mine. Şi viaţa lui personală face ca Pe 
aripile vântului să pară plictisitoare, deci el ştie ce spune. In 
dimineaţa asta, am ieşit împreună după lecţia de step şi a 
recunoscut că Jason îi amintea mereu de tipul ăla pe care l-a adus 
cu el din vacanţa de la Sunny Beach, în Bolivia, de acum câţiva ani 
(sau era vorba de Bulgaria?). 

Iţi aduci aminte de el? Un tip frumuşel, cu un singur picior. Zicea 
că deschide un bar cu Desy, apoi a şters-o cu un vânzător de ziare 
din South Shields. Desy a fost distrus. Şi, deşi nu se poate compara 
cu ceea ce tocmai ţi s-a întâmplat, ideea e că nu eşti singură. 
Suntem o mulţime în jurul tău care ştim cum e. N-are rost s-o iau de 
la capăt cu acelaşi subiect. 

Tot ce te rog e să asculţi câteva sfaturi de la cineva care a trăit 
mai mult decât tine. 

Primul, fereşte-te de terorişti. Dacă vezi pe cineva că are un 
comportament suspect, sună-mă imediat (sau sună la poliţie). Al 
doilea, dacă ai cumva ocazia să-ţi faci un tatuaj, atunci cel puţin fă- 
ţi unul din alea şic, cu litere arăbeşti, cum are Angelina Jolie. Iţi 
spun asta ştiind ce i s-a întâmplat lui Mandy de la serviciu (Mandy 
de la contabilitate, care a fost la Vrei să fii milionar? nu cea de la 
marketing, care are alopecie.) E încă nervoasă după ce Brian s-a 
întors din excursia în Australia cu un tatuaj cu imaginea unui urs 
koala pe fund. Dacă te tentează chiar şi numai un pic, atunci, te rog, 
Zoe, închide ochii şi imaginează-ţi-l pe fundul tău cănd o să ai 
nouăzeci de ani. 

Şi - nu mă înţelege greşit - trebuie să-ţi supraveghezi greutatea. 
Tu aveai nişte picioare frumoase. Ştiu că dieta e ultimul lucru la care 
te gândeşti acum, dar probabil că aşa credea la un moment dat şi 
Britney Spears. 

Oricum, ţi-am spus ce aveam de spus. Asta înseamnă că tot ce 
mi-a mai rămas să-ţi spun, pentru ultima dată, e la revedere. Pa, 
scumpa mea, fetiţa mea. O să-mi fie dor de tine. 



Pupici, 
Mami 



Când termin de citit, ridic ochii şi văd că mai sunt câteva 
minute până la Boston. încep să-mi adun lucrurile, dar se 
întâmplă ceva neaşteptat. 

Trenul se zdruncină brusc. Doamna de lângă mine - cea cu 
sticla de rachiu - în mod clar nu stă bine pe picioare nici în 
momentele ei bune, iar acum e aruncată înainte, aproape 
răsturnată de pe scaun. Mă aplec s-o ajut să se ridice, dar trenul 
se zdruncină din nou, de data asta aruncând-o înapoi în scaun. 

Din păcate, nu doar ea cade pe spate. A doua zdruncinătură e 
suficientă ca să propulseze sticla pe care o ţine în mână direct spre 
mine, într-o mişcare foarte asemănătoare cu cea făcută de Tom 
Cruise în Cocktail. 

Sticla se varsă peste părul, faţa şi hainele mele, conţinutul ei 
părând să- mi intre instantaneu prin toţi porii. Sunt uimită şi 
incapabilă să înţeleg mai mult decât că acum miros de parcă m-aş 
fi spălat la subsuoară cu rachiu întreaga mea viaţă de adult. 

— Eu... ah, pfu... Am rămas fără cuvinte. 

— MECANIC NENOROCIT! urlă ea, ignorându-mă şi agitându-şi 
pumnul în aer. Arată ca o corcitură între Miss Marple şi Linda 
Blair din Exorcistul. 

Mă chinui să trec de ea trăgând bagajul după mine şi mă 
strecor - eu şi bagajul - în toaleta de la capătul vagonului. Cabina 
e îngrozitor de mică, dar ştiu că singura mea speranţă e să-mi 
strecor mâna prin fermoarul valizei, ca să scot un rând de haine. 

în timp ce-mi împing mâna, aproape sângerândă, ca să 
scormonesc înăuntru, îmi dau seama că singurele lucruri pe care 
le pot apuca sunt cele de deasupra. Cuprinsă de panică, îmi dau 
părul îmbibat cu alcool la o parte de pe faţă şi, într-un final, scot 
nişte lucruri. 

— Of, Doamne, bolborosesc în timp ce le analizez. Of, Doamne, 
Doamne! 

Dar trenul intră în gară şi am două opţiuni. Prima e să rămân 
aşa cum sunt: udă, cu bluza devenită transparentă şi emanând o 
duhoare care nu poate fi descrisă decât ca Eau de puşcărie. A 
doua opţiune e să mă schimb în sigurele haine pe care am reuşit 
să le scot, indiferent cât de nepotrivite ocaziei. 



Sunt aproape. Fir-ar să fie, sunt aproape. Chiar în timp ce mă 
lupt să mă îmbrac cu hainele curate, conştientă că trenul se 
goleşte, mă întreb dacă a doua opţiune era, într-adevăr, de 
preferat. 

Singurul gând pozitiv care-mi trece prin minte e că cel puţin 
Jason nu mă poate vedea. Asta n-ar face decât confirme ideea că 
despărţirea de mine a fost alegerea corectă. 

Of, Doamne, doamnă R. Miller, sper că eşti o femeie 
înţelegătoare. Sper din toată inima. 

E evident că persoana care ţine pancarta cu numele meu pe ea 
nu e doamna R. Miller. Nu se pune problema că pancarta n-ar 
avea scris „Zoe Moore" pe ea cu litere negre, de-o şchioapă, vizibile 
probabil şi din spaţiu. Nici că această persoană n-ar aştepta exact 
sub ceas, unde mi-a spus agenţia că va fi. Sau că cei doi copii care 
zburdă prin jur nu s-ar putea potrivi descrierii lui Ruby şi a lui 
Samuel. E vorba despre altceva. Persoana care ţine pancarta cu 
numele meu e un bărbat. 

Evident, nu pot să-mi arăt deconcertarea - fiind vorba de prima 
impresie -, aşa că mă îndrept cu paşi mari prin mulţime, 
încercând să par entuziastă, încrezătoare şi, mai presus de toate, 
atât de profesionistă încât până şi Hillary Clinton să se simtă 
intimidată. 

Mă fixează cu privirea. Expresia lui e severă, dar nu e urât. Nu e 
urât deloc. De fapt, e... oh, Doamne... e superb. înfricoşător de 
frumos. 

Are păr blond-închis, ochi albaştri pătrunzători şi, deşi cu câţiva 
ani mai mare decât mine, un corp care ar face pe oricine să i se 
înmoaie genunchii: înalt şi bine făcut, cu umeri largi, cu muşchi 
atât cât trebuie. E un corp care iese mult mai mult în evidenţă 
decât cel al lui Jason, mult mai uşor de remarcat, dar nu mai 
puţin atrăgător. 

Pe de altă parte, acest străin atrăgător nu e chiar ceea ce mama 
ar descrie drept „bine îmbrăcat". Nu s-a bărbierit de o săptămână, 
iar tricoul şi jeanşii puteau la fel de bine să fie spălaţi pe malul 
Gangelui. Dar hainele stau spectaculos de bine pe el. Arată foarte 
bine, dar are un aer sălbatic şi ciufulit. Este genul de dur şi un pic 
sălbatic şi pare aproape murdar. Foarte diferit de... Of, Doamne, 
de ce-i compar pe toţi bărbaţii pe care-i întâlnesc cu Jason? 

— Bună! mă trezesc rostind în timp ce mă apropii. 

Dar el nu se mişcă şi nu zâmbeşte. 

Nu încape nicio îndoială că ambii copii sunt ai lui. Amândoi au 
aceiaşi ochi pătrunzători şi un păr deosebit, al fetiţei căzând în 
şuviţe ondulate pe spate, iar al fratelui, un pic mai scurt şi rebel. 

Mă îndrept în continuare spre ei. Abia când mă aflu la câţiva 
metri îmi dau seama că expresia tatălui lor e una de îngrijorare. 



— Tu trebuie să fii Zoe, spune el, aproape ostil. 

— Eu sunt! răspund, un pic mai tare decât aş fi vrut. îmi las jos 
valiza şi întind mâna. Foarte încântată de cunoştinţă, continui eu, 
strângându-i mâna cu forţă. De unde ai ştiut că sunt Zoe? Cred c- 
ai auzit despre faimosul stil britanic, nu? 

Mă uit la hainele mele. Nu e de mirare că nu e impresionat. 

Pantalonii mei sunt, de fapt, parte dintr-o pijama pe care mi-a 
cumpărat-o mătuşa Iris drept cadou de despărţite. Pe lângă asta, 
nici măcar nu este o pijama drăguţă - şi mă simt îngrozitor 
spunând asta. Sunt convinsă că e 140% poliester şi ştiu că a 
cumpărat-o de la una dintre tarabele ei preferate din Piaţa St. 
John, dintre cele specializate în vânzarea de sutiene de mărimea 
unui cort pentru două persoane. Apoi mai e şi modelul: carouri roz 
neon. 

Aş vrea să pot spune că jumătatea de sus compensează. Dar, în 
vreme ce topul meu argintiu arăta extraordinar în clubul Garlands, 
în vremea când purtam mărimea 38, acum pare că m-am 
îmbrăcat, pentru prima zi de lucru, într-un sul de folie de 
aluminiu. 

îmi închid geaca de jeans în timp ce caut înnebunită posibile 
scuze pentru această apariţie: experimentez noul look pe care 
Vogue 1-a numit „şic nebunesc"; în Marea Britanie, toată lumea ia 
trenul îmbrăcat la fel de trăsnit; am înnebunit. 

— Urmează-mă, îmi ordonă, luându-mi valiza şi pornind imediat 
la drum, cu copiii alergându-i pe urme. 

— Eşti foarte... amabil, îngân eu şi încerc să ţin pasul. 
Ajunge înaintea mea la maşină, aruncă valiza în portbagaj, le 

pune copiilor centurile şi porneşte motorul, înainte ca eu să-mi 
dau jos rucsacul şi să mă urc în locul pasagerului. 

în timp ce ieşim din parcare, inima începe să-mi bată cu putere 
de entuziasm, dar şi de nervi şi - deşi nu-mi vine a crede, pentru 
că a trecut atâta timp de când am simţit-o ultima dată - cu un fior 
de dorinţă. 

Ca să nu mă mai gândesc la conturul musculos al braţelor sale, 
mă hotărăsc că acum ar fi momentul potrivit să lămuresc un 
lucru. 

— Deci. . . unde e doamna Miller? 

Ochii i se îngustează şi, pentru o clipă, seamănă foarte mult cu 
Terminatorul, când se gândeşte dacă e cazul să rupă sau nu 



picioarele cuiva. 

— încerci să fii amuzantă? întreabă el. 

— Nu. Mă încrunt. Adică, tocmai am vorbit cu agenţia şi mi s-a 
spus că voi lucra pentru doamna R. Miller. 

— îmi pare rău, drăguţo. Eu sunt R. Miller. Ryan Miller. Şi, 
după cum vezi, nu sunt deloc o doamnă. 

Ajung la concluzia că Ryan Miller e o enigmă. Mai întâi, are doi 
dintre cei mai politicoşi şi mai adorabili copii pe care mi i-aş fi 
putut dori. Samuel vorbeşte non stop, tot drumul, arătând cu 
degetul, în acel mod haotic şi greu de imitat al copiilor de trei ani, 
spre orice firmă McDonald's (pe care îl numeşte „Old Mcdonald's" 4 ) 
şi declarând, la cinci minute după ce ne-am cunoscut, că sunt 
„cea mai bună pletină" a lui. Sunt încântată de legătura aparent 
instantanee pe care am stabilit-o cu unul dintre protejaţii mei, 
până când adaugă: 

— Şi tati e cel mai bun pletin şi Ruby e cea mai bună pletină şi 
Benjamin e cel mai bun pletin şi ursu' e cel mai bun pletin... 

Şi aşa mai departe, până când pomeneşte tot cartierul, 
terminând cu dentistul la care a fost săptămâna trecută. 

Pe lângă faptul că are grijă să-1 distreze pe Samuel - pe care îl 
adoră, în mod evident, şi faţă de care e foarte grijulie - Ruby îmi 
povesteşte aproape tot drumul, cu accentul ei american cântat, 
despre cât de grozav e tatăl ei. „Tati lucrează într-un birou mare"; 
„A jucat baseball la şcoală"; „Ţi-am spus că tati a fost odată în 
Noua Zeelandă? Şi în New Jersey". în ochii lui Ruby, Ryan Miller, 
Superman, Dumnezeu şi Zâna Măseluţă sunt una şi aceeaşi 
persoană. 

în timp ce mă împrietenesc uşor cu copiii, nu se poate spune 
acelaşi lucru despre tatăl lor. 

Lăsând la o parte muşchii abdominali impresionanţi ai lui Ryan 
(care sunt atât de bine definiţi, încât ai putea juca table pe ei), nu 
pot spune că e amabilitate întruchipată. Tot drumul a împărţit 
ordine prin telefon diverşilor nefericiţi care se pare că lucrează 
pentru el. Acu se opreşte să vorbească cu mine, dar se pare că n- 
are chef de stat la taclale . 

— Câteodată las maşina la birou, aşa că va trebui să mă duci cu 
maşina să prind „T-ul", îmi spune. 

în ciuda faptului că vorbeşte repezit, accentul e profund şi 
nemaipomenit de exotic. 



4 Referire la un personaj dintr-un cântec pentru copii (n.tr.) 



— Sigur, nicio problemă, îi răspund, sperând să îi dau impresia 
că ştiu ce e „T-ul" până când am să găsesc un dicţionar, să mă 
lămuresc. 

— Metroul, spune el, simţindu-mi nedumerirea. 

— Poftim? 

— "T-ul". Aşa-i spunem aici. 

— Ah, hm, da, sigur. 

Ne deplasăm pe o autostradă cu două benzi plin de semne 
rutiere necunoscute şi maşini uriaşe. Culorile şi sunetele din jur 
îmi sunt total necunoscute, complet noi. Şi totuşi, din nu ştiu ce 
motiv, mă trezesc că minte mea o ia razna simţind în nări mirosul 
lui Ryan şi încerc să-mi dau seama ce aftershave foloseşte, fără să 
recunosc niciunul din standul celor de la Boots. E intens, 
masculin, cu mosc. Şi enervant de sexy. 

— Va trebui să îmbraci copiii, ca să fie gata de plecare la şapte 
şi un sfert dimineaţa, continuă el, întrerupân du-mi gândurile. 
Trenul e la şapte şi douăzeci şi opt de minute şi dacă-1 pierd sunt 
mort. OK? 

— Evident, răspund eu, dar regret că am spus-o. A fost o 
încercare jalnică de a demonstra cât de reped intru în atmosferă, 
dar expresia lui arată că i-am păru sarcastică. 

— Pregăteşte-le cina când vrei şi nu mă aştepta să mă întorc ca 
să-i duci la culcare. Lucrez des până târziu, aşa că nu pot să 
garantez că ajung acasă la timp. 

Mă încrunt. Contractul pe care l-am semnat cu agenţia spunea 
că ar trebui să termin la ora cinci şi jumătate, cu excepţia ocaziilor 
dinainte stabilite. 

— Nu ai un program fix, nu? spune el, ca şi cum mi-ar simţi 
gândurile. 

— Ăăă, nu. Presupun că se referă la ocazii şi nu vreau să fac caz 
aşa de devreme. Şi la cât e ora de culcare? 

Momentul de tăcere este atât de lung, încât am impresia că nu 
s-a gândit până acum la asta. 

— Zece. Zece şi jumătate? răspunde el, în cele din urmă. 

— Serios? reuşesc eu să articulez. 

— La ce oră vrei tu, mi-o întoarce el. 

— Sigur, sigur. 

Bine, recunosc. Deja s-a declanşat alarma în legătură cu frigul 
de congelator care emană dinspre noul meu şef. în ciuda acestui 



fapt, sau poate tocmai din cauza lui, mă trezesc că mă străduiesc 
şi mai mult să găsesc metode să-1 impresionez, să-1 fac să vadă ce 
grozav îmi voi îndeplini noile atribuţii. 

— Deeci. . . agenţia ţi-a dat CV-ul meu, nu? 

Aduc vorba despre asta ca să pot strecura în conversaţie faptul 
că am fost a doua după şef la ultimul meu job, că am trecut recent 
al nu ştiu câtelea examen pentru îngrijirea preşcolarilor şi că am 
reputaţia că îi învăţ pe copii să folosească oliţa mai repede decât 
poţi spune „tablă magnetică". 

— Mda. 

Aruncă o privire spre mine şi se uită în ochii mei pentru prima 
dată. Doar pentru o fracţiune de secundă, dar mă face să-mi sară 
inima din piept. 

— Ai ceva împotrivă să faci curăţenie? mă întreabă, întorcându- 
şi privirea la drum. 

— Curăţenie? 

— Da. Să dai cu aspiratorul, să faci curăţenie în bucătărie, ştii 
la ce mă refer. 

— Păi, nu, dar... 

— Şi să speli hainele copiilor? 

— Ăă... Nu, pot să le fac, deşi... 

— Bun, răspunde el. 

Mă dezumflu şi trebuie să îmi impun să nu mă gândesc la 
armata de personal domestic a lui Karen şi Josh Ockenbloom. 

— Treburile domestice nu sunt o problemă, continui eu, 
considerând că, în acest punct, e esenţial să clarificăm unde se 
termină îndatoririle mele profesionale. Adică, principala îndatorire 
trebuie să fie copiii; un punct-cheie în educaţia preşcolarilor e... 

— Sigur, mă întrerupe. Va trebui să ieşi şi să cumperi nişte 
Clorox şi chestii de-astea. Am lăsat nişte bani pe masă pentru tine. 

— OK. Super. 

— E o soluţie de curăţat, spune el. 

— Ce anume? 

— Clorox. 

— Aaa! 

Urmează o tăcere lungă. Tăcerile stânjenitoare lângă Ryan Miller 
sunt mai stânjenitoare decât majoritatea tăcerilor stânjenitoare. 
Aşa că mă hotărăsc să schimb tactica. Poate că, dacă pun nişte 
întrebări inteligente, iscoditoare, despre locul care va fi noua mea 



casă în viitorul apropiat voi putea să-1 atrag într-o conversaţie mai 
plină de semnificaţii. Vreau să zic că acum sunt un călător cu 
experienţă, ar trebui să încerc să aflu câte ceva despre Hope Falls. 
Mă gândesc la Michael Palin, cum intervieva el indigenii de la 
capătul lumii, în jurnalele lui de călătorie, şi-mi dreg vocea. 

— Deci, Hope Falls... hm, cum e? 

OK, probabil că mi-ar fi greu să capăt un job la Newsround cu 
întrebarea asta. 

Semnalizează, încetineşte şi intră pe o alee lată. 

— Suburbia americană tipică, îmi răspunde. 

— Da. încerc să arăt de parcă acest detaliu fascinant mi-a 
depăşit toate aşteptările. Bine. 

— Vei vedea singură, adaugă el. 

— Sper că nu ai de gând să devii ghid turistic, chicotesc eu, 
sperând că puţină obrăznicie l-ar putea face să mă placă. 

Mă ignoră. 

— Am ajuns. 

Când Ryan deschide portiera, mă iau după el şi arunc o privire 
în jur în timp ce cobor din maşină. 

Ne aflăm pe o stradă mare, în formă de semilună, care, chiar şi 
pentru cel mai prost puşti de zece ani, este cât se poate de 
americană. Poate e vorba de faptul că toate casele au exteriorul cu 
bârne de lemn şi verande cu stâlpi - construite ca să stai într-un 
balansoar şi să cauţi sensul vieţii. Poate că e vorba de cutiile 
poştale de la capătul fiecărei alei sau de stingătoarele de incendii 
pe care le vezi în orice serial poliţist din istoria televiziunii. 

Orice-ar fi, nu e Woolton, Liverpool. 

Totuşi, între casa din faţa noastră şi toate celelalte case există o 
diferenţă importantă. Faţada ei e atât de acoperită de plante, încât 
probabil că aici se găsesc specii de floră şi faună pe care, de obicei, 
le întâlneşti în colţurile îndepărtate ale pădurii tropicale. 

Urc după copii pe scări, luptându-mă cu oboseala. 

Dar, când ajung la uşă, observ ceva: bagajele mele au fost 
abandonate pe verandă. Şi eu la fel, se pare, pentru că noul meu 
angajator se îndreaptă în direcţia opusă. 

— Trebuie să plec, îmi aruncă peste umăr. 

— Poftim? 

— Ruby o să-ţi arate care e camera ta. Cealaltă maşină e în 
garaj, cheile sunt pe masa din hol şi... ăă, te descurci tu. 



Intru în panică. 

— Unde pleci? încerc să par relaxată, dar cuvintele sună ca şi 
cum tocmai aş fi descoperit că mi-au luat foc pantalonii. 

— La birou, îmi răspunde, scoţându-şi din nou mobilul din 
buzunar. Am ceva treabă. 

— Dar e sâmbătă, insist eu. 

— Mda, spune el, ca şi cum tocmai i-aş fi mărturisit care este 
marca mea preferată de exfoliant. Cum am zis, am treabă. Veniţi 
încoace... 

Se apleacă peste balustradă ca să-i sărute pe copii, apoi urcă în 
maşină şi dispare. Rămân acolo cu gura căscată, ca un calcan 
uimit. 

Nu pentru prima oară de când am părăsit Anglia, în urmă cu 
mai puţin de douăzeci şi patru de ore, mă simt stingheră. Efectul 
asupra mea e exact invers celui urmărit când am plecat de acasă: 
mă face să tânjesc după Jason. Vreau să mă ia în braţe şi să-mi 
spună că o să fie bine. Vreau să mă sărute cu tandreţe pe frunte, 
cum făcea mereu când eram agitată. Mi-e dor de stabilitatea şi de 
liniştea pe care credeam că le are relaţia noastră, oricât de ironic 
ar părea acum. 

Ruby vine lângă mine . 

— îţi place tati al meu? mă întreabă neliniştită. 

Cum să-i răspund la întrebarea asta? Nu prea pot să-i spun că, 
deşi mi se pare infernal de sexy, prima mea impresie despre Ryan 
este că e arogant, evaziv şi de a dreptul necioplit. îi iau mâna, i-o 
strâng şi zâmbesc. 

— Tăticul tău e super, îi spun. 

Feţişoara ei străluceşte, nelăsându-mi vreo îndoială că n-ar auzi 
asta prea des. 

— Chiar crezi? 

— O, da, îi răspund. 
Pare copleşită de fericire. 

— Ştiam eu că tu eşti altfel decât toate celelalte bone care le-am 
avut până acum. 



Capitolul 8 



Mama foloseşte o expresie eufemistică încântătoare pentru a 
descrie locuinţele cărora consideră că le-ar prinde bine o curăţenie 
temeinică: „locuită" - ca în: „Da... ar putea fi o casă frumoasă, 
dacă n-ar fi atât de locuită". 

E o expresie care-mi vine în minte când intru în reşedinţa 
familiei Miller, deşi s-ar putea să nu zică totul. Casa asta e atât de 
locuită, încât pare că a fost invadată de extratereştri. 

Se vede că holul mare a fost decorat - la un moment dat, într- 
un trecut îndepărtat - de cineva cu gust. Dar pereţii crem sunt 
acum acoperiţi de amprente murdare, mobila stil este atât de 
uzată, că e bună de aruncat, iar tablourile cu picturi abstracte, 
cândva extrem de îndrăzneţe, atârnă acum pe pereţi atât de haotic, 
de parcă ar fi fost aranjate de un cimpanzeu hiperactiv. 

îmi arunc o privire spre podea. E greu să vezi podeaua printre 
jucării, cărţi, pantofi, ambalaje vechi de fast-food şi cutii de hârtie. 

Felul în care arată holul mă face să-mi ţin respiraţia înainte să 
intru în sufragerie. Dar tot îmi scapă un suspin când intru. 

Da, la un moment dat, în istoria sufrageriei, cineva se folosise la 
maximum de tavanul înalt şi de şemineul de piatră impunător, 
decorând-o cu ceea ce fuseseră odată trei canapele elegante şi mai 
multe antichităţi de bun-gust. Problema e că, acum, canapelele 
sunt sufocate de resturi de mâncare pentru copii, inclusiv de ceea 
ce bănuiesc că ar fi îngheţată de cacao, unt de arahide şi de un 
amestec roz, oribil şi lipicios. Mai multe căni goale de cafea zac 
prin jur, laolaltă cu ciorapi cu tălpile negre de mizerie, chipsuri 
călcate în picioare şi pahare cu suc fermentat. Pe scurt, camera 
arată de parcă ar fi trecut printr-un bombardament. 

Samuel trece pe lângă mine, deschide televizorul şi, cu nasul la 
doar jumătate de metru de ecran, intră imediat într-o stare de 
semihipnoză. 

— Samuel, n-ai prefera să faci un puzzle sau altceva? îl întreb, 
aşezându-mă pe canapea. 

— Hmm? 

— Un puzzle, Samuel, îi sugerez... sau am putea desena ceva... 

— Nuuuuu! Dă din cap hotărât. 

— Ruby, spun hotărâtă, care sunt regulile tatălui tău pentru 



privitul la televizor? Presupun că n-aveţi voie în timpul zilei. 

Mă priveşte de parcă s-ar teme pentru sănătatea mea mentală. 

— Da, sigur, răspunde, trântindu-se lângă fratele ei. 

Sunt o profesionistă devotată, prin urmare, evident că iese din 
discuţie că aş putea să-i las pe copii la televizor în prima zi. Vreau 
să spun că am învăţat să inventez tot felul de exerciţii menite să 
deschidă minţile tinere şi să le răsplătesc progresele. Ştiu să cânt 
Twinkle Twinkle Little Star în urdu şi să construiesc o machetă, cu 
toate detaliile, a unei ferme din cartoane vechi de ouă. Cred că ştiu 
versurile din Aliens Love Underpants, The Gruffalo şi Harry and His 
Bucketful of Dinosaurs 5 mai bine decât autorii lor. Prin urmare, pur 
şi simplu, nu pot să-i las pe Ruby şi pe Samuel să stea în faţa 
cutiei-de-holbat-ochii toată după-amiaza. Nu cât timp am eu grijă 
de ei. 

— Cred c-ar trebui să ne jucăm, perseverez eu. Sau să mergem 
afară, e o zi foarte frumoasă. 

în timp ce încerc să-i scot afară, îmi dau seama că nu sunt în 
stare. Sunt atât de epuizată, încât încercarea de a mă ridica de pe 
canapea mi se pare echivalentă cu ridicarea cu macaraua a unei 
păpuşi de şase tone. Copleşită de oboseală, cad înapoi pe canapea 
- doar o secundă - în timp ce ochi dau să mi se închidă. 

— De obicei, ne uităm la televizor, îmi spune Ruby, schimbând 
pe Dora the Explorer 6 , apoi ştergându-i nasul lui Samuel cu o 
bucată de şerveţel pe care-1 ţine în mânecă. 

— Serios? scâncesc eu, încercând să-mi adun toată puterea, 
principiile, pregătirea şi energia. 

— îhî, îmi confirmă ea. 

— Aha. Bine, atunci, de ce nu? 

Simt că alunec într-o stare de somnolenţă în timp ce mă lupt să 
rămân trează şi atentă la ce fac copiii. Nu ştiu cât timp am stat cu 
ochii închişi. Poate au fost câteva secunde. Bănuiesc că au fost cel 
puţin câteva minute. Suficient de mult timp pentru ca vocea care 
mă trezeşte în cele din urmă să mă sperie într-atât, încât aproape 
sar din scaun. 

— Alooooo! 

Sunetul vine de pe verandă şi are intensitatea vocii unui 



5 Cântece pentru copii (n.tr.) 

6 Dora exploratoarea - serial de desene animate foarte popular în SUA (n.tr.) 



luptător băştinaş care anunţă că bătălia e pe cale să înceapă. 
Privesc spre copii, dar şi ei par la fel de uluiţi ca mine. 



Capitolul 9 



Trebuie spus că Trudie Woodcock nu e bona englezoaică tipică. 
Nu ştiu exact de ce, dar ar putea avea legătură cu decolteul 
generos, coafura gen îngerii lui Charlie şi tocurile cui de dimensiuni 
impresionante. 

în jumătate de oră de când o cunosc însă, devine clar că stilul 
de ţoapă al lui Trudie nu-i interesează prea mult pe Andrew şi pe 
Eamonn, gemenii de doi ani de care are grijă în partea cealaltă a 
străzii. Pentru ei, Trudie e cea mai amuzantă persoană pe care au 
întâlnit-o. Are o energie nesecată, cu o notă clară de obrăznicie şi li 
se pare echivalentul uman al unui pui de labrador - are mereu 
chef de distracţie. 

Această calitate iese spectaculos în evidenţă de fiecare dată 
când părăseşte brusc orice conversaţie între adulţi - fără niciun 
avertisment - ca să se arunce asupra protejaţilor ei şi să-i gâdile 
atât de puternic, încât te temi că aceştia ar putea ajunge la 
Urgenţă de atâta râs. 

— Gata, liniştiţi-vă, gâfâie Trudie, încercând să-şi recapete 
suflul printre hohote de râs. Doamne, m-am lăsat de fumat chiar 
înainte să vin aici şi am crezut c-o să fiu în formă. Nu ştiu ce n-a 
mers. 

— Nu eşti pregătită încă pentru primul triatlon, nu? 

— Aş fi mai pregătită să alerg în cursa prezidenţială, pufneşte 

ea. 

Chicotesc. 

— De cât timp eşti aici? 

— De o lună şi jumătate. Sper că n-ai venit aici ca să întâlneşti 
vreun tip, pentru că, trebuie să te avertizez, aici nu prea se 
înghesuie exemplarele cele mai de soi. Cel puţin, nu în Hope Falls. 

Nu mă obosesc să-i spun că ăsta e ultimul lucru la care mă 
gândesc. L-am găsit deja pe bărbatul viselor mele, chiar dacă 
sfârşitul relaţiei noastre a fost de coşmar. 

— Există o excepţie totuşi, continuă Trudie, coborându-şi vocea. 

— Da? 

— Bărbatul tău. 

— Care bărbat? 

— Bărbatul de aici! Ryan! 



— Şşşş! mă asigur eu că nu ne-au auzit copiii. Chiar ţi se pare? 
o întreb cu nonşalanţă. N-am observat. 

— Sigur că mi se pare! 

— N-ar putea fi mai ursuz nici dac-ar lua lecţii de la Ebenezer 
Scrooge, şoptesc eu. 

— Ursuz? Vrei să spui meditativ, murmură ea. Ca domnul 
Darcy. Sau ca ăla care a participat la The X Factor 7 anul trecut. 

— Cum spui tu, rânjesc eu. 

— Se pare că e un seducător. 

— Da? Mie nu mi se pare. 

— Atunci înseamnă că ai probleme cu vederea. 

Din fericire, conversaţia se întrerupe când Samuel se urcă pe 
canapea, lângă noi. 

— Eşti din Anglia, Zoe? întreabă el. 

— Da, scumpule, îi răspund, îndreptându-i tricoul. 

— Eu sunt din Hope Falls, declară el. 

— Ştiu, îi spun. Şi am să stau aici cu tine, da? 

— Pot să vin în Anglia? mă întreabă. 

— Păi, într-o zi sunt sigură că vei putea veni, îi răspund, 
gândindu-mă că, poate peste cincisprezece ani, e foarte posibil să 
se alăture mulţimii de studenţi americani care călătoresc prin 
Europa. 

— Azi? continuă el cu speranţă. 

Ruby izbucneşte în hohote de râs şi se apleacă să-1 îmbrăţişeze. 
Ceea ce-1 face pe Samuel să înceapă să chicotească. 

— Prostuţule, îi spune, sărutându-1 pe frunte. Anglia e prea 
departe şi nu poţi să mergi azi. E mai departe şi decât Mâine. 

Trudie şi cu mine suntem supuse unui interogatoriu complex, 
de la ce limbă se vorbeşte în Anglia până la întrebarea dacă am 
mâncat vreodată jeleuri. Când copiii se întorc, în cele din urmă, la 
televizor, eu mă întorc din nou spre Trudie. 

— Să înţeleg din remarca ta de adineaori - despre bărbaţii de 
aici - că eşti singură? 

— Au contraire, îmi răspunde scurt, ridicându-şi sprâncenele. 

E prima dată când aud pe cineva vorbind în franceză cu un 
accent de Yorkshire atât de puternic. 



Program de televiziune de tipul Pop Idol sau Megastar (n.tr.) 



— Am întâlnit bărbatul ideal aici. Am spus că exemplarele mai 
de soi nu se prea înghesuie în Hope Falls. Tipul meu locuieşte în 
partea cealaltă a oraşului. 

— A, spun eu. 

— E absolut senzaţional, continuă ea visătoare. îl iubesc de nu 
mai pot. 

— Cum v-aţi întâlnit? o întreb. 

— Ritchie e dendrolog şi a avut treabă la noi în prima mea 
săptămână aici. Curăţa un arţar de zahăr din fundul grădinii. L- 
am văzut prima dată când era căţărat în arţar cu un ferăstrău. O 
singură privire către bicepşii ăia şi, îţi zic, m-a dat gata! 

— Nu poţi rezista unui tip cu o sculă puternică, nu? 

— Cam aşa ceva, chicoteşte ea. Dar nu e numai asta. E 
adorabil. Aşa de drăguţ şi de atent; îmi spune mereu cât sunt de 
superbă - chiar dacă am un coş pe nas - şi-mi cumpără mereu 
flori. Poate părea siropos, dar eu mă topesc după aşa ceva. 

— Nu sună siropos deloc, îi spun cu sinceritate. Sună absolut 
fantastic. 

— Ascultă, îmi spune brusc Trudie, de ce nu te duci să 
despachetezi şi să faci un duş? Am eu grijă de copii şi apoi putem 
merge cu toţii să mâncăm ceva. E un loc peste drum unde fac o 
pizza atât de mare, că probabil are vreo patru mii de calorii pe 
felie. 

— Serios? Nu te deranjează? scâncesc eu. 

N-aş fi mai fericită nici dacă s-ar oferi să-mi plătească amenzile 
de-o viaţă, să dea examenul de limbă franceză din liceu şi să ţină 
minte să-i cumpere mătuşii Iris pudră de talc cu lavandă în fiecare 
an, de ziua ei. 

— Du-te! îmi ordonă ea. 

Ruby se ridică şi mă ia de mână. 

— Te conduc, Zoe. 

Urcăm scările. în timp ce ne apropiem de camera de oaspeţi, 
aproape că-mi imaginez ce urmează să întâlnesc: genul de cameră 
despre care un locuitor din cel mai rău famat cartier ar putea 
trimite o scrisoare dură de nemulţumire. Dar, când deschid uşa, 
sunt de-a dreptul şocată. 

E mică, însorită şi extraordinar de curată, cu un pled alb cu 
modele în culori pastelate pe pat. 

Pereţii sunt de culoarea lămâilor coapte, iar perdelele de la 



fereastră au trandafiri galbeni-deschis şi sunt legate cu funde 
asortate. N-aş putea spune că e stilul meu - e un pic prea Laura 
Ashley în combinaţie cu Şapte mirese pentru şapte fraţi 8 - dar e o 
îmbunătăţire atât de vizibilă faţă de restul, încât cu greu ai crede 
că se află în aceeaşi casă. 

— îţi place? mă întreabă Ruby. 

— E superbă, îi răspund, strângând-o de mână. Chiar e 
superbă. 

— I-am spus lui tati că trebuie s-o aranjeze frumos pentru tine, 
adaugă ea cu mândrie. Pentru celelalte bone n-a aranjat-o. 

— Aha. Cărui fapt îi datorez onoarea? 

— Cred că nu vrea să mai piardă încă o bonă. 

Pe noptieră se află o ramă filigranată, cu o fotografie cu Samuel 
şi Ruby. 

— Uite! exclamă Ruby, arătând spre ea. 

— Uau! îi zâmbesc eu. Sunteţi tu şi Samuel! Mulţumesc frumos. 

— Poţi să pui pe altcineva, dacă vrei, adaugă Ruby. Noi nu ne 
supărăm. 

— Aş vrea să păstrez fotografia voastră. Nu mă pot gândi la 
altcineva mai drăguţ. 

Ceea ce e, în parte, adevărat. Chiar dacă motivul pentru care nu 
vreau fotografia altcuiva acolo e puţin mai complicat. 

Doar atât îmi trebuie - un comentariu despre o fotografie -, şi 
Jason îmi invadează gândurile. De data asta, fără vreun motiv 
special, îmi aduc aminte cum ne-am întâlnit prima dată, cu mulţi 
ani în urmă. 

în filme, iubirile nu încep într-o cârciumă ordinară, cu un fond 
sonor asigurat de o maşină de karaoke programată să nu cânte 
altceva decât melodii de-ale lui Chesney Hawkes. în viaţa reală 
însă, astfel de decoruri banale sunt adeseori terenul unde sunt 
semănate seminţele marilor iubiri - cel puţin, aşa a fost în cazul 
meu şi al lui Jason. 

Ne-am întâlnit într-o seară în care eu ieşisem cu fetele, şi el cu 
băieţii. Drumurile ni s-au intersectat intr-un club de pe Mathew 
Street, înainte ca localurile să apară aici precum ciupercile după 
ploaie, pentru a adăposti turiştii, şi când la astfel de petreceri se 
bea tequila în cantităţi industriale. 



8 Musical din anii '50, bazat pe nuvela Tlie Sobbin Women, de Stephen Vincent Benet (n.tr.) 



Nu-mi amintesc exact ce am vorbit, dar ştiu că eu şi Jason ne- 
am înţeles atât de bine, încât mă tot aşteptam să văd un ţânc cu 
aripi şi harpă dându-ne târcoale. 

Când m-am trezit, a doua zi dimineaţa, mi-am adus aminte că 
îmi ceruse numărul de telefon, dar nu am crezut că mă va suna. Şi 
a sunat. M-a sunat chiar în aceeaşi zi şi, când mama i-a auzit 
accentul, a intrat într-o adevărată stare de transă. Jason e originar 
din Cheshire, ceea ce, după părerea mamei, e destul cât să-1 
plaseze în rândul aristocraţiei. 

Aşa a început. După şapte ani eram tot împreună, tot - am 
presupus eu - foarte îndrăgostiţi. Dar s-a dovedit că îmi 
imaginasem multe lucruri. 

Mi-am imaginat că eram suflete-pereche. Mi-am imaginat că 
vom fi împreună pentru totdeauna. în ziua nunţii noastre, când 
am ajuns la biserica unde trebuia să mă aştepte la altar, mi-am 
imaginat că va veni şi el. 

Proasta de mine. Mi-am imaginat greşit. 

De vreme ce Bostonul va fi noul meu oraş, sunt nerăbdătoare să 
cunosc obiceiurile populaţiei locale cât mai repede. Sau, cel puţin 
să nu arăt ca un turist ghinionist, care nu găseşte drumul până la 
toaletă fără un ghid detaliat şi un indicator rutier. 

Intru în Jack's, încercând să par la fel de relaxată ca Norm când 
intră în Cheers. în schimb, mă împiedic de o treaptă şi aproape 
dărâm o chelneriţă. Nu e un local rafinat, cu toate afişele lui cu 
stele şi dungi din spatele barului, cu partide de baseball pe 
ecranele de televizor plasate în toate colţurile, şi farfurii atât de 
pline, încât ar fi trebuit să vină însoţite de excavatoare, nu de 
tacâmuri. 

Trecem de barul cu lambriuri din stejar şi urcăm nişte scări 
care dau spre o curte interioară, scăldată de razele apusului. Aici 
suntem atacate de o roşcată hiperactivă, atât de veselă încât ai 
crede că a tras ceva praf pe nas de dimineaţă. 

— Bună, ce mai faceţi? Eu sunt Ci-ci şi sunt la dispoziţia 
voastră. Cu ce să vă servesc? 

Scanez meniul, încercând să aleg ceva înainte să se prindă că 
nu sunt atentă. 

— Dacă doriţi, puteţi comanda numai ceva de băut, chiţăie Ci- 
ci, şi apoi citiţi meniul liniştită. 

— A, bine, spun eu, lăsând jos meniul. Aş vrea o cafea, vă rog. 
Poate că nivelul de energie mi-a mai crescut uşor în ultimele 

ore, dar tot mă simt de parcă n-am dormit de câteva săptămâni şi 
ştiu că, fără un energizant, pot să leşin în orice clipă. 

— Sigur, doamnă, ciripeşte Ci-ci. Să fie la filtru, cappucino, 
latte, espresso, cu gheaţă...? 

— Cu gheaţă, o întrerup eu, uşor impresionată că n-am ales 
cappucino ca acasă. 

— Da. Să fie mică, normală, mare, dublă sau triplă? 

— Ăăă, doar una... medie, vă rog? 

— Poftim? 

— Una med... ăă, normală. 

— Se rezolvă. Decofeinizată, parţial decofeinizată sau obişnuită? 

— Obişnuită. 



— Am înţeles. Cu lapte integral, fără lapte sau cu lapte 
degresat? 

— Cu lapte degresat. 

— Sigur. Sirop? 
îi zâmbesc. 

— Astăzi nu. 

— Bine! 

Acum se întoarce spre Trudie. 

— Dar dumneavoastră, doamnă? 

Fiecare membru al grupului e supus aceluiaşi interogatoriu cu 
zâmbetul pe buze şi sunt un pic furioasă pe mine însămi când 
Ruby comandă cu mult mai mult aplomb decât mine. 

în ceea ce priveşte mâncarea, mă uit peste meniu, la pui, 
broccoli cu macaroane, supă de moluşte şi cod proaspăt a la 
Boston. îmi spun că tocmai m-am îngrăşat şapte kilograme, care 
probabil că au devenit opt după toate chipsurile pe care le-am 
devorat în timpul zborului. Sunt datoare să aleg cel mai dietetic fel 
de mâncare din meniu şi apoi să mănânc numai jumătate din el. 

— Unele salate arată bine, nu? meditez eu, încercând să mă 
conving mai mult pe mine decât pe ceilalţi. 

O, la dracu'! Comand costiţă de porc cu salată de varză, cartofi 
prăjiţi şi, separat, rondele de ceapă. Comanda e servită pe o 
farfurie de mărimea Maltei. 

— Ţi-e foame rău, dragă, spune Trudie, la jumătatea mesei. 

— Ar trebui să ţin dietă, oftez eu ronţăind un cartof. 

— Glumeşti! Tu n-ai nevoie de dietă. Eu am mai mulţi colăcei 
decât au la brutărie şi asta nu m-a deranjat niciodată. 

Doar atât îmi trebuie ca să rad restul de mâncare, care ar fi 
trebuit să vină la pachet cu o consultaţie la cardiologie. Poate că de 
asta îmi place Trudie. 

Se pare că Trudie a devenit bonă acum doi ani, după ce a 
renunţat la o slujbă mai puţin profitabilă de barman într-un club 
de noapte numit Crazy Brian's. 

— Mi-a plăcut la nebunie, spune ea cu o voce mustind de 
sarcasm. A fost o slujbă de vis, dacă laşi la o parte şeful pervers, 
clienţii bădărani şi salariul de mizerie. 

— Cum te-ai decis să devii bonă? o întreb. 

— Sunt cea mai mare dintre şapte fraţi, deci am fost destul de 
pregătită, începe ea. Ca să fiu sinceră, pur şi simplu intrasem într- 



o etapă în care am vrut să schimb lucrurile. Am crescut într-un 
cartier sărac şi cam periculos. în unele seri, îţi trebuia vestă 
antiglonţ numai ca să ieşi până în faţa uşii. După ce am terminat 
şcoala, viitorul nu arăta deloc mai bine. La o analiză mai atentă, 
am decis că vreau mai mult de atât. 

— Şi te-ai întors la şcoală? o întreb. 
Trudie dă din cap. 

— Am terminat şcoala practic fără nicio meserie . Dumnezeu ştie 
de ce, mi s-a spus întotdeauna că sunt isteaţă. Ceva n-a mers bine 
deloc în anii de şcoală. Am intrat într-un anturaj cu influenţă 
proastă, presupun, mă interesau mai mult ţigările decât învăţatul. 
Dar, când am mers la facultate, la douăzeci şi trei de ani, a fost 
altfel, poate pentru că îmi plac copiii. Sau poate era doar ideea de 
a-i spune lui Brian că trebuie să caute pe altcineva care să-i 
comande alunele de acum înainte. Chicoteşte. Orice-ar fi fost... am 
trecut examenul. 

încearcă să rămână serioasă în timp ce-mi povesteşte, dar e 
evident că nu îşi mai încape în piele de mândrie. 

— Nu-mi venea să cred, continuă ea, dându-şi la o parte o 
şuviţă de păr blond. Nu m-am priceput niciodată la nimic. Doar la 
storcătoare de fructe şi la fumat. 

Până când îşi termină copiii îngheţata, trecem la alt subiect - 
noul meu loc de muncă. 

— Şi, cum e doamna Miller? o întreb, coborându-mi vocea. 
Adică, m-am prins deja că nu e tocmai o maniacă a curăţeniei. Dar 
o să mă înţeleg mai bine cu ea decât cu jumătatea ei? 

Lui Trudie aproape că îi rămâne mâncarea în gât. 

— La dra. . . adică, la naiba, spune ea aruncând o privire spre 
copii. Credeam că ştii. 

— Ce să ştiu? mă încrunt eu. 
Trudie se şterge la gură. 

— Nu există o doamnă Miller. 

— Adică sunt divorţaţi? 

— Adică, spune Trudie printre dinţi, a murit. 
Cred că, pentru o secundă, inima mi s-a oprit. 

— Nu vreau să par sexistă, continuă ea sorbind din paharul de 
Cola Light, dar câte femei ai văzut să-şi lase sufrageria să ajungă 
în halul ăsta? Parcă ar fi decorul unui film cu catastrofe. 

Dau din cap nedumerită. 



— Nu mi-am dat seama. Adică, am presupus... 

— N-aveai de unde să ştii. Săracii de ei, nu? 

Ruby şi Samuel încă înfulecă din îngheţată. Samuel are atâta 
îngheţată în păr, încât pare că a folosit-o pe post de şampon. 

— Când s-a întâmplat? întreb eu. 

— După câte mi-a spus Barbara - şefa mea - s-a întâmplat 
imediat după ce s-a născut Samuel. Deci, acum doi ani jumate. 

Mă gândesc la Ruby, care avea atunci doar trei ani, cum trebuie 
să se fi simţit să piardă un părinte de la o zi la alta şi la 
dezorientarea şi tristeţea pe care trebuie să le fi simţit. Doi copii 
care cresc fără o mamă care să vină la serbările de Crăciun, să îi 
sărute când se lovesc sau să-i învelească la culcare, aşa cum 
numai mamele pot s-o facă. 

Mă gândesc la copilăria mea fericită, cu doi părinţi care m-au 
adorat - încă mă adoră - şi mă cuprinde o tristeţe incredibilă. 

Mă simt puţin vinovată şi faţă de Ryan. OK, poate că şi o 
bacterie E. Coli ar fi fost mai fermecătoare decât el în dimineaţa 
asta, dar acum îl văd într-o lumină nouă. Dintr-odată, mă decid să 
fac faţă provocării de a lucra pentru ei şi de a-mi dovedi tăria 
morală. 

— Cum a murit? o întreb pe Trudie. 

— într-un accident de maşină, spune ea. Deşi cred că Barbara e 
convinsă că e îngropată în curtea interioară. 

Probabil că m-am speriat. 

— Nu, adaugă Trudie. Aşa e Barbara. Ea şi Ryan nu sunt 
tocmai cei mai buni prieteni. 

— De ce? 

— Pentru că gazonul lui nu e tuns după standardele ei, copiii 
nu merg la biserică şi nici Ryan nu i-a spus, în ultima vreme, cât 
de superb arată. 

Zâmbesc. 

— Cum te înţelegi cu ea? 

— O, bine, răspunde Trudie. Barbara e, în general, de treabă. 
Mai ales că mă suportă, deşi sunt sigură că nu sunt ceea ce se 
aştepta să primească atunci când a comandat o bonă englezoaică. 

— Şi la ce crezi că se aştepta? 

Trudie îşi ridică breteaua sutienului Wonderbra şi încearcă, fără 
succes, să-şi înăbuşe un râgâit. 

— La Mary Poppins. 

E zece şi douăzeci şi cinci. Ora de culcare - dacă abordarea ta în 
ceea ce priveşte copiii este absolut dementă, complet dezinteresată 
şi total iresponsabilă. Exact cum încep să cred că e Ryan Miller. 

Scuze. Am să mă calmez. 

Mai ales pentru că ar fi trebuit să-mi dau seama că asta va 
urma. Pentru o persoană care a trăit printre copii în ultimii şapte 
ani, faptul că e o oră prea înaintată pentru ei ar fi trebuit să fie la 
fel de clar ca răspunsurile la Family Fortunes. 

Problema este că Ryan e părintele - deşi nu şi-a mai făcut 
apariţia de când ne-a abandonat azi- dimineaţă, pe mine, bagajele 
mele şi pe propriii copii pe verandă. 

Calitatea lui de tată m-a făcut să cred că poate ştie vreun secret 
pe care eu nu-1 cunosc. Că poate există vreo logică în solicitarea lui 
de a-i trimite pe copii la culcare atât de târziu. Chiar am crezut că 
e mai prudent să-i las să-şi urmeze programul obişnuit, oricât de 
ciudat ar părea. Faptul că amândoi copiii sunt încă în picioare, 
atât de obosiţi încât fac crize de plâns, tinde să arate că nu e aşa. 

Trag adânc aer în piept şi-mi impun să nu mă pierd cu firea. 
Cuvintele primei mele şefe de la Bumblebees mi-au rămas pentru 
totdeauna în amintire: un bun îngrijitor de copii e un îngrijitor care 
nu intră în panică. 

Cum mai făcea pe deşteaptă! 

Iată cu ce mă confrunt eu: copiii ăştia politicoşi, aproape 
supuşi, pe care am încercat toată ziua să-i fac să se joace, par 
acum o pereche de delincvenţi minori, după ce au luat o supradoză 
de vitamine. 

— Nuuuuuu! ţipă Samuel aruncându-se pe canapea. 

Tot ce am făcut a fost să-i sugerez că e timpul să închidă 
televizorul, chiar dacă Curious George nu s-a terminat, ca să-şi 
revină puţin înainte să mergem la culcare, dar ai zice că l-am 
ameninţat cu spânzurătoarea. 

— E prea devreme! strigă Rubby, cu obrajii roşii de oboseală, 
aruncându-şi prăjitura pe masă. 

— Nu e prea devreme, repet eu pentru a douăsprezecea oară. E 
ora zece şi douăzeci şi cinci. Asta e ora voastră de culcare. 

îmi folosesc vocea de îngrijitoare de grădiniţă, care prezintă 

— Tati a spus zece-zece jumate, suspină Ruby, mijindu-şi ochii. 

— Zece şi douăzeci şi cinci exact pe-acolo e, argumentez eu. 

— Nu, nu e, boceşte ea. E mai devreme de zece jumate. Nu sunt 
proastă, să ştii! 

— Nu e proastă! Nu e proastă! o îngână Samuel, bătând din 
picioare. 

Un singur lucru e de făcut. Să uit de teancurile de diplome şi de 
anii de experienţă. Ce naiba a făcut Supernanny cu familia aia din 
Ţara Galilor - cu puştiul care era cât pe ce să primească un 
ASBO 10 şi cu ţâncul de zece ani care dusese intrarea prin efracţie 
la rang de artă? 

Mă las în genunchi în faţa lui Ruby şi o iau de mână, sperând s- 
o aduc într-o stare de semiascultare cu metoda mea calmă, dar 
autoritară. 

— Ascultă-mă, Ruby, îi spun cu blândeţe. Ai fost o fetiţă 
cuminte toată ziua, aşa că ştiu că, de fapt, eşti cuminte. Dar 
fetiţele cuminţi se duc la culcare când li se spune şi... 

— Nu vreau să merg la culcare! ţipă ea şi ferestrele se 
cutremură. Nu-mi place să merg la culcare! 

încerc să păstrez o expresie liniştită, calmă, plină de 
compasiune. îmi simt capul ca interiorul unui vulcan în plină 
erupţie. Gândeşte, Zoe! Care e cauza? De ce nu se liniştesc odată? 

Arunc o privire spre televizorul din colţul camerei, care urlă Hai, 
Diego! Hai, Diego! Asta n-o să-i facă mai fericiţi, dar trebuie s-o fac. 
Mai trag o dată aer în piept, traversez camera şi-1 închid cu un aer 
extrem de hotărât. 

— Aşa... 

— Aaaaaaa! urlă Samuel, în timp ce se trânteşte pe podea, 
lovind-o cu pumnii atât de tare, încât aproape că face o gaură până 
în pivniţă. 

Se face unsprezece şi douăzeci şi cinci până când reuşesc să-i 
duc la culcare. Şi - după mai multe tentative de evadare, urmate 
de explicaţii, încercări de mituire şi ameninţări pe faţă (majoritatea 

legate de tăierea cablului TV) se face douăsprezece şi un sfert până 
când adorm, în sfârşit. 

E douăsprezece şi şaisprezece minute când mă întreb dacă 
există bere în casă. Ar trebui să spun că, în condiţii normale, am o 
relaţie sănătoasă cu alcoolul. De fapt, îmi place să mă prezint 
drept unul dintre acei oameni cărora băutura le e indiferentă. 

Prin urmare, nu vă lăsaţi păcăliţi de faptul că, imediat ce găsesc 
o sticlă rece de Coors, o deschid cu mâini tremurânde şi încep să 
mă simt precum Nicolas Cage turnându-şi vodcă pe el, în Leauing 
Las Vegas. 

Totuşi, după ce am dat pe gât jumătate de sticlă - chiar dacă 
sunt trează de aproape două zile şi sunt epuizată tot nu mi-e 
somn. Indiferent ce încerc, nu mă pot relaxa. Sunt în priză. Şi ştiu 
care e cauza: casa asta cu susul în jos. Nimeni nu se poate relaxa 
când e înconjurat de atâtea mizerii. Eu, cel puţin, nu pot. Am 
locuit prea mult cu Jason ca să mai pot suporta dezordinea. 

Casa în care locuiam cu Jason era mereu impecabilă, în mare 
parte datorită lui. Nu era o casă imensă şi ostentativă ca aceasta, 
era doar o căsuţă pe Sudley Road. Ne-am îndrăgostit de ea din 
momentul în care am văzut-o. Ne-a luat luni de zile s-o aranjăm, 
aşa că am înţeles de ce Jason era obsedat s-o păstreze curată şi 
ordonată. Chiar dacă mie nu-mi stătea în fire, am ajuns rapid să 
apreciez o baie mereu strălucitoare, iar covorul nostru din living a 
continuat să fie de un crem impecabil şi la doi ani după ce a fost 
pus. 

Ceea ce nu pot spune despre acest covor. Ridic păpuşa Bărbie 
de sub masă. Arată de parcă ar fi băut toată ziua alcool metilic. 

Fac o încercare timidă să-i aranjez părul înainte s-o arunc în 
cutia cu jucării. Apoi ridic o oaie din piese lego şi o arunc după 
Bărbie. Urmează titirezul. Apoi, o perie de păr pentru păpuşile 
Bratz şi un Mr. Potato Head. Şi, când ajung la My Little Pony 
Teapot Palace, la urangutanul pufos cu pete de iaurt pe blană şi la 
Spiderman, deja lucrez într-un ritm infernal. 

Pur şi simplu, nu mă pot abţine. După ce am adunat toţi 
pantofii de pe hol, am spălat vasele murdare pe care le-am găsit în 
baia de la parter (nu glumesc), am măturat în bucătărie, am făcut 
curăţenie în baie şi am îndepărtat stratul de noroi care făcea ca 
podeaua din hol să arate ca o piaţă din lumea a treia, e trei şi 
treizeci şi cinci de minute. 

Şi mi-e somn. De fapt, nu mi-e doar somn, sunt obosită. Sunt 



minunat, extraordinar, fenomenal de obosită. Sunt gata să merg la 
culcare, când aud o cheie în uşă. 
îmi îndrept spatele. 

Sunt ridicol de emoţionată să dau cu ochii de şeful meu, pentru 
că abia aştept să-i văd reacţia în faţa rezultatelor muncii mele. 
Părea oricum mai interesat de talentele mele de a freca vasul de 
toaletă, decât de cele de a-i îngriji copiii şi, din punctul ăsta de 
vedere, va fi dat pe spate când va vedea ce am făcut. 

Mă aplec ca din întâmplare peste blatul dulapului când Ryan 
intră în bucătărie. 

E şi mai ciufulit decât era când l-am văzut prima dată - dar şi 
mai sexy. Privirea mea e atrasă ca un magnet de betelia jeanşilor 
lui, unde doar jumătate de tricou îi mai stă în pantaloni. Părul e 
seducător de ciufulit, mersul ţanţoş şi plin de încredere. 

îmi dau seama că, fără să fie nevoie să spună vreun cuvânt, 
Ryan emană un aer misterios şi fermecător. Magnetismul lui 
sexual e atât de puternic, încât ar întoarce privirile şi într-o 
încăpere cu o mie de oameni. 

— Salut, îi spun, încercând să-i descifrez expresia, în timp ce dă 
cu ochii de noua sa bucătărie curată ca lacrima. 

în timp ce trece pe lângă mine, mă învăluie o aromă care 
aproape că mă face să leşin, un parfum subtil, dar de 
neconfundat, de băutură, colonie şi fum de ţigară. Izul unei seri 
petrecute în oraş. 

— Ai avut multă treabă? continui eu cu inima bubuind. La 
serviciu, vreau să spun. 

— Poftim? mă întreabă el absent, deschizând frigiderul. 

— Mergeai la serviciu, îi amintesc, dorindu-mi să se întoarcă 
spre mine. 

— A, da. Da, am avut multă treabă. Mulţumesc de întrebare, îmi 
răspunde el. Nu pot să nu observ că vorbeşte puţin împleticit. 

— Ăă, copiii s-au liniştit cam greu înainte să meargă la culcare, 
îl informez. 

Mă îndrept spre masă şi mă sprijin de ea ca să atrag atenţia 
asupra suprafeţei strălucitoare. 

— A, da? 

închide uşa frigiderului, lăsând berea şi scoţând, în schimb, o 
sticlă de whisky din dulap. 

— Cred că erau prea obosiţi, spun eu. 



— Sigur. 

Stau în picioare, îmi încrucişez braţele şi mă încrunt. Ryan e 
total neinteresat de discuţia asta şi de cum arată bucătăria. 

— Chiar nu voiau să meargă la culcare, perseverez eu. A cam 
trebuit să mă lupt cu ei. 

— Mda. Se mai întâmplă câteodată. 

îşi umple paharul cu whisky. O cantitate care ar băga şi un tanc 
sub masă. 

— Da. Dacă nu te deranjează, aş vrea să-i culc un pic mai 
devreme mâine. 

Ridică din umeri. 

— Cum crezi tu. Parcă ţi-am mai spus, nu? 

— Da. Dar... da, cred că da. 
Urmează un alt moment lung de tăcere. 

— Cred că merg la culcare, spun. 

Dar nu mă mişc din loc. Aştept. Şi aştept. Şi aştept. Aştept să 
spună: „Doamne, Zoe, casa arată grozav, e de nerecunoscut, 
înainte era aproape de nelocuit, dar, acum, şi sultanului din 
Brunei i-ar plăcea aici. Şi trebuie să-ţi mulţumesc ţie, femeie 
minunată". 

Când, într-un final, îşi ridică privirea, ochii lui îmi studiază faţa, 
ca şi cum m-ar vedea mai bine pentru prima dată. Nu spune 
nimic, dar atenţia pe care mi-o acordă mă face să simt un gol în 
stomac. 

— Sigur, răspunde şi soarbe din pahar. 

Mica obsesie pe care se pare că am dezvoltat-o pentru corpul 
noului meu şef e copilărească, greu de ignorat şi deconcertantă. 
Deşi nu-1 cunosc pe Ryan de suficient de mult timp cât să-mi 
formez o opinie detaliată asupra personalităţii sale, am văzut 
destul cât să vreau să-mi reamintesc că nu sunt - şi n-am fost 
niciodată - una dintre acele femei care se simt atrase de ticăloşi. 
Ideea mă îngrozeşte. 

De aceea, singura concluzie la care pot ajunge - în timp ce mă 
dezbrac şi mă arunc sub pătură - e că nu este decât încă un 
exemplu că mi-a fost afectat psihicul după ce am fost lăsată cu 
ochii în soare în ziua nunţii. Cu ochii în soare. Asta e o expresie pe 
care nicio viitoare mireasă nu se gândeşte c-o va folosi în ceea ce o 
priveşte. Vai, cât am greşit! 

Privind în urmă - o expresie pe care am folosit-o adesea de 
atunci - ar fi trebuit să mi se declanşeze alarma chiar în 
apropierea nunţii. Mă refer la nişte clopoţei ca la ceasul 
deşteptător, nu de genul celor din Big Ben. Unul dintre lucrurile 
care continuă să nu-mi dea pace este momentul ales de Jason ca 
să mă ceară de soţie. De fapt, nici nu cred că m-a cerut. Sigur că 
nu a fost un moment spectaculos, în care el să îngenuncheze 
oferindu-mi un inel cu care să mă laud, în următoarele 
douăsprezece luni în faţa prietenelor, a familiei şi a oricui altcuiva 
ar fi privit. Pur şi simplu, am ajuns cumva în acel punct. Amândoi 
am presupus că, în cele din urmă, vom face pasul hotărâtor. 

La momentul respectiv, nu m-am gândit la niciunul dintre 
lucrurile astea. în cel mai bun caz, vedeam nunta ca pe o 
confirmare a nivelului de înţelegere la care ne situam. Simţeam că 
n-am nevoie de o cerere pompoasă, pentru că era evident că 
amândoi voiam acelaşi lucru. 

Cea mai veche amintire pe care o am despre noi vorbind de 
nuntă e chiar după ce Neil - prietenul cel mai bun al lui Jason - şi 
logodnica lui, Jessica, au dat petrecerea de logodnă. Biata mamă a 
Jessicăi a trudit zile întregi cu aprovizionarea, dar două sute de 
pateuri cu ciuperci (sau tartine, cum a insistat să le spună tatăl lui 
Jess când le-a servit) n-au fost tocmai o masă variată. Jason şi cu 
mine ne-am hotărât să mergem cu alţi câţiva prieteni la un 
restaurant indian, în drum spre casă, şi-mi amintesc că s-a întors 



spre mine, în timp ce-mi întindea un bol cu murături, şi m-a 
întrebat: 

— Unde crezi c-ar trebui să ne căsătorim? 

Deşi, dacă mă gândesc bine, n-avea cum să fie prima ocazie în 
care o spunea, pentru că nu m-a şocat întrebarea. De fapt, la 
momentul respectiv, abia dacă am auzit-o, pentru că ştiam 
dintotdeauna că ne „vom căsători". 

Situaţia era atât de evidentă încât, cu numai şase săptămâni 
înainte de ziua cea mare, a trebuit să-i spun că nu aveam un inel 
de logodnă. Jason a fost de acord să cumpărăm unul folosind 
împrumutul pe care l-am luat pentru cheltuielile de nuntă - sunt 
sigură că era mai mare decât ipoteca pe o casă de patrimoniu. Mi- 
am închipuit că-1 vom plăti în cinci ani. De fapt, am scăpat imediat 
de creditul uriaş vânzând casa, după ce totul s-a dus pe apa 
sâmbetei. 

Casa era una, dar să scăpăm de toate celelalte a fost mai mult 
decât o provocare. Când ai cumpărat 122 de pungi de mătase cu 
migdale trase în zahăr, douăsprezece ornamente de masă şi un tort 
de trei etaje din ciocolată albă, credeţi-mă, ai o problemă. 

Şi, deşi ra-am bucurat că verişoara mea, Tanya, şi Daren, noul 
ei prieten, s-au simţit bine în luna noastră de miere de cinci stele 
în Mauritius, aş fi preferat o contribuţie bănească în schimbul 
tricoului Ralph Lauren pe care mi 1-a trimis drept mulţumire. 

Dar nimic din toate astea nu se compară cu grozăvia celor 
întâmplate în ziua cea mare. 

Am vrut să respectăm tradiţia şi am petrecut noaptea dinaintea 
nunţii separat. Când Jason m-a sărutat de noapte bună, în pragul 
uşii de acasă, n-am avut nicio îndoială că nu va merge până la 
capăt. 

Nu spun că nu era agitat. Evident că era. Dar emoţiile dinaintea 
nunţii nu sunt la fel de normale precum disputele asupra listei de 
invitaţi şi ca mozolelile garantate atunci când eşti domnişoară de 
onoare? 

Poate, faptul că m-a strâns atât de tare în braţe, încât nu mai 
puteam respira ar fi trebuit să-mi dea de înţeles că în capul lui se 
dădeau mai multe bătălii decât într-o zonă de conflict din Orientul 
Mijlociu. Dar nu s-a întâmplat aşa. 

Nunta era programată pentru ora două, la biserica St. Michael 
din Woolton, unde, în copilărie, petrecusem multe dimineţi de 
duminică, încercând să recreem scena Naşterii cu bucăţele de ziare 



şi o sticlă de lipici. 

Cu adevărat ciudat e că prima jumătate a zilei respective a fost 
unul dintre cele mai plăcute momente din viaţa mea. Dacă nu s-ar 
fi întâmplat ce s-a întâmplat mai târziu, încă mi-aş aminti cu 
plăcere de ea. 

M-am trezit la ora patru şi jumătate, după o noapte agitată în 
camera de oaspeţi a mamei - atât de mică şi de înghesuită, încât 
am simţit că dorm într-un dulap. A fost imposibil să adorm la loc, 
aşa că am început să frunzăresc singura carte pe care am găsit-o - 
o Biblie pentru copii cu colţurile îndoite, publicată pe la începutul 
anilor '70, judecând după cât de mult semăna Iisus cu David 
Cassidy. 

Ulterior, coafeza mea avea să-mi spună că toate miresele pe care 
le „aranjase" avuseseră o noapte groaznică înainte de ziua cea 
mare şi m-a sfătuit - dacă mă voi mai afla vreodată în această 
situaţie - să încerc cu Temazepam (se pare că are un efect 
minunat, deşi, a doua zi, efectele secundare pot fi vătămătoare 
dacă bei şampanie prea devreme). 

La coafor am început să ne simţim cu adevărat bine. Jessica, 
doamna de onoare, domnişoarele de onoare, Heather (o veche 
prietenă din şcoală), Win (verişoara mea) şi cu mine am ieşit atât 
de pline de bucle şi de fixativ încât, probabil, foliculele noastre 
fuseseră aproape topite. 

Când ne-am întors la mama, am fost conduse spre bucătărie şi 
tata ne-a adus nişte farfurii uriaşe cu micul dejun - ouă ochiuri cu 
somon afumat peste ele. Acel moment, când stăteam la masă, 
fericită şi cu un Buck's Fizz 11 în mână, a fost unul dintre cele mai 
frumoase din viaţa mea. 

Desy tocmai o machiase pe mama. După un curs de trei 
săptămâni cu sora lui, Caroline -, care lucrează la standul 
Clinique din Boots -, era expert în aplicarea fondului de ten 
translucid şi a rimelului high-definition. Mama ni s-a alăturat 
purtând încă rochia ei de la Juicy Couture şi având în păr 
bigudiuri din velcro roz, care arătau precum conductele dintr-o 
navă extraterestră. Tata era deja în frac, pe care îl îmbrăcase de 
dimineaţă, de la şase şi un sfert. 

Şi mai eram şi eu: agitată, în culmea fericirii, emoţionată şi 
neavând nicio îndoială că fac ceea ce trebuie. Jason era bărbatul 



Băutură alcoolică obţinută amestecând şampanie şi suc de portocale (n.tr.) 



pe care-1 iubeam, alături de care îmi petrecusem ultimii şapte ani 
fără probleme şi aş fi petrecut bucuroasă de zece ori mai mulţi. 

La asta mă gândeam în timp ce maşina oprea în faţa bisericii, 
într-una dintre cele mai călduroase zile de aprilie de care puteam 
să- mi aduc aminte. Tata m-a strâns de mână şi a încercat să-şi 
ascundă o lacrimă în timp ce ieşeam din maşină, atentă să nu-mi 
las trena rochiei să şteargă praful de pe jos. Soarele îmi încălzea 
umerii în timp ce priveam spre cerul fără niciun nor, de un 
albastru ca peruzeaua, şi zâmbeam. 

— Zoe, hai să facem una cu tine şi cu tatăl tău, a spus 
fotograful, în timp ce încerca să aşeze la loc floarea de la butoniera 
tatei, care începuse să se ofilească. 

Dar, în timp ce râdeam şi ne fotografiam, n-am putut să nu 
observ că ceva nu era în regulă. Andrew, unul dintre cavalerii lui 
Jason, se învârtea înainte şi înapoi lângă uşa bisericii, cu telefonul 
lipit de ureche şi alb la faţă. 

Când s-a întors spre noi, m-am încruntat. 

A făcut ochii mari şi a privit în jur, ca şi cum ar fi căutat o cale 
să fugă. 

— Eşti bine? l-am întrebat. 

A ezitat înainte să vină spre noi. 

— Ne puteţi lăsa singuri o clipă? 1-a întrebat pe fotograf. 
Acesta i-a văzut privirea şi s-a dat la o parte. 

— Zoe, a început Andrew, cu pete roşii pe gât din cauza 
emoţiilor. A intervenit o mică. . . problemă. 

— O problemă? am întrebat eu liniştită. 

— Cum adică o problemă? a adăugat tata. 
Andrew a înghiţit în sec. 

— O, Doamne, să nu-mi spui că n-au ajuns florile! am strigat 
eu. 

îngrijitoarea daltonistă a bisericii se încăpăţânase să le aducă ea 
şi avusesem coşmaruri cu o mulţime de bălării ţipătoare, care 
provocau dureri de cap. 

— Nu, nu e nimic de genul ăsta, a spus Andrew, lărgindu-şi 
gulerul. 

— Organistul? Of, fir-ar, Jess mi-a spus că e cam beţivan, dar 
am crezut că. . . 

— Nu, Zoe. Opreşte-te! a spus Andrew. Nu e asta. 

— Atunci, ce e? 



— E... e Jason. 

Preţ de o secundă, mi-am pierdut suflul. Am încercat să înghit, 
dar n-am putut. 

— A... a avut un accident? 

— Nu, a spus Andrew. E bine. Adică, nu e bine... 

— Ce este, Andrew? am strigat, brusc neliniştită. Ce s-a 
întâmplat cu Jason? 

— Nu mai vine, a spus Jason, coborându-şi privirea. 
Zoe, Jason nu mai vine. 



Capitolul 13 



— Zoe! Trezeşte-te, Zoe! 

E un coşmar. Sigur e un coşmar. 

— Vrem micul dejun, Zoe! 

Mă întorc şi-mi pun o pernă pe cap, dorindu-mi să mă întorc la 
visul semierotic, cu Jason într-o cameră de hotel luxoasă şi o cutie 
de bomboane Cadbury Creme Eggs. 

— Haide, Zoe! 

Vocea e blândă şi nu foarte ascuţită. Dar compensează lipsa 
volumului cu insistenţa. 

— Zoeeeee! 

Deschid un ochi şi-i văd pe Ruby şi pe Samuel, vioi ca doi 
iepuraşi într-o zi de primăvară. 

— Cât e ceasul? 

— Hmm, nu prea ştiu, spune Ruby fără convingere. 

— Aseară ştiai, îi spun eu. 

— Hmm, şase şi douăzeci şi cinci, îmi răspunde cu sfială. 
Gem. 

— N-ar fi trebuit să fiţi treji la ora asta. 

— Dar mereu ne trezim la ora asta, spune Ruby. 

— O, ce bine! Mă frec la ochi. Ce veste bună! 
Mă întorc să-i privesc. 

— Aţi dormit numai câteva ore, le amintesc eu. O să fiţi 
extenuaţi azi. 

— Nu suntem ext. . . ext. . . obosiţi, spune Ruby, în timp ce 
Samuel, care stă în spatele ei, cască. 

— Vreau să mă uit la Sponge Bob 12 , spune el, frecându-se la 
ochi. 

— Nu vrei să dormi? întreb eu, plină de speranţă. 

— Nuuu, îmi confirmă ei. 

în timp ce mă ridic din pat, nu pot să nu mă gândesc că se 

presupune că duminica sunt liberă; şi că, deşi abia am ajuns, o 
parte din mine a sperat că asta se aplică de azi, ca să pot măcar 
să-mi revin de pe urma schimbării fusului orar. 

Problema e că eu şi domnul Vorbăreţ n-am apucat să vorbim 
despre asta. 

— Haide, Zoe! strigă copiii. 

Cobor în capot, ţinându-1 pe Samuel de mână şi arătând - cred 

- ca o servitoare din epoca victoriană, după o tură de patruzeci şi 
două de ore. Mergem în bucătărie, unde Ruby deschide televizorul 

- da, e unul şi aici. 

— Bun, spun eu, încercând să par veselă. Ce mâncaţi, de obicei, 
la micul dejun? 

— Ăăă, ieri am mâncat o tabletă de Hershey, îmi spune Ruby. 

— Asta nu e ciocolată? mă încrunt eu. 

— Dap, spune Ruby, ca şi cum ar fi cel mai normal lucru din 
lume. 

— Nu-mi vine să cred că tatăl vostru vă dă... încep eu. Nu, stai 
un pic, ba cred că-mi vine să cred. Ce v-a dat la micul dejun 
ultima bonă? 

— Pâine cu ou, spune Ruby. 

îmi cade faţa. Speram la ceva mai puţin solicitant, precum un 
bol de Cheerios. 

— Ce ziceţi de nişte cereale? îi întreb cu speranţă. 

— Mă rog. 

Sunt pe punctul de a căuta nişte cereale, când mă opresc. Ce 
mi-a venit? Asta e o şansă să-i câştig pe copii de partea mea, mai 
ales după criza de aseară. Sigur că am să le prepar pâine cu ou la 
micul dejun. E specialitatea mea. Şi, apoi, nu se poate să le refuz 
ceva ce le prepara bona dinainte. 

— OK, răspund veselă. Pentru că e vorba de voi, facem pâine cu 
ou. 

îmi imaginez copiii înfruptându-se cu lăcomie din micul dejun 
pregătit de mine şi privindu-mă ca pe un fel de Nigella Lawson 13 , 
pregătită să scot la iveală un bogat festin culinar din numai două 
sute de grame de făină, câteva boabe de fistic şi obişnuita păstaie 
de vanilie. 



Jurnalistă şi autoare de cărţi de bucate din Marea Britanie (n.tr.) 



Mă îndrept spre frigider, să caut ceea ce Nigella ar numi 
„ingredientele de păstrat în dulap" necesare pentru acest fel de 
mâncare: câteva ouă proaspete, puţin unt şi nişte felii groase de 
pâine, de preferat din aceea organică integrală, cu bucăţele de 
nucă şi seminţe. 

Apoi deschid frigiderul. 

Singurele consumabile de aici sunt pe bază de alcool. 

Există şi câteva pentru mâncare, dar chestiile astea sunt atât de 
vechi, încât ar putea data din Jurasic. în compartimentul pentru 
legume e o roşie pe jumătate stricată, pe raftul de sus sunt câteva 
borcane de sos cu o crustă pe margini şi o bucată de brânză atât 
de tare, încât Roger Federer ar putea servi un as cu ea. 

în mod clar, nu e niciun ou. Iar o privire rapidă în cutia de 
pâine îmi confirmă că nu e nici pâine, dacă nu pui la socoteală un 
ghem amorf de carbohidraţi, cu suficient mucegai pe el cât să 
aprovizioneze cu antibiotice un spital întreg. 

— Mă tem că veţi mânca cereale, le spun copiilor. 

Dar, din păcate, când deschid dulapul, îmi dau seama că nu vor 
mânca nici cereale. 

— Ei bine, unde e cea mai apropiată prăvălie? întreb eu, 
întorcându-mă spre ei. 

Ăsta e genul de încercare la care bonele ca mine pot face faţă 
fără să clipească. 
Ruby chicoteşte. 

— Vrei să spui magazin, nu? 

îmi dau seama că se vor amuza puţin pe seama mea. 



Capitolul 14 



Am presupus că Ryan doarme în timp ce eu îmbrăcam copiii, 
umpleam frigiderul cu jumătate din produsele existente în 
magazinul din cartier şi mă asiguram că e atât de curat, încât 
până şi cineva suferind de tulburări obsesiv-compulsive ar fi putut 
mânca de pe jos. 

Se pare că nu. Aud uşa trântindu-se pe la zece şi jumătate, 
urmată de paşii cuiva urcând în viteză pe scări. 

— Vine tata? întreb eu. 

— A fost să alerge, mă informează Ruby cu mândrie. Aleargă 
mult. 

— A, bine. 

Sunt impresionată. De fapt, uimită ar fi un cuvânt mai potrivit. 
După cheful de ieri, nu-mi vine să cred că a reuşit să se dea jos 
din pat, ca să nu mai vorbesc de jogging. 

— Aleargă şaisprezece kilometri în fiecare dimineaţă, adaugă 
Ruby. 

Cincisprezece minute mai târziu - suficient cât să-mi satisfac 
dorinţa misterioasă de a fugi la baie şi de a-mi aplica o tuşă de 
mascara şi un luciu transparent de buze - Ryan intră în bucătărie. 

Miroase nemaipomenit a curat, iar părul îi e atât de ud după 
duş, încât apa încă îi mai picură din el, umezindu-i pielea de pe o 
parte a obrazului acum proaspăt bărbierit. Cu toate astea, are încă 
acelaşi aer de dur şi e evident că a îmbrăcat prima pereche de 
jeans pe care a găsit-o. Dar, într-un anumit fel, e atât de 
fermecător încât mi-e jenă să stau în aceeaşi cameră cu el. Mă 
loveşte un acces de paranoia gândindu-mă că machiajul meu 
subtil n-are nicio şansă în faţa pungilor de sub ochi, care, când m- 
am privit mai devreme în oglindă, aveau o culoare care ar putea fi 
descrisă cel mai bine ca „mov cardinal". 

— Tati! strigă Ruby, sărind în picioare şi ţopăind prin bucătărie 
până la el, să-1 îmbrăţişeze. 

— Tati, tati, tati! o imită Samuel, alergând să li se alăture. 

— Hei, ce faceţi? 

îi îmbrăţişează în grabă, se desprinde de ei şi ridică ziarul - 
ziarul de care aproape că m-am împiedicat când am deschis uşa de 
la intrare . 



— Ăăă. . . bună dimineaţa, îi spun veselă, aruncându-mi părul pe 
spate. 

El ridică o clipă privirea şi, exact în momentul în care privirile ni 
se întâlnesc, sunt şocată de rapiditatea cu care pulsul mi-o ia la 
goană. 

— Ce mai faci? 

Se aşază şi studiază prima pagină. N-a fost chiar un salut 
entuziast. 

— Vrei nişte cafea? îl întreb, ridicând cana pe care tocmai am 
pregătit-o şi aducând-o la masă. 

— Mmm, grozav, murmură Ryan, începând să desfacă paginile 
ziarului. 

— Tati, am mâncat pâine cu ou la micul dejun, îi spune Ruby 
veselă. 

— Aha. 

— Zoe ne-a făcut. Găteşte foarte bine. 

Mă umflu de mândrie - şi nu numai pentru că se pare că Ruby 
nu s-a supărat că i-am ars felia de două ori şi că am rupt-o pe 
aceea pe care a trebuit să o mănânce până la urmă, atunci când 
am aşezat-o pe farfurie. 

— Bine, scumpo, mormăie el, dând pagina. Observ că mâinile 
lui nu arată ca mâinile unui tip care lucrează într-un birou, deşi, 
din conversaţia telefonică din maşină de ieri, am înţeles că exact 
asta e. Sunt mâini mari, bronzate, muncite. Una dintre ele e 
străbătută de o venă pe care aş vrea s-o urmăresc cu vârful 
degetelor. 

Ryan soarbe din cafea şi expresia lui devine brusc îngrozită. 

— Cred c-o să mă mulţumesc cu sucul, îmi spune, dându-mi 
înapoi cana. 

în timp ce o iau, degetele ni se ating şi mă simt străbătută de un 
curent electric. Respir adânc şi mă străduiesc să-mi vin în fire. 

— Deci, lucrezi în oraş? întreb eu, sperând să încep ceva care să 
semene cu o conversaţie. 

— Mda, îmi răspunde, întorcând pagina ziarului. 

— Cu ce te ocupi? îl întreb. 

îi trebuie o clipă să-şi dea seama că vorbesc în continuare. 

— Lucrez pentru o companie internaţională de îmbrăcăminte 
sport. 

— Aha, dau din cap aprobator, dorindu-mi să-mi vină în minte 



un comentariu mai inteligent. Nu prea contează însă, pentru că nu 
cred că mă ascultă. 

— Adică eşti un soi de vânzător? 

— Vicepreşedinte al Departamentului de comunicare. 

— Sună... fascinant, adaug eu, deşi nu pot să nu mă gândesc că 
domeniul comunicării nu pare a fi punctul lui forte. Ai planuri 
pentru azi? Trebuie să vorbim zece minute, să clarificăm nişte 
lucruri. Despre mâncarea copiilor, ce activităţi ai vrea să fac cu ei 
şi despre... ăăă, zilele mele libere. 

— Păi, trebuie să ajung undeva azi, îmi răspunde fără să se 
scuze. Sunt plecat toată ziua, aşa că va trebui să amânăm. 

— Dacă ai cinci minute acum... 

— Nu am, mă repede. 

Mă simt ridicol de jignită de grosolănia răspunsului lui, dar şi 
furioasă. Să ceri câteva minute e chiar atât de nerezonabil? 

— Tati, spune Ruby, nu putem face ceva împreună astăzi? 

— Nu, scumpo, nu azi, îi răspunde, iar scuzele par cel puţin mai 
sincere decât atunci când mi-a răspuns mie. 

— Dar, tati. . . 

— Haide, haide, fără „dar", îi spune, punând jos ziarul şi 
ridicând-o pe unul dintre genunchii lui. Punându-şi braţul în jurul 
gâtului lui, Ruby pare atât de mică în comparaţie cu el. 

— Dar ţi-am făcut o felicitare, tati. 

îi dă colajul pe care lipise, în ultima jumătate de oră, bucăţele 
de paste şi de orez. 

— E drăguţ, îi spune, abia uitându-se la el. 

Apoi, ca şi cum ar fi fost lovit de un acces de vinovăţie, o trage 
spre el şi o sărută pe creştet. închide ochii, în timp ce miroase 
parfumul părului ei. Când îi deschide, ochii îi sunt mai blânzi 
decât înainte, iar zâmbetul vrea să fie senin şi consolator, aproape 
melancolic. 

— Vom face ceva weekendul viitor, îţi promit, îi şopteşte. 
Acum Samuel e lângă el şi i se caţără pe celălalt picior. Ryan 

râde şi îi zburleşte părul. 

— Gata, spune într-un final, desprinzându-se din îmbrăţişarea 
copiilor şi ridicându-se în picioare. Trebuie să plec. 

— Aaaaaa, spune Samuel, dar Ruby îl ia de mână şi-1 strânge, 
poate ca să împiedice un acces de furie. îi observ descurajarea 
când îşi pune braţul în jurul lui. 



— Haide, Samuel, i se adresează ea cu o voce autoritară, în timp 
ce-1 conduce spre televizor şi îl deschide. 

Mă întreb dac-ar trebui s-o conving să-1 închidă şi să mai 
deseneze ceva, dar ceva mă împinge să alerg după Ryan. 

Ştiu că nu intră în atribuţiile mele să pun la îndoială deciziile 
unui părinte; şi că Anita - fosta mea şefă de la Bumblebees - m-ar 
fi muştruluit, nu glumă, dacă aş fi făcut aşa ceva, de mi-ar fi ţiuit 
urechile vreo trei săptămâni. 

Dar ceva din privirea lui Ruby mă împinge să iau iniţiativa. 

Şi apoi, pot fi diplomată când vreau. I-aş putea da meditaţii lui 
Kofi Annan. Tot ce trebuie să fac e să găsesc un mod subtil, dar 
eficient, de a-i sugera lui Ryan că ar trebui să petreacă mai mult 
timp cu copiii azi. 

— Ăă... hm! spun eu când îl ajung din urmă pe hol. 
Ryan se întoarce, iar inima începe să- mi bată cu putere. 

— Treaba asta pe care o ai azi... încep eu. 

— Da? 

— Pot să te ajut cu ceva? Ca să poţi să stai un timp cu Ruby şi 
cu Samuel. 

Intenţia mea este să par atentă şi eficientă. 

Ryan se holbează la mine de parcă aş fi o pietricică enervantă 
care i-a intrat în pantof. 

— Ruby abia aşteaptă să petreceţi împreună weekendul ăsta, 
continui, şi, dacă te pot ajuta cu ceva. . . 

OK, n-a sunat atât de convingător pe cât mi-aş fi dorit. 

Ryan respiră adânc. E genul de oftat pe care îl scot ofiţerii de 
poliţie când află că unul dintre cei aflaţi în supravegherea lor a mai 
încălcat o condiţie de eliberare pe cauţiune. 

— Nu, îmi răspunde. Nu poţi să mă ajuţi. 

— Dar... 

— Ascultă-mă, se răsteşte el. Ne vom înţelege foarte bine dacă 
ne respectăm unul pe celălalt. 

— OK. 

Deja îmi doresc să-mi fi lipit bandă adezivă pe gură înainte să 
cobor din pat azi-dimineaţă. 

— Poate că ai ajuns la concluzia că nu sunt un tată bun... 

— O, nu, protestez eu, simţind cum mi se înroşesc obrajii. N-am 
vrut să spun că. . . 

— ... şi poate că nu sunt un tată bun. Deşi, trebuie să recunosc, 



de obicei e nevoie de mai mult de douăzeci şi patru de ore pentru a 
ajunge la concluzia asta. 

— Dar eu... 

— Aşa procedez eu, continuă el. Şi lucrurile nu se vor schimba. 
Bine? 

Gâtul şi pieptul îmi ard ca un incendiu de pădure. 

— Bine, reuşesc să articulez. 

— Bun. Pentru că nu te-am angajat ca să ai opinii. Te-am 
angajat ca să ai grijă de copiii mei. 

îmi încrucişez braţele pe piept, cu o atitudine sfidătoare. 

— Bine, repet eu, refuzând să-mi mut privirea în timp ce ochii 
lui mă sfredelesc. 

După câteva secunde devine evident pentru amândoi că ne-am 
prins într-un joc copilăresc de-a cine cedează primul. Dar n-am de 
gând să pierd. Pulsul îmi galopează în continuare cu viteză, dar 
acum cauza nu o mai constituie linia trăsăturilor lui. Brusc îmi 
trece prin minte un gând: poate că mi-a fost milă de tipul ăsta, 
poate că am dezvoltat o obsesie enervantă pentru structura osoasă 
a feţei sale, dar sub nicio formă nu mă voi lăsa călcată în picioare. 
Nici de el, nici de altcineva. 

— Poţi face asta, nu? continuă el, holbându-se în continuare la 
mine. Poţi avea grijă de copiii mei? 

— Sigur, îi răspund cu răceală, cu pupilele dilatate, pentru că 
refuz să-mi iau privirea de la el. 

— Bun. îţi sugerez să te întorci în bucătărie, să-ţi torni un 
pahar cu apă şi să stai jos. Se întoarce cu spatele la mine şi 
deschide uşa de la intrare. Pentru că pari un pic cam stresată. 

Am citit undeva că privarea de somn poate fi folosită ca formă 
de tortură. Uitaţi de KGB, pentru că primul meu weekend în 
reşedinţa Miller se dovedeşte atât de rău în această privinţă, încât 
probabil arăt ca o narcoleptică cronică. 

Ochii mi se tot închid singuri, pentru că nu m-am adaptat încă 
la noul fus orar; şi, cu toată hotărârea mea de a-i culca pe copii la 
o oră normală, nu e atât de uşor pe cât am sperat. 

în cazul lui Samuel se întâmplă din cauză că a insistat să 
doarmă după-amiază - ceva ce n-ar trebui să facă la vârsta lui. 
Mai mult, s-a dovedit a fi tot atât de uşor de trezit ca o mumie 
egipteană - şi ceea ce ar fi trebuit să fie un somn scurt a durat 
aproape trei ore. 

între timp, Ruby, care în mod clar n-ar trebui să doarmă în 
timpul zilei la vârsta ei, s-a urcat pe canapea pentru un pui de 
somn, în vreme ce eu am pregătit prânzul, şi n-a vrut să se mişte 
până când n-am ameninţat-o că-i mănânc toate prăjiturelele. 

Asta înseamnă că, la opt şi treizeci de minute seara (noua oră de 
culcare), am din nou parte de spectacolul cu Jekyll şi Hyde. 

Dar tatăl copiilor, probabil că vă gândiţi. Nu e acasă la ora asta? 

Chiar dacă de data asta ne-a onorat cu prezenţa, şi-a petrecut 
cea mai mare parte a serii în living, îngropat în faţa seriei cu 
numărul şase din Clanul Soprano, cu un munte de documente şi 
un laptop alături. 

După ce îi duc, în sfârşit, pe copii la culcare, decid că acum e 
momentul să am acea conversaţie cu el: discuţia despre o mulţime 
de probleme despre care nu am vorbit încă, reguli, felul în care 
citeşte Ruby, Samuel şi mersul la toaletă (care se pare că e 
ocazional), şi despre zilele mele libere. 

Deschid uşa livingului. Ryan încă se luptă cu hârtiile. 

— Ăă... salut, îngaim subţirel. Nu se întoarce şi îi analizez 
trăsăturile, încercând să-mi dau seama dacă m-a auzit sau nu. 
Sunt iar surprinsă de cât e de atrăgător şi sângele începe să-mi 
urce spre obraji. 

— Ai un moment să vorbim despre câteva chestii? îl întreb eu 
un pic cam tare. 

Ryan îşi ridică privirea o clipă, dar numai ca să-1 privească pe 
Tony Soprano strângând pe cineva de gât. 



— Nu prea, răspunde. 
Mă dezumflu. 

— Păi, ştiu că mâine eşti la muncă şi că nu vom avea ocazia să 
vorbim, şi chiar trebuie să lămurim nişte lucruri. 

— Uite ce e, oftează el, am o grămadă de treburi de terminat 
până mâine. Chiar e urgent sau poate aştepta până mâine-seară? 

— Păi... n-aş spune chiar „urgent", recunosc eu. Nu e o 
chestiune de viaţă şi de moarte, dar sunt câteva lucruri de ordin 
practic care... 

— OK, dacă nu e de viaţă şi de moarte atunci s-o lăsăm pe 
mâine. Ridică un dosar de pe jos şi-1 pune pe canapea, lângă el. 

Evident că nu prea am de ales. 

Fiindcă eu nu mă mişc din loc, îmi aruncă o privire de parcă mi- 
ar spune: „Ce mai cauţi aici?" 

— Atunci plec, îi spun întristată. începe să mă deprime întreaga 
situaţie. 

Când eu şi copiii ne trezim, a doua zi dimineaţă, primul meu 
gând este dacă voi reuşi să-1 fac pe Ryan să mă asculte sau va 
trebui să improvizez. Răspunsul vine sub forma unui post-it lăsat 
pe masa din bucătărie. Caligrafia e neaşteptat de elegantă: „Vin 
târziu diseară, nu mă aştepta. R." 

Deci, improvizez. 

Mai târziu, în cursul dimineţii, merg cu copiii la Trudie şi 
suntem instalaţi confortabil în bucătăria mare a şefei acesteia. 

Bucătăria, ca şi restul casei, e superbă: în stilul tradiţional 
revenit acum la modă, cu dulapuri minimaliste ou de raţă, cu o 
insulă plină de ustensile strălucitoare şi obişnuitul coş din nuiele 
împletite, uitat de Scufiţa Roşie în drum spre bunicuţa. 

Scopul vizitei e o „întâlnire de joacă", un exerciţiu menit să 
lărgească experienţa de viaţă a copiilor, dându-le ocazia să 
interacţioneze cu alţi copii, într-un mediu sigur. Şi, bineînţeles, 
pentru ca bonele lor să bârfească puţin. 

Astăzi ni s-a alăturat Amber, o altă bonă din Anglia, care a 
ajuns în Hope Falls şi cu care Trudie s-a întâlnit în urmă cu două 
săptămâni. O blondă frumoasă, cu nişte cozi rasta pe care şi Bob 
Marley le-ar fi invidiat, Amber are în nas un cercel de forma unei 
frunze de canabis şi atâtea brăţări, încât e de mirare că nu are 
bicepşii unei halterofile rusoaice. Impresia generală e aceea a unei 



persoane educate de o familie de activişti pentru protecţia mediului 
cu audiţii de reggae şi prăjituri cu canabis. Accentul însă n-ar fi 
putut fi mai afectat nici dac-ar fi fost însoţit de o diplomă de la 
colegiul de fete Cheltenham. 

— Mă gândesc să-mi mai fac un tatuaj, ne spune ea 
entuziasmată, în timp ce Trudie pregăteşte prânzul, iar eu îi 
supraveghez pe copii la joacă. Adică îmi place tatuajul pe care -l 
am, dar e adevărat ce se spune, creează dependenţă. 

— La ce tatuaj te gândeşti? o întreb eu. 

— Păi, începe ea, dându-şi şuviţele pe spate şi aplecându-se 
peste masa pe care tronează micul dejun, am tot citit despre 
luptătoarele Skrang Iban din Borneo. 

— Despre cine? întreabă Trudie. 

— Skrang Iban, răspunde ea. între chestiile războinice pe care le 
făceau şi ţesutul păturilor sacre pua kumbu, ele au fost în 
avangarda artei tatuajului. Ţelul suprem al Ibanelor era să asigure 
echilibrul şi armonia în univers, exact punctul în care mă aflu şi 
eu acum. M-am gândit să-mi fac un model care să semene cu unul 
de-al lor. 

— Super, spune Trudie. Ce reprezintă tatuajul pe care-1 ai deja? 
Amber îşi ridică mâneca bluzei şi-şi analizează simbolul de pe 

braţ. 

— E un kanji tibetan. 

— Mda. Dar ce reprezintă? întreabă Trudie. 

— Păi... ăă, sunt doar nişte cuvinte despre o filosofie care mi-a 
plăcut foarte mult la un moment dat. 

— Ştiu, dar cum se traduce? 

— Păi, ăă... „Mintea, sufletul şi spiritul sunt puterea mea." 

— Aha. Drăguţ, spune Trudie. 

— Sau cel puţin asta ar trebui să însemne. 
Trudie se încruntă nelămurită. 

— Am aflat cam cu un an în urmă că e posibil să nu însemne 
asta. 

— E posibil? repetă Trudie. 

— Ăă. . . nu înseamnă asta. 

— Şi, atunci, ce înseamnă? întreabă Trudie, strâmbând din nas. 

— Ştii, n-aveam de ce să nu-1 cred pe individul care mi 1-a făcut 
când mi-a spus că e budist. Adică, i se putea întâmpla oricui, 
serios, aşa că înainte să... 



— Şi totuşi ce înseamnă? insistă Trudie. 
Amber îşi răsuceşte timid o codiţă pe deget. 

— "Bateriile nu sunt incluse." 

Am aflat deja că Trudie nu e ceea ce am numi o maniacă a 
regulilor de nutriţie aşa cum sunt ele prezentate de manualele 
pentru bone. De fapt, gustările pe care le-a pregătit azi pentru noi 
ar fi suficiente ca să-i provoace un infarct lui Jamie Oliver. 

Festinul a început cu un morman de felii anemice de pâine, 
unse la întâmplare cu o chestie lipicioasă indescriptibilă, despre 
care Trudie spune că e „brânză la tub", un ingredient pe care îl 
laudă drept una dintre cele mai grozave invenţii culinare ale 
Americii. Feliile sunt aşezate pe farfurii pline ochi de chipsuri, 
gogoşi, bomboane M&M şi alte asemenea alimente atât de pline de 
grăsimi saturate, încât doar dacă le priveşti simţi că te umpli de 
celulită. 

Nu e o surpriză că niciunul dintre copii nu se plânge. Gemenii 
lui Trudie încep încântaţi să demoleze zgârie-norii de pe farfurii şi, 
în timp ce Brett, băieţelul de patru ani aflat în grija lui Amber, e 
oarecum panicat la început, o înghiţitură de nachos confirmă că e 
mai mult decât pregătit să renunţe la prânzul lui obişnuit. 

— Cum ai ajuns bonă aici? o întreb pe Amber. 

— Au pair, mă corectează ea. E doar o slujbă temporară de vară. 
Am călătorit în India şi m-am întors în Marea Britanie ca să aplic 
pentru un post de profesor de aromaterapie pentru foştii 
dependenţi de droguri, dar n-am fost selectată. Sora mea a lucrat 
aici anul trecut ca au pair şi i-a plăcut, aşa că m-am gândit să 
încerc şi eu. 

— Şi îţi place? 

— Da, chiar îmi place, răspunde Amber. Adică, nu am de gând 
să fac asta pe termen lung şi nu sunt nici pe departe atât de 
calificată ca tine, dar... - Andrew râgâie atât de puternic, încât n-ai 
crede că n-are niciun metru înălţime. 

— Mânca-l-ar mama, nu cred că e obişnuit cu mâncare din 
asta, spune Trudie, aruncând o mână de M&M în gură. Mama lor 
vrea să le dau mâncare ultrasănătoasă şi, de obicei, asta le dau. 
Indiferent de consecinţele pe care le are asupra conţinutului 
scutecelor. 

— Deci, n-ar fi de acord cu toate astea? o întreb eu. 

— Păi, m-am gândit să pregătesc un prânz special azi, dacă tot 



veniţi în vizită. Ca trataţie. Adică, nimeni nu s-ar supăra pentru o 
trataţie, nu? 

— Probabil că nu, spun eu. Dar, dacă le-ai da asta în fiecare zi, 
unii părinţi te -ar da pe mâna celor de la Protecţia Copilului. 

Se aude o uşă trântindu-se. Faţa lui Trudie oglindeşte o 
asemenea panică, încât ai crede că a dat nas în nas cu King Kong. 

— Fir-ar să fie! E Barbara! şuieră Trudie. Repede! Să scăpăm de 
mâncare, vă rog! Haideţi, repede! 

— Dar parcă ai spus că n-ar avea nimic împotriva unei trataţii? 
spun eu. 

— Nu vreau să testez teoria asta, iubire. Trudie aleargă spre 
frigider. Ajută-mă... acum! 

Ceva din felul în care rosteşte ordinul ne face pe mine şi pe 
Amber să intrăm în panică. 

îmi arunc gogoaşa şi mâncarea de-a valma în cel mai apropiat 
coş de gunoi, spre uimirea copiilor. 

— Chestia verde din farfuriile copiilor... pronto! 

Trudie aruncă o pungă de lăptuci spre Amber, care o prinde cu 
stângăcie. 

Toate trei ne-am transformat într-o echipă de desant a SAS 14 . 

— Zoe, nişte mere. Repede! strigă Trudie, la fel de convingătoare 
ca un comandant suprem. 

Iau la întâmplare nişte fructe dintr-un castron mare aflat în 
mijlocul mesei şi trântesc repede câte unul în farfuriile copiilor. 
Trudie tocmai dă gata o mână de chipsuri din farfuria lui Eamonn, 
când uşa bucătăriei se deschide. 

— Doamna K! Bună! Aţi venit devreme! Bolboroseşte Trudie, 
emanând o aromă persistentă de Lays cu barbeque. 

Barbara King intră în bucătărie cu aerul unei împărătese 
romane care-şi supraveghează regatul. Poartă un costum de firmă, 
pantofi din piele întoarsă cu toc şi o poşetă scumpă. Părul negru e 
tăiat într-un bob scurt şi drept, iar machiajul e atât de perfect, 
încât ai crede că e făcut de însuşi Max Factor. 

— De ce e o lămâie pe farfuria copilului? întreabă ea. 
La naiba! E greşeala mea. 

— Ăăă, e un joc tradiţional din Anglia când ai musafiri. Se 



14 Special Air Service (SAS) - regiment din armata britanică, specializat în operaţiuni 
militare secrete (n.tr.) 



numeşte „Pasează lămâia". îl jucam mereu la grădiniţa unde 
lucram. Ruby, tu urmezi. 

Ruby ia lămâia şi mă priveşte de parcă aş fi nebună. Apoi ridică 
din umeri şi i-o dă lui Samuel. 

— Eu sunt Zoe, spun eu, întinzându-i mâna. 

Barbara mi-o strânge şi se încruntă, neştiind încă ce să creadă 
despre jocul meu. Sau, cel puţin, încearcă să se încrunte. Se pare 
că Barbara a beneficiat de suficiente injecţii cu Botox cât să 
paralizeze şi fruntea unui Tyrannosaurus Rex, aşa că e mai mult 
un spasm. 

— Unde sunt băieţii mei? strigă ea. Mami era în drum spre o 
şedinţă şi s-a gândit să vă facă o surpriză! 

Gemenii coboară de pe scaune şi se reped spre braţele ei 
deschise, cu mâinile şi feţele atât de pline de brânză artificială şi 
de ciocolată nesănătoasă încât abia dacă au puterea să-şi desfacă 
degetele. 

— Oo... ăă... staţi puţin! strigă Trudie. Să vă şterg sucul de 
piersici de pe mâini. 

Trudie ia un şerveţel umed şi-1 şterge pe Andrew, dar Eamonn e 
prea rapid. Când ajunge la Barbara, ea face un pas înapoi şocată. 

— Ce naiba aţi mâncat? întreabă ea, cu o asemenea oroare de 
parcă un şoarece viu ar atârna în colţul gurii copilului. 

— Trudie, spune Barbara cu severitate, analizând masa din 
bucătărie. Ai uitat de regulile mele în legătură cu ce au voie să 
mănânce copiii şi ce nu? Multe fructe şi legume? 

— Sigur că nu, doamnă K! spune Trudie, fluturând o frunză 
ofilită de salată ca dovadă. Cinci mese pe zi! N-am uitat! 

— Şapte mese în casa asta, o corectează Barbara, ştergându-1 
pe Andrew la gură cu o batistă imaculată pescuită de prin poşetă. 
Şi nu vreau, sub nicio formă, grăsimi trans. OK? Şi zahăr - nu mai 
mult de zece la sută din numărul total de calorii pe zi. OK? 

— Nu vă faceţi griji, spune Trudie, aşezându-se strategic în faţa 
unei farfurii cu negrese. Nu mă gândesc decât la bunăstarea 
arterelor lor, doamnă K. 

— Hmm, mormăie Barbara, deloc convinsă, şi nu le dai vreun 
tonic, nu? 

„Tonic" este numele generic dat de cei din Boston băuturilor 
carbogazoase. 

— Tonic? Ha! Da' de unde! râde Trudie. 



Barbara se îndreaptă de spate şi o priveşte pe Trudie cu 
suspiciune. 

— Bine. Pentru că, după cum se manifestă bolile de inimă în 
ziua de azi, cred cu tărie că a nu le da copiilor o mâncare 
echilibrată înseamnă cruzime. Jumătate dintre preşcolarii din ţară 
suferă de constipaţie cronică. 

Trudie o aprobă ascultătoare. 

— Atunci vă las, continuă Barbara. Voi doi, haideţi la mama în 
braţe! 

Se apleacă spre copii, închizându-şi ochii şi îngropându-şi faţa 
în părul lor. 

— Eu am un tonic, anunţă Ruby, ridicând o doză de Cola. 
Ochii Barbarei se deschid brusc. 

— O, asta e doar pentru tine, scumpo, spun eu, luând doza din 
mână. Mă întorc spre Barbara simţind nevoia să mă explic. Ceilalţi 
copii au băut altceva, îi spun. Tatăl lui Ruby nu are nimic 
împotrivă ca ei să bea băuturi carbogazoase. 

Barbara îşi strânge buzele. 

— Deci Ryan Miller îi dă voie fetiţei lui să bea Coca-Cola cât e 
ziua de lungă. Oare de ce nu mă miră? 

— Păi, n-aş spune chiar toată ziua, mormăi eu, întrebându-mă 
de ce încerc să-1 apăr. Doar că. . . 

— Nu-ţi face probleme, spune Barbara. Dacă locuieşti cu Ryan 
Miller, asta e ultima dintre grijile tale, crede-mă. 

Cheile de la garaj se pare că se află în sertarul de pe hol. 
Problema e că toate celelalte lucruri se află tot acolo. Hotărâtă să 
scot bicicletele copiilor ca să facem ceva activ şi distractiv după- 
amiază, scotocesc zece minute prin sertar, până când renunţ şi-1 
golesc pe podea. 

Copiilor li se pare foarte amuzant să cotrobăie prin lucruri, cel 
puţin în primele cinci minute. Eu sunt mai puţin impresionată, 
mai ales pentru că am ceva mai bun de făcut decât să dezlipesc 
bucăţi de plastilină de pe încărcătoare de telefon, leucoplast vechi, 
un metru de croitorie, o tartă cu gem mâncată pe jumătate şi 
numeroase alte bucăţele de mâncare pietrificată. 

După ce găsesc cheile, rezist impulsului de a face ordine în 
fleacuri şi, în schimb, le arunc înapoi în sertar. Tocmai vreau să-i 
chem pe copii înapoi, să le spun că suntem cu un pas mai aproape 
de găsirea bicicletelor, când observ o bucată de hârtie destul de 
interesantă. Uşor şifonată, dar aproape neatinsă în comparaţie cu 
celelalte lucruri din sertar, o despăturesc şi nu mă pot abţine să n- 
o citesc. 

Dragă Ryan, 

In momentul de faţă sunt atăt de confuză în ceea ce te priveşte, 
încăt nici nu ştiu cu ce să încep. Aşa că voi trece direct la subiect. Te 
iubesc. Gata, am spus-o. Fie că-ţi place, fie că nu, asta e situaţia. 
Situaţie cu care amândoi trebuie să ne confruntăm, într-un mod sau 
altul. 

Oricât de previzibil ar suna, am ştiut că te iubesc din clipa în care 
te-am văzut. Nu doar fizicul tău m-a cucerit. A fost sufletul tău, 
mintea ta - o minte pe care majoritatea femeilor n-ar putea s-o 
înţeleagă. Am ştiut instinctual că, sub exteriorul tău impenetrabil, se 
află un bărbat care are atâtea de oferit. Cred că am ajuns să-l văd 
pe adevăratul Ryan şi acum sunt hotărâtă să-l cunosc mai bine. 



Trebuie să-ţi spun că tocmai faptul că te-am iubit în secret atăta 
timp, înainte să se întâmple ceva între noi, a făcut ca momentul să 
fie cu atăt mai perfect. După cum cred că ştii deja, sunt o femeie 
care caută perfecţiunea. Şi, de aceea, nu vreau să renunţ. Prima 
noapte pe care am petrecut-o împreună nu a fost doar specială, a 
fost frumoasă. Mi-a schimbat viaţa, de fapt. Şi nu te las s-o arunci 
ca pe o cutie veche de pizza. 

Acum, că mi-am deschis sufletul în faţa ta, Ryan, e momentul să 
fiu sinceră - te rog să mă ierţi anticipat pentru asta, dar atăta îţi cer: 
vreau să te mai gândeşti la ce mi-ai spus, că nu vrei să ne mai 
vedem. O simplă cerere, cred că eşti de acord, dar una care ar putea 
să ne schimbe amândurora vieţile în mai bine. 

A ta, 
Juliet 

— Zoe, le-ai găsit? întreabă Ruby, nerăbdătoare. 

— Uite-le! îi răspund, fluturându-i-le prin faţă. 

— Super! Hai, Samuel, să vedem cine ajunge primul la garaj! 
strigă ea, luându-1 de mână şi lăsându-1 intenţionat să i-o ia 
înainte. 

împăturesc scrisoarea şi o împing la fundul sertarului, pe care -l 
închid cu hotărâre. Apoi, mă duc afară după copii, să mă gândesc 
la ceea ce ar trebui să mă gândesc. 

To: Zoemmoore@hotnet.co.uk 

From : Helen@Hmoore . mailserve . co .uk 

Dragă Zoe, 

Cum e în Americă? M-am uitat mult la televizor în ultimul timp şi 
m-am gândit la tine şi la cum e viaţa acolo. A trebuit să închid la 
Cagney şi Lacey 15 într-o seară - ştii cum e cănd mintea ţi-o ia razna 
de capul ei. 

Desy îmi tot spunea că Cagney şi Lacey are loc într-un cu totul alt 
oraş, că e vechi de vreo douăzeci de ani, că e despre viaţa a două 
poliţiste din New York şi că e ficţiune sută la sută. De parcă n-aş fi 
ştiut asta! Poate fi al naibii de serios câteodată. Din fericire, tata a 
sugerat să urmăresc Happy Days, care a fost pe cablu săptămâna 
trecută. Deja mă simt mult mai bine. 

Să-ţi povestesc ce-am păţit zilele trecute. M-am oprit la 
Sainsbury's să iau ingredientele pentru o reţetă de-a Deliei 16 pe care 
m-am gândit s-o încerc, în variantă reinterpretată - plăcintă de 
mandarine -, şi stăteam la coadă, cănd m-a cuprins dintr-odată 
ameţeala. Aproape că am leşinat. Nu mi-am pierdut cunoştinţa, sau 
ceva de genul ăsta, dar a fost suficient ca să-mi doresc să mă aşez. 
Cineva de la magazin mi-a adus un pahar cu apă. Tocmai începeam 
să mă simt un pic mai bine, cănd mi-am ridicat privirea şi fosta ta 
şefă de la grădiniţă — Anita, nu? — stătea lăngă mine. 

A început să-mi spună că ar trebui să merg la doctor pentru că 
aşa a păţit şi una dintre angajatele ei şi că niciodată nu eşti prea 
prevăzător (ce ipohondră aş fi, dacă m-aş grăbi la doctor de fiecare 
dată cănd mi-ar fi un pic greaţă!). Ideea e că, după ce am reuşit să 
deschid şi eu gura, amfăcut-o ca s-o întreb despre fata care ţi-a luat 



15 Serial american de televiziune (n.tr.) 

16 Delia Smith, autoare de cărţi de bucate şi gazdă a unor emisiuni culinare în Marea 
Britanie (n.tr.) 



locul. 

Din câte am înţeles, nu e nici pe departe atât de bună ca tine. 
Anita a spus asta, folosind aproape aceleaşi cuvinte. Şi că te-ar 
primi înapoi într-o clipă. M-am gândit să-ţi spun, în caz că te 
gândeşti să vii acasă. 

Ştiu că tata crede că trebuie să faci lucrurile în ritmul tău, dar el 
nu te înţelege aşa ca mine, Zoe. Niciodată nu te-a înţeles. Şi, oricum, 
nu strică să-ţi prezint opţiunile, nu? Aşa că, dacă te gândeşti să te 
întorci acasă, camera ta te aşteaptă. Să nu uiţi asta, da? 

Şi să ştii că oamenii nu mai bârfesc. Cel puţin, nu faţă de mine. 
Adică, am văzut-o pe Judy Stephenson la Andrew Herbert alaltăieri, 
cănd am fost să-mi decolorez mustaţa şi m-a înţepat, dar ea nu prea 
contează. Am spus întotdeauna că e a dracului. (Şi asta înainte să- 
mi spui despre părul ei. Pe cuvânt, femeia asta are nişte rădăcini 
atăt de negre, încât mă miră că n-a luat-o nimeni drept prostituată.) 

Alte ştiri nu prea mai am. Verişoara ta Kylie a fost aleasă să 
joace într-o piesă la şcoală, Vrăjitorul din Oz. Are rolul unei găini. 
Nu-mi aduc aminte să fie găini în Vrăjitorul din Oz, dar, după cum 
spune Desy, nu putem fi toţi Judy Garland. Şi, apoi, am auzit cum 
cântă biata copilă şi cred c-a fost norocoasă c-a luat chiar şi un rol 
de galinacee. 

Vremea e groaznică. Plouă cu găleata de câteva zile. Unde e 
încălzirea asta globală cu care ne tot ameninţă ăştia? Asta aş vrea 
să ştiu. 



Pupici, 
Mama 

Deşi mă bucur că sunt departe de Liverpool, primele săptămâni 
petrecute în America trec greu. îmi ia mai mult timp decât mă 
aşteptam să mă obişnuiesc cu lucrurile. Cu faptul că nu am casa 
mea, că nu am familia şi prietenii lângă mine. Cu faptul că sunt 
aproape mereu de serviciu. 

Cel mai mult însă sunt şocată de cât de puţin îmi afectează 
mutarea sentimentele pentru Jason. Sunt la mii de kilometri 
depărtare de vechea mea viaţă şi totuşi el este mereu prezent în 
gândurile mele. Bine, nu plâng cum am plâns imediat după ziua 
nunţii. Emoţiile mele nu mai sunt atât de intense cum erau atunci, 
dar încă păstrez o durere surdă îngrozitoare, pe care nimic n-o 
poate alina. 

încă mă simt furioasă la gândul că mi-a făcut aşa ceva, pentru 
tot ce ne-a făcut. Dar nu acesta e sentimentul dominant. Mai mult 
decât orice altceva, mi-e dor de el. Cu disperare. Tânjesc să-i simt 
braţele în jurul meu, să mă bucur de îmbrăţişarea despre care 
cândva credeam că mi se cuvine. 

în unele dimineţi mă trezesc şi, uitând unde mă aflu, mă întorc 
pe cealaltă parte şi mă aştept să-1 găsesc acolo. Când îmi dau 
seama că sunt singură într-un pat de o persoană, mă trezesc 
brutal la realitate. 

Mă surprind câteodată - mai des decât aş putea crede - visând 
cu ochii deschişi în mijlocul zilei, amintindu-mi evenimente-cheie 
din relaţia noastră. Ca ziua în care l-am dus acasă să-i cunoască 
pe părinţii mei, cu mulţi ani în urmă. M-a emoţionat efortul pe 
care 1-a făcut s-o impresioneze pe mama, aducând cel mai frumos 
buchet de trandafiri galbeni pe care l-am văzut vreodată. S-a 
prefăcut că îi plăcuse cum gătise, deşi mama citise greşit reţeta 
pentru salsa verde. Preparatul rezultat conţinea de aproximativ 
şapte ori mai mult anşoa decât recomandă Rick Stein. Plus cartofii 
atât de tari, încât tata a reuşit să-şi disloce o plombă cu ei - m-am 
mirat că s-a mai întors. 

Numai că el s-a purtat minunat cu ambii mei părinţi. L-am 
urmărit cum i-a fermecat, încât au fost entuziasmaţi în privinţa lui 
după doar câteva săptămâni, de la opiniile despre ultimele 
întâmplări din This Morning (mama), până la priceperea în privinţa 
arbitrajului din Premiership (tata). 



Jason avea acelaşi efect asupra prietenilor mei. Vedeai cum li se 
aprind beculeţele când îl întâlneau pentru prima dată, întrebându- 
se dacă nu cumva era periculos de atrăgător - genul de tip care se 
crede prea bun pentru orice femeie şi a cărui unică relaţie serioasă 
e cu oglinda din baie. 

Au descoperit în curând, ca şi mine, că, în ciuda etichetei de 
băiat frumuşel, Jason chiar era un tip drăguţ. 

Cel puţin, când am venit aici, am lăsat acasă toate fotografiile 
cu el. Ideea era că, în timp, nu voi mai putea să îmi amintesc cum 
arată. 

Uneori, teoria funcţionează. Uneori mi-e imposibil să-mi formez 
o imagine clară şi rezultă doar un contur şters. Alteori, chipul lui e 
clar ca lumina zilei. 

Oricum, nu prea contează, pentru că ceea ce iubeam - şi iubesc 
încă - nu era fizicul lui Jason. Era pachetul în întregime. Un 
pachet pe care l-am pierdut pentru totdeauna. 

— Of, pentru Dumnezeu, nu se poate ocupa altcineva, măcar o 
dată? 

Nu mi-a luat mult să aflu că Ryan nu este niciodată în toane 
bune. Numai în toane rele. Sau foarte rele. Sau doar toane. 
Dispoziţia lui de azi e atât de departe de a fi bună, încât, dacă ar fi 
câine, ar fi eutanasiat pe loc. 

— Spune-mi, te rog, tună el în telefon, care idiot de la 
contabilitate n-a reuşit să înregistreze factura când au avut la 
dispoziţie paisprezece zile? Ce poate fi atât de greu? 

Nu aud cum încearcă persoana cu care vorbeşte să justifice 
gogomănia cumplită care 1-a enervat în aşa măsură, dar văd că nu 
e pe punctul de a cânta de bucurie. 

în dimineaţa asta, poartă un tricou verde ponosit, cu o 
inscripţie decolorată în faţă. Pantalonii îi atârnă pe şolduri, ca şi 
cum ar fi purtat cu un număr mai mult când i-a cumpărat. Nu s-a 
ras, nu o face decât atunci când e nevoie. Am ajuns zilele trecute 
la concluzia că e mai sexy cu barbă de o zi. 

— Nu vreau scuze, izbucneşte el, învârtindu-se prin bucătărie. 
Vreau un transfer în numerar. Pentru Wolfe & Co. Acum. Azi 

închide telefonul şi se îndreaptă spre cafetieră, lângă mine. 

Miroase din nou a „proaspăt ieşit de sub duş" şi mă trezesc că 
inspir adânc, ferindu-mă ca nu cumva să mă vadă. Un val de 
căldură îmi trece prin corp, apoi se concentrează în zona chiloţilor, 
îmi muşc buzele. Slavă Domnului că nimeni, în afară de mine, nu- 
şi dă seama. 

— Unde e cafeaua? întreabă Ryan. 

Răspunsul la această întrebare e că a băut acum vreo patruzeci 
şi cinci de minute toată cana pe care am făcut-o - ca să înlocuiesc 
tentativa dezastruoasă pe care el o numeşte cafea. în loc să-i spun 
asta, mă întorc spre el, întruchipare a calmului în faţa reacţiilor lui 
de-a dreptul termonucleare. E un talent pe care mi l-am cultivat de 
când locuiesc cu Ryan. 

— Vrei să-ţi fac nişte cafea? mă ofer eu. 

— Aş fi preferat să fie deja gata, ţinând cont de faptul că eu am 
făcut de dimineaţă. 



Şi ridică o sprânceană. 

— Dar, dacă nu e, da, aş vrea nişte cafea, te rog. 

Mă prefac că nu înţeleg aluzia acuzatoare din spusele lui. 

— Nicio problemă, îi zâmbesc. Nu e nicio problemă să mai fac o 
cafea, după cea pe care eu am făcut-o de dimineaţă. 

E pe cale să înceapă iar cursa prin bucătărie, dar se opreşte. 

— Cred c-o să afli că eu am făcut cafea de dimineaţă. 

— Da, recunosc eu - sperând că tonul e suficient de blând ca să 
scap basma curată -, dar se poate să fi greşit cantităţile, pentru că 
nu a ieşit foarte bună. Aşa că am înlocuit-o. 

— Ai înlocuit-o? 
încuviinţez dând din cap. 

— Pentru că n-a ieşit prea bună? 
încuviinţez din nou. 

— Păi, nu va mai fi nevoie de acum înainte, spune el 
încrucişându-şi braţele pe piept. 

îl privesc în ochi. Competiţia de-a cine cedează primul a început 
din nou. 

— Sigur, îi spun. 

— Deoarece cafeaua mea era bună, explică el. 
Rânjesc şi refuz să-mi întorc privirea. 

— Nu era bună. 

— Eu fac o cafea foarte bună, îmi spune sfidător. 

— Sunt convinsă. Dar această cafea nu era foarte bună. 

— Sunt sigur că era. 

— Chiar nu era. 

— Ba da, insistă el, era. 

Sunt tentată să-i spun că abia dacă putea fi considerată 
comestibilă, când apare Ruby şi ne întrerupe conversaţia - ceea ce, 
probabil, e un lucru bun. 

— Tati, am făcut un desen cu tine şi cu Zoe, ne anunţă Ruby, 
trăgându-1 de tricou. 

Privesc spre ea şi-i zâmbesc. 

— Nu acum, iubito. Tati încearcă să rezolve ceva, îi răspunde 
Ryan. 

Când îmi întorc privirea spre el, observ că mă priveşte în 
continuare. Roşesc puternic. 

Din fericire, se îndepărtează formând alt număr de telefon, în 



vreme ce eu şi copiii îl urmărim cu privirea. 

— Jim, sunt Ryan, începe el. Tot nu s-a rezolvat cu factura 
aia. . . hei, nici să nu te gândeşti să începi şi tu cu asta. 

Ryan continuă să patruleze prin încăpere în timp ce eu îi torn 
nişte cafea şi, de îndată ce sunt sigură că faţa şi gâtul meu şi-au 
recăpătat culoarea iniţială, îi pun cana în mână. 

îmi observă privirea şi-mi transmite un „mulţumesc", care nu 
poate fi interpretat decât ca sarcastic. 

— Ascultă, sună-mă înapoi, dar pe mobil, nu la birou, continuă 
el. Cum? Ah, da, lucrez de acasă azi. E o problemă cu aerul 
condiţionat la mine în birou... Nu întreba. 

în timp ce Ryan intră în camera de lucru, cu hotărârea unui 
robot din Star Wars îndreptându-se spre Millennium Falcon, îi 
spun lui Ruby: 

— îmi arăţi desenul? 
Mi-1 întinde cu sfială. 

— Oh, uau! E minunat! îmi place rochia cu care m-ai îmbrăcat. 
E mai şic decât jeanşii pe care îi port de obicei, nu? 

Ruby chicoteşte. 

— Crezi că seamănă cu tine şi cu tati? 

în desenul ei, am părul atât de creţ încât arăt ca o corcitură 
între un pudel şi Miss Piggy. 

— Ne-ai surprins foarte exact, îi spun. 

Dar e ceva ciudat cu desenul. Ruby ne-a desenat pe mine şi pe 
Ryan ţinându-ne de mână. Ceea ce e improbabil, dat fiind faptul că 
noi doi se pare că nu putem sta în aceeaşi cameră fără ca discuţia 
să nu degenereze într-un schimb acid de replici. 

Nu e vorba că nu încerc. Alaltăieri, Ryan mi-a spus: „Pune şi 
hainele mele la spălat împreună cu ale copiilor, vrei?" Chiar dacă 
agenţia pentru care lucrez spune că singurele haine pe care bonele 
ar trebui să le spele sunt cele ale copiilor, nu vreau să fiu 
considerată pedantă, aşa că am ajuns să spăl două maşini şi 
jumătate pentru el. Nu cred că omul ăsta şi-a spălat vreo pereche 
de chiloţi de la Crăciun. 

Şi ce am primit în schimb? Nu mă aşteptam la ciocolată, dar un 
simplu „mulţumesc" ar fi fost de ajuns. în schimb, Ryan şi-a 
strâns hainele proaspăt spălate fără nicio vorbă şi le-a dus în 
dormitor. 

Apoi a urmat telefonul de aseară. Copiii făceau din nou nazuri 



înainte de culcare - i-am liniştit pe la nouă, după vreo două ore în 
care am încercat să-i potolesc. Şi Ruby a refuzat să se bage în pat 
până nu i-am dat voie să-i telefoneze lui tati, să-i spună noapte 
bună. 

Am telefonat, am lăsat-o să-1 „sărute" de noapte bună şi eram 
pe punctul de a închide când Ryan a cerut să vorbească cu mine. 

— Copiii n-ar trebui să fie treji la ora asta, mi-a spus el. Am 
vorbit cu un coleg şi copiii lui sunt în pat la şapte şi jumătate. 

— Ştiu! Eram uşurată că, în sfârşit, era pregătit să vadă cu ce 
m-am luptat timp de câteva săptămâni. A fost atât de greu să 
rezolv problema asta! Dac-ai putea să faci ceva să mă ajuţi, ar. . . 

— Deci, poţi să rezolvi? a spus el. 

— Să rezolv? 

— Da. Nu e bine pentru ei. 

Dac-ai fi spus mai devreme! aproape că am ţipat, dar m-am 
abţinut. 

— Sigur, i-am spus sec. Nicio problemă. 

Am închis telefonul, cu inima bubuind de frustrare. Poate că 
Ryan Miller a trecut prin multe probleme emoţionale, dar asta nu 
înseamnă că am să-1 las să mă calce în picioare. 

— Ce s-a întâmplat? m-a întrebat Ruby. Nu eşti bolnavă, nu? 

— Nu, scumpo, i-am zâmbit, strângând-o de mână. 
Numai dacă nu pun la socoteală şi spinul din coaste. 

BlackBerry-ul lui Ryan are o sonerie atât de enervant de 
stridentă, încât e de mirare că nu ne trezim în prag cu întreaga 
populaţie canină a cartierului de fiecare dată când îi sună. în timp 
ce ţârâitul devine şi mai disperat, iau telefonul de pe masa din 
bucătărie şi alerg spre birou. Se opreşte când ajung la uşă. 
Fruntea încruntată a lui Ryan e îngropată în laptop; apasă atât de 
tare şi de rapid pe taste, încât pare că-şi poate rupe vreo câteva 
degete în orice moment. îi întind BlackBerry-ul. 

— Ai un apel pierdut. 
Ryan ia telefonul. 

— îhî, mormăie el, ceea ce, pentru sănătatea mea mentală, aleg 
să cred că a fost un mulţumesc. 

Tocmai vreau să plec, când îmi spune: 

— în legătură cu hainele . 

Sunt uluită. Nu l-am judecat greşit, nu? E posibil, oare, ca nici 
măcar Ryan Miller să nu fie atât de nepoliticos încât să nu spună 
măcar „mulţumesc" cuiva care îi spală trei maşini de haine? 

— N-ai pentru ce, îi spun eu, simţindu-mă ciudat de fericită. Au 
fost cam multe, dar nu mă deranjează să... 

— Una dintre cămăşi a ieşit roz de la spălat. 

— Poftim? 

— Una dintre cămăşi, continuă el hotărât, e acum roz. 
Respiră adânc. Ryan are pe jumătate dreptate. Chiar are o 

cămaşă roz acum. însă, chestiunea esenţială e că era roz când am 
băgat-o în maşină. De ce sunt atât de sigură? Pentru că respectiva 
cămaşă era atât de roz, încât îmi amintesc că mă gândeam că 
seamănă mai mult cu o toaletă potrivită pentru o serată în onoarea 
Barbarei Cartland. 

— Cred că era deja roz, îi spun eu. îmi amintesc de ea şi... 

— Vrei să spui că nu-mi cunosc cămăşile? mă întrerupe el. 
Exact asta vreau să spun. 

— îţi spun doar că. . . 

— Ascultă, n-am de gând să te concediez pentru asta, îţi spun 



doar, continuă el, ca să nu se mai întâmple. 

Nu trebuia să fie o observaţie nici prima dată, nu mai zic de data 
viitoare! 

— Dar, dar, dar. . . 

Reuşesc foarte bine să imit un disc stricat. 

— S-o lăsăm baltă, spune Ryan. Nu vreau să fac caz din asta. 
Am vrut doar să- ţi spun. 

— Pentru data viitoare? 
Vocea îmi musteşte de ironie. 

— Mda, răspunde el, aparent nesesizând sarcasmul, 
îşi îngroapă capul în laptop din nou. 

Mă pregătesc să plec în tăcere, când observ unul dintre 
obiectele de anticariat de pe măsuţa laterală. Casa e plină de 
antichităţi, unele obişnuite, altele mai puţin. Aceasta intră în cea 
de-a doua categorie: un arc şi o săgeată de jucărie. Arcul are 
numai vreo optzeci sau nouăzeci de centimetri, iar capătul săgeţii e 
legat cu o sfoară roşie decolorată, ca să nu te răneşti în vârful 
ascuţit. 

Nu ştiu de ce îmi vine acum să-1 ridic, ţinând cont de faptul că 
am trecut pe lângă el de nenumărate ori înainte şi nu i-am acordat 
niciodată prea multă atenţie. Dar, Ryan fiind cu spatele la mine, 
trag de arc ţintind spre capul lui şi-mi înăbuş un chicotit. Normal 
că n-am să lansez săgeata. în orice caz, ultima dată când am tras 
cu arcul la cercetaşi, singurul lucru pe care l-am nimerit a fost 
propriul meu deget de la picior, pentru că săgeata îmi scăpa mereu 
din mână. 

Dar momentul - cu coarda arcului întinsă şi cu Ryan neştiutor 
în ceea ce priveşte mica mea glumă - e cât se poate de delicios de 
perfect. 

— Zoeee! Ce faci? 

Icnesc şi mă întorc să văd faţa îngrozită a lui Ruby. în clipa în 
care îmi caut o scuză, atenţia îmi e distrasă din nou. 

— Auuu! 

— Ce este? mă întorc înapoi spre Ryan, cu inima bubuind. 

E aplecat în faţă, geme şi se ţine cu ambele mâini de ochiul 
drept. 

— Vai, ţi-a intrat ceva în ochi? întreb eu cu optimism. 

— Da, un rahat de săgeată de un metru! 

— O, Doamne! N-avea cum, eu ţintesc foarte prost! 



— Faptul că azi eşti în formă nu mă face să mă simt mai bine. 

— Eşti sigur că eu sunt de vină? 

OK, poate că mă aflu în faza de negare. 

— Sunt sigur. Uite! 

— Auuuuuuuu! ţipă Ruby şi Samuel, care ni s-au alăturat să 
vadă ce e cu tot tămbălăul ăsta. 

Ochiul lui Ryan s-a umflat, ajungând de forma unui ou de struţ 
şi având culoarea unei supe consistente de sfeclă. 

Bun. Nu intra în panică, Zoe. Orice-ai face, nu intra în panică. E o 
ocazie perfectă să-i impresionezi cu puterea şi viteza ta de reacţie în 
această situaţie de urgenţă. 

— Presupun că nu mai vrei încă o ceaşcă de cafea? 



Capitolul 22 



Incidentul cu săgeata n-a făcut tocmai minuni în ceea ce 
priveşte relaţia mea profesională cu Ryan. De fapt, singurul lucru 
pozitiv pe care-1 pot spune despre incident e că nu m-a concediat. 
Am fost mirată, trebuie să spun, dar, mai mult ca orice, am fost 
uşurată. Nu dă bine în CV să fi fost concediat pentru că ai tras cu 
arcul în capul şefului. 

Totuşi, înfăţişarea „trei runde cu Mike Tyson" 1-a făcut pe Ryan 
să- şi anuleze întâlnirile pentru o săptămână, ceea ce i-a dat un 
motiv în plus să se plimbe prin casă ca un urs morocănos şi 
mahmur. 

Şi, dacă tot am adus în discuţie subiectul, am început să observ 
cât de mult bea Ryan. Recunosc, s-ar putea să fiu tentată să fac 
comparaţie cu Jason, care nu bea niciodată acasă. El preferă, ca şi 
mine, să păstreze cantitatea recomandată de alcool pentru o ieşire 
de sâmbătă seara, înainte să ia masa la un restaurant indian. 

în cazul lui Ryan, nu e vorba că se îmbată pulbere, doar că, 
atunci când se întoarce de la muncă, la orice oră ar fi, primul 
lucru pe care-1 face e să-şi arunce geanta într-un colţ al holului, 
să-şi desfacă nodul de la cravată, apoi să se arunce asupra 
whiskyului, cu un licăr de disperare în privire. Coşul nostru de 
gunoi arată mereu de parc-ar fi pubela din faţa cramei Yates, după 
un weekend cu vânzări bune. 

Asta se întâmplă, bineînţeles, în serile pe care le petrece acasă. 
Iese de multe ori cu o femeie misterioasă. Tot ce ştiu despre ea e că 
foloseşte foarte mult parfum. Faptul că se întoarce acasă duhnind 
a parfum ar putea însemna şi că-şi petrece serile la Macy's, 
încercând noi arome de la Nina Ricci, dar mă îndoiesc. 

— Zoe, poţi să faci Scouse 17 la cină? întreabă Ruby când 
ajungem acasă, după o zi petrecută în parc cu Trudie, Amber şi 
ceilalţi copii. Accentul ei face ca bătrâna tocăniţă cu cartofi să 
sune de-a dreptul exotic. 

— O să fac într-o zi, îi spun, sperând să pot amâna momentul 
cel puţin până după Paşte. 



Fel de mâncare specific britanic, asemănător cu tocana de cartofi (n.tr.) 



în timp ce copiii mă urmează în bucătărie, observ că robotul 
telefonic pâlpâie, semn că există un mesaj nou. Apăs pe buton şi 
mă duc să iau nişte paste din dulap. 

— Hei, Ryan, ce mai faci? 

Vocea femeii e atât de răguşită, încât o face pe Mariella Frostrup 
să pară canarul Tweety. 

— Sunt Christina. . . de aseară. . . 

Scap pastele din mână şi mă uit disperată la copii. 

— Voiam doar să-ţi spun că mi s-a părut că e ceva special între 
noi... 

O, Doamne! Copiii nu trebuie să audă cum o damă îi şopteşte 
dulcegării tatălui lor. 

— Mi-ar plăcea foarte mult să ne mai vedem, pentru că chestia 
aia pe care mi-ai făcut-o... ştii la ce mă refer... 

Traversez bucătăria şi încerc să închid robotul. Din păcate, nu 
mă prea pricep la tehnologie şi în faţa unui set de butoane 
luminoase intru în panică. 

— A fost extaz, Ryan... 

Apăs înnebunită pe butoane - şi ele refuză să mă asculte, mă 
lupt cu telefonul. 

— Şi a fost o experienţă pe care evident că aş vrea s-o repet. . . 
O, Doamne! O, Doamne! Schimbare de tactică, Zoe. 

— Ăsta e drumul spre Amarillo! ţip primul vers al cântecului din 
toate puterile. La la la la la la la pernă! 

Cei doi copii mă privesc de parc-aş fi nebună. 

— La la la la Amarillooo! 

Continui să apăs pe butoane la întâmplare . 

— La la la la la la la la! 

în sfârşit, ca prin minune, metoda dă roade şi mesajul se 
întrerupe în mijlocul unei şoapte seducătoare . 

— Hmm, îmi dreg glasul, aranjându-mi topul. Era o prietenă de- 
a mea. 

Ruby se încruntă. 

— Parcă a spus că mesajul e pentru tati? 

— Ăă, da. Bună observaţie, recunosc eu. Va face ceva pentru 
tatăl vostru. Eu am recomandat-o. 

— Ce anume? întreabă Ruby suspicioasă. 

Scanez bucătăria şi văd costumul lui Ryan atârnând într-un 



colţ. 

— Servicii de curăţătorie. Da. Curăţătorie. E cea mai bună în 
domeniu; e prietena mea... ăă, Karen. 

— A spus că o cheamă Christina, mă informează Ruby. 

— Da? Păi, ăsta e numele ei profesional. 

— Cei de la curăţătorie au nume profesional? îşi încreţeşte Ruby 
nasul. 

O îndemn să se întoarcă la masă. 

— Uite ce e, domnişoară, pui prea multe întrebări. Ce s-a 
întâmplat cu colajul pe care mi-1 făceai mai devreme? 

— N-am găsit cu ce să-ţi fac părul. Nu mai avem bureţi de 
sârmă. 

Pentru că am ascultat deja o parte din declaraţia Christinei, 
robotul nu mai pâlpâie ca să-1 anunţe pe Ryan de existenţa 
mesajului. Ceea ce, din păcate, înseamnă că trebuie să-1 anunţ eu. 
Aştept până când adorm copiii - la miraculoasa oră de nouă fără 
un sfert, oferindu-mi mai puţin de o oră şi jumătate de crize 
înainte de culcare - şi încerc să abordez subiectul. 

— Hmm, încep eu, în timp ce Ryan dă pe gât a patra sticlă de 
bere. Aveai un mesaj pe robot. 

— îhî, răspunde el, în timp ce analizează conţinutul frigiderului. 
De la cine? 

— Nu sunt sigură, bolborosesc eu. Conversaţiile dintre mine şi 
Ryan n-au fost niciodată dintre cele mai grozave şi ideea de a 
pătrunde direct în intimitatea lui nu e cea mai bună metodă de a le 
îmbunătăţi. Cred c-ar fi mai bine dacă l-ai asculta. 

Se încruntă, în timp ce-şi ridică manşeta cămăşii sale albastre - 
care, sunt convinsă, a fost frumoasă cândva, dar acum arată de 
parcă ultima dată când a fost călcată tocmai treceam în secolul 
XX. 

— Bine, spune el, apropiindu-se de aparat. 

în timp ce stă lângă mine, îşi masează rapid şi apăsat un 
omoplat. Privirea mi se fixează pe degetele lui, în timp ce-şi freacă 
pielea aurie, pe care abia o pot zări dincolo de marginile obosite ale 
gulerului. 

— Da, articulez eu răguşită. Cred că mă duc la culcare devreme. 
Salutare! 

Salutare? De unde am scos-o şi pe asta? 



— Zoe? spune el când ajung la uşă. 

— Da? 

— Nu e niciun mesaj. 

— Ah, îi răspund, întrebându-mă dacă l-am şters în timpul 
luptelor mele de mai devreme cu aparatul. 

— Mda. Ăă, poate că mi s-a părut. 
Mă îndrept spre uşă. 

— Aşteaptă. . . ce spunea mesajul? 

Mă strâmb, îmi place chestia asta tot atât de mult pe cât îi place 
unui curcan ziua de Crăciun. 

— Ăă. . . era de la o doamnă, îi spun, nutrind speranţa că va fi 
suficient. 

îşi descheie al treilea nasture de la cămaşă. Ochii mei sunt 
atraşi instantaneu acolo - are păr pe piept sau nu? Asta e o altă 
problemă la care m-am gândit mai mult de o singură dată în 
ultimul timp. Pun pariu că are păr pe piept. 

-Şi? 

— O chema Christina, îi spun. 

Aruncă o privire spre una dintre luminile de deasupra 
cuptorului. Aproape că îi aud rotiţele din creier cum se mişcă, în 
timp ce caută în străfundurile memoriei informaţii despre 
Christina. Se apleacă peste masă, gulerul i se deplasează şi zăresc 
o umbră de păr pe piept. Ha! Ştiam eu! 

— OK, zice, mulţumesc. 

îmi iau privirile de la el şi când dau să ies pe uşă îl aud tuşind. 

— Zoe... 
Tresar. 

— Hm? 

— Dacă mai sună şi intră robotul, nu ridica, bine? 

— Nu? 

— Aş vrea s-o evit, îmi explică el. 
Sunt sigură că e stânjenit. 

— Sigur. Nicio problemă. 

îmi zâmbeşte. E un zâmbet ciudat, aproape umil. Un zâmbet 
care pare să arate că îmi apreciază înţelegerea şi discreţia. 

Mă trezesc că mă simt fascinată de zâmbetul lui, incapabilă să 
mă mişc sau să spun ceva. Sunt ţintuită pe loc de ochii lui, care 
mă privesc - pentru prima dată - fără nota aceea agresivă. Când 



nu se încruntă e mult mai atrăgător, mult mai captivant... 

— Noapte bună atunci, îi spun veselă. 

— Da, sigur, noapte bună, îmi răspunde. 

Când ajung în camera mea, mă cuibăresc în pat şi analizez 
povestea asta cu Ryan. Teoria mea e următoarea: uşoara atracţie 
pe care o simt pentru el e un mecanism de apărare. După ce am 
suferit cea mai urâtă respingere posibilă - fiind părăsită în ziua 
nunţii de un bărbat de care sunt îndrăgostită nebuneşte - mă agăţ 
de primul tip atrăgător pe care-1 întâlnesc, deşi e arogant, rece şi 
mereu ţâfnos. 

Cred că mi se înmoaie genunchii de fiecare dată când mă 
priveşte Ryan pentru că încerc, în subconştient, să-mi demonstrez 
că sunt în stare să îmi placă şi un alt bărbat, nu numai Jason. 
Asta e. Asta trebuie să fie. 

Acum sunt la fel de convinsă de această explicaţie cum sunt de 
aceea că pasiunea pentru braţele lui Ryan îmi va trece la fel de 
repede cum a apărut. Iau cartea lui Jackie Collins, convinsă că 
asta face parte dintr-un proces de vindecare emoţională. Ar fi fost 
bine dacă subconştientul meu şi-ar fi ales pe cineva mai potrivit 
decât şeful meu. 

Sunt pe cale să mă cufund în capitolul 64, când îmi sună 
telefonul. Poate că e Trudie. A spus că va suna în seara asta, să 
vorbim despre posibile ieşiri cu copiii mâine, însă, când mă duc să 
iau telefonul, observ numărul care pâlpâie pe ecran şi oftez. 

Pentru că nu e Trudie. E un număr din Anglia, unul pe care-1 
cunosc foarte bine. 

N-am auzit nimic de Jason de luni de zile, în ciuda eforturilor 
mele de a-1 contacta în acele prime zile. Şi, iată, mă sună. 

Cu mâna la gură şi cu inima bătându-mi atât de repede încât 
mă mir că nu fac un atac, mă holbez la telefon. 

Dumnezeule, să ridic? 

Nu, nu, nu pot. 

Dar vreau. . . 

Ba nu vrei, Zoe Moore. E bărbatul care nu numai că te -a 
părăsit, dar n-a avut nici măcar bunul- simţ să-ţi explice de ce. Aşa 
că nu fi ridicolă! Serios. 

Dar îl iubesc. . . 

Degetul îmi întârzie deasupra micului buton verde, dar, înainte 



să apăs, telefonul nu mai sună. Mintea mi-a luat-o razna şi strâng 
telefonul atât de tare, încât mi se albesc încheieturile degetelor. 
OK, Zoe. Fii calmă! Fii relaxată! 

Cea mai bună metodă în acest caz e să verific dacă a lăsat vreun 
mesaj. Dacă nu a lăsat, e esenţial să nu mă mai gândesc la acest 
incident. 

Formez numărul căsuţei vocale de paisprezece ori. Şi, de fiecare 
dată, aud aceleaşi patru cuvinte neiertătoare: „Nu aveţi mesaje 
noi". 

Mă întind pe pat şi privesc tavanul, încercând să-mi dau seama 
ce să fac. Fiecare părticică din corpul meu mă îndeamnă să iau 
telefonul şi să-1 sun. Dar ceva mă opreşte. E mândrie? Nu cred. 
Am pierdut orice urmă de mândrie după ziua nunţii, când am 
continuat să-1 sun, refuzând să ascult ce-mi spunea toată lumea: 
„Zoe, nu te mai vrea, aşa că mai bine să-1 uiţi şi să mergi mai 
departe". 

N-a fost uşor. A fost nevoie de fiecare dram de voinţă pe care îl 
aveam ca să rezerv biletul de avion spre New York şi să-mi spun că 
trebuie să accept faptul că n-o să-1 mai văd niciodată. Că trebuie 
să-mi croiesc o viaţă nouă fără el. 

Ăsta e motivul pentru care nu trebuie să-1 sun: am ajuns până 
aici fără el şi trebuie să continui să merg înainte. E vorba de 
instinctul de conservare. Habar n-am ce vrea să- mi spună, dar 
sunt sigură de un lucru: că mă voi întoarce mereu la punctul zero, 
la zilele de suferinţă când plânsul era primul lucru pe care-1 
făceam dimineaţa şi ultimul pe care-1 făceam seara. 

închid telefonul hotărâtă şi, înfăşurându-mi cearşaful în jurul 
umerilor, îmi târâi picioarele spre fereastra deschisă. Un vânt 
călduţ îmi mângâie faţa, în timp ce-mi ridic privirea spre lună, atât 
de strălucitoare în seara asta încât copacii sunt aproape scăldaţi în 
lumină. 

încerc din răsputeri să nu mă mai gândesc la ce s-a întâmplat. 
Dar gândurile mele se întorc, încăpăţânate, înapoi la Liverpool, 
înapoi la tot ceea ce reprezintă el. 

Privesc în jos, spre pervazul ferestrei, în timp ce o lacrimă îl 
loveşte, urmată repede de alta. Cu ochii arzând şi cu un nod în 
gât, ştiu că n-o să adorm niciodată. 



Capitolul 23 



După ce am aflat, în faţa bisericii, că viitorul meu soţ mă lăsase 
cu ochii în soare, restul zilei a rămas oarecum în ceaţă. 

îmi amintesc de domnişoarele de onoare şi de cavaleri certându- 
se pe subiectul cine era de vină şi de Win pocnindu-şi iubitul cu 
un buchet aproape veştejit de cale, după ce acesta întrebase dacă 
banchetul mai are loc. 

îmi amintesc cum se propuneau unul pe celălalt pentru sarcina 
de a-i anunţa pe cei o sută şi ceva de invitaţi că spectacolul s-a 
terminat înainte să înceapă. 

îmi amintesc de bietul tata, care voia să stea cu mine, dar care, 
până la urmă, s-a lăsat convins să meargă să-i spună mamei. 

Şi îmi amintesc că, în timp ce în jurul nostru se instaura 
haosul, Jessica m-a împins înapoi în maşină şi i-a dat instrucţiuni 
şoferului să accelereze, de parcă tocmai ar fi câştigat un rolişor în 
The Sweeney. 

— Ce nenorocit! continuă să exclame. Un nenorocit absolut! Nu- 
mi vine să cred. Adică... ha! Nenorocitul! 

Apoi s-a oprit. 

— Scuze, a spus, sfioasă pentru o clipă. N-am vrut să fac 
scandal. Tu ar trebui să faci scandal, nu eu. Deşi... ce nenorocit! 
Pur şi simplu, nu-mi vine să cred. Oh, scuză-mă. Eşti bine? 

Am ridicat din umeri. 

— Nu ştiu, i-am răspuns, atât de amorţită încât mă simţeam ca 
după anestezie. îmi amintesc că mă gândeam că, dacă nu plâng, 
înseamnă că sunt bine. 

— Chestia e că, a continuat ea, o persoană care face aşa ceva 
nu e genul cu care să vrei să fii măritată, Zoe. Ce-a fost în capul 
lui? Probabil că nimic. 

Am privit în jos la rochie, la frumoasa mea rochie de mătase 
ivorie, care avusese un preţ atât de mare, încât ar fi trebuit să-mi 
dea şi o sticluţă de picături de ochi pentru că, preţ de o clipă, 
crezusem că nu văd bine. Aveam o mică aţă pe fustă, chiar în faţă. 
Am tras uşor de ea cu degetul mijlociu. Materialul s-a strâns. 

— Nu e ca şi când n-ar fi avut ani la dispoziţie să te părăsească, 
bolborosea Jessica. Putea s-o facă acum şase luni şi să nu te mai 



pună să treci prin asta. Sau, cel puţin, să aştepte până după luna 
de miere, când ar fi putut să divorţeze. Nu e aşa de greu în ziua de 
azi. 

Am privit afară pe fereastră şi m-am întrebat, dintr-odată, ce 
făcea săraca mama. Probabil că ţipa suficient de tare ca oamenii 
care luau masa la Newcastle să o poată auzi. 

— O să-1 ucid pe Neil când pun mâna pe el, s-a enervat Jessica. 
în calitate de cavaler de onoare, era treaba lui să-1 aducă pe mire, 
chiar dacă asta ar fi însemnat să-1 lege şi să-i pună căluş. 

Telefonul i-a vibrat. Şi 1-a dus atât de repede la ureche, încât 
nici nu i-am observat mâna mişcându-se. 

— UNDE NAIBA EŞTI? Mi-1 imaginam pe Neil tremurând la 
capătul celălalt al firului. Dacă spun că Jessica poartă pantalonii 
în relaţia lor, am spus tot. Cred că Neil nici nu are pantaloni în 
garderobă. Mai la subiect, a continuat ea (atât de tare, încât cred 
că părul din urechile lui Neil s-a pârlit), unde e nemernicul ăla de 
prieten al tău? 

N-am auzit răspunsul lui Neil. Dar, după cum avea să se 
dovedească, nici n-aveam nevoie să-1 aud. 

— Cum adică o să-mi spui mai târziu? Jessica părea că mai are 
puţin şi-i taie capul. Spune-mi acum. Neil? Neil! Să nu închizi, 
vorbesc serios. N-am vorbit niciodată mai serios. Dacă-mi închizi 
telefonul în nas, o să... 

îi închisese telefonul în nas. 

— La naiba, a spus ea. La naiba, la naiba, la naiba! 
Am privit amândouă pe fereastră în tăcere. 

— Era cu el? n-am putut eu să nu întreb într-un final. Jason. 
Ea a oftat şi a încuviinţat dând din cap. 

— Nu mi-a spus mare lucru. De fapt, nu mi-a spus nimic. Of, 
îmi pare rău, chiar îmi pare rău. E groaznic. E absolut groaznic. 
Nu cred că am auzit vreodată. . . 

Şi-a şters o lacrimă şi s-a aşezat, clătinând din cap şi 
bolborosind ca în primele faze de şoc posttraumatic. 

Când am ajuns acasă, mi-am dat seama, imediat ce am băgat 
cheia în uşă, că trebuia să merg la toaletă. De fapt, eram 
disperată. Adică, toţi muşchii din zona pelviană se contractau atât 
de puternic încât părea o adevărată întrecere sportivă. îmi 
amintesc că m-am întrebat cum m-aş fi descurcat dacă m-aş fi 
aflat acolo unde ar fi trebuit să fiu în acea clipă. 



Să ajung la toaletă a durat mai mult decât anticipasem, din 
cauza trenei de 1,20 metri şi a fustei atât de largi, încât aproape că 
umplea camera. Când eram pe punctul de a ieşi din baie am auzit 
oameni coborând pe scări. Vocea mamei se auzea cel mai tare: 

— Ce tâmpit! urla ea. Ce tâmpit, tâmpit! Şi ce tâmpit egoist pe 
deasupra! Presupun că în Cheshire nu e mare lucru dacă se duc 
pe apa sâmbetei 122 de tartine cu sparanghel. Sau 122 de bucăţi 
de spumă de lămâie cu curry. 

— Coulis, a corectat-o Desy. 

— Asta am spus, 1-a repezit mama. Ideea e că stau toate într-o 
cameră cu un DJ de 160 de kilograme şi douăsprezece ornamente 
inutile cu dale. 

— Cale, a corectat-o Desy. 

— Poftim? a spus mama. 

— Se spune cale, a repetat Desy. 

— Şi ca să nu mai zic de migdalele trase în zahăr, a continuat 
mama, ignorându-1. Ce-ar trebui să facă Zoe cu 122 de punguţe cu 
migdale confiate? 

Am încercat să deschid uşa băii încet, dar balamalele aveau 
nevoie să fie unse de prin 1991. 

— Zoe? Zoe! Tu eşti? a strigat mama, urcând în viteză scările, 
urmată de Desy, de mătuşa Linda şi de mai mulţi membri ai 
Slimming World, gaşca de la cursul de step. Of, draaaga mea! a 
ţipat, punându-şi braţele în jurul meu şi strângându-mă atât de 
tare că mi-a dat jos voalul. 

Când s-a desprins din îmbrăţişare, pălăria ei - varianta de la 
Accessorize, copie fidelă a uneia de la Philip Treacy - era strâmbă. 
Mi-a trecut un cuţit prin inimă. 

De obicei, mama arată impecabil. Poate că are cu douăzeci de 
ani mai mult decât o WAG 18 obişnuită, dar felul în care se întreţine 
ar face-o de ruşine pe Alex Curran. Câteodată, cred că ar prefera 
să-şi taie degetele decât să fie văzută în public fără ojă. 

în acel moment, nu era impecabilă. în acel moment, când se 
desprinsese din îmbrăţişare, strângându-mi braţele atât de tare de 
parcă s-ar fi temut să nu dispar, avea atâta rimei pe obraji, încât 
ar fi putut afişa fără probleme un look gotic. 



18 WAG - acronim folosit iniţial în presa britanică pentru a le denumi pe soţiile şi iubitele 
fotbaliştilor, foarte interesate de ultimele noutăţi din modă (n.tr.) 



— Mamă, eu... 

— Nu spune nimic! a zis ea, luându-mă din nou în braţe şi 
strângându-mă asemenea unui mare maestru de Tae Kwon Do. Nu 
trebuie să spui nimic. Tâmpitul naibii! Ştiam eu că nu te merită. 

— Mamă, îl plăceai până acum o oră, i-am atras eu atenţia. 
A pufnit dispreţuitor. 

— Nu mi-a plăcut niciodată părul lui. Să n-ai niciodată 
încredere într-un bărbat care-şi vopseşte părul, asta zic. îşi vopsea 
părul, nu? 

Am oftat şi am închis ochii. 

Am simţit că e pe cale să pornească din nou protestele, dar a 
spus: 

— Of, Doamne, e vina mea. 

— De ce? m-am încruntat. 

— N-ar fi trebuit să îngădui să se întâmple lucrul ăsta. 

Desy şi-a dat ochii peste cap şi a tras un fum din ţigara 
Embassy. 

— Zoe, cum te simţi? a întrebat el, suflând fumul. 

— Eu? Ăăă... sincer, nu prea ştiu. 

S-au încruntat amândoi. Dacă le-ar fi cerut cineva să evalueze 
sănătatea mea mentală, în acel moment, cred că mi-aş fi petrecut 
următorii douăzeci de ani încuiată într-o cameră cu pereţi 
căptuşiţi. 

Pentru că, din punctul lor de vedere, ar fi trebuit să jelesc. Ar fi 
trebuit să zic că Jason e un nenorocit şi un tâmpit şi să-1 blestem 
cu toate blestemele de pe pământ. Privind înapoi - scuze, folosesc 
iar sintagma asta - eram în stare de şoc. în mod sigur, eram în 
stare de şoc, pentru că lacrimile au venit mai târziu, cu găleata, în 
sufocanta cameră de oaspeţi a mamei, unde m-am mutat, 
simţindu-mă ca o falnică adolescentă întârziată. 

în săptămânile care au urmat zilei nunţii, am plâns atât de mult 
încât obrajii îmi deveniseră la fel de rumeni ca doi pui de fermă 
ecologică. Am ascultat cântece de dragoste chinuitoare şi m-am 
adâncit în amintiri despre primul nostru sărut, primul nostru 
weekend în Ţara Lacurilor, despre ziua în care ne -am mutat în 
casa noastră. 

Dar nu l-am insultat niciodată, nici măcar în gând. Pentru că 
încă îl iubeam. Ştiam că n-ar fi trebuit. Dar îl iubeam. 



Capitolul 24 



Instinctul natural al bonelor englezoaice din SUA este să-şi 
caute suratele de aceeaşi naţionalitate - chiar dacă acasă n-ar fi 
tocmai prietene. Noua mea prietenă, Felicity Bowdon-Clarke, şi cu 
mine intrăm, fără îndoială, în această categorie. De fapt, corect ar 
fi să spunem că aveam tot atâtea în comun câte are prinţesa 
Michael de Kent cu Kerry Katona. 

Eu lucrasem într-o grădiniţă frumoasă, dar obişnuită, din 
suburbia unui oraş de provincie, în vreme ce Felicity fusese 
angajată în ultracostisitorul Knightsbridge, de familia unui 
industriaş atât de bogat, încât tapetul din toaletă probabil că era 
un Picasso în original. Din câte îmi amintesc, e prima absolventă 
de pension şi prima fiică de magistrat pe care am întâlnit-o. 

— Nancy, priveşte cu atenţie, te rog. Cuţitul îl ţii aşa, furculiţa o 
ţii aşa, o instruieşte ea, cu o voce atât de veselă că ar putea spune 
aproape orice şi i s-ar ierta. 

în timp ce Felicity ridică mâna dreaptă a lui Nancy şi îi aşază 
degetele corect, trebuie să vă dau o explicaţie: Nancy nu este 
copilul de cinci ani pe care Felicity trebuie să-1 îngrijească, ci 
mama de treizeci şi nouă de ani a acestuia. 

— Eticheta americană, după cum ştii, spune că se taie câteva 
bucăţi de mâncare, apoi se aşază cuţitul peste farfurie, cu lama 
spre interior, continuă Felicity. Atunci trecem furculiţa din mâna 
stângă în mâna dreaptă, înainte să începem să mâncăm. 

— Aha, răspunde Nancy sârguincioasă. 

— Stilul european începe la fel ca acela american, adică se taie 
ţinând cuţitul în mâna dreaptă, în timp ce mâncarea se ţine cu 
furculiţa din stânga. Diferenţa e că furculiţa rămâne în mâna 
stângă, cu dinţii în jos, iar cuţitul în mâna dreaptă. începem să 
mâncăm bucăţelele de mâncare luându-le cu furculiţa care e în 
continuare în mâna stângă. Uite-aşa. Ce zici? Uşor, nu? 

Tocmai încerc să-mi dau seama cum a reuşit Felicity să facă din 
ceva atât de banal, cum e folosirea furculiţei şi a cuţitului, un 
subiect demn de o conferinţă de ştiinţe aplicate, când ea intervine 
din nou. 

— Cred că asemenea detalii contează, nu-i aşa, Zoe? mă 



întreabă, cu un zâmbet mai larg ca niciodată. Cred cu tărie în 
importanţa unui bun exemplu dat de părinţi. Am văzut de atâtea 
ori ce se întâmplă în caz contrar. Dacă părinţii au o casă 
dezordonată, ajung să aibă copii dezordonaţi. Apoi râde. Şi, sincer, 
eu nu am grijă de dezordinea nimănui! 

Felicity e extraordinar de atrăgătoare: o roşcată subţire şi 
neastâmpărată - gândiţi-vă la Nicole Kidman de acum 
cincisprezece ani. Şi, cu toate că felul în care înţelege îngrijirea 
copiilor e la fel de modern ca acela al unei învăţătoare din epoca 
victoriană, e greu să nu o îndrăgeşti. 

— OK, cred că ra-am prins, răspunde Nancy, cu un evident 
accent de pe Coasta de Est. Aşa? 

îşi ridică furculiţa şi cuţitul spre Felicity, aşteptându-i 
aprobarea. 

— Parfait! exclamă Felicity. Felicitations! 

— Hmm? întreabă Nancy. 

— O, nu-ţi face griji, ajungem şi la asta, în altă zi. 

Nancy Magenta şi soţul ei, Ash, s-au îmbogăţit conducând un 
imperiu de saloane de coafură, pe care l-au vândut anul trecut ca 
să se concentreze pe lansarea unei linii de şampoane. Nu sunt 
exact locuitorii tipici pentru Hope Falls, care, mi-am dat seama, 
intră în două categorii: intelectuali sau genul de orăşeni ambiţioşi. 
Judecând după succesul lui Nancy şi al lui Ash, nu poţi decât să 
presupui că sunt aşa cum par a fi. Şi, dat fiind acest lucru, ai 
putea crede că a reînvăţa arta folosirii tacâmurilor nu e pe lista 
priorităţilor lor. Dar, din câte se pare, te-ai putea înşela. 

— Ştii, asta e genul de plus pe care îl aduce într-o gospodărie o 
bonă englezoaică, ne spune Nancy mie, lui Trudie şi lui Amber, în 
timp ce-şi dă părul pe spatele îmbrăcat în haina Versace. Am ştiut 
din clipa în care a venit Felicity că am avut dreptate să angajăm 
una de -a voastră. Adică, are atât de multe de oferit din punct de 
vedere cultural. 

Nancy se opreşte o clipă din mestecat guma, lucru pe care 1-a 
făcut atât de energic în ultima jumătate de oră încât mă dor fălcile 
numai privind-o. 

— Nu-ţi spun asta suficient de des, Felicity, dar e aşa de grozav 
că eşti aici! 

Se ridică s-o îmbrăţişeze pe Felicity, din câte se pare doar 
pentru a sărbători faptul că există. 

— Da, bine, să nu ne lăsăm duse de val, chicoteşte Felicity, 



desprinzându-se din braţele lui Nancy. Tallulah, te-ai spălat pe 
mâini şi pe faţă ca să mergem în oraş? 

Tallulah, o fetiţă simpatică, uşor rotofeie, tunsă bob în stil 
Cleopatra şi cu un zâmbet timid, dă din cap ascultătoare. 

După mai puţin de jumătate de oră, ajungem în parc şi Tallulah 
se destinde puţin, în mare parte mulţumită faptului că se înţelege 
extraordinar de bine cu Ruby - o fană la fel de înfocată ca şi ea a 
păpuşilor Bratz. Cele două ţopăie spre leagăne, în timp ce Felicity 
se aşază pe o bancă şi zâmbeşte cu afecţiune. 

— Tallulah e o fetiţă adorabilă. 

— îţi place să lucrezi pentru Nancy? o întreabă Trudie. 

— Sigur! răspunde Felicity. Adică, nu am să rămân pentru 
totdeauna la vreo familie şi sunt sigură că mă voi întoarce în 
Anglia, la un moment dat, dar deocamdată sunt minunaţi! 

— Par mult mai de treabă decât ultimii pentru care ai lucrat, 
spune Amber, dând din cap. Din câte ai spus, încă nu-mi vine să 
cred că cineva poate fi atât de materialist. 

— N-am nimic împotriva materialismului, răspunde Felicity. De 
fapt, aproape că îl consider o condiţie esenţială. Nimic nu e mai 
rău decât să lucrezi pentru cineva care nu e pregătit să dea bani. 

— Nu poţi face meseria asta pentru bani, îi atrage atenţia 
Trudie. 

— Sigur că nu! sare Felicity. Deşi sunt bine plătită. 

— Serios? o întreb eu neîncrezătoare. 
Mă priveşte compătimitor. 

— Sunt oameni în Boston, care au JD - o diplomă în drept - şi 
care câştigă mai puţin decât o bonă bună, mă informează ea. Dacă 
îţi joci bine cărţile, ca mine, poţi obţine tot felul de beneficii... 
asigurare de sănătate, un permis de intrare la un club, călătorii în 
interes personal folosind programul de fidelitate al angajatorului... 

Eu n-am obţinut nimic din toate astea de la Ryan şi, judecând 
după expresia lui Trudie, ghicesc că nici ea. 

— Bineînţeles că ceea ce contează e să fii solicitată, continuă 
Felicity. Nancy ştie că deseori sunt abordată în parc de părinţi care 
se oferă să-mi plătească dublu faţă de cât câştig. Chiar ieri am 
găsit un bilet sub ştergătoarele de parbriz. 

Continui să mă holbez la ea, uimită. 

— O, adaugă ea în grabă, n-aş vrea să vă dau impresia că fac 
asta din motive financiare. Sunt aici pentru că slujba asta, cu 



copiii şi cu părinţii lor, mi se pare aducătoare de satisfacţii. Când 
sunt cuminţi, vreau să spun. 

— Te epuizează atunci când nu sunt, nu-i aşa? depistez fericită 
primul milimetru de teren comun. Ruby şi Samuel sunt minunaţi 
şi, în cea mai mare parte a timpului, sunt foarte bine educaţi, dar 
ora de culcare e un coşmar câteodată. 

— Mă refeream la părinţi, răspunde Felicity. 

Se ridică în picioare şi-şi duce mâinile pâlnie la gură: 

— Tallulah! Tallulah! Vino aici, te rog! 

Ordinul e dat cu tonul unui sergent-major care are în subordine 
un pluton de surzi. Tallulah îşi scapă păpuşa şi aleargă spre noi, 
cu ochii mari de emoţie. 

— Ei, spune Felicity cu blândeţe, ce ţi-am spus în legătură cu 
hainele? 

— Ăăă... se gândeşte Tallulah, muşcându-şi buzele. Nu sunt 
sigură. 

Felicity oftează, în timp ce scoate o perie din geantă şi începe să- 
i aranjeze fetiţei părul, de parcă ar peria un ogar afgan. 

— Te-am rugat să încerci să le păstrezi curate, îi aminteşte, 
zâmbind. Ai tu cinci ani, dar asta nu e o scuză să începi să te 
neglijezi. Aşteaptă să ajungi de vârsta mamei tale ca să faci asta. 
Fugi acum şi fii atentă, scumpo! 

— V-am spus că familia mea vrea să merg cu ei în insulele 
Seychelles, luna viitoare? ne anunţă Amber. 

— Glumeşti! ţipă Trudie. Norocoaso! Barbara şi Mike sunt de 
treabă, dar nu cred că vor merge într-un concediu foarte curând, 
nu mai vorbesc să mă ia cu ei. Sunt, pur şi simplu, prea ocupaţi 
pentru vacanţe, îmi tot spune Barbara. 

Sunt pe cale să le povestesc că trebuia să merg în Bermude în 
vara asta, dar mă hotărăsc să nu le spun. Sunt destul de 
profesionistă ca să nu mă ocup de asemenea lucruri. Chiar dacă 
acum câteva săptămâni am fost cât pe ce să îmi pun bikinii pe un 
rug ceremonial. 

— Păi, nu e sută la sută sigur, se încruntă Amber. 

— Cum? De ce? întreb eu. 

— Doar că. . . e foarte greu să împac excursia asta cu vederile 
mele religioase. 

îşi răsuceşte o şuviţă de păr. 

— Şi-au propus să stea într-un hotel de cinci stele. Eu am 



trecut de faza asta acum câţiva ani. Prefer să fac călătorii cu sens, 
să stau cu indigenii, dacă se poate. De fapt, anul trecut am plănuit 
să stau cu populaţia zulu din Africa de Sud. N-am reuşit numai 
pentru că mi-am rupt un deget de la picior când am urcat în avion. 

Trudie, care îl saltă pe Andrew pe genunchi în cel mai viguros 
stil de călărie pe care-1 vezi în afara unui spectacol de rodeo, se 
opreşte ca s-o privească. 

— Pot să-ţi dau un sfat, dragă? Du-te în Seychelles, aşază-te pe 
un şezlong, comandă cea mai mare piha colada de la bar şi 
relaxează-te. Apoi, dacă îţi mai faci griji pentru principiile tale, 
sună-mă şi vin acolo într-o clipă. 



Capitolul 25 



în ciuda vârstei sale fragede, lui Samuel îi place să mă ajute cu 
treburile casnice. Aproape la fel de mult pe cât îi displace tatălui 
său. 

Mă aflu în America de aproape două luni şi nu mai am atât de 
multe treburi câte aveam când am ajuns aici, mulţumită noii 
noastre menajere, Daria (se pare că au avut mai multe înainte să 
vin eu, aproape la fel de multe ca bonele). Fie că e vorba să mă 
ajute să scot vasele din maşina de spălat, să mătur pe jos după 
masă sau să curăţ măsuţa de cafea după ce am desenat, Samuel 
se dedică fiecărei sarcini cu un entuziasm extraordinar. Lasă un 
pic de dorit la capitolul îndemânare, dar asta contează prea puţin. 

Totul a început acum câteva săptămâni, când l-am provocat pe 
Samuel să-şi strângă jucăriile mai repede decât sora lui, apoi m- 
am dat la o parte şi m-am minunat de ce poate să facă un pic de 
competiţie pentru motivaţia unui copil. Amândoi alergau prin 
sufragerie, strângând lucrurile de parcă ar fi fost posedaţi de 
spiritul lui Mr. Proper. 

Ultima distracţie a lui Samuel e să scoată scrisorile din cutia 
poştală, după ce vine poştaşul. îşi aminteşte asta în fiecare zi, 
înaintea lui Ruby, şi mă roagă să-i dau voie să alerge afară pe 
scări, ca apoi să se ridice pe vârfuri şi să le ia. 

în dimineaţa asta, când aleargă înapoi în casă, are braţele pline 
de scrisori. Majoritatea sunt maculatură, cataloage şi broşuri cu 
lucruri pe care nu le vrea nimeni, dar sunt şi câteva facturi. La 
prima vedere, niciuna nu pare să fie pentru mine, dar m-am 
obişnuit cu asta. Cea mai mare parte a corespondenţei mele se 
desfăşoară prin e-mail, care e mult mai rapid şi mai practic. 
Singurul dezavantaj e că îmi petrec mare parte din zi întrebându- 
mă dacă Jason mi-a trimis vreun e-mail. Când am ajuns aici, nu 
mă puteam abţine să nu mă loghez cu fiecare ocazie, moment 
însoţit de bătăi rapide de inimă - care se linişteau în clipa în care 
îmi dădeam seama, încă o dată, că nu aveam nicio veste de la el. 

Abia am reuşit să îmi controlez pornirile când am primit telefon 
de la el. De atunci, mă loghez cu o mână tremurândă şi cu fruntea 
transpirată - inutil, pentru că primesc e-mailuri doar de la mama. 

Sortând scrisorile, găsesc spre fundul teancului un plic mai 



ciudat, pentru că nu are nici nume, nici adresă. E dintr-o hârtie de 
bună calitate, dar, în afară de asta - şi de lipsa unei adrese - nu 
are nimic deosebit. 

Presupunând că e tot maculatură, îl deschid şi scot scrisoarea. 
Dar, în clipa în care arunc o privire peste bucata de hârtie, îmi dau 
seama că nu e o nouă broşură publicitară şi că nu îmi este 
adresată mie. 

— Ce-i cu scrisoarea ta, Zoe? întreabă Samuel. 

— Ăăă, e de la tata, mint eu, roşind patetic. 

— Mi-o dai mie? mă roagă el, întinzându-se după ea. 

— Oh, ăă, nu, nu cred că e o idee bună. 

— Vreau o scrisoare. 

— îmi pare rău, Samuel, nu ţi-o pot da pe asta, scumpule. Ce-ar 
fi să facem altceva? Ce-ai vrea să facem? 

în ochi i se aprinde scânteia îndrăzneaţă a celui care 
întrezăreşte o ocazie. 

— Pot să mă uit la Sponge Bob? întreabă el, cu un zâmbet plin 
de speranţă. 

— De ce nu? îi răspund, îndemnându-1 să iasă pe uşă. Pare atât 
de uimit încât îmi dau seama că se întreabă deja dacă n-ar fi cazul 
să ceară şi nişte îngheţată şi o pungă de popcorn. 

Acum, când ştiu că scrisoarea nu e pentru mine, ar fi urât din 
partea mea să continui s-o citesc. Ceea ce e enervant pentru că, 
după o privire rapidă aruncată conţinutului ei, n-ar putea fi mai 
interesantă nici dac-ar fi scrisă de Del Monte. 

Mă îndrept spre hol şi chiar intenţionez să împăturesc 
scrisoarea, s-o pun la loc în plic şi s-o las pe măsuţa din hol, să-şi 
aştepte destinatarul. 

Problema e că, în timp ce încerc să fac asta, sunt atacată de un 
grup de celule nervoase rebele. Celule care-şi fac tabăra undeva în 
capul meu şi care mă prind în ambuscadă, din când în când. 

Acele celule nervoase mă forţează, împotriva voinţei mele, să 
cumpăr şi să înfulec batoane de Crunchie, când am jurat, cu 
numai câteva ore înainte, să urmez dieta macrobiotică strictă pe 
care o recomandă Gwyneth Paltrow. 

Aceleaşi celule nervoase mă trimit la magazin şi mă obligă să-mi 
folosesc cârdul Visa pentru o nouă pereche de pantofi cu barete, 
care, în mod sigur, mă fac să depăşesc limita de cont şi nu se 
potrivesc cu nicio haină din garderobă. 



Acele celule nervoase sunt responsabile de toate deciziile 
incorecte pe care le iau. Printre care se numără, cu siguranţă, şi 
aceea de a piti scrisoarea lui Ryan într-un colţ al holului, ca s-o 
pot citi. 

Dragă Ryan, 

Au trecut câteva săptămâni de cănd ţi-am scris ultima dată şi am 
avut nevoie de toată puterea de voinţă ca să nu-ţi scriu pănă acum. 
Presupun că ai un motiv întemeiat pentru care nu mi-ai răspuns la 
prima scrisoare. Nu ştiu care ar putea fi acesta, dar sunt pregătită 
să-ţi acord circumstanţe atenuante. 

Te-am văzut în oraş marţi. Luai prânzul cu cineva, în localul acela 
nou de pe Boylston Street. Am fost foarte tentată să vin să te salut, 
dar nu eram singură în acel moment, aşa că nu am putut. 

Purtai cămaşa neagră care îmi place atăt de mult cum îţi vine. N- 
am putut să nu observ. Chiar îţi stă bine în culori închise, ţi-am spus 
întotdeauna. îţi scot în evidenţă ochii aceia minunaţi. 

Probabil că deja te întrebi ce e cu scrisoarea asta şi, cumva, asta 
mă întreb şi eu. Cred că aveam nevoie pur şi simplu să iau legătura 
cu tine şi să repet ce ţi-am spus data trecută. Aveam nevoie să 
ajung la tine şi să te implor să nu mă ignori. Nu, nu să te implor. Eu 
nu implor, nu? Chiar nu e stilul meu. 

Dar cred că ştii asta. 

Ideea e, Ryan, că sunt atâtea lucruri pe care nu le ştii încă despre 
mine. Ceea ce am început a fost doar atăt - începutul. începutul a 
ceva frumos, dacă îi dai voie. Te rog, Ryan, ascultă-ţi inima şi 
mintea. Noi ne potrivim, şi în adâncul tău ştii asta. Nu face cea mai 
mare greşeală a vieţii tale nevăzând lucrul ăsta, iubirea mea. 

A ta pentru totdeauna, 
Juliet 

— Pot să citesc scrisoarea ta, Zoe? mă întreabă Ruby. Tresar şi 
ascund scrisoarea la spate, conştientă că n-aş putea arăta mai 
suspect nici dac-aş purta barbă falsă şi ochelari. 

— Ăă, e doar o factură, îi spun. 



— I-ai spus lui Samuel că e de la tatăl tău. Te-am auzit. 

— E de la tatăl meu, roşesc eu. Pe tata îl cheamă Bill 19 . Cred că 
ţi s-ar părea plictisitoare, atâta tot. 

— Mi-ai spus că pe tatăl tău îl cheamă Gordon, îmi spune ea. 

— Parcă aş locui cu inspectorul Poirot, oftez eu. E o scrisoare 
personală, bine? Atâta tot. Şi aş vrea, măcar de data asta, s-o 
păstrez doar pentru mine. Se poate? 

— E o scrisoare de dragoste, rânjeşte ea. Haide, Zoe, e o 
scrisoare de dragoste? 

— Nu! îi spun, clătinând din cap cu o exasperare prefăcută. 
Deloc. 

E pe jumătate adevărat. 



19 în limba engleză bill poate fi atât substantiv comun, însemnând „factură", cât şi 
substantiv propriu. De aici jocul de cuvinte (n.tr.) 

Planul meu e să merg pur şi simplu să cumpăr nişte plicuri, să 
pun scrisoarea lui Ryan într-unui, să-1 strecor alături de restul 
corespondenţei şi să mă prefac că nu l-am văzut. Sunt stresată să 
mă asigur că nu crede că sunt genul de persoană care i-ar încălca 
cu bună ştiinţă intimitatea, citind ceea ce e evident o scrisoare 
personală. Chiar dacă sunt acel gen de persoană. 

Restul zilei nu e doar încărcat, e ca o zi proastă la casa de 
nebuni. 

La început e antrenamentul de înot sincron al lui Ruby, unde o 
duc mândră cu zece minute înainte să-mi dau seama că i-am lăsat 
costumul de baie pe hol. Până când ne ducem acasă şi ne 
întoarcem, am întârziat extraordinar de mult şi toată lumea a 
ajuns miraculos la o mişcare complicată numită scoica, în vreme 
ce săraca Ruby încă se luptă să stea vertical în apă. 

Acceptă lucrul acesta cu o bunăvoinţă incredibilă, dar nu-ţi 
trebuie un manual de psihologie şi meditaţii cu Sigmund Freud ca 
să-ţi dai seama că e supărată, îmi pare foarte rău pentru ce s-a 
întâmplat, dar, din păcate, e doar începutul. 

Apoi mergem la containerul de peste drum, ca să aruncăm 
câteva cutii de gunoi nereciclabil, care s-au adunat într-unui 
dintre dulapurile de pe hol de când am ajuns eu. Cei doi copii vor 
să ajute şi nu văd niciun motiv să nu le dau voie. Doar când 
plecăm mă minunez de cât de curat şi de ordonat e portbagajul - 
apoi îmi dau seama că, de fapt, nu ar trebui să arate aşa. 

în entuziasmul ei, Ruby a aruncat în container şi o pungă care 
conţinea jumătate din garderoba lui Ryan, pe care trebuia s-o duc 
la curăţătorie. Panicată, îmi cântăresc opţiunile, admit că nu prea 
am de ales şi mă decid asupra singurei posibilităţi. 

în vreme ce sar în container, găsesc obiectul cu pricina şi încerc 
să sar afară din nou, mă şi procopsesc cu nişte arcuri ruginite de 
pat încâlcite prin păr, o porţie generoasă de pizza pe sub tricou şi 
câţiva tipi zdraveni, reprezentând autorităţile locale, care stau 
lângă mine şi ameninţă cu arestarea. 

— îmi place să fii bona noastră, Zoe! chicoteşte Ruby, în timp ce 
apăs acceleraţia în încercarea disperată de a scăpa cât mai repede 
de acolo. Abia aştept să-i spun lui tati! 



La scurt timp după aceea, sunt cât pe ce să intru cu maşina în 
nişte copaci, Ruby se împiedică în faţa casei şi aproape că-şi rupe 
piciorul, iar Samuel fură un pachet de prezervative de la 
supermarket, crezând că sunt un nou tip de bomboane M&M. 

Nazurile dinaintea orei de culcare, care n-au mai fost atât de 
dese în ultimele zile, încep devreme, de la ora şapte. Trebuie să 
recunosc că scuzele lor devin impresionant de inventive. în seara 
asta, Ruby ne anunţă că picură ceva de pe tavanul dormitorului ei 
şi că nu poate dormi dacă picură ceva pe ea. 

— Ruby, îi spun calmă, nu picură nimic de pe tavan. N-ar putea 
fi mai uscat nici dac-ar fi în mijlocul Saharei. 

îşi răsfrânge buza de jos. 

— Şi la mine picură, spune Samuel, fie din solidaritate cu sora 
lui, fie dintr-o încercare evidentă de a-i sufla scuza. Pic, pic, pic! 

— Ba nu picură! intonez eu pe cel mai vesel şi mai jovial ton, cu 
toate că sunt la fel de obosită de parcă aş fi călătorit câteva zile 
prin toată ţara, călare pe un măgar, până să-mi dau seama că am 
lăsat fierul în priză acasă. Ce-aţi făcut cu pijamalele? 

— Nu-mi plac pijamalele, mă anunţă Samuel. 

— Ba sigur că- ţi plac, scumpule! 

— Nu-mi plac! 

— Dar astea sunt pijamalele tale preferate, Samuel! Uite! 

— Nuuuuuu! 

în acel moment, descopăr că noua mea regulă strictă de a nu 
mai bea alcool decât o dată pe săptămână - inventată aseară, după 
ce am comandat al treilea pahar de vin la o ieşire cu fetele - e în 
pericol. Ideea de a pune mâna pe o sticlă de bere şi de a vorbi la 
telefon cu Trudie pentru cel puţin o oră şi jumătate e prea 
tentantă. 

La nouă şi douăzeci şi unu, vine în sfârşit momentul când mă 
furişez sus şi-mi pun urechea la uşa camerei copiilor şi aud ceva 
sublim. Linişte. 

Umerii mi se relaxează, respir adânc şi mă duc în bucătărie, 
direct spre frigider. Refuz să mă las demoralizată de faptul că Ryan 
a lăsat iar o farfurie de paste aproape plină pe masa din bucătărie, 
pe care zâna gospodină (adică eu) s-o facă să dispară. 

Am pus deja mâna pe o sticlă de Coors, când îl aud intrând în 
bucătărie . 

— Salut! Tocmai căutam ceva de ronţăit pentru cină. 



Dar, când mă întorc şi-i privesc faţa, văd că îl interesează dacă-i 
beau sau nu berea tot atât cât îl interesează prognoza meteo în 
insulele Galapagos. 

— Vrei să-mi spui ce înseamnă asta? tună el, strângând în 
mână scrisoarea pe care am găsit-o mai devreme. 

— Ce înseamnă ce? îl întreb nevinovată. 

— Mi-ai deschis scrisorile! 

— Nu! îngaim eu. Adică, da. Vreau să spun... 

— De ce ai făcut aşa ceva? 

întrebarea e pusă cu o asemenea forţă, încât mă aştept ca în 
trei secunde să se transforme în Incredibilul Hulk. 

— De ce ar intra cineva în casa mea şi mi-ar deschide scrisorile 
personale? 

— N-am... n-am vrut s-o deschid! 
Ştiu că sună patetic. 

— Poftim? Ţi-a alunecat mâna? Ai deschis plicul din greşeală, ai 
scos scrisoarea din greşeală, apoi ai aruncat plicul din greşeală? 

— Păi... da! răspund eu, sperând că am un aer demn, în ciuda 
obrajilor pe care-i simt atât de fierbinţi, încât ai putea face ouă 
ochiuri pe ei. Chestia e că nu era... 

— Dumnezeule! mă întrerupe el. Eşti o figură! Chiar te aştepţi 
să cred asta? Am mai văzut bone comportându-se aiurea, dar 
nimic nu se compară cu asta. Adică, pentru numele lui 
Dumnezeu... 

în timp ce Ryan îşi continuă tirada, mă enervez din ce în ce mai 
tare. OK, n-ar fi trebuit să citesc scrisoarea, dar chiar am deschis- 
o din greşeală. Şi, oricum, chiar merit aşa ceva după câte am 
suportat până acum? 

Cu sângele atingându-mi punctul de fierbere, ştiu că singura 
metodă de a mă ocupa de această situaţie e rapidă şi are un scop 
precis: să demonstrez că Zoe Moore nu e genul de femeie care 
acceptă un asemenea comportament. 

îmbărbătată de acest gând, ridic mâna stângă şi dau cu ea în 
blatul din bucătărie, convinsă că forţa acesteia - împreună cu 
privirea mea autoritară şi dură - îi va închide gura imediat şi-1 va 
face, apoi, să-şi ceară scuze. 

Din păcate, uit să iau în calcul un factor: farfuria de paste a lui 
Ryan, care stă în calea pumnului meu, în timp ce dau cu el în 
masă. 



Când mâna atinge masa, farfuria şi toate fundiţele de tagliatelle 
cu roşii sunt aruncate în aer şi zboară prin cameră ca nişte 
artificii, ca acelea pe care le-am văzut la ultima ceremonie de 
deschidere a Jocurilor Olimpice. 

în timp ce farfuria se loveşte cu zgomot de plăcile de gresie şi se 
sparge în vreo optzeci şi ceva de bucăţele, inima îmi bubuie ca 
nebuna şi aproape că gâfâi de panică. 

Zoe, adună-te. Gândeşte-te la o strategie inteligentă cu care să 
răspunzi la toate astea. Să- mi cer iertare, poate? Să mă prefac că 
aveam, oricum, de gând să redecorez pereţii în seara asta? Să fug? 

Of, la naiba. . . 

Apoi observ ceva. OK, poate că nu e chiar ce doream. Dar Ryan 
- cu o pată de sos de roşii pe nas - e redus la tăcere. 

Mă îndrept de spate şi mă încrunt la el. Azi a avut o întâlnire 
importantă; îmi dau seama de asta pentru că s-a bărbierit şi 
poartă o cămaşă albă, scumpă, care-i face pielea de pe gât să arate 
extrem de bronzată şi de fină. Privirea îmi e atrasă de curba erotică 
a mărului lui Adam şi o imagine teribilă îmi trece în viteză prin 
minte - buzele mele atingându-1 uşor. Sunt vrăjită de contururile 
senzuale ale pomeţilor lui, de sprâncenele hotărâte şi de buzele lui 
indecent de pline. 

Chiar îţi taie răsuflarea. Indiferent cât de arogant, de nervos sau 
de enervant e, nu i se poate nega acest lucru. 

Dar nu pot îngădui ca asta să-mi distragă atenţia. 

— Am încercat să-ţi spun că scrisoarea a venit într-un plic care 
nu avea niciun nume şi nicio adresă pe el. Nu am ştiut că era 
pentru tine. Şi, în mod sigur, nu am ştiut despre ce era vorba. 

Se îndreaptă şi el de spate, evident, amintindu-şi că el ar trebui 
să fie enervat pe mine. 

— Dar acum ştii, nu? 

Dau din cap în tăcere, cu expresia calculată de dezamăgire pe 
care o vezi pe chipul unui antrenor de câini al cărui cocker spaniol 
tocmai a făcut caca pe covor. 

înainte să aibă ocazia să spună sau să facă altceva decât să se 
simtă stânjenit, mă întorc şi - fără să bag în seamă mizeria pe care 
am făcut-o - mă îndrept spre frigider. îl deschid şi scot intenţionat 
nu una sau două, ci trei sticle de bere. Apoi îl închid şi mă îndrept 
spre uşă. 

— Merg la culcare, anunţ. 

Urc scările, simţind un val de euforie. L-am făcut pe Ryan să 



tacă şi să mă asculte. De necrezut! 

Sunt pe cale să deschid o bere ca să sărbătoresc evenimentul, 
când îmi dau seama că am uitat să aduc ceva cu care să o desfac. 

Nu te îngrijora, Zoe. Nu e o nenorocire. Pot să iau un desfăcător 
de sticle fără să stric efectul ieşirii mele spectaculoase. Sertarul în 
care se află e la intrarea în bucătărie, exact lângă uşă. Aşa că, şi 
dacă el e încă acolo, pot să mă furişez, să deschid uşa şi să alerg 
fără zgomot înapoi, înainte să mă observe. 

Sunt în bucătărie, cu mâna pe mânerul sertarului, când îl văd 
pe Ryan, în cealaltă parte a camerei, făcând ceva care mă 
şochează: şterge sosul de roşii de pe pereţi cu o cârpă şi cu nişte 
spray de bucătărie. Nu e ca şi când n-ar mai fi văzut niciodată 
până acum o sticlă de lichid de curăţat; doar că, în cele câteva 
ocazii în care l-am văzut analizând una, i se citea pe chip genul de 
uimire pe care ai vedea-o pe faţa unui om din epoca de piatră, care 
încearcă să asambleze un set de mobilă de la IKEA. 

Când observă că-1 privesc, se ridică în picioare şi-şi duce mâna 
spre buzunarul de la spate. 

— Poftim, îmi spune, întinzându-mi desfăcătorul de sticle. L-am 
folosit mai devreme. 

— Mulţumesc, îi spun tăios, luându-1. 

— N-ai pentru ce, îmi răspunde. 

Sunt pe cale să ies din cameră, când mă priveşte din nou şi 
simt un val de căldură ridicându-mi-se spre gât. 
îmi zâmbeşte cu superioritate. 

Pentru ce zâmbeşte aşa? Când mă încrunt din nou, gura i se 
crispează şi-mi dau seama că încearcă să-şi înăbuşe un chicotit. 

Nu ştiu de ce, ideea mă face să zâmbesc, ceea ce îi provoacă o 
reacţie. Râde. Un râs incontrolabil, uşor isteric, din care, e clar, nu 
se va opri indiferent cât de hotărât şi-ar ţine dosul mâinii pe gură. 

Mai rău, e contagios. Mă trezesc că încep şi eu să râd, pe 
înfundate la început, apoi de-a binelea, răsunător şi de neoprit. 

Devine redundant. De fiecare dată când cred că mi-am revenit, 
îi văd faţa şi o iau de la capăt. Şi el la fel. 

în cele din urmă, cu lacrimi în ochi, Ryan mă conduce spre uşă: 

— Fugi de-aici, reuşeşte să spună printre hohote. Femeie 
nebună. 

în timp ce alerg zăpăcită în sus pe scări, îmi dau seama că ăsta 
e, probabil, cel mai bizar lucru care mi s-a întâmplat de când am 



ajuns aici. Of, Doamne, acum chiar am nevoie de o bere! 

Trebuie să mărturisesc că sunt câţiva ani de când n-am mai fost 
la biserică pentru altceva în afară de nunţi, înmormântări sau 
botezuri. Vreo douăzeci, ca să fiu exactă. Nu e vorba că nu cred în 
Dumnezeu. Cred. Aşa mă gândesc. Doar că nivelul de convingere 
pe care îl aveam la vârsta de nouă ani a dispărut. Şi, apoi, bunica 
Bonnie nu mai e, ca să-mi spună că voi ajunge în iad dacă nu vin 
în fiecare duminică la slujbă, cu părul proaspăt spălat şi cu 
pantofii atât de lustruiţi încât să orbească jumătate de congregaţie. 

în America, mersul la biserică pare să se plaseze la un nivel 
mult mai sănătos decât în Anglia. în timp ce eu şi celelalte bone 
intrăm în biserica St. Stephen, biserica episcopaliană din cartier, 
şi adunăm mulţimea de copii în spate, înăuntru e atât de plin, 
încât ai crede că au venit să-1 vadă pe Frank Sinatra la primul 
concert din turneul mondial. 

— Când am început să studiez principiile Bisericii Scientologice, 
am crezut că nu voi mai pune piciorul niciodată într-o biserică 
normală, ne spune Amber cu sinceritate. 

— Când ai început să studiezi principiile scientologiei? o întreb. 

— Marţea trecută. 

Biserica e una tradiţională şi numai faptul că mă aflu acolo mă 
trimite cu gândul la ziua nunţii mele. Nu că aş fi ajuns în biserică. 
Dar tot mă gândesc la asta. 

Adesea mă trezesc că alunec într-o lume a fanteziei, în care 
Andrew, cavalerul nostru - în loc să se târască spre mine şi spre 
tata şi să ne spună că Jason şi-a luat tălpăşiţa - ne zâmbeşte larg 
şi spune: „Arăţi extraordinar, Zoe. Jason e un bărbat norocos. Nici 
n-o să ştie ce 1-a lovit când te va vedea venind spre altar, deşi ştiu 
că va fi uşurat. Stă aici de treizeci şi cinci de minute". 

în acest punct, de obicei visul se destramă. Poate că să mă 
imaginez la altar, lângă Jason, e o amăgire prea mare. în adâncul 
meu, ştiu că aşa ceva nu-mi face bine. 

Mă întorc la realitate şi o explozie de muzică umple biserica, 
pentru a anunţa sosirea preotului care, deşi surprinzător de tânăr, 
păşeşte în faţă cu un aer sever şi stăpân pe sine. 

— Bună dimineaţa tuturor, în această zi frumoasă, spune el, în 
timp ce muzica scade în intensitate. Aş vrea să încep prin a ura 



bun venit în biserica noastră celor care sunt alături de noi pentru 
prima dată. 

E clar, preotul nu se potriveşte cu imaginea stereotipă a unui 
om al bisericii. Cu aceea a unui model pentru Armâni, poate. Sau 
cu aceea a vărului mai tânăr al lui George Clooney. Şi e clar că nu 
sunt singura care a observat asta. 

Trudie se apleacă peste capul lui Samuel şi-mi face semn. 

— E tare! şuieră ea. 

Dau din cap cu înţelepciune, în încercarea de a o convinge pe 
femeia din strana alăturată că Trudie tocmai mi-a transmis un 
comentariu teologic profund. 

în timpul slujbei, mă surprind încercând să par la fel de 
familiarizată cu procedurile ca unul care asistă la slujbă de patru 
ori pe săptămână şi de două ori duminica. Felul în care interpretez 
imnurile religioase e destul de convingător, cred eu, excepţie 
făcând partea în care dau din greşeală două pagini şi cânt alt imn, 
făcând-o pe Felicity să-mi dea un cot. 

— A fost o slujbă minunată! spune ea după aceea, în timp ce 
ieşim din biserică, împreună cu restul parohiei. Coada ei de cal e 
atât de netedă şi de ţeapănă azi, încât ai crede că s-a ţesălat 
pentru o cursă de cai la hipodrom. 

— Sunt atât de fericită că aţi venit cu toţii. V-am spus eu c-o să 
vă placă, nu? V-a plăcut, nu? 

— A fost minunat, spune Trudie. Şi nu numai pentru că preotul 
arată ca Mister August dintr-un calendar Hollyoaks. 

— Scumpo, zâmbeşte Felicity, aplecându-se spre Tallulah, în 
timp ce ne fâţâim prin faţa bisericii, îndreaptă-ţi spatele, cum ţi- 
am spus. Şi hai să aranjăm pălăria asta, da? 

îi aşază bereta lui Tallulah, ca să stea mai elegant. Astăzi 
Tallulah poartă pantaloni albi strâmţi, pantofi de lac şi o haină cu 
nasturi până sus, genul de îmbrăcăminte în care te-ai aştepta să 
apară micul Lord Fauntleroy la o nuntă regală. Ceva îmi spune că 
nu maică-sa a îmbrăcat-o în dimineaţa asta. 

— Zoe, eu şi Tallulah ne întrebam dacă ai timp pentru o nouă 
întâlnire de joacă săptămâna asta. Vrea să-i cânte lui Ruby la pian 
noua bucată pe care am învăţat-o. Ce zici? 

— Marţi e bine, îi spun. O să-mi verific programul, dar nu cred 
că am întâlniri importante în ziua respectivă. 

— Minunat, draga mea. Venim noi la voi? 

Lui Ruby şi Tallulah le plac întâlnirile lor de joacă. Şi mie îmi 



cam plac. Nu în ultimul rând pentru că, de când petrec atât de 
mult timp împreună cu Felicity, ştiu să explic care ar fi modul 
corect de a te adresa unei baronese la un cocktail şi pot să spun în 
franceză: „îmi pare rău, sunt alergică la caviar, nu aveţi trufe?" 

— Felicity, Tallulah, ce mai faceţi? întreabă o voce blândă, cu 
accent american, din spatele nostru. 

— Părinte! A fost o slujbă foarte frumoasă! exclamă Felicity, 
într-un exces de sentimentalism. Predica dumneavoastră a fost 
momentul culminant. Eu şi Tallulah am fost foarte emoţionate. 

— Mă bucur, zâmbeşte preotul, în timp ce-şi încrucişează 
braţele pe piept, un piept care e atât de lat încât mă întreb dacă-şi 
petrece timpul dintre rugăciuni făcând flotări. Şi e plăcut să vezi şi 
feţe noi. Eu sunt Paul. 

De aproape, Paul pare şi mai tânăr decât în biserică, nu poate fi 
cu mai mult de doi-trei ani mai în vârstă decât noi. 

— Bună! spun eu entuziasmată şi urmează o tăcere uşor 
penibilă, spartă de Brett, băieţelul de patru ani care o întrebă pe 
Amber dacă Taco Bells o face să tragă tot atâtea vânturi câte trage 
tatăl lui. 

— Mergi la biserică acasă, în Anglia? 

— O, da, încep să fabulez, apropiindu-mă cu încă un pas de 
pedeapsa eternă. Când pot. 

— Minunat! Dar tu? o întreabă pe Amber. Nu cred că te-am mai 
văzut pe aici. Bun venit la biserica noastră, ne bucurăm să vă 
primim. 

Ridicându-şi privirea, Amber roşeşte violent. Când îl priveşte în 
ochi, n-ar putea fi mai evident că a făcut o pasiune pentru el nici 
dacă în jurul capului ei ar zbura roiuri de inimioare roşii. 

— Ăă, eu am venit cu Brett, îi răspunde Amber, dându-şi pe 
spate o codiţă ras ta şi încercând să se controleze. Am crezut că 
aveţi mesaje interesante de transmis, dar eu fac parte din Biserica 
Scientologică. 

— Serios? răspunde pastorul Paul fără să clipească. Am un 
prieten care e scientolog. Principiile lui L. Ron Hubbard referitoare 
la existenţa umană sunt o teorie interesantă. Purtăm nişte discuţii 
profunde pe tema asta. 

Pentru o clipă, Amber pare că şi-a pierdut coardele vocale. 

— Ăă... bine, răspunde ea. 

— Evident, nu sunt un adept, zâmbeşte el, dar cum sunt mereu 
interesat atât de filosofie, cât şi de teologie, unele dintre întrebările 



pe care le ridică scientologia mi se par fascinante: dacă scopul 
vieţii e simpla supravieţuire. Atunci, bineînţeles, ajungi la 
dianetică, la relaţia dintre spirit, minte şi corp. Tu ce crezi? Ţi se 
pare că îţi oferă răspunsuri esenţiale? 

— Ăă... absolut, răspunde Amber. Da, fără îndoială. 

— Mi-ar plăcea să mai discutăm, Amber, dar acum trebuie să 
plec. îmi pare bine de cunoştinţă. Mai veniţi, da? 

Când nu ne mai poate auzi, Trudie se întoarce spre restul 
grupului cu o expresie mai obraznică decât aceea a unui căţeluş 
care tocmai a şterpelit un ecler de ciocolată. 

— E delicios! exclamă ea. 

— E un om al bisericii, o dojeneşte Felicity. 

— Da, dar e singur? face Trudie cu ochiul. 

— Pentru Dumnezeu, Trudie, spune Felicity cu reproş. Nu te 
poţi gândi aşa când e vorba de cineva aflat în poziţia pastorului 
Paul. Nu se cade. 

— De ce? protestează Trudie. Au voie să se căsătorească, nu? 
Şi, apoi, comentam, doar atât. Sunt deja luată, după cum ştii. 

— Foarte bine, răspunde Felicity. 

— Dar cred că a pus ochii pe Amber, adaugă Trudie, evident 
incapabilă să se stăpânească. 

— Nu vorbi prostii, se răsteşte Felicity. 

— De ce prostii? Ce zici, Amber? Superb, nu? 

— Eu... păi... vreau să spun că... Amber e tulburată. Pare foarte 
de treabă dar, e... e... o religie acceptată e ceva ce eu n-aş... 

— Amber, Amber, o întrerupe Trudie, punându-şi mâna pe 
braţul ei pentru a o consola, nu trebuie să mai spui nimic. Fă doar 
un semn când te răzgândeşti şi vă combin pe amândoi mai repede 
decât poţi digera anafura de la împărtăşanie. 

După ce am fost la biserică, merg cu copiii la Trudie, la o ceaşcă 
de ceai. Ne bucurăm întotdeauna de tradiţia asta, doar că ceaiul ei 
e tare şi are atât de mult zahăr, încât faci carii numai privindu-1. 

Ne urcăm în maşina ei uriaşă şi eu încerc să glumesc, ca de 
obicei, deşi călătoria e mai periculoasă decât un raliu. 

— Uneori e greu să-ţi aminteşti să conduci pe dreapta, nu? 
spun cu diplomaţie, în timp ce mă ţin bine de marginea scaunului. 

— Se zice că te obişnuieşti, dar, ca să fiu sinceră, nu cred că eu 
voi putea să mă obişnuiesc vreodată, ne mărturiseşte Trudie, în 
timp ce ratează la mustaţă un 4x4. Şoferul coboară geamul şi ne 
face un semn cu mâna, despre care sunt convinsă că nu înseamnă 
„vă doresc o zi bună". 

— Ce nesimţit! exclamă ea. Scuzaţi-mă, copii, acoperiţi-vă 
urechile. CARĂ-TE, AI ÎNŢELES? 

— Unii chiar n-au maniere, nu? adaug şi eu, în timp ce Trudie 
dă flash-uri. 

— Mi-ai luat vorba din gură, draga mea, îmi spune, în timp ce-şi 
verifică rujul în oglinda retrovizoare. 

Ajung la concluzia că aricii sunt mai atenţi la siguranţa în trafic 
decât e Trudie. Când intrăm pe strada următoare, e periculos de 
aproape să intre într-un autocamion. îşi coboară geamul imediat, 
pregătindu-se pentru o altă tiradă. Numai că niciunul dintre noi 
nu se aşteaptă la ceea ce urmează. 

— Aaa! Afurisitule! Tu eşti! 

Trage frâna de mână, coboară din maşină şi se repede peste 
drum, la şofer. îl apucă de gulerul cămăşii şi începe să-1 sărute de 
parcă ar încerca să scoată ceva blocat în gâtul lui. Mă prefac, de 
dragul trecătorilor, că n-am întâlnit-o niciodată până acum. 

— E Ritchie! exclamă Eamonn. Ritchie! Ritchie! 

în acel moment, buzele lui Trudie se desprind de cele ale 
iubitului ei. îl ia de mână şi-1 trage spre noi. 

— Trebuie să-ţi prezint pe cineva, spune ea, aplecându-se peste 
portiera din dreptul meu. 

Ritchie are pielea de culoarea unei castane lucioase, păr 
castaniu ondulat decolorat de soare şi cei mai mari bicepşi pe care 



i-am văzut, exceptând benzile desenate. 

— Tu trebuie să fii Zoe. Zâmbeşte şi-mi strânge mâna. Trebuie 
să-ţi spun, fata asta te laudă mult. 

— Ăă, şi pe tine, îi răspund, şi îmi dau seama că e puţin spus, 
ţinând cont de faptul că numele lui apare la fiecare a doua 
propoziţie. 

— Serios? O strânge de mijloc. Mă bucur să aud asta. 

— De parcă n-ai ştii deja, intervine Trudie, dându-i un ghiont în 
coaste atât de tare, încât dacă ar fi fost un pic mai firav ar fi ajuns 
în ghips. 

îmi petrec restul călătoriei spre gospodăria familiei King 
confirmând faptul că Trudie este probabil cea mai norocoasă 
persoană din lume să-1 aibă ca iubit pe Ritchie. Ajungem exact în 
timp ce Barbara pregăteşte masa de duminică. 

Pentru un avocat important, cu un salariu la care magnaţii 
petrolului doar visează, Barbara King se descurcă destul de bine la 
treburile casnice. Costumul la comandă cu care era îmbrăcată 
data trecută a fost înlocuit cu o fustă şic din bumbac, care cade 
elegant peste genunchi, cu o cămaşă modern croită şi cu un şorţ 
atât de apretat, încât mă întreb de ce s-a mai deranjat să-1 
îmbrace. 

Părul îi e la fel de aranjat ca pentru birou şi machiajul fără 
cusur, deşi nu are pe cine să impresioneze în afară de noi şi un pui 
fript, de dimensiunile unui struţ bine dezvoltat, pe care tocmai 1-a 
scos din cuptor. 

— Băieţii mei! strigă ea, dându-şi jos mănuşile şi deschizându- 
şi braţele larg. V-a plăcut la biserică? 

Andrew şi Eamonn aleargă în braţele ei, dar rămân reci în ceea 
ce priveşte biserica. Barbara se trage înapoi şi le analizează feţele. 

— Trudie, se încruntă ea. L-ai îmbrăcat pe Eamonn cu jerseul 
de lână al lui Andrew? Nu ţi-am spus că e alergic? 

— O, scuze, spune Trudie. 

— Dac-ai ştii ce i se poate întâmpla! Deja văd semne de iritaţii, 
bombăne Barbara. Eamonn, las-o pe mami să-ţi dea jos asta, da? 

După ce îi trage peste cap puloverul şi se asigură că e în afara 
oricărui pericol imediat, Barbara se întoarce la masă. 

— Aţi învăţat ceva nou la biserică? aruncă ea peste umăr. 

— Cară-te! chicoteşte Andrew. Cară-te! Cară-te! Cară-te! 

După expresia de pe chipul Barbarei King, nu cred că e 



impresionată. 

E zece şi douăzeci şi patru de minute, ora mea preferată. Copiii 
sunt în pat, deci pot să trimit e-mailuri, să ţin conferinţa mea 
telefonică zilnică cu Trudie şi să încerc să nu mă mai gândesc la 
Jason, cuibărindu-mă în pat ca să aflu cu cine şi-o mai trage 
Lucky Santangelo în următorul capitol din Chances, cartea lui 
Jackie Collins. 

Dar nu şi în seara asta. O, nu! Deşi a ajuns să-mi placă să am 
grijă de Ruby şi de Samuel, se întâmplă ceva din când în când, la 
ora de culcare. Ceva care face ca aceste fiinţe, de altfel adorabile, 
să se transforme în mini-pittbuli, hotărâţi să nu se lase duşi cu 
forţa în dormitor. 

în această seară, asta se traduce în protestele, scuzele şi 
minciunile obişnuite, dar, în cazul lui Ruby, include o asemenea 
porţie de isterie, încât încep să mă întreb dacă nu cumva chiar are 
un vampir în dulap. 

— Nuuuu! Nu merg la culcare, nuuuuu! ţipă ea, bătând cu 
pumnii în balustradă. 

— Ruby, scumpo, ascultă-mă, îi spun disperată. Nu te ajută la 
nimic, chiar la nimic, eşti epuizată. 

— Nuuuu, nu sunt! se plânge ea, alergând în living. 

Mai respir o dată adânc, a paisprezecea oară în seara asta. E 
mai rău decât de obicei. Habar n-am de ce, dar e mai rău. încep să 
disper în faţa aparentei inutilităţi a metodelor mele, care includ 
tonul calm, abţibildurile, pauzele, şi simt cum mă podidesc 
lacrimile. 

O găsesc pe Ruby pe canapea, cu capul îngropat într-o pernă, 
suspinând continuu. îmi pun mâna pe braţul ei, dar mi-o dă la o 
parte. 

— Nuuuuuu! 

Respir adânc a cincisprezecea oară, îmi iau capul în mâini şi 
încerc să gândesc. 

Dar nu mă pot concentra la soluţii practice, ci doar la un şir de 
gânduri care demonstrează că sunt varză la treaba asta. 

Şi ce dacă am avut câţiva ani grijă de copii, într-o grădiniţă 
frumoasă, organizată, de unde trebuia să-i înapoiez părinţilor la 



sfârşitul zilei? Asta nu e o provocare, nu? 

Şi cui îi pasă dacă reuşesc să-mi păstrez un ton calm şi o 
atitudine la fel de calmă când Ruby arată de parcă ar vrea să se 
arunce de pe o stâncă, iar eu mă simt de parcă cineva mi-ar 
smulge măruntaiele? 

Nu există altă explicaţie, Zoe Moore. Eşti o amărâtă ratată. 

Ruby se ridică şi se uită urât la mine. 

— Tu de ce eşti supărată? îmi spune acuzator, cu buza de jos 
tremurând. 

— Nu sunt supărată, scumpo, îi răspund, sperând că par 
convingătoare. 

— Şi atunci de ce plângi? 
îmi ating obrajii. Sunt uzi. 

— Nu ai niciun drept să plângi, strigă Ruby. Tu ai o mămică. Eu 
nu. 

Sunt atât de surprinsă, încât nu ştiu ce să răspund. Apoi îi 
spun: 

— Despre asta e vorba, Ruby? E din cauza mamei tale? 
Ruby îşi trage nasul şi îşi şterge obrajii. Apoi dă din cap. 

— Of, scumpo. 

O trag spre mine şi o iau în braţe. 

La început, umerii ei mici şi încordaţi refuză să se lase 
îmbrăţişaţi. Dar, în timp ce o mângâi pe păr, se relaxează şi îşi 
îngroapă faţa în gâtul meu. 

— M... mămica mă ducea la culcare în fiecare seară, îmi spune, 
cu vocea tremurândă. îmi... îmi citea o poveste şi mă săruta pe 
frunte, şi era în camera cealaltă dacă aveam nevoie de ea. Se 
opreşte şi trage aer în piept. Dacă eram speriată, nu trebuia decât 
să merg în camera ei şi ea era acolo. Ruby îşi ridică privirea spre 
mine. Dar... nu mai e acolo. E în rai. 

Lacrimile cad pe cămaşa ei de noapte. Simt un nod în gât care 
nu mă lasă să vorbesc. 

— Ştiu, dar, când mămicile sunt în rai, ele sunt în continuare 
lângă fetiţele lor, îi spun, improvizând cât pot de bine. 

Mă priveşte întrebător. 

— Ele le privesc de sus şi au grijă ca totul să fie în regulă, 
continui eu, printr-o perdea de lacrimi. Şi, dacă ţi-e frică, nu 
trebuie decât să închizi ochii şi să ţi-o imaginezi pe mămica ta şi 
să-i spui care e problema. 



— Şi o să mă audă? întreabă Ruby. 

— Sigur. 

Stăm amândouă în tăcere şi ne gândim pentru o clipă la acelaşi 
lucru, bănuiesc. La mămica lui Ruby, care e în rai şi nu mai poate 
s-o sărute de noapte bună. 

— E greu uneori, spune Ruby, oprindu-se din plâns. 

— Ştiu, Ruby... 

— Să mi-o imaginez, vreau să spun. Asta e greu. 

— Cred că nu ai văzut-o de mult, nu? îi spun. Ştii ceva? Ar 
trebui să-ţi pui o fotografie cu ea lângă pat. Aşa vei putea să 
vorbeşti cu ea sau chiar numai să te gândeşti la ea ori de câte ori 
vrei. 

Face ochii mari, surprinsă. 

— Serios? spune ea, înseninându-se. Aş putea face asta? 

— Nu văd de ce nu. Dacă ţi-ar plăcea. 
Dă din cap hotărâtă. 

— Da, mi-ar plăcea. 

Sunt atât de încântată de gândul că poate sunt varianta de 
Liverpool a lui Tracy Hogg, până la urmă, încât îmi trebuie un 
moment până să-mi dau seama că sunt uşor îngrijorată, 
îngrijorarea e declanşată de ceva ce m-a tot sâcâit de când am 
ajuns aici: n-am văzut nicio fotografie cu mama lui Ruby, în toată 
casa. 

Nicio fotografie de nuntă pe şemineu, nicio fotografie de familie 
lipită pe frigider, niciun album foto prin sertare. De fapt, dacă n-aş 
ştii, aş zice că nici n-a existat vreodată. 

— OK, îi spun lui Ruby, poate că pot să vorbesc cu tăticul tău 
despre asta mâine-seară - dacă vine acasă - şi vedem dacă putem 
face rost de una pentru tine. Ce zici? 

— Ştiu unde putem găsi o fotografie cu mămica, îmi spune ea, 
coborându-şi vocea conspirativ. Vino să-ţi arăt. 

Când se ridică în picioare şi mă ia de mână mă simt dintr-odată 
neliniştită. 

— Ruby, chiar cred c-ar trebui să aşteptăm să vorbesc cu tatăl 
tău. 

Feţişoara ei se îmbufnează iar. 

— Deci, nu pot vorbi cu mămica? 
îmi muşc buzele. 

— Haide, atunci. Arată- mi unde e. 

Fotografia e în camera de serviciu, ascunsă pe fundul unui 
sertar de lângă un grătar portabil care adună praful. Nu poate fi 
atât de veche pentru că apare şi Ruby în ea, chiar dacă e bebeluş, 
dar e jerpelită şi cu colţurile îndoite. în ciuda stării în care se află, 
are ceva care te atrage imediat. 

Mama lui Ruby e personificarea tinereţii şi a vitalităţii, părul ei 
lung şi blond căzându-i în cascade pe umeri, ochii ei căprui fiind 
vii şi strălucitori. O ţine pe Ruby atât de aproape de faţă, încât au 
nasurile la câţiva centimetri distanţă şi se privesc ochi în ochi. E 
imaginea de neconfundat a iubirii profunde şi fulgerătoare pe care 
o simt mamele imediat după ce li se naşte primul copil. Imaginea 
cuiva care tocmai a descoperit o parte a inimii despre care nu ştia 
că există. 

— Nu crezi că e frumoasă? îmi şopteşte Ruby. 

— E superbă, îi răspund. 

Şi vorbesc serios. Are o frumuseţe clasică, cu buzele pline, 
pielea uşor pistruiată şi structura osoasă a unui supermodel. 

Găsesc o ramă foto într-un sertar din hol - îmi amintesc că am 
văzut-o acolo mai demult. Ruby mă priveşte în timp ce aranjez 
fotografia în ramă. 

— Gata, îi spun. Cum e? 

Când îmi zâmbeşte, ştiu că mă aflu pe drumul cel bun. 

— E bine, îmi spune cu hotărâre. 

— Mă bucur. Acum, haide la culcare. 

— Aşteaptă, spune Ruby şi ia fotografia. O priveşte o clipă, apoi 
îşi lipeşte buzele de sticlă. 

îmi simt inima crescând în piept şi-mi amintesc automat că aici 
e vorba de mult mai mult decât de a- mi face treaba bine. E vorba 
de o fetiţă care poate să-i dea mămicii ei un sărut de noapte bună, 
ceea ce n-a mai făcut de aproape trei ani. 

Când Ruby se cuibăreşte în pat şi-şi trage cuvertura până la 
umeri, mă aplec şi o sărut. 

— Noapte bună, Ruby. 

— Noapte bună, Zoe. 

Sunt pe cale să ies, când o aud spunându-mi: 



— Zoe? 

— Da, scumpo? 

— Mulţumesc. 

Când ajung în patul meu e aproape unsprezece şi jumătate. 
Somnul mă cuprinde repede şi profund... şi următorul lucru pe 
care-1 aud e vocea lui Ryan. La fel de sonoră ca un elicopter care 
aterizează în dormitorul meu. 

— Zoe? Vino afară, aş vrea să vorbesc cu tine. 

Mă frec la ochi şi mă uit la ceas. E şapte şi douăsprezece 
dimineaţa, ceea ce înseamnă că am dormit aproape opt ore. Dar 
mă simt de parcă au trecut numai câteva minute de când am 
aţipit. 

— Zoe? Mă auzi? 

Mă ridic, simţindu-mă ca un zombi care a suferit de insomnie o 
săptămână. 

— Zoe! 

Mă ridic, aranjân du-mi pijamalele şi căutând prin cameră un 
elastic cu care să-mi leg părul. Sunt eu pe jumătate adormită, dar 
în niciun caz nu-i deschid uşa lui Ryan arătând ca nevasta lui 
Dracula într-o zi proastă. 

— O clipă! îi răspund pe un ton care ar trebui să sune relaxat, 
dar care nu e aşa. 

— ZOE! 

Mă reped la uşă şi o deschid, fără să mai iau în considerare 
faptul că tot n-am găsit un elastic. 

— Da? îi răspund relaxată. 

Tocmai deschide gura să vorbească când privirea i se îndreaptă 
spre bluza mea de pijama. 

— E vreo problemă, Ryan? îl întreb calmă. 

îşi întoarce privirea intenţionat şi-mi face semn spre bluza de 
pijama. 

îmi îndrept privirea în jos. 
Apoi, aproape că-mi vine să leşin. 
Of, futu-i! Futu-i! 

Eram aşa de obosită aseară, că am reuşit să sar doi nasturi 
când m-am îmbrăcat cu pijamalele. N-ar fi cine ştie ce problemă, 
doar că sânul meu stâng iese afară prin gaură. 

Intru la loc în cameră, iau halatul şi-1 leg strâns în jurul 



corpului. 

— Scuze, murmur eu, cu faţa arzând. Ăă, cu ce te pot ajuta? 

— Pot să intru? întreabă el. Expresia de pe chipul lui îmi 
sugerează că nu-1 interesează o cană de cafea şi o conversaţie 
despre ce ne mai zice horoscopul astăzi. 

Mintea mea o ia la goană - ce am în cameră şi n-aş vrea ca 
Ryan să vadă? în capul listei sunt chiloţii de ieri pe care i-am lăsat 
lângă pat şi pe care evident că nu trebuie să-i vadă, chiar dacă 
tocmai i-am arătat ceva mai mult decât aş fi dorit. 

— Trebuie să-ţi vorbesc undeva unde copiii să nu audă, 
şopteşte. 

Ezit. 

— Da, sigur. Doar o secundă, îi spun, intrând înapoi în cameră 
şi închizând uşa după mine. 

îl aud cum oftează din nou. 

Studiez repede camera, în timp ce inima îmi bubuie într-o 
încercare curajoasă de a bate recordul mondial la alergat viteză, 
împing chiloţii cu pricina sub pat. Ascund setul pentru decolorarea 
mustăţilor în dulap. Şi, dintr-un motiv pe care nu-1 pot explica, 
înlocuiesc volumul de Jackie Collins de pe noptieră cu Crimă şi 
pedeapsă a lui Dostoievski, o carte pe care mi-am promis că o voi 
citi la un moment dat în viaţă, dar pe care n-am reuşit până acum 
s-o încep. 

în douăzeci de secunde, camera se transformă în ceva 
acceptabil pentru ochii lui Ryan. Deschid uşa. 

— Intră, te rog, îi spun, de parcă l-aş invita la o trataţie cu vin 
fiert şi prăjiturele. 

Ryan intră şi se aşază la capătul patului. Eu mă instalez în 
partea opusă. 

— Bun, spun eu senină. Cu ce te pot ajuta? 

Stând în vârful patului, mă observ în oglinda măsuţei de toaletă 
şi cele mai negre bănuieli în legătură cu coafura mea îmi sunt 
confirmate. Părul meu arată de parcă ar fi fost prins între lamele 
unei secerătoare. îl adun cât de bine pot şi-1 strâng, încercând să 
mă concentrez la ce spune Ryan. 

— Zoe, începe el şi oftează din nou. 

în dimineaţa asta poartă o pereche de pantaloni scurţi mai 
vechi, pe care nu i-am mai văzut. în timp ce se apleacă în faţă şi-şi 
pune coatele pe genunchi, pantalonii se ridică şi îi descoperă 
coapsele musculoase şi bronzate. Le privesc o clipă, dar imaginea 
lor îmi rămâne întipărită pe retină. 

— Da, Ryan? 

Mă priveşte în ochi şi îmi dau seama cât e de obosit. 

— Copiii mei te plac, spune el încet. 

— O! îi răspund, înviorându-mă. Păi... mulţumesc. Adică, e 
bine! 

El dă din cap. 

— Copiii mei te plac. Şi... şi eu... 

E pe cale să- mi dezvăluie părerea lui despre mine. 

— Eu cred că eşti... eşti... 

Mă aplec spre el nerăbdătoare, muşcându-mi buzele. 

— De fapt, nu contează ce cred eu, spune el. 

— Exact. 

Mă dezumflu. 

îşi priveşte mâinile şi-şi scarpină un deget. Pielea aurie de pe 
încheietura lui se albeşte o clipă. 

— Şi pentru că noi... adică, de vreme ce copiii te plac, o să fiu 
cât de diplomat pot. 

încerc să nu ridic o sprânceană, dar cuvintele „diplomat" şi 
„Ryan" nu prea merg împreună. 

— Fotografia pe care ai pus-o lângă patul lui Ruby, aseară. . . 
Inima aproape că mi se opreşte. Uitasem de ea. Dar îmi dau 

seama imediat că reţinerile mele erau justificate. Şi mai ştiu că, 
orice s-ar fi întâmplat seara trecută, aceasta e o discuţie care nu se 



va încheia într-o criză de râs. 

— Ah, e tot ce reuşesc să spun. 

— Da, „ah", mă imită el. Am luat-o de acolo. 

— Oh. 

— Şi aş vrea să respecţi faptul că asta e casa mea, continuă el. 
Vocea lui, la fel de gravă şi de profundă ca întotdeauna, e puţin 
guturală în dimineaţa asta. Dacă voiam s-o decorez cu fotografii 
ale fostei mele soţii, aş fi făcut-o. Dar nu vreau. Şi cred că e 
alegerea mea. 

— Ryan, uite... Nu ştiu exact ce am să-i spun. Vreau să spun că 
nu mi-am dat seama. . . 

— Atât am vrut să- ţi spun. 

— Te rog, dă-mi voie să-ţi explic. . . 

— Nu, mă întrerupe el. 

Sunt atât de uimită, încât aproape cad jos din pat. Mă ridic şi 
mă străduiesc să-mi păstrez cumpătul. Pentru că ştiu că, 
indiferent dacă-i place sau nu, trebuie să-i explic lui Ryan ce s-a 
întâmplat aseară. 

— Te rog, dă-mi voie să-ţi spun ce a zis Ruby aseară. Te rog. 
Ryan ezită o clipă. 

— OK, ce a spus? 

Simt un nod în gât. Bun. Fii calmă, Zoe. Calmă, dar concisă. 

— A spus că motivul pentru care nu vrea să meargă la culcare 
este că mămica ei nu mai e aici s-o sărute de noapte bună. 
Cuvintele mi se rostogolesc din gură. A spus că nu şi-o poate 
imagina, pentru că nu- şi mai aminteşte cum arată. A spus că vrea 
să poată vorbi cu ea pentru că. . . 

— Opreşte-te! strigă Ryan. E destul. Pentru Dumnezeu, e destul! 

— Dar, Ryan... 

— Am spus că e destul. Acum, te rog, fă cum zic eu. Măcar o 
dată. 

— OK, OK. îmi strâng mai tare halatul pe mine. Scuză-mă. 
Dă încet din cap şi trage aer în piept, apoi se ridică să plece. 
Bravo, bine jucat, Zoe. 

— N-am vrut să te supăr, adaug eu stânjenită. 

Când ajunge la uşă, se întoarce. îi întâlnesc privirea şi sunt 
şocată de ce văd. Ochii lui sunt plini de tristeţe şi, sunt sigură, de 
lacrimi. Plânge? Ryan chiar plânge? 

— Nu m-ai supărat. 



îşi trage nasul şi trânteşte uşa după el. 

To: zoemmoore@hotnet.co.uk 

From: helen@hmoore.mailserve.co.uk 

Dragă Zoe, 

Ce mai faci? Scuze că nu ţi-am mai trimis mesaje de un timp, dar, 
după cum cred că ţi-a spus tata la telefon, nu m-am simţit în apele 
mele în ultima vreme. Absolut toţi cei de la birou au virusul ăsta la 
stomac şi sunt sigură că mă atinge şi pe mine. 

Doar asta poate fi, pentru că sunt extrem de epuizată şi mi-am 
pierdut complet pofta de mâncare. N-am fost niciodată o 
măncăcioasă, după cum ştii, dar, acum câteva seri, cănd ne-am dus 
pe la Dave şi Angela să mâncăm, abia dacă am putut înghiţi ceva. 
Cu toate astea am slăbit un kilogram la Slimming World, pentru 
prima dată într-o săptămână „roşie", deci nu am numai veşti 
proaste. 

Ian şi Debbi, vecinii de alături, au un bebe. E un băieţel, de 4, 73 
kilograme, îţi vine să crezi? Debbie încă se simte un pic slăbită după 
naştere. Ne-am întâlnit cu ea ieri şi a spus că a fost ca şi cum ar fi 
încercat să scoată un pepene prin zonele ei intime. Tatălui tău i s-a 
făcut un pic greaţă. L-au botezat Harley. Harley Stan Keanu Xabi 
Smith. Cu toate astea, sunt sigură c-o să ne obişnuim cu numele. 

Apropo, mulţumesc că ne-ai trimis fotografiile. Copiii sunt superbi, 
mai ales Ruby, cu părul ei blond. Şi casa arată minunat, parcă e 
desprinsă din Neveste disperate. Bineînţeles, eu tot cred că era mai 
bine dacă acceptai postul acela în Wirral, indiferent cât de bun şef 
îmi spui că e Ryan. Acolo, în Neston, era una dintre grădiniţele 
acelea multietajate. Aşa se numesc, nu? 

Of, n-are rost, trebuie să-ţi spun ceva. 

Jason a venit pe aici zilele trecute. Tocmai ajunsesem acasă de la 
serviciu - după o zi infectă de la un capăt la altul, în care Maurice 
Black de la salarizare mi-a zgâriat Astra pe o aripă, cănd ieşeam 
din NEP - şi a plecat mai departe, pur şi simplu. De necrezut. Voia 
adresa ta din State, cică, şi a insistat destul de mult să i-o dăm. 
Normal că nu i-am dat-o. Taică-tău l-a trimis la plimbare şi sper, din 



toată inima, să nu-l mai văd niciodată. 

Sper că am făcut bine că ţi-am spus. Să nu-ţi faci griji, da? Cred 
că am reuşit să scăpăm de el şi, după câte i-a zis taică-tău, m-aş 
mira să-l mai văd apărând la uşă. 

Nu prea mai am ce să-ţi zic, în afară de faptul că am ales modelul 
pentru o baie nouă. E aproape identică cu aceea din catalogul de la 
Fired Earth şi are şi bideu. Reacţia lui taică-tău a fost: „La ce ne 
trebuie bideu, dacă avem hârtie igienică?" Tipic pentru el, nu-i aşa? 



Cu mult drag, 
Mama 

Ţinând cont de faptul că mama consideră bârfa o întrecere 
sportivă, sunt uimită de lipsa de detalii din mesajul ei referitor la 
faptul că Jason a apărut acasă. Ce anume a spus? Cu ce era 
îmbrăcat? Era stânjenit? Şi-a cerut scuze? Şi, mai exact, de ce a 
venit? 

De ce? De ce? De ce? 

Bineînţeles că nu o pot întreba toate lucrurile astea în e-mailul 
meu de răspuns. Să vorbesc despre acest subiect ar distruge iluzia 
atent construită că l-am uitat. Că acum, dacă sunt în State, abia 
dacă mă mai gândesc la el. 

E comic, realmente, pentru că nimic nu e mai departe de 
adevăr. Mă gândesc la el tot timpul, între momentele bine-venite de 
distragere a atenţiei oferite de bicepşii lui Ryan şi deciziile 
referitoare la cina copiilor. 

Mă gândesc mereu la detalii: că, atunci când râde, e un râs 
adevărat, fără jumătăţi de măsură, îşi lasă capul pe spate şi se 
abandonează în totalitate momentului. 

Mă gândesc la atenţia cu care lucrează când găteşte, o imagine 
a concentrării intense, chiar şi atunci când pregăteşte ceva simplu, 
cum ar fi spaghete bolognese. Mă gândesc că el cântă sub duş aşa 
cum n-am auzit pe nimeni cântând: cu vocea lui puternică şi 
melodioasă, fredonând melodii ca un profesionist. 

Mă gândesc la detaliile astea şi la altele. Şi nu mă pot opri să nu 
mă gândesc. 

Pe lângă problema evidentă că încă sunt îndrăgostită de el, nu 
mă ajută deloc faptul că au rămas atât de multe întrebări fără 
răspuns în ceea ce priveşte relaţia noastră. De exemplu, habar n- 
am când s-a stricat totul. M-am întrebat iarăşi şi iarăşi şi am 
ajuns la concluzii diferite, de fiecare dată. 

Şi mai sunt şi bănuielile mele rămase fără răspuns că trebuie să 
fi fost vorba de o altă femeie. Jason a insistat după aceea că n-a 
fost - nu mi-a spus mie, pentru că eu nu l-am mai văzut din acea 
zi fatidică, dar, nu după mult timp, mi-a ajuns la urechi explicaţia 
prin prietenii comuni: pur şi simplu, i s-a făcut frică. N-a putut 
merge până la capăt. Şi-a dat seama că nu eram potrivită pentru 



el. 

Toate astea au făcut ca săptămânile de după nuntă să fie şi mai 
insuportabile - pentru că, deşi în Liverpool sunt circa o jumătate 
de milion de locuitori, uneori seamănă cu un sat. Ca o ironie, ăsta 
era unul dintre lucrurile care îmi plăceau acolo. De exemplu, nu 
cred c-am intrat vreodată în barul lui Keith, de pe Lark Lane, fără 
să dau de cineva cunoscut. îmi plăcea să-1 compar cu viaţa de pe 
platourile de filmare de la Prietenii tăi, doar că eu semăn cu 
Jennifer Aniston la fel de mult cât semăn cu o balenă cu cocoaşă. 

Singura problemă în ceea ce priveşte un sat e că, atunci când 
există ceva despre care nu vrei să vorbeşti, este greu să te abţii, 
mai ales când ştii că e cel mai tare subiect de conversaţie. 

Ştiu că e în natura omului să bârfească. Dar nu-mi pot închipui 
nimic care să atragă mai multe discuţii şi speculaţii ca ziua nunţii 
mele. 

în mod ciudat însă, singura persoană cu care toţi voiau să 
discute eram eu. Expresia de pe chipurile lor, când ajungeau să 
vorbească cu mine - mai ales dacă era prima dată când mă 
întâlneau din ziua cu pricina -, era de milă, stânjeneală şi 
disconfort (semănând un pic cu expresia femeilor din reclama la 
pilulele pentru „probleme cu burtica", doar că, bineînţeles, nu poţi 
cumpăra ceva de la magazin care să te ferească de o conversaţie cu 
Zoe Moore). 

Cred că era de aşteptat, dar, după un timp, atmosfera din jurul 
meu, oriunde aş fi mers, a devenit apăsătoare. 

Până şi relaţiile cu prietenii mi-au fost afectate. Jessica, de care 
am fost atât de apropiată în ultimii ani, n-a ştiut cum să se 
descurce în perioada de după 14 aprilie. Problema era că Neil, 
logodnicul ei, era cel mai bun prieten al lui Jason. Când Jason şi 
cu mine eram un cuplu, totul fusese grozav. Când ne-am despărţit, 
a fost dezastruos. 

Discuţiile cândva fireşti cu Jessica au devenit încordate. 
Continuând să păstreze legătura cu Jason, era, în mod clar, 
apăsată de un sentiment de lipsă de loialitate faţă de mine. Asta, 
dar şi o stare permanentă de panică, referitoare la ce trebuia să-mi 
dezvăluie din ce spusese el şi ce nu. 

Rezultatul a fost o serie de întâlniri stânjenitoare, în care 
Jessica se lupta cu conştiinţa, ne ştiind dacă ar trebui sau nu să se 
alăture ritualului de împroşcare cu noroi a lui Jason, condus de 
mama, sau, ca o persoană care cunoştea şi varianta lui, ar fi 



trebuit să încerce să-1 apere. Bineînţeles că n-a făcu t-o niciodată, 
dar mi-am dat seama că ideea, în sine, o făcea să se simtă 
vinovată. 

Ideea e că prieteniile nu pot supravieţui unor asemenea 
întâmplări - cel puţin, prietenia mea cu Jessica n-a supravieţuit. 
Şi, chiar dacă n-aş merge atât de departe să spun că n-o mai 
consider prietenă, relaţia noastră s-a stins undeva, pe traseu. Ne 
vom trimite una alteia felicitări de Crăciun, sunt sigură, dar nu mă 
aştept la mai mult de atât. 

în ceea ce-i priveşte pe mama şi pe tata, asta e o altă poveste. 
Nu ştiu ce m-aş fi făcut fără tata. Ca de obicei, a adoptat o 
atitudine curajoasă şi mi-a oferit ajutorul tăcut de care aveam 
nevoie. Şi nu e vorba despre nimic special. E vorba de băuturi cu 
lapte, de consistenţa pastei pentru tapet, înainte de culcare. E 
vorba despre felul în care a tratat cu agenţii imobiliari, care erau la 
fel de înţelegători ca planctonul. Şi e vorba, mai ales, de faptul că a 
ţinut-o în frâu pe mama. Ceea ce n-a fost uşor, pentru că ea n-a 
reacţionat deloc bine. 

Sigur că n-o acuz pentru faptul că era supărată: 14 aprilie era 
ziua cea mare şi pentru ea. Şi avea dreptate când spunea că 
migdalele confiate sunt greu de returnat. 

Chiar dacă n-am învinovăţit - şi nu învinovăţesc - pe nimeni 
pentru cele întâmplate, după un timp am vrut o pauză. Am vrut 
un nou început. Aşa că, atunci când am citit într-o revistă un 
articol despre femei care îşi foloseau cunoştinţele dobândite în 
Anglia pentru a lucra în străinătate, am rămas pe gânduri. 

în multe privinţe, era tot atât de probabil ca eu să mă mut în 
străinătate pe cât este să ia Gordon Ramsay titlul de Miss World. 
Nu mai făcusem aşa ceva. Dar, în timp ce-mi verificam mesajele, a 
cincizeci şi treia oară în ziua respectivă, să văd dacă Jason nu 
încercase cumva să ia legătura cu mine - şi am văzut că nu -, mi- 
am dat seama că îmi ajunsese. Trebuia să plec. 

Dar există o fisură în planul fără cusur pe care am încercat să-1 
pun la punct ca să scap de vechea mea viaţă. Poţi traversa un 
ocean ca să evadezi. Dar nu poţi să scapi de propriile tale gânduri. 

Bărbie şi Action Man suferă operaţii estetice complicate, 
mulţumită unui tub uriaş de plastilină. Action Man e binecuvântat 
cu un picior în plus, iar Bărbie a primit implanturi cu silicon atât 
de strâmbe, încât, dacă ar fi vie, ar putea intenta un proces pentru 
malpraxis. Poate că nu e ora tradiţională de lucru manual, de 
sâmbătă după-amiaza, dar îi ţine pe copii ocupaţi până când le 
pregătesc cina târzie. 

însă, când îmi ridic privirea de la sendvişurile cu ton, îmi dau 
seama imediat că pacea e pe cale să fie tulburată: Ryan intră în 
bucătărie mai stresat ca niciodată. 

— Zoe, trebuie să- ţi cer o favoare. 

încerc să nu par uimită. De obicei, Ryan nu-şi califică cererile 
drept „favoruri". De obicei, le consideră lucruri pe care ar trebui să 
le fac în mod automat. Sau nu le consideră nicicum. 

— Ăă, OK. Despre ce e vorba? 
Sper că nu par prea suspicioasă. 

— Nu trebuie să fii atât de suspicioasă. 

— Nu trebuie, îi spun. Adică, nu sunt. 

— S-ar putea să fie ceva drăguţ, continuă el defensiv. De fapt, 
chiar e ceva drăguţ. 

Acum chiar că sunt suspicioasă. 

— Ăă, mda. Ce anume? 

— Vreau să ieşi cu mine diseară, mă anunţă el. 

Scap cuţitul din mână. Când se loveşte de podea, sunt cât pe ce 
să rămân fără degetul mic de la picior. Ruby scoate un icnet şi 
sare în sus, strivind sânii lui Bărbie de masă. 

— Tati, te duci cu Zoe la o întâlnire? strigă ea. 

— Nu! răspundem amândoi la unison. 
Obrajii mei sunt, dintr-odată, foarte roşii. 

— Trebuie să merg la o cină oficială, explică Ryan. La o cină 
oficială extrem de importantă. Una de la care nu-mi permit să 
lipsesc. Şi persoana cu care trebuia să merg m-a lăsat baltă. 

— Da, răspund eu cu jumătate de gură. 

Probabil că nu există vreo femeie care să nu sară în sus la 



ocazia de a merge la o întâlnire cu un bărbat care arată ca Ryan. 
Dar eu sunt extrem de conştientă de cât de nepotrivite sunt 
sentimentele semierotice pe care le trezeşte în mine şi încep să 
cred că trebuie să fac mai mult ca să le ţin în frâu. 

Ştiu că nu sunt altceva decât rezultatul inimii mele frânte, dar 
asta nu le face acceptabile, ţinând cont că e şeful meu. Să merg cu 
el la o întâlnire, cum spune Ruby, ar însemna s-o caut cu 
lumânarea. 

— Ăăă, n-ai putea încerca cu altcineva? adaug eu. 

— Am încercat. E prea târziu. 

— Deci, eu sunt ultima opţiune, nu? 
Mă ignoră. 

— Cine va avea grijă de copii? îl întreb. 

— Ăă, îi telefonez Barbarei King, să văd dacă pot sta la ea, îmi 
răspunde. 

— Barbara King? întreb eu uimită. 

Cred că s-a ţicnit. Ştiu că pe Trudie n-ar deranja-o, dar cu 
Barbara e altă poveste. Barbara ar avea mai multă îngăduinţă 
pentru un criminal în serie decât pentru Ryan. 

— Da, de ce nu? întreabă el. 

— Credeam că nu vă înţelegeţi. 

— Nu ne înţelegem. Dar nu-i cer să-şi petreacă seara cu mine, îi 
cer să şi-o petreacă împreună cu copiii mei. Are impresia că e 
vecina perfectă. Acum o poate dovedi. 

— Dar nu pot să merg! intervin eu când ridică receptorul. 

— De ce nu? 

— N-am... n-am nimic cu ce să mă îmbrac! 

în clipa în care rostesc cuvintele, îmi vine să-mi trag una. 
Pentru urechile unui tip, fraza asta este echivalentă cu încercarea 
de a te eschiva de la datoria de jurat doar pentru că ţi-a ieşit un 
coş. Dar nu numai că e extrem de important pentru mine, e şi 
foarte adevărat. 

Când mi-am făcut bagajele pentru State nu mi-am închipuit că 
voi ieşi în vreun loc extrem de elegant, nu mai mult decât vreun 
bar din apropiere. Şi doar pentru că am de gând să stau aici un an 
nu înseamnă că am avut mai mult loc în geamantan decât pentru 
o călătorie de două săptămâni în Mallorca. Aşa că rochiile şic au 
rămas acasă, iar jeanşii au venit cu mine. 

— Va trebui să găseşti o scuză mai bună, îmi spune Ryan. 



— Şi, atunci, în ce-ar trebui să mă îmbrac? continui eu 
exasperată. 

— Nu-ţi face probleme. Rezolv eu. 
Probabil că par extrem de îngrijorată. 

— Relaxează-te, insistă el. Găsim noi ceva frumos cu care să te 
îmbraci. 

Dintr-odată mă simt mai bine, când îmi dau seama ce -mi 
sugerează. Mă gândesc la Richard Gere. Mă gândesc la Julia 
Roberts. Mă gândesc la momentul din Pretty Woman, în care el o 
duce pe Rodeo Drive şi cheltuie o avere pe ea. Mă gândesc... 
Uraaa! 

— OK, OK, îi spun, dându-mi ochii peste cap. Hai că merg. 

— Bine. 

— îmi eşti dator, adaug, încercând să nu par atât de veselă pe 
cât mă simt acum. 

în timp ce Ryan ridică receptorul să negocieze cu Barbara King 
în legătură cu copiii, eu mă gândesc dacă să aleg violet sau roşu. 
Violetul mi se potriveşte, dar roşul e mult mai versatil - oricum, 
aşa spune mereu revista Grazia. De ce mă gândesc la asta? Roşu, 
violet, ce contează? Atâta timp cât e nou şi folosim cârdul lui Ryan, 
nu contează. 

— Nu ştiu cum să-ţi mulţumesc, îi spune Ryan Barbarei, printre 
dinţi. E pe cale să închidă, când ezită. Ah, încă un lucru, continuă 
el. O trimit pe Zoe la tine. Aş vrea să-i împrumuţi o rochie. 

îmi place să vin în inima Bostonului, cu combinaţia lui 
copleşitoare de clădiri vechi, parcuri pline de verdeaţă şi zgârie - 
nori strălucitori. în fruntea listei mele cu locuri favorite e Newbury 
Street, plină de galerii de artă elegante, pe care tot vreau să le 
vizitez, restaurante cochete, unde aş vrea să mă ducă cineva, şi 
buticuri selecte, în ale căror vitrine privesc întotdeauna. (Fac asta 
sperând că vânzătorii mă vor crede fiica bogată a unui diplomat 
englez, şi nu doar cineva care nu-şi permite nici măcar o pungă de 
hârtie de la ei.) 

Şi venim aici pentru cina lui Ryan, care are loc în cel mai fiţos 
hotel din oraş, un monument magnific al anilor '20, aflat în 
capătul străzii, dominând magazinul Chanel, într-o parte, şi parcul 
Boston Common, în cealaltă. Ştiu c-ar trebui să trăiesc momentul, 
cu toată strălucirea lui, şi, în timp ce păşesc în holul hotelului, 
încerc să copiez mersul elegant al celorlalte femei. 

Numai că nu-mi iese. 

Pantofii cu toc cui şi cu barete ai Barbarei King nu mă ajută. Ea 
poartă echivalentul măsurii britanice şase. Eu port cinci. O 
diferenţă mică, am crezut eu, dar, după cum am observat - când 
m-am împiedicat de scările verandei şi aproape că am intrat cu 
capul într-un tufiş - una esenţială. 

Suntem întâmpinaţi la uşă de o blondă bosumflată, cu o talie de 
diametrul braţului meu, şi conduşi spre sala de dans. 

— Pe aici, spune Ryan, deschizându-mi o uşă. Apropo arăţi... 
ăă... bine. 

Mă priveşte în ochi în timp ce-mi spune asta, iar eu simt fluturi 
în stomac. Aproape că- mi vine să mă iau la palme: cât de ridicol de 
naivă şi de primitivă. Lăsând la o parte hotărârea de a pune capăt 
obsesiei mele, cuvintele lui Ryan sunt, în mod clar, o expresie a 
unei tehnici de management pe care a învăţat-o la un curs 
costisitor unde 1-a trimis compania pentru care lucrează - cuvinte 
care să mă facă să fiu mai încrezătoare în faţa obstacolelor. Pentru 
că adevărul e că nu arăt bine: arăt de parcă m-ar fi îmbrăcat un 
nebun daltonist. 

Pe lângă pantofii nepotriviţi, trebuie să mă lupt şi cu cea mai 



meschină rochie pe care am văzut-o în viaţa mea, o rochie care ar 
fi prea mică să acopere un porcuşor de guineea bulimic, ca să nu 
mai vorbim de mine şi de cele şaptezeci şi patru de kilograme ale 
mele. 

Mi-am dat seama de asta în timp ce mă pregăteam, rochia 
dezvăluia prea multe ca eu s-o port în starea ei iniţială, aşa că am 
adaptat-o cu ajutorul câtorva ace de siguranţă, de care spânzură 
acum nişte bucăţi de material, ca să pot păstra măcar o urmă de 
decenţă. 

Artificiul aproape că funcţionează. Am un ac la fiecare subraţ, 
câte două de fiecare parte a taliei şi unul la spate. Dar, dacă 
vreunul dintre ele se desface la un moment dat, în timpul serii, mă 
voi trezi în mijlocul unei şedinţe ad-hoc de acupunctură. 

— Urăsc rochia asta, murmur, cu un zâmbet ţeapăn, în timp ce 
mă împiedic de altă treaptă. 

— Arăţi minunat, răspunde Ryan. Hei, vorbesc serios. 
Simt o senzaţie periculos de plăcută în stomac. 

Of, adună-te, Zoel 

Am vrut să probez cel puţin alte şase rochii din garderoba 
Barbarei, dar mi-a dat peste mână de parcă aş fi fost un copil de 
şase ani care se întinde după dulciuri. Rochia Valentino neagră, 
lungă până în pământ, nici nu intra în discuţie. Nici cea violet de 
la Roberto Cavalli. Mi-a aruncat o privire de nici-să-nu-te-gândeşti 
când am zărit rochia YSL roşie şi pe cea crem de la D&G. Nu că aş 
fi încăput în vreuna dintre ele. Dar ar fi fost mai potrivite decât 
rochia asta galbenă oribilă, în care mă simt ca vedeta unui bar de 
striptease. 

Mai mult, ştiţi că toate revistele spun că o lenjerie frumoasă face 
minuni pentru încrederea ta? Ei bine, singura pereche de chiloţi 
curaţi erau nişte boxeri cu Wonder Women, pe care i-am primit de 
la Moşu' la grădiniţă, acum patru ani. 

Mai e nevoie de detalii? 

Şi mai rău e că Ryan s-a aranjat atât de bine în seara asta, că 
tuturor femeilor din sală li se vor scurge ochii după el, inclusiv - 
of, Doamne, nu-mi place s-o recunosc - mie. 

îmbrăcat în smoching e mai sexy decât orice agent 007. Umerii 
îi par mai laţi, abdomenul şi mai ferm. Cămaşa călcată îi scoate şi 
mai mult în evidenţă ochii albaştri şi pielea bronzată. Uşoara 
asprime a mâinilor e într-un contrast minunat cu hainele elegante. 
Miroase senzaţional şi nu reuşesc să-mi dau seama a ce. E acelaşi 



after-shave pe care-1 foloseşte de obicei, dar cu note diferite, note 
pe care am încercat să le ghicesc mare parte din călătoria până 
aici. 

Pe scurt, n-a fost niciodată mai atrăgător, n-a avut niciodată 
mai mult sex-appeal. E întruchiparea perfecţiunii masculine. 
Şi de asta îmi vine să-1 pocnesc. 

în timp ce intrăm în marea sală de bal, iau un pahar de 
şampanie de pe prima tavă pe lângă care trecem şi sorb încet. 

— Haide, îmi spune Ryan. Hai să vorbim cu cineva. Fii fără griji, 
te prezint eu. 

Dau pe gât restul de şampanie şi, cu inima bătând ca un 
instrument de percuţie demonic, mă grăbesc în spatele lui Ryan, 
spunându-mi să nu intru în panică, spunându-mi să rămân 
calmă. Spunându-mi să ţin minte că pot fi la fel de rafinată, de 
elegantă şi de cosmopolită ca oricine altcineva de aici. Chiar dacă 
rochia mea seamănă cu o cârpă de praf. 

— Ryan, ce mai faci? tună o voce. 

Ne întoarcem şi un tip înalt şi atrăgător, cu păr argintiu şi un 
zâmbet ă la Paul Newman, îi strânge mâna lui Ryan. 

— Michael, îmi pare bine să te văd, îi răspunde Ryan. Zoe, el e 
Michael Ronson. 

îmi dau seama de faptul că am ajuns cumva într-un grup la fel 
de numeros ca un alai de nuntă şi că eu roşesc fără niciun motiv 
întemeiat. 

— Iar ei sunt Catherine Manford, Jack Bishop, Victor Hislop, 
James Sorbie, John Kaplovski şi Terri Costa, continuă Ryan. 

în timp ce ei dau din cap şi zâmbesc politicos, mă loveşte un 
gând stăruitor şi poznaş, care mă convinge imediat că le pot citi 
gândurile şi că se gândesc la un singur lucru: cu ce naiba e 
îmbrăcată fata asta? 

încetează, Zoe! Adu-ţi aminte, poţi fi la fel de sofisticată ca oricine 
altcineva. 

— Salut! chiţăi eu în timp ce rânjesc şi - pentru efectul de final 
- încep să fac cu mâna. E grozav să vă întâlnesc! Ce loc grozav! 
Uau! 

— Ăă, Zoe e din Anglia, explică Ryan. 

Ceilalţi dau din cap şi spun: „Oo!" şi „Ce interesant!" şi „Super!" 
Urmează o pauză stânjenitoare. 

Când un chelner îmi oferă un alt pahar de şampanie, îl iau şi 



încerc să sparg tăcerea. 

— în ritmul ăsta ne vom ameţi cu toţii! strig eu. Toată lumea mă 
priveşte în tăcere. Am impresia că nu i-am dat pe spate cu 
manierele mele. 

— Ăă... şi cum merg lucrurile, Ryan? întreabă Michael Ronson, 
în timp ce ceilalţi se întorc la conversaţiile lor. 

— E, merge, ţinând cont de circumstanţe. Ca toată lumea, am 
avut nişte veşti proaste de dat, economia fiind aşa cum e. E greu 
acum. 

— Aşa e, admite Michael. Piaţa e foarte instabilă. 

— Boston Herald e mereu pe urmele noastre, dar asta e o altă 
poveste, continuă Ryan. Dar voi cum staţi? 

— Cam la fel, dă din cap Michael. Hei, ai aflat despre Jerry 
Caplin de la Everright's? 

— Cum să nu. Ryan îşi dă ochii peste cap. Tipul ăla e nebun. 
Stau în tăcere, zâmbind, urmărindu-i cu privirea, când pe unul, 

când pe celălalt. Din când în când, dau din cap cu subînţeles, de 
parcă aş fi prietenă la cataramă cu Geoff din biroul de la New York 
şi, la fel ca ei, sunt îngropată până peste cap în problemele din 
lumea afacerilor. 

— Nţţ, mie-mi spui, mă trezesc că bolborosesc, la un moment 
dat. 

Dar, vedeţi voi, trebuie să încerc. Mă simt la fel de folositoare în 
această conversaţie ca un purcel de lapte la o petrecere cu 
mâncare vegetariană. 

— Zoe, probabil că te plictisim, spune Michael, într-un final. 

— O, nu! mă entuziasmez eu, de parcă aş fi dispusă să-i port 
copiii numai pentru că s-a deranjat să vorbească cu mine. Nu mă 
deranjează deloc! 

— Cu ce te ocupi? mă întreabă el. 

— Sunt bona lui Ryan. Mai bine zis, bona copiilor lui Ryan. 
Michael dă din cap. 

— E prima dată când mă scoate în public, adaug eu. 

Ochii lui Michael devin sticloşi atât de repede, încât arată de 
parcă ar fi fost supus criogeniei. 

— Mda, murmură el. Bun. Ryan, mi-a părut bine să vorbim. Ne 
mai vedem. 

— Sigur, răspunde Ryan. 



— Nu-ţi face griji, îmi spune el după ce Michael a dispărut - mă 
întreb dacă mă linişteşte pe mine sau pe el însuşi. Partea asta a 
serii e despre afaceri. Oamenii se vor relaxa în curând. 

— Da, sigur, îi zâmbesc neconvingător. Serios, nu e nicio 
problemă. 

Dar, după trei sferturi de oră de „relaţionare", nu mă gândesc 
decât cum să mă relaţionez pe uşă afară şi să mă întorc acasă. 

Organizatorii ne-au aşezat chiar în centrul încăperii, la o masă 
bogat decorată, care se făleşte cu un ornament masiv din pene 
negre, trandafiri violeţi şi cristale. Totul e atât de strălucitor şi ştiu 
că ar trebui să mă distrez, dar întreaga experienţă se dovedeşte a fi 
la fel de plăcută precum o colonoscopie în timpul unui examen la 
matematică. 

Când ajungem la masa noastră, Ryan mă prezintă femeii din 
stânga lui. 

— Zoe, ea e Matilda Levin, vicepreşedintele nostru de marketing. 
Matilda, ea e Zoe. 

Matilda e o brunetă subţire, care arată atât de ireproşabil, încât 
precis că hidratarea e una dintre pasiunile ei. 

— Zoe, îmi zâmbeşte ea, întinzându-mi o mână, îmi pare bine de 
cunoştinţă. Tu trebuie să fii avocata cu care se întâlneşte Ryan. 

— Oo, ăă, nu, mormăi eu. 

— A, spune ea, ridicând o sprânceană. Contabila? 

— Nu. 

— Designerul de interioare? 

— Nu. Nu, nu! izbucnesc eu. Scuze. Eu sunt bona. 

— O, pardon. N-am ştiut că te întâlneşti cu o bonă, îi zâmbeşte 
ea lui Ryan. 

— Nici nu o fac, îi răspunde el. 

— Sunt doar bona, explic eu. Adică, bona copiilor lui Ryan. 

— O, spune ea, zâmbind în continuare. Foarte interesant. De 
unde eşti? 

— Din Anglia, păcatele mele. îi întorc zâmbetul. 

— Ador Anglia! Trebuie neapărat să stăm de vorbă! 

Mă simt copleşită de uşurare că am găsit pe cineva cu care să 
vorbesc, până când Matilda îl ia pe Ryan de mână. 

— Dar, mai întâi, trebuie să-ţi spun ceva, Ryan, despre 
pachetele media pe care le-am pregătit. Am încercat să dau de tine 
toată săptămâna. . . 

Cei doi se angajează rapid într-o altă conversaţie năucitoare, în 



timp ce eu stau acolo, jucându-mă cu poşeta. Unghiile îmi 
seamănă acum cu capetele unui os de jucărie pentru câini. 

— Salut, ce mai faci? spune o voce în spatele meu. Eu sunt 
Gerard Raven. 

Mă întorc şi văd un bărbat impozant, cu o expresie blândă, păr 
alb scurt şi o burtă de Moş Crăciun. 

— Eu sunt Zoe Moore, îi răspund. Sunt bona copiilor lui Ryan. 
M-am hotărât că asta va fi noua mea tactică: să anunţ imediat 

cine sunt şi să le dau ocazia să se care către cineva mai important. 
Gerald Raven nu se mişcă. 

— Serios? spune el. Sunt doi copii frumoşi. 

— O, îi ştii? 

— Sigur. Parcă ieri s-a născut Ruby. Un copil atât de bun, mai 
ales că a trecut prin ce a trecut. 

— Aşa e, într-adevăr, spun eu uimită - şi uşurată - că am găsit 
pe cineva gata să vorbească despre un subiect pe care îl cunosc. 

— Domnişoară, spune el, ridicând o sprânceană, nu prea pari 
să fii din părţile astea. 

— Nu, zâmbesc eu, ai dreptate. Ţi-ai dat seama că sunt din 
California, nu? 

Râde. 

— Lasă-mă să ghicesc. Anglia? Nordul Angliei? 

— Mda. 

— Nu, stai, continuă el. Pot mai bine de atât. Din Manchester? 
Nu, nu, din Liverpool, nu? 

Fac ochii mari. 

— E impresionant. Eşti primul american pe care îl întâlnesc şi 
care îşi dă seama că accentul meu e din nordul Angliei. Cel puţin 
trei persoane din seara asta au crezut că sunt irlandeză, şi unul a 
crezut că sunt australiancă. Dar să ştii şi oraşul... uau! Zece 
puncte din zece posibile! 

— Păi, cred c-ar trebui să-ţi dezvălui un secret - altfel aş simţi 
că trişez. 

— Da? 

— Mama era din Liverpool. 

— Glumeşti! 

în cinci minute, aflu că mama lui Gerald Raven a fost 
croitoreasă în Speke (la cinci kilometri de locul unde am crescut 
eu) şi că 1-a întâlnit pe tatăl lui - soldat american - în timpul celui 



de-al Doilea Război Mondial, lângă Burtonwood. S-au mutat în 
America după 1945, iar restul e istorie, cum se spune. în câteva 
minute, mă simt extraordinar de apropiată de omul ăsta. Nu l-am 
mai întâlnit niciodată înainte, dar faptul că mama lui s-a născut în 
oraşul meu mă face să mă simt de parcă aş fi găsit un suflet- 
pereche. 

— Hei, şefule, spune Ryan, apărând de nicăieri şi îmbrăţişându- 
1 pe Gerald. E clar că nu mai trebuie să vă fac cunoştinţă. 

— O, nu trebuie să-ţi faci griji pentru noi, îi spun. Deci, lucraţi 
împreună? 

— Da, Zoe, spune Ryan. Gerald e preşedintele BVH Systems. 
Ceea ce înseamnă că e, probabil, cea mai importantă persoană din 
încăpere. 

Faptul că am stat lângă Gerald a fost probabil singura chestie 
bună care mi s-a întâmplat toată săptămâna. Dacă mi-aş fi angajat 
un specialist în PR pentru seara asta, n-ar fi putut să mă laude 
mai mult decât Gerald. Toată seara le-a spus celor din jur nişte 
poveşti atât de înduioşătoare despre „bătrânul Liverpool" - „oraşul 
natal al lui Zoe şi al dragii mele mame" încât toată lumea mă 
priveşte acum de parcă aş fi vreun artefact fascinant. Ceea ce e 
mai bine decât să fii o ciudată într-o rochie de un galben-canar. 

Trebuie să recunosc că m-au ajutat să mă relaxez şi vreo două 
pahare de vin. Dar o iau încet - ultimul lucru pe care mi-1 doresc 
în seara asta e să mă îmbăt şi să mă fac de râs. 

— Şi, cum e să lucrezi pentru Ryan? şopteşte Gerald, când 
ajungem la desert şi Ryan e implicat într-o discuţie cu Matilda, 
aflată la stânga lui. 

— Păi, e o întrebare interesantă. 

încerc să mă gândesc la un răspuns potrivit. E un coşmar, dar 
nu-mi pot lua ochii de la fundul lui, nu sună tocmai bine. 

— Copiii sunt minunaţi. îmi place să am grijă de ei. Şi, cum ai 
zis adineaori, au trecut deja prin atâtea şi e plăcut să le pot oferi 
un pic de normalitate. 

— Pun pariu că te pricepi la copii, spune el. Dar nu asta am 
întrebat. 

— Nu? 

— Te-am întrebat cum e să lucrezi pentru Ryan? 

— Aha. 

— Aha, mă imită el, surâzând uşor. 

— Păi, e bine. îi răspund tot cu un zâmbet. Serios. 

— Bine, spune el. Pentru că multă lume îl consideră un pic cam 
dificil. 

— Hmm... 

— Nu trebuie să spui nimic, continuă el, dar dă-mi voie să-ţi 
spun eu ceva. Ryan e un tip de treabă. Cel mai de treabă. în 
sufletul lui, e cel mai de treabă, muncitor şi loial om pe care ai 
putea spera să-1 întâlneşti. Şi îşi iubeşte copiii. Dar, în ultima 
vreme... după moartea lui Amy, n-a mai fost el însuşi. 



Mă simt puţin vinovată. 

— Cred c-a fost groaznic pentru el. 

— Se potriveau foarte bine. Ca să fiu sincer cu tine, nu cred c-a 
trecut peste moartea ei. A fost întotdeauna un tip puternic, dar 
asta se pare că 1-a dărâmat. în plan personal, vreau să spun. în 
rest, a devenit o persoană foarte dusă. 

— Mie-mi zici, mă trezesc eu spunând. 

— Dar nu te lăsa păcălită de comportamentul lui, continuă 
Gerald. Are nevoie de timp. Şi de un pic de susţinere. De aceea eşti 
atât de importantă. 

— Eu? 

— Evident că tu, spune el. De când lucrezi pentru el? 

— Doar de vreo două luni. 

— Ei, ăsta e un record, spune Gerald. Din câte am auzit, bonele 
lui Ryan nu rezistă mai mult de o săptămână. Deci, zece puncte 
din zece şi pentru tine. 

Zâmbesc, dar mă simt ca şi cum mi s-ar spune că am un rol 
esenţial în negocierea următorului acord internaţional pentru 
drepturile omului. Eu sunt aici pentru copii, nu pentru Ryan. Şi 
pentru mine însămi. Dacă are nevoie de cineva care să-1 aducă pe 
linia de plutire, eu sunt ultima persoană potrivită pentru asta. 

Mă întreb dacă să-i spun asta lui Gerald sau nu, când orchestra 
începe să cânte, semn că e timpul ca oamenii să înceapă să se 
relaxeze . 

— N-ai vrea să dansezi? mă întreabă el. 

încep să transpir. Oi fi eu uşor beată, dar în niciun caz nu am 
de gând să păşesc pe ringul de dans arătând aşa. 

— Ăă... mi-ar plăcea, dar mă duc până la toaletă întâi. Nu te 
deranjează, nu? 

— Nicio problemă. 
Mă bate pe mână. 

— Ne vedem mai târziu. 

Mă îndrept spre toaletă, când cineva îmi apare în drum. 

— Hei, salut, micuţă englezoaică! 

E unul dintre bărbaţii din grupul căruia m-a prezentat Ryan la 
începutul serii, un tip uşor rotunjor, de vreo treizeci şi ceva de ani, 
cu cârlionţi negri şi rebeli, care-mi amintesc de bătrânul terier de 
Westmorland al mătuşii Carol. Să vedem, numele lui era Jim 
Bishop sau Victor Kaplovski? 



— Ăă... salut. Eşti Jim, nu? spun eu, încrezătoare că am nimerit 
numele. 

— Jack. Dar te iert. 

Spre groaza mea, îşi strecoară o mână în jurul meu cu o 
asemenea familiaritate, încât ai crede că suntem la a cincea 
întâlnire. 

— Adică, te iert dacă dansezi cu mine, adaugă el. 

— O, eu nu dansez, îi spun, strecurându-mă din braţele lui. 
Sunt o împiedicată, există pinguini care pot dansa salsa mai bine 
decât mine. 

— Nu face nimic, spune Jack, încercând să-şi pună braţul 
înapoi în jurul taliei mele. Pentru că eu sunt foarte mulţumit să 
stau aici şi să te cunosc mai bine. Deci, eşti singură? 

— Ăă... mm... ah... Trag de timp încercând să găsesc o metodă 
inteligentă de a evita întrebarea. Dar tu? 

— O, da, scumpo. Nu sunt pregătit pentru o chestie serioasă. 
„Distracţie" e numele meu. Din răspunsul tău, să presupun că e la 
fel şi în ce te priveşte? 

— Păi, e o presupunere exagerată, mă încrunt eu. 

— Sunt un tip exagerat, îmi răspunde. 

— Hmmm, murmur, încrucişându-mi braţele pe piept, dar 
încercând să continui să zâmbesc, în timp ce îmi plănuiesc 
evadarea. 

— Nu contează, continuă el, pentru că eu cred că noi doi 
suntem făcuţi unul pentru celălalt. 

— Eu nu prea cred, mă răstesc eu. 

— Mamă, voi, englezoaicele, ştiţi să flirtaţi! Rochia e bestiaaală! 
Priveşte în jos spre decolteul meu, cu genul de expresie pe care 

o adoptă Scooby Doo când e pe cale să înfulece un sendviş înalt de 
un metru optzeci. îmi încrucişez braţele mai strâns. 

— îmi plac fetele voluptuoase. Nu e nimic mai rău decât o fată 
căreia nu-i place mâncarea. 

— Mulţumesc. Chiar te pricepi să vrăjeşti femeile, îi răspund, 
dar trebuie să plec acum. Scuze, mă duc la budă. 

— La budă? exclamă el, de parcă tocmai aş fi inventat cea mai 
amuzantă replică de la John Cleese 20 încoace, în episodul cu 



20 Actor, comic, scriitor şi producător englez, membru al cunoscutului grup Monty Python. 
Episodul menţionat face parte din serialul Fawlty Towers, care a avut premiera la BBC, în 



germanii. Budă! Ce amuzant! Te aştept. 

Mă îndrept spre toaletă. Când ajung acolo, mă hotărăsc să-mi 
amân întoarcerea la masă cât pot de mult, în caz că iar mă pipăie 
en route Jack Nu-mai-ştiu-cum. 

îmi refac machiajul la oglindă, când văd că mi se alătură 
Matilda Levin. 

— Şi, cum e să lucrezi pentru Băiatul-cu-ochi-albaştri? 
îmi zâmbeşte. 

— Eşti a doua persoană care mă întreabă asta, îi spun. 
Zâmbeşte cu superioritate. 

— Oamenii se întreabă în ce categorie ai să te încadrezi - în 
categoria e-un-nenorocit-şi-nu-dă-semne-de-recuperare sau în 
categoria e-un-nenorocit-dar-tot-reuşeşte-să-arate-superb. 

încerc să nu par prea şocată. 

— O, nu-ţi face griji, drăguţo, râde Matilda. Din punctul meu de 
vedere, cred că trebuie să fii o sfântă să locuieşti cu el. 

— Păi, nu e chiar aşa de rău, îi spun, nedorind să las impresia 
că nu-i pot face faţă. Adică, are momentele lui proaste, dar... copiii 
sunt grozavi. Doar cu ei am de-a face, de fapt. 

— îhî, spune Mailda. Păi, aşa, ca să ştii, cred că Ryan te place. 
Mi-am dat seama după felul în care vorbea despre tine mai 
devreme. 

— Vorbea despre mine? întreb alarmată. 

— Sigur. Dar nu zice prea multe. Apropo, un sfat din partea 
mea.. 

— Oh? 

— Dacă vă combinaţi, păstrează-ţi capul pe umeri. Ryan e un 
cuceritor, dar, din punctul lui de vedere, femeile sunt doar obiecte 
pe care le foloseşti şi pe care le arunci după. E minunat cât 
durează, dar Ryan Miller înseamnă probleme cu P mare. Crede- 
mă. 

— Nu e nimic între noi, serios. Şi nici nu va fi vreodată ceva 
între mine şi Ryan. Sincer, ideea în sine mi se pare ridi... 

— Stop! rânjeşte Matilda. Doamna protestează prea mult! Tot ce 
vreau să spun e că trebuie să ai grijă. Şi ţi-o spun doar pentru că 
eu am trecut prin asta. La un moment dat, eu şi Ryan am format 

un cuplu. 

— Bun, murmur eu. 

Dar nu mă pot abţine să nu pun următoarea întrebare: 

— Deci, tu în ce categorie intri? 

— Drăguţo, e un subiect asupra căruia mă răzgândesc în fiecare 
zi, ridică ea din umeri. 

Jack, cel care seamănă cu un terier de Westmorland, e tot prin 
zonă când ies de la toaletă. în clipa în care mă vede, se năpusteşte 
spre mine, de parcă aş fi o conservă ambulantă de Pedigree Chum. 

— Deci, cum rămâne cu dansul ăla? Haide, îmi dau seama că 
nu-mi poţi rezista. 

încearcă să facă pe deşteptul la modul drăgălaş şi obraznic. Nu- 
i merge. 

— De unde ţi-a venit ideea asta? 

— Să-i spunem magnetism animalic. îmi face cu ochiul, 
evocându-mi încă o imagine cu câinele mătuşii Carol. 

— Haide, la asta te gândeai şi tu, nu? 

— Cam aşa ceva, murmur eu. Oricum, trebuie să plec. 

— Nu atât de repede. Mă prinde de cot. îmi smucesc braţul în 
încercarea de a scăpa de el şi, în momentul acela, apare Ryan. 

— Ce se întâmplă? întreabă el. Nu pare impresionat. Eşti bine, 
Zoe? 

— Sunt bine. Serios, insist eu, cât pot de hotărât şi de 
postfeminist. 

— E bine, repetă Jack ca un ecou. 

— Bine, spune Ryan. Deşi pun pariu c-ar fi şi mai bine dacă nu 
te-ai mai apropia de ea tot restul serii. 

— Poftim? exclamă Jack. Stăteam de vorbă, pentru Dumnezeu, 
Miller. Ce mama naibii poate fi greşit în a sta de vorbă? 

Pe faţa lui Ryan nu tresare aproape niciun muşchi, în timp ce 
păşeşte în faţă. 

— Când o doamnă îşi exprimă clar dorinţele, sfatul meu e să le 
respecţi, şopteşte el ameninţător. 

— Ce nai... 

— Nu te apropia. Asta-i tot. 

în timp ce Ryan mă conduce înapoi la masa noastră, îl fixez cu 
privirea. 

— Mulţumesc. Dar să ştii că nu sunt vreun soi de papă-lapte. 

— Nici n-am crezut că eşti. 

— Mie nu mi s-a părut. 

— Deci, îţi plăcea când Jack Bishop îţi saliva pe sâni, nu? 



Obrajii mi se îmbujorează atât de rapid, încât probabil că arăt 
de parcă cineva mi-ar fi aprins un foc de tabără în cap. Mă prefac 
că nu îmi dau seama de asta. 

— Păi nu, dar nu despre asta e vorba. De fapt... 

— Şi, atunci, ce e greşit în faptul că te-am salvat? mă întrerupe 

el. 

— N-aveam nevoie să mă salvezi, subliniez eu. 

— Mie nu mi s-a părut. 

Mă aşez îmbufnată şi încerc să par că nu răspund cu o remarcă 
inteligentă doar pentru că fac pe moralista, şi nu pentru că nu-mi 
vine niciuna în minte. 

— îmi pare rău, bine? oftează el. N-am vrut să sugerez că nu te- 
ai fi descurcat. Dar e un tâmpit... Ceva de băut? 

îmi umple paharul cu vin, în timp ce eu mă străduiesc să nu 
mai zâmbesc. 

— Ce e atât de amuzant? mă întreabă. 

— Nu este uşor să trăiască cineva cu tine, Ryan, îi spun. Şi ai 
făcut destule lucruri enervante şi iritante de când am venit aici. 
Crede-mă. Ăsta n-a fost cel mai grav dintre ele. 

— Şi, atunci, ce vrei să spui? mă întreabă el defensiv. 

— Spun doar că asta a fost prima ocazie în care te-am auzit 
cerându-ţi scuze. 

— Şi? ' 

— îmi place. Zâmbesc cu superioritate. 

Pune jos sticla de vin şi e pe cale să protesteze din nou, când îi 
arunc o privire. 

— OK. O să tac, nu-i aşa? zice el. 

— Deci, e atât de rău pe cât ai crezut? întreabă Ryan. Zâmbeşte, 
dar am senzaţia că, de data asta, îi pasă ce voi răspunde. 

— N-am spus niciodată că va fi rău, îi răspund. 

— Nici nu trebuia. Reacţia ta din după-amiaza asta a fost destul 
cât să-ţi creeze un complex. 

— Nu cred că există pericolul ăsta, nu mă pot abţine să spun. 
Libidoul meu se ridică la cote maxime când stau lângă Ryan şi 

suntem singuri la masă, privindu-i pe cei de pe ringul de dans. 
Luminile au scăzut în intensitate, masa e o scenă de haos 
postculinar, iar faţa de masă, cândva imaculată, e acum acoperită 
cu pete de vin roşu şi bucăţi de brânză brie care au căzut de pe 
platoul de brânzeturi. 

Stăm la câţiva centimetri distanţă, iar Ryan şi-a dat jos sacoul, 
încă mai are papionul, dar şi 1-a lărgit şi se joacă cu eticheta unei 
sticle goale de Chablis. Luminile de pe ringul de dans îi dansează 
pe faţă şi îi scot în evidenţă trăsături pe care nu le-am mai 
observat până acum. Umbra unei cicatrici lângă urechea stângă. O 
aluniţă mică, chiar deasupra maxilarului. 

Cu prea multe pahare de vin curgându-mi prin vene, hormonii 
mei par să o ia razna ori de câte ori braţul lui se atinge de al meu. 

— Aş minţi dacă n-aş spune că mă simt ca un peşte pe uscat, 
continui eu. Adică, uită- te la mine: nu prea am experienţă când e 
vorba de astfel de evenimente. 

— Pentru liniştea ta, nu cred că şi-a dat seama cineva, mă 
asigură el. Şi ce contează, oricum? 

— Presupun că nu contează. Dar tot mă simt ca o idioată, 
uneori. 

Clatină din cap nefiind de acord cu mine. 

— Ascultă. îmi amintesc prima cină la care am participat când 
am intrat în afaceri. Purtam cel mai ridicol smoching pe care ţi-1 
poţi imagina, îl împrumutasem de la tatăl unui prieten. Era cu cel 
puţin două numere mai mic, iar pantalonii erau cu o jumătate de 
palmă mai sus de glezne. Sunt sigur că şi Woody Allen ar fi avut 
probleme să încapă în el, darămite eu. 

Nu mă pot abţine să nu râd. 



— Dar ar fi putut fi mai rău. Cât pe ce să ascult de sfatul 
prietenului meu de a-mi pune o garoafa la butonieră. 

— O garoafă? chicotesc eu. 
Dă din cap. 

— Oamenii ar fi crezut că mă rătăcisem venind de la o nuntă. 

— Deci, prietenul tău nu era un expert. 

— Era mecanic, deci nu ştiu de ce m-am gândit să-1 ascult 
tocmai pe el. Totuşi, trebuie să învăţăm cumva. Eu n-am crescut 
într-o lume de petreceri elegante şi cu hoteluri de cinci stele, erau 
ceva nou pentru mine atunci. 

— A, spun eu, surprinsă. Şi în ce fel de lume ai crescut? 

Nu ştiu de ce, dar mi l-am închipuit pe Ryan ca pe o persoană 
cu o solidă educaţie burgheză. Am presupus că a fost un copil 
bogat, care a crescut în acelaşi gen de cartier ca acela în care 
locuieşte acum. Se pare că nu a fost aşa. 

— Păi, m-am născut şi am crescut la ţară, îmi spune. Cât a stat 
cu noi, tata era fermier şi mama lucra într-un magazin. 

— Cât a stat cu voi? întreb eu. 

— Au divorţat când eu aveam zece ani. Dar a fost bine, pentru 
că nu m-am înţeles niciodată cu tata, nimeni nu se înţelegea. Era 
un bătăuş. Şi mamei i-a fost mai bine fără el. 

— înseamnă că te înţelegi bine cu ea? 

— Mă înţelegeam, mă corectează el. Nu mai trăieşte. Dar, da, ca 
să răspund la întrebarea ta, era bună, iubitoare şi exasperant de 
muncitoare. O mamă grozavă, din toate punctele de vedere. 

— Când a murit? îl întreb ezitând. 
Analizează eticheta de Chablis. 

— A murit când aveam douăzeci şi unu de ani, de cancer 
pulmonar. 

— îmi pare rău, îi spun, destul de patetic. 
Ridică din umeri. 

— Mi-aş fi dorit să mă fi văzut terminând facultatea. 

Nu e de mirare că ochii lui Ryan par întotdeauna atât de trişti. A 
suferit în viaţă mai mult decât ar trebui să îndure cineva. 

Se întoarce şi mă surprinde privindu-1. Roşesc şi mă întind 
după sticla de apă minerală. în timp ce deşurubez dopul să-mi 
torn în pahar, îmi dau seama că sticla e goală. 

— Şi cum a ajuns fiul unui fermier la facultate? îl întreb. Din 
câte am auzit, aici şcoala e ridicol de scumpă. 



— Este, prin comparaţie cu Anglia, recunoaşte el. E adevărat că 
voi nu trebuie să plătiţi acolo? 

— Trebuie, mai nou, îi spun, dar nu e nici pe departe atât de 
scump ca aici. 

— Mda. Păi, am fost printre norocoşi şi am câştigat o bursă. Am 
muncit mult, am luat note bune şi gata, soluţia e simplă. Uite-mă. 

— Cred că mama ta ar fi fost foarte mândră de tine, îi spun. 

— Sper. 

— Ai fraţi sau surori? 

— Nu, sunt singur la părinţi. 

— Şi eu, îi răspund. 

— Serios? spune el, surprins. Nu ştiu de ce, dar mi te-am 
închipuit înconjurată de fraţi şi de surori. 

— înconjurată? rânjesc eu. 

— O, da, o grămadă! îmi răspunde zâmbind. 

Mi se strânge stomacul, aşa cum mi se întâmplă mereu când 
zâmbeşte. Nu ştiu de ce mi se întâmplă asta, poate pentru că 
întreaga faţă i se luminează, poate pentru că zâmbeşte atât de rar. 

— Poate e din cauza meseriei tale, continuă el. Mi te-am 
închipuit genul care, în copilărie, a avut mereu grijă de alţi copii. 

— Nu. Regret că trebuie să-ţi spulber iluziile, îi spun. Şi, apoi, 
aş fi putut să mă plictisesc. 

— E adevărat. Deci, dacă eşti singură la părinţi, ca mine, asta 
înseamnă că eşti răzgâiată, dominatoare şi răsfăţată. 

— Eu aş zice inteligentă şi conştiincioasă. 

— Serios? râde el. Trebuie s-o ţin minte pe asta. 

în timp ce-mi toarnă încă un pahar de vin, îmi dau seama brusc 
cât de mult îmi place să vorbesc cu el. E vorba de mult mai mult 
decât de un corp bine lucrat şi de o pereche de ochi strălucitori, 
atunci când vrea. E simpatic. Amuzant. Lăsând la o parte felul în 
care arată, e unul dintre cei mai charismatici bărbaţi pe care i-am 
întâlnit vreodată. Mă întreb de ce nu poate fi aşa tot timpul; şi mă 
opresc. Probabil că e bine că nu e aşa. Dumnezeu ştie cum m-aş 
mai putea controla atunci. 

Apoi îmi dau seama de altceva. în seara asta, nu m-am mai 
gândit la Jason. 

După vreo oră de la discuţia mea cu Ryan, îmi dau seama că, 
undeva pe parcurs, seara a luat o turnură spre mai bine. Rochia a 
început să-mi placă. De fapt, pentru ce Dumnezeu mi-am făcut 
griji? Arăt absolut superb. 

Şi ce dacă se vede un pic mai multă piele decât li se vede 
celorlalţi? Toţi sunt superbi în felul lor. Eu sunt superbă în felul 
meu. Superbă, superbă, superbă! Nu-mi pot da seama exact de ce 
mă simt atât de bine, dar nu mă plâng. 

— Unde a dispărut sticla aia de vin? mă întreb . 

— Vrei să-ţi umplu paharul, domnişoară? mă întreabă Gerald. 

— Ups! exclam. Am spus-o cu voce tare? 

— Da, îmi zâmbeşte el. Eşti sigură că nu vrei nişte apă mai 
bine? 

— Ooo, nuuuu! răspund eu, dându-mi capul pe spate pentru a 
întări cele spuse. Camera se învârte atât de tare încât aproape cad 
de pe scaun. Cât de plictisitor ar fi! 

Gerald zâmbeşte din nou. 

— OK, îmi răspunde, umplându-mi un pahar, dar numai pe 
jumătate. Nu mi-ai acordat dansul pe care mi l-ai promis. Hai să 
dansăm. 

Dintr-odată, îmi dau seama că Gerald ar putea crede că sunt un 
pic beată. Adică, nu pot să neg că mi-a plăcut vinul, dar n-am 
băut decât trei pahare - o, nu, stai aşa, patru... sau cinci? Nu, 
erau cinci imediat ce m-am întors de la toaletă. Dumnezeule, asta 
înseamnă că am băut... 

Ideea e că m-am mândrit întotdeauna cu faptul că ţin la 
băutură, chiar dacă toţi cei asupra cărora îmi îndrept privirea se 
leagănă de parc-ar fi pe un feribot, pe Canalul Mânecii. 

— Bine, Gerald, îi răspund, ridicându-mă şi întinzând mâna. S- 
a făcut. 

— Eşti sigură că eşti pregătită pentru mine? rânjeşte Gerald. 

— Hai să-i dăm gata! îi răspund, simţindu-mă atât de 
încrezătoare, încât, dacă Gerald mi-ar fi cerut să dansăm în faţa 
unui public numeros, pe Shea Stadium, i-aş fi răspuns: „Dă-mi 
colanţii şi tutuul". 



Mă unduiesc spre mijlocul încăperii, dând din umeri ca Jennifer 
Grey în Dirty Dancing, chiar dacă trebuie să-mi folosesc la greu 
imaginaţia ca să-1 fac pe Gerald să se transforme în Patrick 
Swayze. Totuşi, cum formaţia şi-a luat avânt, înainte să am ocazia 
să mă gândesc de două ori, Gerald mă învârte într-un vals atât de 
săltăreţ încât îmi alunecă vreo două şuviţe de păr. 

Nu ştiu dacă dansul nostru e de vină sau doar faptul că e şeful 
uneia dintre cele mai mari companii din Boston, dar, în curând, 
ochii tuturor sunt aţintiţi asupra noastră, în timp ce ne învârtim 
prin sală. 

îl observ pe Ryan stând pe margine, cu câţiva dintre colegii lui, 
şi-i fac cu mâna când trec pe lângă el, sperând că e la fel de 
impresionat cum simt că sunt toţi ceilalţi. Recunosc, Gerald 
conduce, dar, cu toate astea, mă pricep. Al naibii de bine. Cu 
siguranţă, ne pricepem amândoi pentru că, privind în jur, îmi dau 
seama că n-am putea beneficia de mai multă atenţie nici dacă 
Gerald ar executa nişte figuri complicate de break-dance. 

— Eşti o dansatoare foarte bună, zâmbeşte Gerald. 

— O, chiar crezi? îi răspund eu cu modestie, ţopăind ca un miel 
tânăr care tocmai a descoperit la ce-i folosesc picioarele. Simţindu- 
mă în culmea fericirii, mă pregătesc să execut o figură în viteză, de 
care şi Ginger Rogers ar fi mândră, care implică o mişcare de 
îndepărtare de partener, apoi revenirea în braţele lui. 

Ceva îmi atrage atenţia însă. Ceva foarte alarmant. Ba nu. 
Posibil catastrofic. 

Unul dintre acele de siguranţă care-mi ţin rochia s-a agăţat de 
căptuşeala sacoului lui Gerald. Nu-mi dau seama cum s-a 
întâmplat. Tot ce ştiu e că sunt prinsă de el. 

Of, Doamne! Of, Doamne! Of, Doamne! 

Prima imagine care îmi vine în minte e aceea a unei găuri în 
rochia Barbarei King, dacă fac greşeala de a încerca să mă despart 
de Gerald. Dar sunt optimistă: rochia e atât de subţire, încât, la o 
singură mişcare greşită, zboară de pe mine mai repede decât 
sutienul Barbarei Windsor în filmul Carry on Camping. 

Panicată, mă împiedic pe ringul de dans, lipită de pieptul lui 
Gerald, în timp ce ritmul muzicii creşte. 

Privesc în jos la acul de siguranţă, cu pulsul aproape de infarct, 
iar pe frunte îmi răsar broboane de transpiraţie. 

— Ooo, aaa, Gerald, gâfâi eu, cu pieptul lipit de al lui. 

— Ce zici de ceva mai special, hm? îmi face cu ochiul, surd la 



rugăminţile mele, în timp ce mă învârte în aplauzele frenetice ale 
publicului nostru tot mai numeros. 

— Uaaa! ţip eu, dându-mi seama că trupurile noastre s-au 
depărtat puţin, haina lui şi rochia mea desprinzându-se de 
proprietarii lor într-un mod absolut îngrozitor, sinceră să fiu. 

îl apuc pe Gerald de spate şi mă lipesc de el, încercând, în 
acelaşi timp, să mă concentrez la picioarele cu care l-am călcat 
atât de temeinic în ultimele două minute, încât nu m-aş mira să 
ajungă în ghips. 

— Gerald, uaaa... eu, încep să spun, dar acum mă conduce 
într-un quickstep, în timp ce întreaga sală e adunată în jurul 
ringului de dans aplaudând şi încurajându-ne atât de zgomotos, 
încât Gerald abia dacă mă aude. 

Mă răsuceşte în timp ce eu gâfâi, încăperea se învârte şi ea în 
jurul meu, acul de siguranţă intrându-mi în carne, ecoul 
aplauzelor sfredelindu-mi creierul. 

— Acum, drăguţo, ne apropiem de final, şopteşte Gerald plin de 
veselie. Te strâng lângă mine, apoi îţi dau drumul în piruetă. 

Deodată, nu mai pot să respir. Pentru că ştiu exact la ce se 
referă. Şi mai ştiu şi la ce poate duce o piruetă la viteza cu care are 
el de gând să o execute. Şi mă tem că nou descoperita mea 
încredere nu include un striptease total în faţa a cinci sute dintre 
cei mai importanţi colaboratori de afaceri ai lui Ryan. 

— Gerald, eu... rumul gâfâi, cu sângele clocotind şi obrajii în 
flăcări. 

— Nu-ţi face griji, drăguţo, publicului o să-i placă, mă linişteşte 

el. 

— Nu, adică... 

Când mă trage spre el, îmi bag mâna, bâjbâind, în haina lui, ca 
o hoaţă la prima tentativă. 

— Ii dăm drumul, drăguţo! strigă el. 

Când Gerald îmi face vânt, îmi dau seama că acul de siguranţă 
e încă agăţat. Trag în timp ce el mă împinge. 

El mă împinge în timp ce eu trag. Şi, într-un final, în „ooo"-urile 
admirative ale mulţimii, simt că mi se rupe rochia, doar puţin, cât 
să mă elibereze de haina lui Gerald. 

Ceea ce ar trebui să fie bine. Doar că atunci când se întâmplă 
asta, eu tocmai trag atât de puternic încât, în loc să mă rotesc 
graţios, sunt catapultată cu spatele, cu forţa unei rachete Apollo la 
lansare . 



în timp ce traversez pe spate ringul de dans, îmi pare că alunec 
aşa la nesfârşit - pe lângă picioarele câtorva invitaţi... pe lângă 
chelneri... pe lângă Ryan... pe lângă colegii lui. 

Când mă opresc, într-un final, căzută grămadă, cu picioarele în 
toate direcţiile, sub ochii lui Jack, terierul de Westmorland, mă 
întreb pentru o clipă dacă am scăpat numai cu atât. Poate, poate 
că arăt ca Jayne Torvill după ce Christopher Dean a împins-o 
elegant de-a lungul gheţii, în timpul exerciţiului cu care au 
câştigat medalia olimpică, pe Bolero-ul lui Ravel. îmi ridic privirea 
spre Jack, terierul de Westmorland. 

— Faini chiloţi, chicoteşte el, în timp ce Wonder Women rânjeşte 
spre mine. îmi trag cu stângăcie rochia pe mine să mă acopăr şi 
scanez încăperea. Orchestra s-a oprit. Mulţimea e amuţită. 

Iar Ryan pare gata să mă strângă de gât. 

Când mă trezesc a doua zi dimineaţă şi mă uit la ceas e trecut 
de zece. Mă ridic şi mă frec la ochi. 

Uşoara schimbare a centrului de greutate al capului meu mă 
face să mă simt de parcă l-aş fi lovit în mod repetat cu o cărămidă. 
Dar ăsta nu e cel mai rău lucru. Pe măsură ce-mi revin în memorie 
evenimentele de aseară, mi se face rău. Din nou. 

Sunt sigură că am citit pe undeva că una dintre definiţiile unui 
alcoolic este: persoană care regretă comportamentul pe care 1-a 
avut când a băut. Gândul e atât de deprimant încât îmi vine să mă 
cuibăresc la loc în pat şi să nu mă mai ridic niciodată. Deja sunt o 
fugară instabilă emoţional, o nevrotică obsedată de bicepşi şi 
incapabilă să ţină o dietă, pe deasupra. 

Nu rezist să fiu şi alcoolică. 

Mă îmbrac cât de repede pot, dar tot mi se pare că am nevoie de 
douăzeci de minute numai ca să- mi trag blugii pe mine. în timp ce 
îmi târăsc picioarele în jos pe scări, îmi revin în minte imagini ale 
serii anterioare. Cu rochia mea îngrozitoare. Cu Jack, terierul de 
Westmorland. Cu zâmbetul lui Ryan, în timpul celei mai frumoase 
şi mai liniştite conversaţii pe care am avut-o vreodată. Apoi cu 
Wonder Women zâmbindu-le tuturor celor interesaţi. 

Mi-e atât de groază să-1 văd pe Ryan, încât o parte din mine e 
tentată să fugă înapoi sus, să-şi facă bagajele şi să plece imediat. 
Dar asta ar fi alegerea unui laş. Şi deja m-am făcut atât de tare de 
râs încât ştiu că n-aş mai putea să mă suport dac-aş face şi asta. 

îmi amintesc foarte puţin din drumul înapoi spre casă, cu 
excepţia faptului că şi eu, şi Ryan am fost extrem de tăcuţi şi că a 
trebuit să îmi adun toată voinţa de care dispuneam ca să nu vomit 
de fiecare dată când luam o curbă. 

Când deschid uşa bucătăriei, Ryan stă în faţa laptopului în timp 
ce copiii sunt lipiţi de televizor. 

Nu- şi ridică privirea. 

— Bună dimineaţa, încerc eu, dar sunetul seamănă mai mult cu 
un croncănit. 

— Zoe! Zoe! strigă Ruby, în timp ce se ridică şi mă îmbrăţişează. 
Cum a fost la întâlnire? 



îl privesc pe Ryan, care îngheaţă. 

— N-a fost o întâlnire, scumpo, reuşesc să spun, cu coardele 
vocale rigide. Dar a fost... interesant. Mulţumesc de întrebare. 

— Vrei să desenăm ceva? O să te desenez în rochia ta frumoasă. 

— Bine, murmur eu, aşezându-mă pe un scaun şi încercând să- 
mi apăr ochii de lumina care se revarsă prin ferestre. Ce-ar fi să te 
duci şi să-ţi aduci creioanele! 

Imediat ce Ruby o zbugheşte din loc, mă întorc spre Ryan, care 
îşi ţine capul plecat în tăcere. 

— Mulţumesc că i-ai luat pe copii de la Barbara, îi spun. 

— îhî, îmi răspunde. 

îmi privesc mâinile şi culeg o coajă de ojă argintie care mi se 
desprinde de unghie. 

— îmi pare rău, Ryan, îi spun încet, cu inima îngrozită, 
îi ia o clipă ca să răspundă. 

— Nu face nimic, spune el sec, nedezlipindu-şi ochii de pe 
ecran. 

— Mă simt foarte prost că te-am... ştii tu... făcut de râs. Că te- 
am dezamăgit... continui eu. Adică, ştiu că te-am dezamăgit. Şi mă 
simt îngrozitor. Chiar mă simt îngrozitor. 

De data asta, nu spune nimic. Tăcerea e chinuitoare. 
Mai trag încă o dată aer în piept. 

— Dacă vrei să mă concediezi, înţeleg. N-o să-mi ia mult timp 
să- mi rezerv un bilet de avion şi. . . 

— Zoe, mă întrerupe el, ridicându-şi, în sfârşit, privirea de pe 
ecranul computerului, dac-aş fi vrut să te dau afară aş fi făcut-o 
până acum. Nu vreau să te concediez. 

Mă simt cuprinsă de un val de fericire, val urmat îndeaproape 
de unul de greaţă. 

— Mulţumesc, mormăi. 

— Doar că nu te voi mai scoate la vreun eveniment de genul 
ăsta. 

îmi cobor privirile ruşinată. 

— Cel puţin, nu înainte de a te trimite să-ţi cumperi o lenjerie 
mai de doamne -ajută! 



Capitolul 42 



Dragul meu Ryan, 

întotdeauna ai fost un pic mai obrăznicuţ, ştii că ăsta e unul 
dintre lucrurile pentru care îmi placi. Dar acum eşti cam prea 
obrăznicuţ. Ultimele mele scrisori erau nişte ramuri de măslin, o 
ocazie să-ţi dai seama că greşeşti. Nu trebuia să le ignori. De aceea 
sunt profund dezamăgită că tocmai asta ai făcut. 

Dă-mi voie să-ţi amintesc ceva, Ryan, ceva care e foarte important 
pentru mine, chiar dacă pentru tine nu e. Noi doi am făcut dragoste. 
De mai multe ori. Nu sunt genul de persoană care se culcă cu cineva 
- de mai multe ori - apoi trece la altcineva. Ceea ce s-a întâmplat 
între noi a însemnat ceva. Ceva important. Şi să renunţ nu e o 
opţiune, cel puţin nu pentru mine. 

Dar, pe lăngă ceea ce simt eu, să aruncăm o privire către tine, 
Ryan. Ţi-am adus puţină lumină în viaţă, ştiu că aşa e, într-un fel 
cum nu ţi s-a mai întâmplat de cănd a murit Amy. Eu sunt salvarea 
ta, Ryan. Nu trebuie decât să te trezeşti şi să-ţi dai seama de asta. 
Dă-mi o şansă. Noi doi am putea avea un viitor împreună. In sufletul 
tău, ştii că aşa e. 

Şi, în sfârşit, cel mai important, Ryan, nu mă ignora. Nu din nou. 

A ta pentru totdeauna, 
Juliet 

De data asta, n-am deschis scrisoarea. Era printre hainele 
murdare ale lui Ryan, într-un buzunar al jeanşilor. Ceea ce n-a 
fost tocmai inteligent din partea lui, pentru că oricine ar fi putut-o 
găsi. Mă rog, oricine care i-ar scotoci prin pantaloni. Dar, hei, nu e 
ca şi cum eu aş vrea să-i scotocesc prin pantaloni. 

A trecut o săptămână de la cel mai umilitor incident din viaţa 
mea de adult şi lucrurile încă nu s-au întors la normal - oricare ar 
fi acesta. Dacă Denise Roberson, de la This Morning, mi-ar da 
sfaturi în acest sens, ştiu că mi-ar spune că eu şi Ryan trebuie să 
muncim mult ca să uităm incidentul. Ceea ce eu încerc să fac. Dar 
nu e uşor, ţinând cont de faptul că Ryan a intrat într-una dintre 
stările lui de mânie înăbuşită. 



Apoi mai sunt şi rufele. Deşi Ryan îşi găseşte suficient timp să 
facă jogging, să muncească şi să alerge după femei, tot nu-şi poate 
strecura în program spălatul şosetelor, însă, după păţania de 
săptămâna trecută, nu cred că mai sunt în poziţia de a mă plânge. 

— Cum e viaţa în gospodăria Miller? întreabă Trudie. 

Suntem în excursia bilunară la ceea ce a devenit barul nostru 
favorit din Hope Falls, aşteptându-i pe ceilalţi să ni se alăture. 

— Ar fi mai amuzant să lucrez pentru Vlad Ţepeş, îi spun eu. 

în seara asta, Trudie poartă o pereche de pantaloni scurţi în 
genul Dukes of Hazzard 21 şi un top turcoaz elegant, ambele articole 
suficient de mici cât să poată face parte din colecţia de primăvară 
pentru copiii de patru ani de la Mothercare. 

— N-a început iar cu chestiile lui, nu? întreabă ea, luptându-se 
cu sutienul Wonderbra ca să-şi ridice sânii. Hai, spune tot. 

— O, nu e nimic... oftez eu. Doar că am reuşit să-i înrăutăţesc 
dispoziţia şi aşa mereu proastă. 

— Sunt sigură că nu o face intenţionat, dragă, spune ea, în ceea 
ce presupun că ar fi o tentativă de a mă linişti. 

— Ştiu, recunosc eu. Dar oricât de egoist ar părea din partea 
mea, nu-mi prea pasă dacă e intenţionat sau nu. Ideea e că e un 
coşmar să locuieşti cu el. 

— Poate încearcă să ascundă faptul că te place. 
Râd neîncrezătoare. 

— Te rog, explică-mi logica acestei afirmaţii. 

— N-am spus niciodată c-ar fi logică, dragă, rânjeşte ea, dar 
femeia aia ţi-a spus că te place, nu? Ei, eu sunt de acord cu ea, şi 
mie mi se pare că te place, de fiecare dată când îl văd cu tine. 

— Evident că sunteţi amândouă nebune de legat, insist eu. 
Totuşi, o parte din mine se bucură să audă asta. în primul şi în 

primul rând, pentru că nu vreau ca Ryan să mă înlocuiască cu o 
bonă mai eficientă, mai sofisticată şi să mă trimită înapoi în 
Anglia. 

Dar ştiu că e mai mult de atât. Mai rămâne o parte stupid de 
primitivă din mine, care nu poate să nu-1 placă, indiferent cât de 
urât se poartă. Şi, deşi ştiu că ăsta e modul meu straniu de a 
încerca să-1 uit pe Jason, nu vreau să-mi placă de cineva care nu 



21 Serial american de televiziune, difuzat de CBS în anii 1979-1985, ulterior realizându-se şi 
un film artistic cu acest nume, în 2005 (n.tr.) 



mă poate suferi. 

OK, micile fantezii pe care le am ocazional cu Ryan nu vor 
prinde niciodată viaţă. Dar mi-ar plăcea să cred că, dacă ar deveni 
realitate, el n-ar regreta imediat după. Şi, da, aş vrea ca Ryan să 
mă găsească atrăgătoare. Câteodată mă priveşte într-un fel care-mi 
face inima s-o ia razna. Habar n-am ce înseamnă, de fapt, acele 
priviri, dar ar fi plăcut să cred că o părticică din tensiunea sexuală 
pe care o simt de fiecare dată când este şi el în cameră e reciprocă. 

— Probabil că Ryan i-a vorbit Matildei Levin frumos de mine ca 
să-şi salveze onoarea, îi spun lui Trudie. 

— Ce vrei să spui? 

— N-am fost opţiunea numărul unu pentru seara respectivă, îi 
explic eu. Probabil că am fost opţiunea „n". Dar în niciun caz nu 
şi-ar fi dorit ca lumea să creadă că s-a încurcat cu o amărâtă 
îmbrăcată cu o rochie care nu era bună nici să ştergi geamurile cu 
ea. Normal că m-a lăudat un pic. 

— Eşti paranoică. Rochia aia era grozavă. Mie nu mi s-a părut 
că era prea scurtă. 

— Trudie, dacă mergeam la cheful ăla într-o rochie 
transparentă, aş fi arătat mai decent. 

— Corect. Dar eu vorbeam de momentele de dinainte de a-ţi 
arăta chiloţii. Sper că erai epilată. 

îşi întinde mâna peste umăr şi se scarpină cu o asemenea 
violenţă de parc-ar avea purici. 

— Ce-ai păţit? o întreb. 

— O, e doar chestia asta. îşi smulge un plasture antifumat şi-1 
aruncă în scrumieră. E atât de enervant. Şi nu numai pentru că 
mor după un fum de fiecare dată când ies în oraş. Am renunţat de 
câteva luni şi berea tot nu are gustul potrivit fără o Benson &. 
Hedges. 

— O să te obişnuieşti, îi spun. 

— Nu mai schimba subiectul, spune ea. Nu pot să cred că Ryan 
e chiar aşa. 

— Are nişte momente, crede-mă, insist eu. 

— Păi, dacă e aşa de rău, de ce mai eşti aici? 

Dintr-odată, rămân fără cuvinte. Răspunsul e atât de simplu şi 
totuşi atât de complicat. Sunt aici pentru că am fost lăsată cu 
ochii în soare. Sunt aici pentru că încerc să-mi revin după un eşec 
amoros. Sunt aici pentru că Anglia nu înseamnă decât durere 



pentru mine. 

Nu i-am spus lui Trudie despre ziua nunţii mele, deşi suntem 
atât de apropiate. De la început am fost hotărâtă să nu povestesc 
nimănui despre asta, nu pentru că voiam să fiu misterioasă, ci 
pentru că aveam nevoie să nu mai vorbesc despre asta. Şi ştiu că 
n-aş putea să-i dezvălui cuiva că tocmai am fost părăsită şi să mă 
aştept apoi să nu-mi pună întrebări. 

Totuşi, stând lângă Trudie în seara asta, îmi schimb părerea. 
Nu ştiu exact de ce. 

— Pot să-ţi spun ceva, Trudie? 

— Sigur, iubito. Ce este? 

— N-am mai vorbit despre asta de când am plecat de acasă. . . 
Trudie se încruntă. 

— Mie ştii că poţi să- mi spui. 

Zâmbesc. Pentru prima dată, după luni de zile, ştiu că am pe 
cineva cu care să vorbesc, cineva cu care chiar să vorbesc. Şi nu 
sunt mulţi astfel de oameni. Trag aer adânc în piept. 

— S-a întâmplat ceva care... 

Abia încep când o voce din celălalt capăt al barului mă opreşte: 

— Unde efata mea? 

E Ritchie. Iar când Trudie se ridică în picioare, faţa ei e 
luminată de atât de multă fericire, încât ar putea avea propriul ei 
car alegoric la Blackpool Illuminations 22 . 

— Salut, frumosule! ţipă ea, aruncându-se în braţele lui ca s-o 
poată învârti, fără să-i pese că aproape răstoarnă scaunele cu 
tocurile. Apoi se sărută - atât de pasional că nu ştiu cum să-mi 
feresc privirea - înainte ca Richie să se desprindă de ea. 

— Salut, puştoaico, îmi spune. Ce mai faci? 

— Bine, îi zâmbesc. 

— Scuză-mă, dragă, spune Trudie, aranjându-şi părul, care 
arată de parcă s-ar fi tăvălit câteva ore printr-o căpiţă de fân. Ce 
spuneai? 

— O, nimic. Serios. Ritchie, hai că-ţi fac cinste cu o bere. 



22 Festival al luminilor din Marea Britanie (n.tr.) 

Ritchie nu poate s-o înţeleagă pe Felicity. Poate pentru că, în 
vreme ce majoritatea bărbaţilor se concentrează pe felul în care 
arată ea - în opoziţie cu excentricitatea ei atrăgătoare, dar de 
necontestat -, el este atât de îndrăgostit de Trudie încât felul în 
care arată Felicity nu are niciun efect asupra lui. Rezultatul e că, 
din când în când, îl surprinzi că se holbează la ea de parcă i-ar 
lipsi mai multe doage decât unui butoi stricat. 

— Vezi tu, Ritchie, declară Felicity, cu obişnuita ei veselie, eu nu 
spun că accentul american înseamnă automat că nu pronunţi 
corect. Mulţi americani vorbesc o engleză foarte corectă. Cum ar 
fi... hmm... Ideea e că aici nu e vorba de accent. E mult mai mult 
decât atât. 

— îhî, zâmbeşte Ritchie cu toleranţă. Voi mai vreţi o bere? 

— De ce nu? spune Amber, care poartă o fustă largă cu 
imprimeuri colorate şi atâtea bijuterii încât arată ca Mr. T 23 la 
Woodstock. Eu vreau o Budweiser. 

— Scientologii au voie să bea? întreabă Trudie. 

— Hmm, cred că da, murmură Amber, privind sticla. Deşi, 
acum, că- mi spui, nu sunt sigură. O, nu contează, oricum nu 
mergea foarte bine. 

— De ce nu? o întreb eu. Nu-mi spune, Tom Cruise n-a venit 
încă la biserică. 

— Şi pe mine m-ar enerva chestia asta, adaugă Trudie. 

— Nu m-am băgat în asta doar pentru că e la modă printre 
celebrităţi, spune Amber nevinovată. Căutam împlinire spirituală. 

— Te necăjeam numai, iubito, răspunde Trudie, punându-şi un 
braţ în jurul ei cu afecţiune. E ciudat că ai pomenit de împlinire 
spirituală, pentru că ştiu pe cineva care e specialist exact în aşa 
ceva şi care tocmai a intrat pe uşă. 

înainte ca Amber să poată obiecta, Felicity îi face cu mâna de 
parc-ar încerca să prindă un taxi în seara de Anul Nou. 

— Părinte! Părinte, vino lângă noi! 



23 Laurence Tureaud, actor american cunoscut pentru rolurile din Rocky 111 şi Echipa de şoc, 
dar şi pentru numărul mare de bijuterii pe care le poartă (n.tr.) 



— Salut. Reverendul Paul zâmbeşte în timp ce se apropie de noi. 
Ce mai faceţi? 

— Foarte bine, spune Trudie, deşi nu ne aşteptam să vă vedem 
aici. Nu se presupune că trebuie să vă petreceţi serile de sâmbătă 
acasă, în rugăciune? 

Paul izbucneşte în râs. 

— Mă întâlnesc cu un prieten vechi, care a venit în vizită, deci 
cred că Dumnezeu mă va ierta. Doar de data asta. 

— Să vă aduc ceva de băut, părinte, spune Ritchie, luându-şi 
braţul din jurul lui Trudie, ca să caute nişte bani. 

— O, mulţumesc, răspunde Paul. Vreau un suc de portocale. 

— Nimic mai tare? întreabă Ritchie. 

— O, de ce nu? îmi forţezi mâna. 
Trudie îi dă un cot în coaste lui Amber. 

— Poate chiar şi mai promiţător, şopteşte ea, în timp ce obrajii 
lui Amber se fac roşii ca focul. Ai putea să-1 îmbeţi şi să-1 seduci. 

Ryan era, la un moment dat, atât de misterios în privinţa vieţii 
sale amoroase, încât aproape că am fost convinsă că se întâlnea cu 
cineva de la serviciile secrete. Şi, ca să fiu sinceră, îmi convine de 
minune situaţia. Nu cred că vreau să aud detaliile murdare ale 
relaţiilor lui. 

Prin urmare, stând pe hol, după ce m-a oprit din drum, chiar 
dacă eu sunt încă în cămaşa de noapte, nu pot să nu mă simt 
stânjenită, dată fiind conversaţia pe care o avem. 

— Chestia e că am ieşit cu o femeie, îmi spune el. 

— OK, răspund, învârtindu-mi cordonul halatului în jurul 
degetului. 

— O cheamă Kristie şi ea e cea care trebuia să vină la cină în 
locul tău, săptămâna trecută. 

încerc să n-o urăsc. 

— Nu voi intra în detalii, continuă el, dar motivul pentru care 
mi-a tras clapa e că era un pic cam supărată pe mine pentru că. . . 
pentru că voia să-i cunoască pe copii. 

Se opreşte. 

— Ah, da, murmur eu, învârtind în continuare cordonul. 

— Şi eu nu voiam. 

— îhî, da. 

Cordonul de la halat îmi e acum atât de strâns înfăşurat în 
jurul degetului, încât acesta a căpătat culoarea unui cârnat 
proaspăt. 

— Dar m-am hotărât că, poate, ar trebui să încerc, continuă el. 
Adică, nu e vorba că e ceva extrem de serios între mine şi Kristie. 
Doar că au trecut trei ani de când... Poate c-ar trebui să-i 
obişnuiesc pe copii cu ideea. 

Se opreşte. 

— Bine. 

Sper că asta a fost tot. Dar Ryan aşteaptă un fel de reacţie. 
Evident că nu-şi dă seama că eu sunt tot atât de calificată să dau 
sfaturi amoroase pe cât este el un abstinent convins. 

— Păi, cred că ai dreptate, îi declar. De ce îmi spui mie toate 
astea? 



— Pentru că le voi face cunoştinţă azi, îmi răspunde el. 

— O... bine, îi spun. 

Simt cum mi se schimbă dispoziţia: dacă Ryan îi scoate în oraş 
pe copii, pot să văd dacă Trudie e liberă să mergem la cumpărături 
la Filene's Basement - un outlet spectaculos din Boston, care 
vinde haine de firmă, despre care poţi spune că le-ai cumpărat de 
la Selfridges. 

— Da, chiar e o veste bună, continui eu. Ar fi frumos să petreci 
puţin timp împreună cu copiii, ca o familie ce sunteţi, şi... 

— Tu vii cu noi, mă întrerupe. 

— Eu? exclam. Adică, scuză-mă, dar de ce ai nevoie de mine? 

— Sunt sigur că totul va fi bine, continuă el, ignorându-mă, dar 
cred că există o mică posibilitate să fie mai agitaţi. Sper să nu fie 
aşa, dar există posibilitatea. Şi, dacă e aşa, am nevoie de tine. 

— Ca să-i liniştesc. 

— Te-ai prins, îmi răspunde voios, urcând scările. 

Kristie e sosia lui Cindy Crawford, cu pomeţii proeminenţi 
precum pervazul ferestrei şi un corp atât de tonifiat, încât probabil 
că petrece şapte ore zilnic făcând exerciţii de aerobic. E superbă. 

Şi nu e greu de înţeles de ce lui Ryan i se pare atrăgătoare. 
Copiii, în schimb, o detestă din clipa în care o văd. 

— Care e materia ta preferată la şcoală, întreabă ea, cu o voce 
atât de ciudată încât aproape că o auzi scârţâind din cauza forţării. 

— Samuel e prea mic ca să meargă la şcoală, o informează Ruby 
îmbufnată. Nu are decât trei ani. 

— Ah. 

Kristie îşi strâmbă buzele . 

Stăm pe o pătură în parcul Boston Common, după ce ne-am 
plimbat cu o barcă-lebădă şi am făcut un picnic uriaş. 

Kristie a mâncat doar două frunze de salată şi o bucată dintr-un 
biscuit care arăta ca o chestie cu care ai hrăni un iepure la dietă. 
Nu mă pot abţine să nu meditez cu vinovăţie la acest lucru, având 
în vedere că o jumătate de pizza şi mai multe porţii de Doritos zac 
în stomacul meu, ale cărui bolboroseli am încercat să le maschez 
fără succes, ţinându-mi braţele încrucişate aproape toată după- 
amiaza. 

Mă fulgeră gândul că, dacă ne-am întâlni acum pentru prima 
dată, Jason nu s-ar simţi atras de mine. Nu e unul dintre bărbaţii 
aceia care apreciază o femeie cu forme. Deşi nu spunea niciodată 
nimic când puneam pe mine câteva kilograme, era evident că mă 
prefera slăbuţă. Dumnezeu ştie ce-ar crede dac-ar vedea acum cât 
de gravă e, mai nou, celulita mea. 

— Dar tu? continuă Kristie, încercând s-o atragă pe Ruby în 
ceva care să semene cu o conversaţie. 

Ruby ridică din umeri şi nu răspunde. 

— Haide, Ruby, o îndemn eu. Spune-i lui Kristie cât de mult îţi 
place să pictezi. 

— Să pictezi? se miră Kristie, încercând din nou s-o abordeze. Şi 
mie îmi plăcea pictura la şcoală. Dar asta a fost demult. 

Ruby nu spune nimic. 

— Pun pariu că nu ghiceşti cât de demult! zice Kristie. 



— Acum două sute de ani? ridică Ruby din umeri, poznaşă. 

îi arunc o privire dezaprobatoare, Ryan îşi înăbuşă un zâmbet, 
iar lui Kristie îi vine s-o strângă de gât. 

— Nu, răspunde ea, zâmbind printre dinţi. Nu chiar atât de 
demult şi sunt sigură că ştii. 

— Kristie a adus un frisbee, anunţă Ryan, ridicându-se în 
picioare şi scuturându-şi iarba de pe jeanşi. Ce-aţi zice să ne 
jucăm? Hai, Ruby. 

— Frisbee e o prostie, răspunde ea. 

Din fericire, Samuel nu e la fel de nepăsător. Sare în picioare, 
bucuros să se joace. 

— Eu mă joc, tati, eu mă joc! 

— Nu eşti rea cu Kristie, nu? o întreb pe Ruby, odată ce ei ne ies 
din raza auditivă. 

— Nu! protestează ea. 

— Bine, e în regulă, îi spun. Dar ar trebui să-i dai o şansă. 

— De ce? se bosumflă ea. 

— Pentru că tatăl tău are nevoie de prieteni, îi răspund, în timp 
ce ea se urcă pe genunchiul meu. Şi ar trebui să te porţi frumos cu 
ei. 

— Nu e prietena lui, îmi spune Ruby strâmbând din nas. E 
iubita lui. E o diferenţă. 

— Ai dreptate, dau eu din cap. Scuză-mă că ţi-am subapreciat 
puterea de observaţie. Dar, Ruby, tatăl tău ar fi mai fericit dacă ar 
avea pe cineva cum e Kristie. Şi faptul că are o iubită nu e atât de 
rău, nu? 

— E rău, dacă e ea. 

— Păi, mie mi se pare că e drăguţă, serios. Şi dacă tăticul tău o 
place, atunci... 

— Nu m-aş supăra dac-ai fi tu iubita lui. 
Inima mi se opreşte pentru o clipă. 

— Ruby, scumpo, asta n-o să se întâmple. Tăticul tău şi cu 
mine suntem doar prieteni. 

— Dar tu eşti mult mai frumoasă decât ea, spune Ruby. 

— Hm, nu ştiu dacă e chiar aşa. . . 

Zâmbesc cu modestie, alegând să nu consider acest comentariu 
drept o minciună evidentă, destinată să mă câştige de partea ei. 

— Şi tati nu e niciodată morocănos când eşti şi tu prin preajmă. 
Mda, sigur. 



— Cel puţin, nu mai e chiar atât de morocănos de când eşti cu 
noi, insistă Ruby, uitându-se la mine cu ochii ei mari. 

Ceilalţi se întorc ţopăind, iar Samuel se aruncă peste mine, 
hotărât să-şi găsească şi el un loc pe genunchiul meu. 

— Am jucat frisbee, Zoe! 

N-ar putea fi mai încântat nici dacă tocmai ar fi obţinut carnetul 
de conducere. 

— Ştiu, te-am văzut! Ce băiat mare te-ai făcut! 

— Nu mai sunt un băieţel, repetă el serios. 

— Nu, băiat mare, asta-i clar, îi confirm eu. 

— Un băiat foarte mare, repetă el. 

— Un băiat foarte, foarte, foarte mare, îi spun eu, sărutându-1 în 
timp ce el începe să chicotească. 

Când îmi ridic privirea, Kristie mă urmăreşte de parc-aş fi 
consilierul principal pe probleme de politică al Antihristului. 

— Nu-i aşa că a fost deşteaptă Kristie să vă cumpere două 
frisbee-uri? spun eu, într-o tentativă şubredă de a-i antrena pe toţi 
şi de o atrage pe Kristie în echipă. Dar Ruby nu muşcă momeala. 
Şi, din păcate, încă o oră de încurajări din partea mea nu pare să 
facă mare lucru pentru popularitatea lui Kristie. 

Singura schimbare intervine când Samuel e convins, în cele din 
urmă, de Ryan să meargă cu Kristie să hrănească raţele, în timp ce 
Ruby rămâne în urmă cu bicicleta. Eu şi Ryan începem să 
strângem resturile picnicului, care sunt într-o asemenea dezordine 
încât ai crede că prin jur a trecut o turmă de antilope gnu scăpate 
de la o petrecere de adolescenţi. 

— Ce zici? întreabă Ryan. De Kristie, vreau să spun. 

— Ăă... e în regulă, spun eu, punând o brioşă pe jumătate 
regurgitată de pe farfuria lui Samuel într-o pungă. Mă înţeapă ceva 
ce seamănă cu gelozia când aud întrebarea asta. 

— Adică, e drăguţă, îi răspund cu sinceritate. 
Ryan pufneşte. 

— Altceva? 

— E foarte atrăgătoare. 

— Mda, e OK, spune el. 

Abandonează strânsul resturilor, se aşază, culege o crenguţă şi 
începe să-i radă coaja cu briceagul. Muşchii de pe braţe îi tresar, 
încerc să par indiferentă. 

— Cum ţi se pare că a mers cu copiii? mă întreabă el. 



încerc să mă gândesc la un răspuns diplomatic. 

— Sunt sigură că or s-o placă. Mai devreme sau mai târziu. 
Ryan pufneşte. 

— Voi, englezii, sunteţi maeştri ai sarcasmului, ştii? 

— Ce vrei să spui? 

— "Sunt sigură că or s-o placă", mă imită el. Ăsta-i felul tău de 
a spune că nu se pricepe deloc la copii şi că ei n-o plac. 

— N-am spus asta. 
Fierbinţeala mi se ridică înspre gât. 

— Nu era nevoie s-o spui. 

Nu e chiar cel mai rău lucru pe care 1-a spus Ryan săptămâna 
asta sau chiar din momentul în care am ajuns aici. Poate că e 
picătura care umple paharul. Oricum ar fi, are ceva care mă face 
să doresc să-i pun farfuria plină de negrese cleioase în cap şi să le 
ornez cu o cireaşă. 

— Ryan, îi spun, ignorându-mi inima care face salturi ca la 
campionatul mondial, ce e cu tine? 

— Hmm? 

— Te-am întrebat ce e cu tine! 

Sper că tonul meu e hotărât, dar mâinile îmi tremură atât de 
puternic încât mă simt la fel de dură ca Jemima Puddleduck 24 . 

— Am venit azi aici, deşi n-am mai avut o zi liberă de nu mai 
ştiu când, izbucnesc eu, şi am fost însoţitoarea perfectă, 
diplomatul perfect. Mi-am dat toată silinţa s-o fac pe Ruby s-o 
placă pe iubita ta. Şi, cu toate astea, tot tu te răsteşti la mine. 

Dacă Ryan e şocat de această izbucnire n-o arată. 

— Să-ţi amintesc că eu te-am angajat pe tine, Zoe, îmi atrage el 
atenţia. 

— Măcar dacă m-ai trata ca pe un angajat, mormăi eu, şi nu ca 
pe un sclav. 

— Te plătesc, îţi ofer un acoperiş deasupra capului şi tu trebuie 
să munceşti pentru ele, îmi răspunde. Ce e greşit în asta? 

— Nimic, mormăi eu, amintindu-mi că am nevoie de o slujbă. 
Nimic, serios. Doar că... 

— Doar că ce? spune el. 

Buzele încep să-mi tremure in controlabil. Trag aer adânc în 



24 Personaj al unei cărţi pentru copii, scrisă şi ilustrată de Beatrix Potter (n.tr.) 



piept şi mă adun. 

— Ryan, muncesc pe rupte pentru toate astea. Şi nu mă 
deranjează. Doar că... mi se pare enervant că nu spui niciodată 
„Mulţam, Zoe". 

— Şi ce vrei acum, să încep să-ţi trimit flori sau ce? 

— Nu! ţip eu frustrată. 

— Şi atunci ce vrei? strigă el. 

— Vreau să nu mai fi aşa labagiu, ţip eu. 

Imediat ce rostesc acest cuvânt, sunt sfâşiată de gândul că mi- 
am pierdut minţile, dar şi că am făcut ce trebuia. 

Pentru că, deşi mi-e milă de Ryan - mi-e extrem de milă de el -, 
nimeni nu pare să fie pregătit să-i spună că nu poate să trateze 
oamenii aşa cum o face. 

Se ridică în picioare şi ştiu imediat că l-am enervat. 

— Habar n-am ce e un „labagiu", răspunde el, dar, dacă sunt 
unul, mi se fâlfâie. 

— Păi, n-ar trebui. 

— De ce? 

— Pentru că ai doi copii superbi, care te iubesc şi care nu 
merită să aibă un astfel de tată, îi spun. Merită pe cineva care să le 
fie model şi... 

— Model? mă întrerupe el. 

— Da, un model care... 

— Vrei să spui că nu sunt un bun model? 

— Nu-mi mai răstălmăci cuvintele! 

Brusc, îmi dau seama că Ryan nu ascultă. în schimb, priveşte 
spre lac, cu chipul plin de confuzie şi nelinişte. Apoi, Kristie 
aleargă spre noi. Ţipând. 

— Ce mama... începe Ryan. 

— E puştiul! ţipă Kristie, isterică. Se îneacă! 

Când Ryan scoate din lac trupul inert al lui Samuel, simt atâta 
adrenalină pompându-mi în vene încât mi se face brusc rău. 

— Nu ştiu să acord primul ajutor, şopteşte el înnebunit. 

înghit cu greu. N-am mai făcut asta până acum. Nu pe un copil 
adevărat. Pregătirea pe care am făcut-o la cursuri însemna 
respiraţie gură la gură pe o păpuşă născută dintr-un mulaj mare, 
din plastic. Nu un copil în carne şi oase. Nu Samuel. 

— Eu ştiu. 

îl dau pe Ryan la o parte. 

Totul pare să se întâmple cu încetinitorul, în timp ce îl aşez pe 
Samuel, cu mişcări automate, în poziţia corectă, sperând cu 
disperare să-mi amintesc cum trebuie. Kristie încă ţipă isterică, 
spunând că numai ce se întorsese cu spatele, să răspundă la 
telefon. Ruby stă lângă mine, suspinând, iar bicicleta e 
abandonată lângă pătură. 

Ryan e singurul care nu scoate niciun sunet. îngenunchează 
lângă mine, cu chipul atât de lipsit de culoare, încât arată 
supranatural. 

— Ştii ce faci? 

Vocea îi e atât de îngrozită, că abia o recunosc. 

— C... cred că da, îi răspund. 
Dar nu ştiu. 

Tot ce ştiu e că sunt, probabil, singura speranţă pe care o are 
Samuel. 

Te rog, Doamne, fă ca atât să fie de ajuns. 

îi pun o mână tremurândă pe frunte lui Samuel şi pe cealaltă 
sub bărbie, ca s-o ridic. Apoi mă aplec să-i ascult respiraţia. Dar, 
chiar şi cu plânsetele din jur, îmi dau seama că nu am ce să 
ascult. Pieptul e nemişcat. 

Cuprinsă de panică, mă uit în gura lui, apoi îmi aşez buzele 
peste ale lui, spunându-mi că trebuie să fiu stăpână pe situaţie, să 
rămân calmă. 

Numai că nu mă pot concentra şi tremur din tot corpul, şi 
transpir ca un dependent de heroină la dezintoxicare. 

Număr până la cinci, în timp ce încep respiraţia gură la gură, 



alungându-mi din minte orice alte gânduri decât cele privitoare la 
ceea ce am de făcut. Mă ridic şi-i verific pulsul, rugându-mă să 
simt ceva. Dar nu simt nimic. 

Te rog, Doamne, ajută-mă. Te rog, Doamne, ajută-l pe Samuel. 

încerc să rămân pe pilot automat, încerc din toate puterile să- 
mi păstrez cumpătul. Dar degeaba: mă cuprinde panica şi tremur 
atât de rău că abia mă pot concentra să-i fac respiraţie gură la 
gură. 

— Nu-1 lăsa să moară, Zoe, îmi şopteşte Ryan. Te rog, nu-1 lăsa 
să moară. 

în cap mi se învălmăşesc cuvintele lui Ryan, plânsul lui Ruby, 
văicărelile lui Kristie. Şi tăcerea agonizantă şi cumplită a lui 
Samuel. 

Dumnezeule Atotputernic, dă-mi puterea să fac asta. Te rog, 
Doamne. Te rog. 

Trag aer adânc în piept şi-mi închid ochii. 

Pot să fac asta, nu? 

Pot s-o fac. 

ZOE, POŢI S-O FACI! 

Nu ştiu cum sau de ce, dar, brusc, zgomotul din jurul meu se 
stinge. 

ZOE, POŢI S-O FACI! 

Mă aplec şi încep din nou respiraţia gură la gură. După cinci 
respiraţii, mă ridic şi verific pulsul lui Samuel. Degetele mele sunt 
pe traheea lui, dar tot nu simt nimic, încerc mai jos, poate n-am 
nimerit zona exactă. 

ZOE, N-O SĂ-L LAŞI SĂ MOARĂ! 

Mai trag o dată aer în piept, apoi mă aplec să-mi lipesc din nou 
gura de cea a lui Samuel. 
O respiraţie. 
Două. 
Trei. 

Deodată, pieptul lui Samuel se ridică. Mă retrag, şocată, uimită, 
în timp ce chipul i se întoarce la viaţă. 

Apa îi ţâşneşte pe gură. Tuşeşte puternic. 

Apoi începe să plângă. Plânge şi plânge, şi plânge. 

E cea mai frumoasă muzică pe care am auzit-o în viaţa mea. 

Nu mi- au plăcut niciodată spitalele. De la moartea bunicii 
Bonnie, de acum şase ani, n-au prea avut conotaţii pozitive în ceea 
ce mă priveşte, indiferent cât de prietenos sau de devotat e 
personalul. Nu mi-a plăcut nici să-1 duc pe Jason la Urgenţă, când 
şi-a rupt mâna jucând badminton, la sfârşitul anului trecut. 
Recunosc, într-o măsură mă simţeam aşa din cauza cotului său 
imposibil de contorsionat care mă făcea să tresar, dar aşteptarea 
îndelungată într-o cameră care semăna cu o celulă de închisoare - 
alături de doi hăndrălăi care emanau mirosuri ciudate - nu m-a 
ajutat. 

Deşi Jason a fost cel rănit, părea mult mai vesel decât mine. L- 
am necăjit ulterior că îşi consideră oasele rupte - era vorba de trei 
oase de la mâna stângă - adevărate medalii de onoare. 

— Păi, n-aş fi cine ştie ce sportiv dacă n-aş ajunge la spital, a 
rânjit el. 

— Nu ştiu dacă eşti extraordinar de curajos sau de-a dreptul 
prost, i-am zâmbit eu compătimitor, în timp ce îl sărutam de 
plecare. Numai gândul la acest lucru mă face să îmi fie copleşitor 
de dor de el. 

Dacă am sperat că spitalele americane sunt mai frumoase decât 
cele britanice, ideea a fost spulberată în momentul în care am 
intrat pe uşă şi m-a lovit mirosul specific de medicamente. Apoi, 
mai e şi faptul că suntem aici din pricina întâmplării cu Samuel. 
Sincer, nu e nimic pozitiv în toată povestea asta. Decât, 
bineînţeles, că e în viaţă. 

Slavă Domnului, e în viaţă. 

— E bine, dar va trebui să rămână internat peste noapte, îi 
spune doctorul lui Ryan. Important e că va fi bine. I-aţi salvat 
viaţa. 

Ryan e mai puţin palid acum, dar expresia îi e la fel de 
împietrită. 

— N-am fost eu, şopteşte el. Zoe i-a salvat viaţa. Zoe. 

— Păi, Zoe, răspunde doctorul, sprijinindu-se de spătarul 
scaunului meu, ar trebui să fii mândră de tine. Micuţul n-ar mai fi 
printre noi, dacă nu erai tu. Te-ai descurcat de minune. 



Mă străduiesc să zâmbesc, dar sunt atât de stoarsă de puteri, 
încât sunt sigură că arăt ca un zombi. 

Când doctorul închide uşa salonului lui Samuel, îi privesc 
feţişoara rotundă, în timp ce el doarme adânc în pat. Şi el e încă 
palid, dar, faţă de cum arăta când 1-a scos Ryan din apă, e o 
imagine a sănătăţii şi a vitalităţii. 

Ruby doarme şi ea adânc pe o canapea din colţul camerei, cu o 
pătură înfăşurată strâns în jurul ei. M-am oferit s-o duc acasă 
acum câteva ore, dar era hotărâtă să rămână şi cred că Ryan se 
bucură că suntem aici. 

— Păi, mă ridic de pe scaun, vrei o cafea? Parcă am văzut un 
automat pe aici, pe undeva. 

Ryan dă din cap. Sunt pe punctul de a ieşi din cameră, când 
vocea lui mă opreşte. 

— Zoe. 
Mă opresc. 

— Poţi să te aşezi la loc pentru o clipă? îmi spune. 

Mă îndrept încet spre scaun, ca să nu-i trezesc pe Ruby sau pe 
Samuel. 

— Ce este? îl întreb. 

Ochii lui de un albastru-cobalt strălucesc plini de lacrimi. 

— Iartă-mă, spune el rar, în timp ce şi le şterge. Iartă-mă. 

— E-n regulă, îi şoptesc. A fost doar o ceartă. Şi am spus nişte 
lucruri care . . . 

— Nu, răspunde el. Nu mă refer doar la ceartă. Mă refer la toate. 
Mă refer la. . . cum sunt. 

— O! 

E tot ce reuşesc să spun. 

— Ştiu cum sunt. Şi totuşi tu mă suporţi. Aşa cum sunt. Şi cred 
că ceea ce vreau să spun e... că n-ar fi trebuit să fii nevoită să mă 
suporţi. 

îmi plec capul, jucându-mă cu un cablu de lângă patul lui 
Samuel. Conversaţia asta ar trebui să fie stânjenitoare, dar, fără să 
înţeleg de ce, nu e. 

— Nu pot să-ţi spun că mi-a fost mereu uşor aici, şoptesc eu. 

— Ştiu, recunoaşte Ryan. Şi... mă simt prost pentru asta. 
Crede-mă. 

îmi ridic privirea spre el. E la fel de atrăgător ca întotdeauna, 
dar e atât de palid. Inima începe să-mi bată mai repede şi mă 



blestem în gând pentru că şi-a ales un moment nepotrivit. 

— Zoe, continuă el, trebui să ştii că eşti probabil prima 
persoană de care mi-a. . . plăcut de când a murit Amy . 

Brusc, simt o gheară în piept şi-mi dau seama că mi-am ţinut 
respiraţia atât de mult timp, încât probabil că obrajii sunt pe cale 
să mi se învineţească. 

— Eşti bună, Zoe, continuă el, iar eu îl ascult cu o uimire 
tăcută. Eşti amuzantă. Te porţi minunat cu copiii. Ca să nu mai 
pomenesc de faptul că tocmai i-ai salvat viaţa fiului meu. 

Stând acolo, uluită, prin minte îmi trec atât de multe lucruri, 
dar nu pot spune nimic. 

— Am fost un nenorocit. Şi ştiu că nu merit prietenia ta. Dar să 
ştii că- mi pare foarte rău. 

Simt un nod în gât când Ryan se întinde peste pat şi mă apucă 
blând de mână. Mâna lui e mare şi puternică, dar vârfurile 
degetelor sunt moi. în timp ce îi privesc contururile încheieturilor, 
cu inima bătându-mi nebuneşte, mă strânge de mână. E ceva în 
felul în care îmi strânge mâna care dă drumul şuvoaielor de 
lacrimi, pe care nu ştiam că le-am adunat. Aleargă în jos pe obraji 
şi pe pătură, lângă piciorul lui Samuel. Privindu-le cum intră în 
material, încep să vorbesc aproape fără să mă gândesc. 

— Vreau să merg acasă. 

Imediat după ce am spus asta, nu ştiu de ce am făcut-o. Poate 
că intensitatea momentului îmi aminteşte de cât îmi e de dor de 
casă. De cât de dor îmi este de Jason. De cât de disperată sunt de 
dorul de el. 

— Vreau la mama şi la tata, scâncesc. Vreau să aud din nou un 
accent de Liverpool, vreau să conduc pe stânga. Vreau să văd ce 
face Leanne Battersby în Coronation Street. Vreau un mic dejun 
uriaş, cu sos HP. Vreau... vreau... Ei bine, cam asta vreau. 

îmi ridic privirea spre Ryan, care arată de parcă l-am înjunghiat 
în inimă. 

Se ridică în picioare şi vine încet, spre partea mea de pat. Apoi 
se apleacă şi - spre şi mai marea mea surpriză - mă ia în braţe. 
Sunt atât de puternice şi de musculoase, încât îmi taie respiraţia. 
Sunt copleşită de şoc şi de dorinţă, în timp ce un val de căldură mi 
se împrăştie prin corp şi mă lupt să-mi stăpânesc pulsul. 

închid ochii şi, cu emoţiile scăpate din frâu, îmi conving, în cele 
din urmă, umerii să se relaxeze. în timp ce mă trage mai aproape, 
simt cât de plăcută e căldura pielii lui. îmi las obrazul ud să se 



aşeze pe curba musculoasă a umărului său şi savurez senzaţia. 
Capul îmi e în mijlocul unui ciclon de sentimente, dar reacţia 
corpului e de dorinţă pură. 

Ryan îmi dă la o parte părul căzut pe faţă şi-i simt gura lângă 
urechea mea. Respiraţia lui e gingaşă şi dulce. 

— Nu pleca, îmi şopteşte. Te rog, nu pleca. 

Câteva zile mai târziu, în aceeaşi săptămână, mă trezesc în miez 
de noapte visând din nou nunta. Am transpiraţie rece pe frunte şi 
mă simt atât de lipicioasă încât, dacă ar fi aici mama, m-ar acuza 
că am luat un virus. 

Nu prea mai pot dormi după aceea, mă învârt şi mă răsucesc, 
de parcă patul ar fi fost cucerit de un muşuroi de furnici care joacă 
tontoroiul. Aţipesc şi mă simt de parcă am dormit doar un minut 
atunci când mă trezesc bătăile în uşă ale lui Ruby şi Samuel. 

— Intră, reuşesc să articulez cu voce dogită, de parcă mi-am 
pierdut pe undeva amigdalele. 

Când se deschide uşa, Ryan e în prag cu o tavă cu ouă ochiuri, 
roşii, ciuperci, şuncă, pâine prăjită, o cană de ceai şi un ziar. 

— O, Doamne, am uitat ceva, murmură el. Scoate ceva din 
buzunarul de la spate şi-1 aşază pe tavă. 

E o sticlă de sos HP. 

Dacă ar fî existat muzee ca Boston Children's Museum când 
eram eu mică, aş fi vrut să-mi petrec toată viaţa acolo. Trudie, 
Amber, Felicity şi cu mine am stat aici toată dimineaţa cu copiii 
după noi, copii care au fost atât de încântaţi încât ai crede că 
cineva le-a strecurat pe ascuns nişte droguri în sucul organic de 
pere. 

Am demontat prăjitoare de pâine, într-o zonă numită „Atelierul 
lui Johnny"; am analizat legile fizicii cu ajutorul unei mingi de golf 
şi acum ne aflăm la „Copilul cu superputeri", unde se fac diferite 
exerciţii fizice. Ar trebui să fie epuizaţi, dar, dacă cineva ne-ar 
propune să ne oprim să ne odihnim, sunt sigură că puştii ar crede 
că omul are nevoie de tratament psihiatric. 

— De ce nu vii şi tu, Felicity? întreabă Trudie, în timp ce 
coboară de pe tocurile ei de plută şi ţopăie pe o podea de dans 
interactivă, cu Andrew şi Eamonn sărind în spatele ei. 

— O, cred că fac o pauză, îi răspunde Felicity veselă, îndreptând 
gulerul jachetei lui Tallulah. Nu e genul de dans la care să mă 
pricep. 

— Nu-mi spune că ai diplomă şi pentru asta, o întreb eu. 

— Doar câteva, zâmbeşte ea. Nota opt la balet, şapte la jazz, 
doar note de trecere, zău. Dar marea mea pasiune sunt dansurile 
de societate. Ştiaţi că valsul vienez e atât de rapid şi de complicat 
încât unele şcoli insistă să-1 predea mai degrabă în particular 
decât la cursuri? 

— Ăă... desigur. 

— Ei bine, continuă ea cu o veselie conspirativă, fie vorba între 
noi, deşi eu n-aş putea să-mi dau cu părerea, mi s-a spus că 
valsul meu vienez ar putea face domnii să plângă. 

— De ce? îi calci pe degete? strigă Trudie. 

— Foarte nostim, Trudie, trebuie să admită Felicity. 
întotdeauna e un pic ciudat să o aud pe Felicity vorbind despre 

bărbaţii din viaţa ei. Spre deosebire de Trudie, a cărei viaţă 
sentimentală e un subiect atât de fierbinte încât devine de-a 
dreptul inflamabil, Felicity dă impresia că atitudinea ei faţă de 
sexul opus este egală mai degrabă cu atitudinea faţă de foie gras: 



fie îi place, fie nu. 

Trudie a încercat odată s-o ia la întrebări despre traseul ei 
romantic, dar, deşi ne-am bucurat de nişte informaţii trunchiate, 
uşor picante (şi-a pierdut virginitatea la douăzeci şi unu de ani, cu 
fiul unuia dintre colegii de vânătoare ai tatălui ei), a insistat că se 
concentrează asupra carierei. Trudie n-ar fi putut fi mai şocată nici 
dacă i-ar fi fost îmbunătăţit ceaiul cu Domestos. 

— Tallulah, draga mea, spune Felicity, în timp ce sare în 
picioare şi începe să bată din palme. Am văzut mai devreme o 
secţie de împletit coşuri care ştiu că o să-ţi placă. Mergem? 

Copiii sunt acum la fel de ameţiţi ca o turmă de hiene gâdilate 
în talpă. Chiar şi Amber li s-a alăturat pe ringul de dans, tândălind 
şi interpretând ceva ce insistă că e un dans bhangra tradiţional, pe 
care 1-a învăţat când a călătorit în India. Mie mi se pare că unele 
dintre mişcările astea le vezi la ora trei dimineaţa în clubul 
Ministry of Sound. 

Tallulah o priveşte pe Ruby, care acum e aproape isterică de 
râs. 

— Ăă, bine, răspunde ea fără tragere de inimă. 

— Nu stăm mult, Zoe! strigă Felicity, dispărând după colţ. 
Trudie ţopăie înapoi spre mine, fără suflare, în timp ce- şi trage 

vestuţa peste stomac. 

— Dumnezeule, sunt paramedici aici? gâfâie ea. 

— Lasă asta, spun eu. Acum eşti singură, vreau să-mi spui 
despre ieşirea cu Ritchie. „întâlnirea secolului" a fost la înălţimea 
aşteptărilor? 

Aseară n-a fost doar o seară de chefuială, ca oricare alta. Ritchie 
a ales un restaurant ultracostisitor, a chemat un taxi şi i-a dat lui 
Trudie instrucţiuni stricte să poarte cel mai strălucitor obiect din 
garderobă. 

Rezultatul a fost o stare de anticipaţie mai febrilă decât dacă ar 
fi dus-o la Paris cu Learjetul personal. 
Şi totuşi Trudie se încruntă. 

— Mai bine nu întrebai. 

— De ce? Ce s-a întâmplat? o întreb, nevenindu-mi să cred că 
nu se repede să mă pună la curent cu fiecare microdetaliu. 

— Alte întrebări mai ai? 

— Sigur că nu. Acum chiar că sunt un pic îngrijorată. Ce este? 
Trudie oftează şi-şi analizează mâinile. Oja ei roz strălucitoare a 



început să se ciobească pe la margini. 

— Ritchie m-a cerut de soţie. 

— O, Doamne! ţip eu. O, Doamne, o, Doamne! Uau, Trudie! E 
grozav! 

Pe la jumătatea monologului meu plin de frenezie, mă prind de 
starea ei şi îmi domolesc felicitările. 

— Sau... nu e grozav? întreb eu, încercând să-mi dau seama de 
ce are expresia cuiva care merge la morgă să identifice un cadavru. 

— Hmm, grozav sau nu? A naibii întrebare! 

— O, Doamne, ai dreptate. E mult prea devreme. Nu m-am 
gândit... 

— Nu e prea devreme, mă întrerupe ea. 

— O. Atunci, de ce? 
Nu răspunde nimic. 

— Ştiu că suntem prietene bune, Trudie, dar puterile mele 
telepatice nu sunt chiar atât de puse la punct. 

— Scuză-mă, iubito, spune ea. E bine, într-un fel, asta e clar. 

— în sensul că îl adori? 

— Mda. 

îmi dau ochii peste cap. 

— Păi, pentru Dumnezeu, ce altceva mai contează? 

— Şşşşt! şuieră ea, privind în jur să vadă dacă nu ne aude 
cineva. Nu mă pot căsători cu el. 

— Nu eşti deja căsătorită, nu? 

— Nu. 

— Ăăă. . . ai jurat în secret să devii călugăriţă? 

Trudie priveşte în jos, spre vesta şi pantalonii ei scurţi, ambele 
părând a fi fost spălate la temperatură foarte înaltă în ultimele 
şase zile. 

— Tu ce zici? 

— Bine... de ce? 

— Mai întâi, trebuie să-ţi spun ceva despre Ritchie. îi plac copiii. 
E grozav cu Andrew şi Eamonn. Vreau să zic, cu adevărat grozav, 
mai bun decât tatăl lor. Şi, înainte să mă ceară aseară, tot vorbea 
că noi o să formăm o familie şi chestii din astea. Adică, Ritchie 
abia aşteaptă să aibă copii. 

-Şi? 

— Păi, crede c-aş fi o „mămică" grozavă, cum zice el. 



— Ai fi. 

— Nu fi aşa de sigură, răspunde ea. 

— Nu-ţi doreşti copii? 

— Ba da, dar... 

— Te-am văzut cum te porţi cu Andrew şi Eamonn. Eşti 
fantastică. Cum poţi să crezi altceva? 

îşi muşcă o unghie. 

— Când eram mică, m-am îmbolnăvit. Ochii i se înceţoşează. 
Am avut leucemie. 

Am nevoie de câteva secunde ca să procesez vorbele ei. 

— Glumeşti? 

Clatină din cap şi continuă atât de calmă, de parcă am vorbi 
despre vărsat de vânt. 

— Aveam doar patru ani. Am stat mult prin spitale. Aproape că 
i-am scos din minţi pe săraca mama şi pe săracul tata. Mama era 
convinsă că n-o să trăiesc; de fapt, oricine ar fi fost, nu? Să ţi se 
îmbolnăvească de cancer fetiţa de patru ani nu e o veste care să te 
găsească pregătit. 

— Doamne, Trudie. 

— Ei bine, incredibil e că am scăpat. „I'm a survivor!" cântă ea, 
nu chiar la fel de muzical ca fetele de la Destiny's Child. 

— Eşti nemaipomenită, Trudie, îi spun. Am ştiut din clipa în 
care te-am întâlnit. 

— Mda, ridică ea din umeri, nu ştiu dacă e chiar aşa. Am învins 
boala, am ajuns să am o viaţă absolut normală. 

— Şi ce are asta de-a face cu Ritchie? 

— Acuma ajung şi aici, drăguţo. Cancerul e o boală foarte 
crudă, Zoe, să nu te îndoieşti niciodată de asta. Şi, deşi l-am învins 
la patru ani, mi-a lăsat o amintire, ca să se asigure că nu voi uita 
niciodată că a fost acolo. 

Nu ştiu cum, dar intuiesc ce urmează. 

— Nu pot avea copii, Zoe. Mi-am făcut toate testele. Indiferent 
cât de mult mi-i doresc, indiferent cât de mult şi-i doreşte Ritchie, 
nu pot avea copii. 

Ryan nu e un sfânt, aşa că, dacă aş fi crezut că ceea ce s-a 
întâmplat săptămâna trecută îl va transforma, peste noapte, în cel 
mai bun coleg de apartament, aş fi meritat să fiu zguduită zdravăn 
ca să- mi revin la realitate. 

Dar - şi e vorba de un mare „dar" - de când mi-am folosit 
cunoştinţele de prim ajutor şi fiul lui s-a întors din braţele morţii, 
am impresia că unele chestiuni au fost reevaluate. Iar expresia 
acestui lucru e tocmai faptul că a demonstrat o asemenea 
îmbunătăţire încât, dacă ar trebui să-i fac o evaluare la jumătatea 
trimestrului, ar primi zece cu felicitări. 

Băutul de whisky în stilul „mâine oricum vine apocalipsa" a 
încetat. Plimbatul prin casă aproape că a încetat şi el. Sositul 
acasă la ora trei dimineaţa, trăsnind a parfum, nu a încetat, dar, la 
naiba, nimeni nu-i perfect. 

De fapt, azi-noapte nu ajuns acasă decât la ora cinci şi jumătate 
şi am dedus - după parfumul pe care l-am simţit azi-dimineaţă pe 
cămaşă, când am spălat hainele (da, încă mai fac asta) - că se 
întâlneşte din nou cu femeia care foloseşte Estee Lauder Pleasures. 
Nu a mai apărut de cel puţin şase săptămâni. 

Oricum, lucru foarte important, pe lângă faptul că a renunţat la 
majoritatea obiceiurilor proaste, a început să facă alte lucruri. 
Cum ar fi faptul că-şi petrece mai mult timp cu copiii. Cum ar fi 
faptul că se distrează. Cum ar fi, ţineţi-vă bine, faptul că râde. 

Da, Ryan râde atât de mult acum, încât a început să arate ca un 
om care şi-a amintit cum să se bucure de viaţă. Reuşeşte chiar să 
mă facă şi pe mine să râd, lucru pe care, cândva, l-aş fi crezut la 
fel de posibil ca faptul că Nicole Ritchie ar putea să câştige un 
premiu internaţional pentru contribuţia la fizica moleculară. 

Ruby şi Samuel au observat o schimbare dramatică. Toată 
săptămâna asta a venit acasă de la serviciu, în fiecare seară, 
înainte de ora şase, ceea ce i-a dat ocazia să joace baseball în 
grădină, să picteze la masa din bucătărie sau, pur şi simplu, să 
urmărească un film la televizor. De fapt, a făcut atâtea cu copiii în 
ultima vreme, încât uneori am avut impresia că locuim cu un 
instructor dintr-o tabără de copii. 

Efectul asupra copiilor a fost incredibil. Ruby are, în 



permanenţă, o sclipire în ochi şi, în fiecare seară din săptămâna 
asta - cu excepţia serii de marţi -, ea şi Samuel au fost în pat, 
dumnezeieşte de epuizaţi şi dormind profund, la ora opt. 
Iar slujba mea a devenit mult mai uşoară. 

în seara asta, tocmai mă gândesc ce să le dau copiilor de 
mâncare, când aud uşa trântindu-se. Umerii mei nu mai tresar 
involuntar. 

— Tati! strigă Ruby şi Samuel, aruncându-se în braţele lui ca 
doi căţeluşi agitaţi. 

— Uau, spun. Abia a trecut de cinci. Ai venit devreme. 

— M-au eliberat mai devreme pentru bună purtare, zâmbeşte el. 

— Tocmai voiam să încep să gătesc, poţi să rămâi cu noi, dacă 
vrei. 

Ryan se strâmbă. 

— Am gustat din sosul ăla HP zilele trecute, mă necăjeşte el. Am 
câteva îndoieli în ceea ce priveşte gusturile tale culinare. 

— Cât tupeu! pufnesc, şi copiii se pun pe râs. 

— Nu, nu, protestează el. Voiam să vă scot pe toţi la masă, în 
oraş. 

— Serios? chiţăie Ruby, ţopăind în jurul lui cu un asemenea 
entuziasm, de parcă Ryan ar fi spus că ne mutăm în parcul 
Disney. 

— Serios? Serios? adaugă Samuel. 

— Da, serios, serios, răspunde Ryan, luându-1 în braţe şi 
aruncându-1 în aer de parcă n-ar fi mai greu decât o minge de 
volei. 

Alerg sus şi-mi deschid dulapul să analizez opţiunile. Cu ce 
naiba să te îmbraci când ieşi la cină cu şeful tău şi cu copiii de 
care ai grijă? Rochie de cocktail şi tocuri? Nu, nu, nu. în niciun 
caz rochie de cocktail, mai ales pentru că nu mai vreau să-mi 
amintesc de ultima ocazie în care am purtat aşa ceva. 

După o căutare febrilă prin garderobă, aleg o ţinută pe care am 
cumpărat-o recent, potrivită pentru o asemenea ocazie - adică 
pentru momentele în care habar n-am cu ce să mă îmbrac: 
pantaloni de in şi o bluză cu mâneci căzute, cum a purtat Kate 
Hudson într-o ediţie recentă a revistei Allure (deşi pun pariu că a ei 
n-a costat 35 de dolari, de la H&M). 

încep să mă machiez, un proces pretenţios şi subtil, după 
standardele oricui. Dacă pun prea mult fond de ten Clinique risc 



să mă dau de gol drept genul de amărâtă care se consumă atât de 
mult la ideea unei cine, încât îşi întoarce pe dos toată garderoba 
căutând cu ce să se îmbrace. Dacă pun prea puţin, va arăta de 
parcă m-am oprit în drum pe la Wal-Mart. 

Când mă întâlnesc cu Ryan pe hol, mă studiază în timp ce le 
deschide uşa copiilor. Ca de obicei, genunchii mi se înmoaie. 

— Ai slăbit, Zoe, spune. 
Mă opresc brusc. 

— Poftim? 

— Ai slăbit, repetă el. 

Sunt uimită de ceea ce aud şi aproape că mă fac mică sub 
povara recunoştinţei. Ryan putea la fel de bine să-mi spună că am 
ochi ca două stele, buze ca picăturile de rouă şi corpul unei zeiţe 
greceşti. 

— O, chiar ţi se pare? îl întreb eu, cât de nonşalant pot, cu 
obrajii strălucind ca vârful degetului lui ET. N-am ţinut nicio dietă 
sau ceva de genul ăsta. . . şi, sincer, am fost mult mai slabă de atât. 

— Arăţi minunat. 

Zâmbeşte şi inima mea dansează de fericire. 

— Hai, Ruby, hopa înăuntru. 

Chestia ridicolă e că n-am ţinut vreo cură. Ceea ce mă conduce 
la o singură concluzie: cu cât depui mai mult efort ca să slăbeşti, 
cu atât scapi de mai puţine kilograme. 

Iar Ryan are dreptate, chiar am slăbit. Sigur, nu am ajuns încă 
la măsura mea obişnuită, dar, după estimările inele, am dat jos cel 
puţin trei kilograme, poate mai mult. 

Intru în restaurant, simţindu-mă ca Miss World după o zi la 
spa. 

Luăm cina la Legal Seafoods, un loc din Boston în care Ruby şi 
Samuel n-au mai fost până acum. Ruby face faţă evenimentului de 
a se afla într-un „restaurant şic" adoptând un accent fals britanic 
şi ţinându-şi cuţitul şi furculiţa atât de graţios, încât aproape că le 
scapă pe jos. 

Comandă păstrăv curcubeu şi e dezamăgită când îi este servit, 
în locul creaturii exotice şi colorate la care se aşteptase, vede că e 
vorba doar de un peşte mare. Acum, că sunt slabă, conştientă de 
cât e de important să mănânci sănătos, aleg o supă de moluşte. 

Stridiile alese de Ryan creează cu adevărat senzaţie. 

— îîîîî! Tati! strigă Ruby, când Ryan ridică o stridie. 



— îînîî! Tati! o imită Samuel. 

Ciudat, dar să-1 văd pe Ryan punându-şi o stridie pe limbă are 
tocmai efectul contrar asupra mea. 

— Sunt delicioase, rânjeşte Ryan. Şi Zoe crede la fel. Nu, Zoe? 
Roşesc. Nedorind să-i dezvălui că n-am mai mâncat aşa ceva 

niciodată, arunc o stridie în gură. 

— Delicioasă! exclam eu, înghiţind ceva ce seamănă cu un 
bulgăre de noroi sărat. Nu ştiţi ce pierdeţi. 

Samuel începe să râdă, iar Ruby n-ar putea să pară mai şocată 
nici dacă am mânca şosete murdare, însoţite de un compot cu apă 
de la duş. 

— Sunteţi scârboşi, spune ea, ciugulind din pâine. 

Pe măsură ce seara continuă, ajung la concluzia că mâncatul în 
oraş are un asemenea succes, încât Ryan ar trebui să facă asta o 
dată la două zile - şi nu ezit să-i spun. 

Dar nu e vorba doar de copii. Şi mie mi-a plăcut. Iar, la ora 
nouă, când suntem încă la masă aşteptând un taxi, îmi dau seama 
cât de bine mă simt. Pun sentimentul pe seama sticlei de vin pe 
care eu şi Ryan am băut-o. 

— Dumnezeule, prostul de mine, spune din senin. 

— Ţi-ai uitat cheile? 

— Nu, nu. Altceva. Un toast. Ridicaţi-vă paharele, copii. 

îşi ridică paharele atât de sus, încât Samuel aproape că-şi varsă 
sucul de portocale în cap. 

— în cinstea lui Zoe, spune Ryan. Salvatoarea noastră. 

La ora unsprezece, copiii dorm duşi, iar eu m-am retras în 
dormitor. Tocmai m-am instalat în pat, când aud pe cineva 
coborând apăsat scările. Când aud din nou acelaşi zgomot, mă 
ridic în capul oaselor şi mă încrunt. Numai că, de data asta, Ryan 
- presupun că el e - aleargă în sus pe scări. 

Face atâta hărmălaie, încât sunt sigură că-i va trezi pe Ruby şi 
pe Samuel. Sar din pat să aflu ce se întâmplă. Dar, când deschid 
uşa, mă trezesc în faţa unei cu totul alte privelişti decât mă 
aşteptam. 

Ryan este sus, în capul scărilor, cu spatele la mine, şi se 
îndreaptă spre dormitorul lui. în afară de un prosop atât de mic, 
că n-ar fi bun nici măcar pentru unul dintre piticii Albei-ca- 
Zăpada, darămite pentru un bărbat de aproape un metru 
nouăzeci, e gol-puşcă. 

Văzând cum picură apa de pe el, nu pot decât să presupun că a 
dat o fugă până jos, după un prosop curat, în timp ce el tropăie pe 
palier, eu mă simt de parcă am prins rădăcini în prag. 

Apoi prosopul îi cade. 

Icnesc. 

E un icnet aproape fără zgomot, plin de panică, precum un 
chiţăit de şoricel speriat; pe de o parte, mi-e groază să nu se 
întoarcă şi să mă prindă salivând cu ochii lipiţi de dosul lui şi, pe 
de altă parte, chiar nu-mi pot dezlipi privirea de el. 

— Fir-ar! mârâie, culegând prosopul de pe jos. 

îl azvârle pe umăr şi-şi vede de drum spre camera lui. 

îmi pun mâna la gură, în timp ce-i sorb din ochi formele goale şi 
ude. Sunt dezgustată de ceea ce fac, dar nu mă pot abţine. Sorb 
din priviri stropii de apă de pe umerii lui laţi, bronzaţi şi - o, 
Doamne, abia mai respir - de pe fundul lui. 

Fundul lui Ryan e a-ntâia. 

Ştiţi şi voi, unele funduri nu-s rele, dar al lui este şi mai şi. Nici 
Michelangelo, la apogeul creaţiei sale, n-ar fi putut zămisli unul 
mai grozav. 

Dintr-odată, fără să vreau, expir. Se aude ca o răbufnire de aer 
scăpat dintr-un balon cu heliu. Ryan se opreşte. îmi muşc mâna, 



îngrijorată brusc, şi mă rog să nu mă fi auzit. 
Se uită într-o parte. 

Mă trec toate apele. Mi-am încleştat pumnii atât de strâns, 
încât, dacă aş avea unghii cât de cât prezentabile, aş putea să 
ajung să mă duc, după asta, la Urgenţă. 

Dar nu se întoarce. 

Habar n-am dacă m-a auzit sau nu - tot ce contează e că-şi 
vede de drum, trântind uşa dormitorului după el. 

închid ochii şi oftez uşurată. într-un final, mă adun suficient 
cât să mă năpustesc înapoi în cameră, să închid uşa, să mă azvârl 
în pat şi să trag pătura până la gât. 

încerc să citesc, dar se întâmplă ceva ciudat. De fiecare dată 
când ajung la finalul unei pagini, îmi dau seama că, de fapt, n-am 
înţeles niciun cuvânt. 

A trebuit să treacă o săptămână ca să nu mă mai gândesc la 
fundul lui Ryan. 

— Nici măcar nu-mi place de el, pentru numele lui Dumnezeu, îi 
spun lui Trudie la telefon, într-o seară. 

— Da, sigur, îmi răspunde ea. îmi tot repeţi asta. 

— Dar aşa e! scâncesc. 

Nu ştiu de ce încerc să mă conving singură. Poate pentru că 
ceea ce a început ca o scânteie, ce se aprindea ori de câte ori 
zăream braţele lui Ryan, s-a transformat într-o obsesie 
dezarmantă, implicând imagini ale posteriorului său. Şi cum naiba 
să poftesc la Ryan, când încă mai sunt torturată de accese de 
dragoste pură, totală, pentru Jason? Mecanism de apărare sau nu, 
mă deranjează. 

— Eşti sigură că nu ţi-a căzut cu tronc? mă întreabă ea. 

— Sigur că da, îi răspund. Cum ar putea să-mi placă de el când, 
până de curând, îmi doream să-1 omor cu mâinile mele? 

— Poate că ai văzut lumina. 

Râde pe înfundate . E clar că-i face mare plăcere să mă tachineze 
pe tema asta. 

— Nu fi ridicolă. 

— Bine, i-ai văzut fundul. Chicoteşte. Destul de evident. 

Nu pot să nu zâmbesc, dar zâmbetul nu mă face să ratez ocazia 
de a schimba subiectul. Pe lângă asta, există lucruri mult mai 
importante despre care să vorbim decât corpul lui Ryan. 

— Cum merge cu Ritchie? încerc terenul. 

— Ştii tu, zice ea, pe un ton evaziv. Bine, cred. 

Vai de mine. Până săptămâna trecută, dacă aş fi întrebat-o pe 
Trudie cum vede relaţia ei cu Ritchie, ar fi spus că, pe lângă ei, 
pasiunea dintre Romeo şi Julieta era un biet foc de paie. 

— Nu mai e la fel de când mi-a cerut să mă mărit cu el, 
mărturiseşte ea. S-a schimbat. Aparent, ne prefacem că totul e la 
fel, dar ştim că nu-i aşa. 

— Şi cum s-a schimbat? 

— Nu-i nimic evident. Doar că înainte lui îi era limpede că ne 



iubim la fel de mult. Acum cred că simte că s-a schimbat 
echilibrul. De parcă, dacă nu m-am repezit să mă mărit cu el, 
acum trebuie să dea înapoi. Să nu mai fie aşa de afectuos şi de 
iubitor şi... Ei bine, eu încerc atât de mult să echilibrez balanţa, 
încât semăn cu un labrador în călduri. E jalnic. 

— Probabil e vorba de orgoliu, îi sugerez. 

— Sper că aşa e. 

— Presupun că n-ai spus nu când te-a cerut de nevastă. 

— Nu... n-am spus nu, admite ea. Dar încearcă să vezi lucrurile 
prin ochii lui. Când stai în genunchi, în mijlocul unui restaurant, 
un răspuns călduţ, de genul „Hmmm, ăăă... bine, o să vorbim 
despre asta" nu-i chiar ceea ce aşteptai. 

— Trebuie să existe o cale de ieşire din asta, îi zic. Fă-1 să 
înţeleagă ce-i în mintea ta. Spune-mi exact ce reacţie a avut când 
i-ai spus că nu poţi avea copii. 

Urmează o pauză şi încep să mă întreb dacă nu cumva s-a 
defectat telefonul. 

— Trudie? 

— Cred că glumeşti, iubito. Vorbeşte ca şi cum aş fi dusă cu 
sorcova departe de tot, rătăcită pe cele mai îndepărtate culmi ale 
Everestului. Nu i-am spus asta. 

— De ce nu? 

— Ţi-am zis de ce nu, continuă ea. Pentru că adoră copiii. 
Pentru că ţine neapărat să aibă familia lui. M-ar părăsi cât ai zice 
peşte dacă ar afla. 

— Dar dacă nu contează atât de tare pentru el pe cât crezi tu? 

— Contează, răspunde ea. 

— Dar dacă nu contează? 

— Ba da, contează. 

— Ascultă, te iubeşte, nu-i aşa, şi... 

— Da, dar - vine Barbara. Trebuie să fug. Ai grijă de tine şi 
mulţumesc pentru detaliile alea picante despre fundul lui Ryan. 
Am să visez al naibii de frumos diseară. 

în ultima vreme, Ryan a făcut o grămadă de lucruri care i-au 
surprins pe copii, nemaivorbind de lucrurile care m-au surprins pe 
mine. Dar nimic n-a fost mai surprinzător decât ăsta. 

E o zi obişnuită de octombrie, ceea ce înseamnă că mă aşteptam 
să-1 văd cel mai devreme a doua zi dimineaţă, după ce se trezea în 
zori să alerge, ca de fiecare dată. Asta, probabil, după ce ar fi 
dormit doar trei ceasuri în urma unui altfel de maraton cu vreo 
tipă arătând ca un fotomodel şi parfumată din belşug cu Dior 
Addict. 

Dar, în toiul după-amiezii, îmi sună mobilul şi pe ecran apare 
numărul lui. 

— Bună, Ryan. E totul în regulă? 

— Sigur. Unde eşti? 

— La magazin, ne pregătim s-o luăm pe Ruby de la şcoală. 
Samuel nu mai putea rezista până diseară fără biscuiţi Oreos. A 
fost tare cuminte azi, aşa că am zis să-i ofer o trataţie. 

— Te poţi întoarce după ce o iei pe Ruby? 

— Unde să mă întorc? întreb, neştiind la ce se referă. 

— Acasă. 

— Eşti acasă? 

— Aici locuiesc, să ştii, subliniază el, pe bună dreptate. 

— Da, ştiu, sunt nevoită să admit. 

— Dar n-ai ajuns niciodată acasă la două jumătate după- 
amiaza, vinerea, de când te cunosc eu. Aş fi crezut mai degrabă că 
mă suni din insulele Hebride, decât din sufragerie. 

— Bine, bine, ai dreptate. Dar exact de asta sunt acasă acum. 
Am o surpriză. Pentru copii. 

Când ajungem acasă, Ryan este în hol, cu două valize mari. 

— Aşa, copii. încearcă să nu zâmbească, dar nu poate. Veniţi 
aici un pic. 

O ridică în braţe pe Ruby cu o mână, iar cu cealaltă îl ridică pe 
Samuel. 

— Ce-aţi zice să mergem într-o mică vacanţă? 

Ruby face ochii mari, încât par gata să-i sară din cap. 



— Serios? 

— Vacanţă! Vacanţă! Ce grozav! începe să cânte Samuel. 
Ryan se uită la mine şi îmi zâmbeşte. 

— Nu plecăm în Bermude, spune el ezitant, dar mi-ar plăcea să 
vii şi tu, Zoe. 

Aflăm că Gerald Raven, şeful lui Ryan şi fostul meu partener de 
dans (cu cât ne amintim mai puţin de asta, cu atât mai bine), ne 
lasă să stăm în casa lui de vacanţă din New Hampshire. Se pare 
că-i tot oferă lui Ryan un astfel de weekend, de trei ani încoace, 
dar, până acum, el n-a acceptat niciodată. 

Când sosim acolo, în aceeaşi seară, nu pot să nu mă gândesc ce 
greşeală face Ryan. Mare de tot. Mă aşteptam la ceva de genul 
rulotei mătuşii Linda, din Cleveleys, cu tot cu perdeluţele alea 
groaznice, croşetate, cu saltele atât de pline de noduri, că ar fi fost 
bune pentru o cursă de mountain-bike şi cu „priveliştea de 
neuitat" spre tomberoanele din camping. 

A trebuit să văd cu ochii mei casa de vacanţă a lui Gerald ca să 
cred. E localizată într-un cadru uluitor - plopi tremurători, arţari 
şi cedri, coloraţi în nuanţe aprinse, incredibile - dacă le-aş fi văzut 
într-o broşură, aş fi crezut că fotografia a fost prelucrată. Mai e şi 
casa însăşi: mare, luxoasă, de lemn, având în spate o verandă 
suficient de mare cât să găzduiască un dineu. 

— Locul ăsta e minunat, spun, în timp ce Ruby şi Samuel ţopăie 
încântaţi prin camera de zi. Nu-mi vine să cred că nu te-ai obosit 
să vii aici până acum. Nu eşti zdravăn la cap. 

— Iar te îndoieşti de sănătatea mea mintală, mormăie Ryan 
dezaprobator. Totuşi, de data asta, poate ai dreptate. 

— Tati, tati, se alintă Ruby, când mergem să călărim? 

— A zis cineva ceva de cai? o tachinează el. 

De fapt, tot drumul, caii au fost singurul subiect de discuţie. 
Probabil am vorbit mai mult despre cai în ultimele ore, decât 
patronul unei case de pariuri sportive într-o lună întreagă. 

— N-am auzit nimic despre niciun cal. Tu ai auzit ceva, Zoe? 
întreabă Ryan. 

Dau din cap. 

— Nu. Eu nu. Nu-i suport. 

— Ooooh, scânceşte Ruby. Aţi zis că-i putem călări. Ta-tiiii! Zo- 
eeeee! Vă rog! 

— Bine, bine, spune Ryan, şi o sărută pe creştet. Mergem la cai 



mâine de dimineaţă, la prima oră. Promit. 

Acum, că i-a venit inima la loc, Ruby se joacă fericită cu Samuel 
pe verandă, în timp ce Ryan face friptură pentru toată lumea, apoi 
o serveşte împreună cu o salată atât de mare şi de elaborată, încât 
în faţa rezultatului eforturilor mele până şi un hamster ar strâmba 
din nas. 

După cină, cu un soare palid la orizont şi câte o bere rece în 
mână, Ryan şi cu mine jucăm cărţi cu cei mici. Miza este un 
pachet uriaş de M&M, repartizat în mod egal între noi, la începutul 
partidei. După mai puţin de patruzeci şi cinci de minute însă, 
Ruby şi Samuel ne fac praf. Nu ştiu cât ţine de talentul lor şi cât 
are legătură cu faptul că tot şterpelesc bomboanele de ciocolată de 
pe masă, indiferent dacă pierd sau câştigă. Dar, la finalul serii, au 
atâta ciocolată pe faţă, încât pare că şi-au petrecut ziua la secţia 
de control al calităţii din fabrica de ciocolată a lui Willy Wonka 25 . 

— Nu e ilegal să jucaţi jocuri de noroc la vârsta voastră? zic eu, 
luându-1 în braţe pe Samuel, care e vesel ca un spiriduş. 

— E cu siguranţă imoral, intervine Ryan. Aşa că, în pat cu voi 
până nu ne arestează cineva pe Zoe şi pe mine pentru că v-am 
lăsat să vă faceţi de cap. 

în timp ce-i îmbrac pe amândoi în pijamale, îi fac să-şi bea 
laptele şi să se spele pe dinţi, încep să mă mir şi eu ce uşor se lasă 
convinşi să meargă la culcare. Ruby e atât de încântată că a doua 
zi va merge să călărească, încât ai crede că se pregăteşte de marele 
derby. 

— Cât crezi că va dura până să se trezească Ruby? şoptesc, în 
timp ce Ryan închide uşa dormitorului copiilor. 

— Hmm... treizeci de secunde? 

Dar cele treizeci de secunde trec şi se transformă în cinci 
minute. Iar, peste zece minute, când tragem cu ochiul în dormitor, 
situaţia se prezintă altfel decât ne am fi aşteptat. Linişte. Ruby şi 
Samuel - fără muncă de convingere, insistenţe sau recompense - 
dorm buştean. 



25 Personaj excentric din romanul Omrlie şi fabrica de ciocolată, de Roald Dahl (n.tr.) 

Nu sunt ceea ce s-ar putea numi o amazoană. Am crescut la 
oraş, pentru numele lui Dumnezeu! Singurii cai cu care am luat 
contact erau cei ai poliţiştilor care păzeau stadioanele în timpul 
meciurilor. 

Bine, asta nu e tot. Am luat lecţii de călărie în fiecare sâmbătă, 
timp de cinci luni, pe la vârsta de zece ani. Fiica vecinei noastre 
Susan Hamilton, Sally, cânta din ce în ce mai bine la pian, aşa că 
am fost dusă pe sus, la fiecare sfârşit de săptămână, la grajdurile 
din Harthill Road, ca să fiu transformată într-o amazoană de-a lui 
Jilly Cooper 25 . Nu eram chiar o catastrofă, dar am răsuflat uşurată 
când familia Hamilton s-a mutat în West Kirby, iar mie mi s-a dat 
voie să rămân sâmbăta acasă şi să mă uit la televizor. Cât au ţinut 
lecţiile, m-am descurcat. Dar există o diferenţă crucială între 
atunci şi acum: teama. în sensul că atunci nu-mi era frică. Acum 
sunt atât de speriată, încât simt cum îmi clănţăne dinţii ca nişte 
castaniete. 

în timp ce punem şaua pe cai, cu ajutorul instructorilor noştri, 
îmi dau seama că animalul cu care m-am pricopsit - numit, în 
mod ironic, Micuţul - e aşa de mare încât nu prea- mi vine să cred 
că l-ar putea încăleca cineva. Am văzut dinozauri mai delicaţi. 

— Micuţul e grozav cu începătorii, spune instructoarea mea, o 
roşcată pe nume Cindy, cu coapse atât de ferme încât ar putea 
sparge nuci între ele. Chiar şi cu cei care nu sunt prea... sportivi. 

Şi-a petrecut ultima jumătate de oră aruncând comentarii 
răutăcioase în direcţia mea şi flirtând cu Ryan. începe să mă calce 
pe nervi. 

— Nu-s o începătoare, o informez din nou. Am mai luat lecţii. 

— A, scuze. Râde pe sub mustaţă. Când ţi-ai pus casca invers, 
am crezut. . . 

Pufnesc defensiv. 

— Aşa le purtăm în Anglia. 

— Mă rog. 



26 Jurnalistă şi autoare britanică de cărţi de succes, multe dintre acestea având ca subiect 
universul curselor de cai (n.tr.) 



— Dar ce mai... continui ignorând-o, când eşti la Roma... 

îmi pun casca cum trebuie şi, cu coada ochiului, îl surprind pe 
Ryan zâmbindu-mi. 

Mă uit cum se apucă, sigur pe el, să verifice şaua calului, apoi 
cum, tot sigur pe el, sare în spinarea lui şi, la fel de sigur pe el, dă 
ocol manejului. Este limpede că Ryan n-ar avea cum să fie mai 
expert decât atât în materie de cai, nici dacă mama lui ar fi 
prinţesa Anne. 

Nu ştiu ce să cred: pe de o parte, antecedentele lui rurale mă fac 
de ruşine bine de tot, pe de alta, este tare sexy pe calul ăla. 

N-am fost niciodată un mare fan al filmelor cu cowboy, dar, 
văzându-1 astăzi pe Ryan, în postura asta, mi-am dat seama care- 
ar putea fi farmecul lor. Cu coapsele puternice odihnindu-se de 
flancurile calului şi cu mânecile de la cămaşă suflecate, astfel 
încât i se văd braţele, este un model minunat de sportivitate şi de 
virilitate. Iar asta nu mă ajută deloc să mă concentrez. 

— Eşti gata? 

îmi zâmbeşte plin de entuziasm. 

— Mmm... aproape! Zâmbesc nesigură. Ai călărit mult când erai 
mai tânăr? 

— Sigur. Ridică din umeri. Dar, hei, Zoe, fii fără grijă. 
Instructoarea va fi chiar lângă tine. Mi s-a spus că au mare grijă 
de începători. 

— Nu sunt o începătoare, insist, punând un picior în şa şi 
încercând să-1 trec pe celălalt peste spinarea Micuţului. îmi 
lipseşte doar antrenamentul, atâta tot. 

După cinci încercări, îmi dau seama că arăt ca un Jack Russel 
bolnav de artrită, care încearcă să facă pipi pe un gard. Ce-i mai 
rău, Ryan sare din şa şi încearcă să mă ajute punându-mi mâinile 
pe fund şi împingându-mi toată greutatea pe spinarea Micuţului. E 
cea mai stângace mişcare din câte-a văzut Cindy până acum, dacă 
ne luăm după expresia ei. 

— Mă întreb dacă n-ar fi mai bine să încalec pe ceva 
asemănător cu ăla, sugerez, arătând spre calul lui Ruby. 

— Am înţeles eu bine? mă întreabă Cindy. Vrei poneiul pe care e 
fetiţa care are doar şase ani? 

— Nu trebuie să fie tot ăla, mă răstesc. 

— Totul o să fie bine, toarce ea, în timp ce-1 bate cu palma pe 
Micuţ, făcându-1 să se înfioreze de plăcere, iar pe mine să mă agăţ 
de şa cu atâta putere, încât mi se albesc încheieturile. Micuţul e 



un uriaş blând. 

Pornim la plimbare, cu Ryan în frunte. Samuel şi Ruby îl 
urmează, iar instructorii - un băiat adorabil, pe nume Robby, şi o 
puştoaică timidă, de şaptesprezece ani, pe care o cheamă Lauren - 
merg pe lângă ei şi le ţin frâiele. Cindy şi cu mine încheiem 
plutonul, ea certându-mă în gura mare că nu-1 împiedic pe Micuţ 
să mănânce nu ştiu ce ierburi. 

— A, dar nu se întâmplă nimic rău, îi spun eu, ca şi cum l-aş 
lăsa s-o facă pentru că sunt o mare iubitoare de animale, şi nu 
pentru că Micuţul refuză categoric s-o ia în orice direcţie aş vrea 
să-1 mân eu. 

— Sunt otrăvitoare, îmi zice ea. 

Din fericire, Micuţul se hotărăşte oricum s-o pornească din loc, 
în timp ce eu mă străduiesc să mă calmez. Şi după ce am mers 
călare vreo jumătate de oră, tot mai simt valul de adrenalină 
specific unui sinucigaş, care stă în picioare pe Beachy Head 27 , cu 
degetele de la picioare atârnând în afară. 

— Peisajul e minunat, nu? remarcă Ryan, rămânând în urmă ca 
să ajungă cu calul în dreptul meu. 

— O, da, spun eu, îndreptându-mă în şa, într-o încercare de a 
simula postura relaxată a unui fermier texan care a început să 
călărească la scurt timp după ce a ieşit din pântecele mamei. Iar 
ăsta e cel mai bun mod de a-1 admira, fără îndoială, adaug. 

— Mă bucur că te-ai mai relaxat un pic, zice Ryan. Copiii se 
simt grozav. N-aş fi suportat să ştiu că nu eşti în largul tău. 

— Cine, eu? exclam. Eu? Ha! Să nu fiu în largul meu? Dar ştiu 
că eşti nostim, nu-i aşa, Micuţule? 

Cu un gest menit să arate cât de relaxată şi de sigură pe mine 
mă simt, încerc să-1 bat pe Micuţ pe gât, dar când mă aplec să-1 
ating cu mâna, îmi pierd echilibrul. 

De fapt, cuvintele astea nu redau cu acurateţe mişcarea 
spectaculoasă pe care o fac în timp ce plonjez într-o parte, 
alunecând din şa, cu un picior ieşit din scară, şi rămân ţinându- 
mă cu disperare de coama Micuţului. 

— Aaaaah! încep să ţip. 

Micuţul hotărăşte că nu-i place ca o nebună de şaizeci de 
kilograme să i se agite în spate precum o caracatiţă uriaşă. în loc 



27 Cea mai înaltă faleză calcaroasă din Marea Britanie (n.tr.) 



să stea pe loc, ca să mă poată salva cineva, pe el îl mănâncă 
copitele, aşa că o ia la goană. 

— Aaaaah! mă vait, ţinându-mă de gâtul lui. 

— Stai calmă, strigă instructoarea după mine, fără să- mi fie de 
niciun ajutor, în timp ce Micuţul se îndepărtează în galop, iar 
fundul îmi alunecă şi mai mult într-o parte. 

Nu pot fi atentă acum decât la bubuitul copitelor Micuţului, în 
timp ce sunt azvârlită în sus şi-n jos, ca o marionetă uriaşă pusă 
în maşina de spălat, la stors, şi-mi simt muşchii luând foc, atât 
sunt de încordaţi ca să mă ţină pe cal. 

Dar se pare că nu sunt suficient de încordaţi. 

Simţind cum alunec şi mai jos de pe Micuţ şi cum mă apropii 
din ce în ce mai tare de sol, încep să mă tem că nu mai am 
scăpare. Degetele îmi alunecă prin coamă şi ştiu că mi-a sunat 
ceasul. Neobrăzata de Cindy, cu picioarele ei musculoase şi oţelite, 
o să fie ultimul lucru pe care o să-1 văd înainte să mor. 

Dar, deodată, îmi dau seama că se petrece ceva lângă mine. 
Cineva călăreşte alături. Şi apucă frâiele Micuţului. 

— Prrrrrr! 

Ca prin minune, Micuţul încetineşte. Şi, fapt mai uluitor, în cele 
din urmă, se opreşte. 

îmi dau drumul şi aterizez într-o băltoacă, asemenea unui sac 
de cartofi aruncat într-un camion. închid ochii, copleşită de şoc şi 
de uşurare. 

Când îi deschid iar, Ryan e în genunchi lângă mine. 

— De la cine ai luat lecţii? De la Clint Eastwood, cumva? 

N-am avut în viaţa mea atâtea vânătăi. Zac în cada plină cu apă 
caldă, pe jumătate în comă, holbându-mă ameţită la nişte picioare 
care ar putea foarte bine să fie ale unui personaj din filmul 
Reservoir Dogs 28 . Şi toate astea de la o plimbare liniştită la ţară, 
călare pe Micuţ, „uriaşul blând". 

Mă întind după săpun şi gem din cauza durerii care mă 
săgetează într-o parte. Să fiu sinceră, nu mă deranjează că doare 
aşa rău. Mă supără că, deşi sunt complet dezbrăcată, arăt ca şi 
cum aş purta haina multicoloră a lui Iosif 29 . 

închid ochii şi-mi las mintea să plutească. Mi-1 închipui pe 
Jason îngrijindu-mi rănile. Mereu a fost bun la aşa ceva. 

La câteva luni după ce l-am cunoscut, am căzut pe scările unui 
club de noapte şi, pe lângă faptul că m-a purtat în cârcă până la 
taxi, m-a dus la el acasă. în timp ce zăceam pe canapea şi simţeam 
cum se învârte încăperea cu mine, a apărut cu cea mai bine dotată 
trusă de prim ajutor pe care-o văzusem în viaţa mea şi s-a apucat 
să-mi tamponeze julitura de la genunchi. Nu ştiu de cât ajutor mi- 
a fost din punct de vedere medical, dar m-a făcut să mă simt mai 
bine. 

Aş da orice să-1 am lângă mine acum. Deşi bănuiesc că, de data 
asta, i-ar trebui mai mult decât o sticlă de dezinfectant. 

— Zoe, ai nevoie de ajutor? strigă Ryan de dincolo de uşă. 

— Nu! ţip îngrozită, ieşind cu chiu cu vai din cadă şi 
întinzându-mă după capot. Nu, nu! mă descurc perfect, zău. Ies 
imediat! 

în timp ce îl aud pe Ryan îndepărtându-se, arunc o privire tristă 
în oglindă. Oi fi eu curată - nu mai sunt acoperită de noroi -, dar 
sunt zgâriată aşa de tare pe faţă, încât arăt de parcă m-aş fi luptat 
cu un tufiş de scaieţi. 

Mă strecor în dormitor şi-mi iau o pereche de pantaloni largi 
curaţi, un tricou vechi şi hanoracul meu mare şi comod, pe care-1 
iubesc, chiar dacă mama insistă că mă face să arăt de parcă m-aş 



28 Profesioniştii crimei, thriller regizat de Quentin Tarantino (n.tr.) 

29 Aluzie la povestea biblică a lui Iosif (n.tr.) 



pregăti să jefuiesc o benzinărie. 

Străbat camera de zi şi ies pe verandă, unde Ryan încearcă să 
recâştige batoanele de ciocolată Hershey pe care i le-a luat Ruby 
mai devreme. Samuel termină un desen la care e limpede că a 
lucrat împreună cu sora lui cât am fost eu în baie. 

— Hei, ce desen frumos, îi spun. Ce reprezintă? 

— E Zoe, zice el, mândru. Zoe şi un căluţ. 

Talentul artistic al lui Samuel, chiar dacă a beneficiat de 
ajutorul lui Ruby, este abstract. Dar reuşesc să desluşesc destul 
cât să-mi dau seama că au desenat un cal, având ceva ce seamănă 
cu un morman imens de resturi menajere alături. Se pare că-s eu. 

— N-ai fost prea impresionat de talentul meu la călărie, nu? îl 
întreb, ciufulindu-1. 

— Nu trebuie să cazi, Zoe, îmi răspunde. 

— Cum te simţi? întreabă Ryan. Arăţi mult mai bine după baie. 

— Ei, sunt bine, răspund. 

Mă simt de parcă a trecut buldozerul peste mine, dar sunt 
obişnuită. 

— E aproape înduioşător, zice el şi rânjeşte. Nu chiar, dar 
aproape. 

— Ei bine, nu-i aşa de rău, presupun. Aş prefera „devastator de 
sofisticată", dar „aproape înduioşătoare" e probabil mai mult decât 
aş fi putut spera în cazul ăsta. 

Cred că, în partea asta a statului, aerul are ceva deosebit, 
pentru că minunea de aseară se repetă, iar copiii se duc la culcare 
de bunăvoie, fără să facă prea multe nazuri. 

— îi mituieşti cumva? îl întreb pe Ryan. 

— O zi întreagă în aer curat era tot ce le trebuia. Plus faptul că 
nu mai avem ciocolată. 

— Ce-ai vrea să mănânci la cină? îl întreb. E rândul meu - tu ai 
gătit aseară. 

— Hei, nu-ţi bate capul. Du-te şi relaxează- te. 

— Serios? 

— Da, serios. Stai jos. Am să-ţi aduc nişte vin. Am cumpărat o 
sticlă mai devreme. 

Ryan se duce în bucătărie, iar eu mă apuc să caut prin colecţia 
de CD-uri a lui Gerald Raven. Nu prea are clasici, dar găsesc un 
exemplar prăfuit din Cele mai bune cântece ale lui Billy Joel. îl pun 
şi sar peste primele piese, până când ajung la preferata mea. She's 



Always A Woman To Me încă-mi dă fiori pe ceafă - chiar dacă nu s- 
a mai difuzat la radio de cel puţin treizeci de ani. 

Ies pe verandă şi trag în piept aerul tare, de ţară. La scurt timp, 
Ryan apare cu un pahar de vin roşu, mare cât un castron pentru 
supă. 

— îmi place mult cântecul ăsta, spune el. 

— Şi mie. Demonstrează cel mai bine cât de nebună poate fi 
dragostea, nu-i aşa? 

Ryan râde. 

— Cred că eu n-aş fi folosit cuvântul „nebună", dar ai absolută 
dreptate. O iubeşte nu în ciuda defectelor ei, ci pentru ele. E nevoie 
să fii un mare visător pentru aşa ceva. Ştiu cum e. 

Ridic o sprânceană. 

— Mie nu-mi laşi impresia unui mare visător, Ryan. 

— Nu? Hmm, poate nu mă cunoşti prea bine. 

Apoi îmi dau seama de un lucru. Cum se poate că, în ciuda 
vânătăilor, a faptului că m-am făcut de ruşine, în ciuda a tot ce s-a 
întâmplat, mă simt atât de ciudat de fericită? 

— De ce zâmbeşti? 

— A, nimic. Ei bine... mă gândeam... 

— La ce? 

— Că mă simt tare bine aici. 

îmi zâmbeşte din nou. De data asta, e un zâmbet larg, fără 
reţineri, pe care l-am văzut atât de rar pe chipul lui până acum. 

— Eu mă simt tare bine că eşti aici. 

E ora unu noaptea. Simt că viaţa mă îmbată. Mda, bine, şi o 
cantitate apreciabilă de vin roşu. 

Astă-seară, la lumina din ce în ce mai slabă a unei lămpi cu gaz, 
Ryan şi cu mine am vorbit despre o groază de lucruri, dacă Crimă 
şi pedeapsă a lui Dostoievski merită citită (mă asigură că da), dacă 
fotbalul european este cel mai grozav sport din lume (mă asigură 
că nu), dacă mai cred oamenii în căsătorie şi dacă Botoxul este 
bun sau nu. Am discutat dacă britanicii şi americanii au mai 
multe în comun decât britanicii şi alţi europeni şi am speculat pe 
tema dacă Ruby va fi preşedinte când va creşte mare (penultima ei 
ambiţie) sau Hannah Montana (ultima). 

Am vorbit despre copilăria lui Ryan în Michigan şi despre 
copilăria mea în Liverpool, despre cele două veri pe care şi le-a 
petrecut călătorind (una în Orientul îndepărtat şi una în 
Australasia) şi despre weekendul pe care l-am petrecut eu la 
Barcelona. 

— Şi acum, spune-mi, misterioasă Zoe, rosteşte el umplând 
paharele la loc, care-i marea ta poveste de dragoste? Cum stă 
treaba cu tine şi cu iubiţii, amanţii, sufletele-pereche? 

— Nu sunt misterioasă. 

— Haide, face el, ridicând o sprânceană. Ce altceva ar fi putut 
să ducă o tânără frumoasă şi deşteaptă în cealaltă parte a lumii? 

Sunt uluită. 

— Ce-i? întreabă el, îngrijorat. Am spus ceva nepotrivit? 

— Crezi că sunt frumoasă? întreb şi imediat îmi vine să-mi trag 
palme. 

Lumina pâlpâie pe chipul lui Ryan, făcându-1 să arate incredibil. 
Are ochii ca două lacuri adânci şi limpezi, iar trăsăturile puternice 
contrastează cu moliciunea gurii. Numai privindu-1 şi întrebarea 
mea pare ridicolă. Dar el se încruntă. 

— Sigur că eşti frumoasă, Zoe. 

Abia când ni se întâlnesc privirile îmi dau seama cât de tare-mi 
bate inima. Căldura mi se răspândeşte în tot corpul, care -mi 
tremură parcă de la vinul pe care l-am băut, şi nu mai pot să mă 
concentrez decât la contururile chipului lui Ryan. 

Trupul îmi e cuprins de nişte frisoane de -a dreptul scandaloase 



şi mă trezesc că Ryan e mai aproape de mine decât fusese cu o 
clipă în urmă. întinde mâna şi mă mângâie pe ceafă. Mă trage spre 
el şi simt cum îl urmez de bunăvoie - în curând, obrazul lui e 
lângă al meu, atingându-1, şi-i simt răsuflarea în ureche. 

— Sigur că eşti frumoasă, murmură. 

Ochii mi se deschid brusc, iar mintea îmi este copleşită de 
atâtea gânduri. Gânduri sănătoase, raţionale, anterioare celor doi 
litri de Zinfandel 30 . 

Ăsta-i şeful meu, ce Dumnezeu! Şeful meu. 

Este o mare greşeală, oricum ai da-o. 

E greşit, greşit, greşit. 

Dar, înainte să-mi dau seama, se întâmplă ceva ce n-aş fi putut 
opri nici dac-aş fi vrut. Iar, în momentul ăsta, n-am nici cea mai 
mică intenţie s-o fac. 

Buzele lui Ryan le ating uşor pe ale mele, trimiţându-mi 
adevărate unde de şoc prin corp. în timp ce sărutul devine tot mai 
profund, cedez în faţa gustului şi a atingerii lui şi mă simt la fel de 
ameţită de dorinţă pe cât sunt de ameţită de vin. Degetele lui îmi 
alunecă pe spate, declanşân du-mi mici focuri de artificii sub piele, 
iar buzele lui îmi mângâie gâtul, lăsând în urmă o dâră umedă 
aproape imperceptibilă, dar delicioasă. Braţele i se încolăcesc în 
jurul meu. Mă simt extraordinar. Şi, cu toate astea... 

— Ryan, mă trag înapoi, rămasă fără suflare. Nu sunt sigură că 
e bine să facem asta. 

Nu voiam să sune chiar aşa de banal. 

Ochii lui sunt atât de aprinşi de dorinţă, încât simt cum mă 
străbate încă un fior. 

— Ştiu, îmi răspunde, dar îl trag imediat spre mine. 



Renumit vin roşu sec din California (n.tr.) 

Mă trezesc tresărind în toiul nopţii. De fapt, sunt în pragul unui 
stop cardiac. 

Ryan doarme întins pe spate, ţinându-mă în braţe. Picioarele 
noastre sunt încolăcite ca rădăcinile unui copac bătrân. îmi ridic 
capul de pe pieptul lui. Suntem la el în dormitor. E întuneric 
beznă. încă sunt beată. Situaţia mă izbeşte în moalele capului, de 
parcă m-ar fi pocnit cineva cu o tigaie. 

Sunt în pat cu şeful meu. 

Sunt în pat cu Ryan Miller. 

Şi sunt îmbrăcată doar cu o pereche minusculă de chiloţei, cu 
un tricou vechi de la un maraton din Liverpool şi cu vreo patru 
sute de vânătăi. 

Trag aer în piept cu putere, făcând eforturi să-mi potolesc 
pulsul. Asta-1 face pe Ryan să se mişte. Mă trage mai aproape, 
lipindu-mi faţa de gâtul lui. Ştiu ce-ar trebui să fac. Pardon, ce 
trebuie să fac. Trebuie să sar din pat, să mă duc în patul meu şi 
să- mi schimb slujba cu prima ocazie. 

De parcă mi-ar ghici gândurile, Ryan, încă pe jumătate adormit, 
mă sărută pe cap şi-şi freacă piciorul de glezna mea. închid ochii şi 
cedez în faţa fiorului electric pe care-1 trimite prin mine. 

Măcar n-am făcut sex cu el. 

Se mişcă din nou, o mână avansându-i leneş peste tricoul meu, 
şi simt un val de căldură între picioare. 
Slavă Cerului că n-am făcut sex cu el. 

Degetele lui îmi mângâie sânul, buzele îmi descoperă obrazul, 
iar eu simt furnicături de dorinţă prin piele. 

Ar fi un dezastru total, complet, imens dac-aş face sex cu el. 

Simt cum mă apasă pe şold o umflătură, care continuă să 
crească, şi mă aud scoţând un geamăt uşor de plăcere. 

Sar în capul oaselor, luându-mă cu mâinile de cap. 

— Ryan, n-o să pot face niciodată, în niciun caz, sex cu tine! 
scâncesc. 

Se ridică şi el, şocat, de parcă o trupă de cancan tocmai i-ar fi 
intrat cu forţa în dormitor. îi ia o clipă să-şi revină. 

— Bine. Nicio problemă, spune încetişor, mângâindu-mă pe păr. 



Nicio problemă. 

Mă sărută pe creştet şi ne întindem iar, apoi mă trage spre el şi 
se cuibăreşte lângă mine. 
Măcar asta am lămurit-o. 

îmi petrec ziua următoare încercând să mă comport normal - de 
parcă noaptea trecută nici n-ar fi existat. Este singurul lucru 
profesionist pe care-1 pot face. 

E destul de greu, dat fiind că o bună parte din timp nu mă pot 
gândi decât la modul în care Ryan îşi trecea palma caldă peste 
coapsa mea. Şi la cât de încet îşi mişca şoldurile lângă ale mele. Şi 
cum făcea tot felul de lucruri sexy, total necuvenite, dar care mă 
topeau toată, iar acum mă fac să roşesc de fiecare dată când mi le 
amintesc. 

Lucru mai derutant, el se poartă foarte calm toată ziua. Şi, deşi 
n-aş putea spune că este rece, am senzaţia că nu e nici el tocmai 
încântat de ceea ce s-a petrecut. Se poartă ca ieri. Dacă îl vezi, nici 
prin cap nu ţi-ar trece. Exact impresia asta aş vrea s-o las şi eu, 
dar, Doamne, cum de lui îi iese atât de bine? De ce nu se dă de gol, 
măcar un pic? Şi oare ce naiba crede despre tot ce s-a întâmplat? 

După-amiază, în timp ce ducem lucrurile la maşină şi ne 
pregătim să plecăm acasă, Ryan îl ridică şi-1 strânge în braţe pe 
Samuel. 

— Te iubesc, tati, spune micuţul, sărutându-1. 

— Ooo, şi eu te iubesc, dragule, răspunde Ryan, vizibil 
impresionat. Şi m-am simţit fantastic cu voi weekendul ăsta. 

— Putem să mai venim, tăticule? întreabă Ruby, în timp ce-şi 
pune centura de siguranţă. 

— Mi-ar plăcea şi mie mult, răspunde Ryan. 

— Ce? Plimbarea cu căluţii? întreabă Ruby. 

— Clar, răspunde el. Căluţii, jocul de cărţi... şi vreo alte două 
lucruri. Acum îmi zâmbeşte mie. Mi-ar plăcea să le mai fac pe 
toate o dată, spune. 

Inima mea tresaltă de bucurie şi mă aşez pe scaunul din 
dreapta şoferului, dorindu-mi să-mi pot controla pulsul. Totuşi, 
până ajungem acasă, peste vreo două ore, mă chinuie paranoia. 

Oare am interpretat eu greşit, ca pe o tentativă de flirt, un 
comentariu nevinovat pe care 1-a făcut Ryan? îmi imaginez că mă 
place, când noaptea trecută s-a întâmplat ce s-a întâmplat doar 
pentru că eram singura femeie pe o rază de vreo patruzeci de 
kilometri? 



Mai târziu, în cursul serii, în timp ce-mi desfac bagajul în 
dormitor, încerc să mă conving că trebuie să mă stăpânesc. Nu mi- 
am promis oare chiar eu că fanteziile pe care le am cu şeful meu 
vor rămâne doar la stadiul de fantezie? îmi reamintesc că 
sentimentele pe care le am faţă de Ryan sunt superficiale. Gânduri 
pline de dorinţă, vise deocheate, o cale să uit de altele. Ce gândesc 
şi simt faţă de el nu se compară deloc cu dragostea profundă şi 
pură pe care i-o port lui Jason. Cum de mi-a trecut prin cap să mă 
port ca şi cum n-ar fi aşa? 

Aud un ciocănit la uşă în timp ce-mi bag geanta de voiaj sub 
pat. 

— Intră, răspund. 

Uşa se deschide - este Ryan. Inima mea o ia razna iar. 

— Copiii au adormit, îmi spune, închizând uşa în urma lui. 

— A, da? Doamne, aerul ăla tare chiar că i-a obosit. Râd nervos. 
Ştii, mă bucur c-ai trecut pe aici. 

— Da? 

— Da. Vreau să. . . să-ţi zic ceva despre seara trecută. 

— M-am simţit bine. 

— Păi, continui eu, hotărâtă, nu zic că nu e aşa, dar eşti şeful 
meu şi nu-s sigură că a fost o idee bună. Apoi mai sunt şi nişte 
întâmplări prin care am trecut de curând, care cred că mi-au 
afectat judecata. Adică viaţa afectivă. Şi, pe lângă toate astea, ar fi 
groaznic dacă Ruby şi Samuel ar afla. Nu mai spun că. . . 

— Sunt de acord, mă întrerupe el. 

— Poftim? răspund şocată. A, păi, bine. Brusc, îmi vine să-mi 
tai venele. Vreau să zic, da, a fost ridicol, nu-i aşa? mă bâlbâi. O 
prostie din partea noastră, zău. O regret din tot sufletul şi sigur 
simţi şi tu la fel. Atât de iresponsabil... 

Acum este chiar în faţa mea. 

— Nu, vreau să spun că sunt de acord cu ce-ai zis despre Ruby 
şi Samuel, şopteşte el, privindu-mă drept în ochi în timp ce îmi dă 
la o parte o şuviţă care-mi căzuse pe faţă. Nu vreau să zic că 
regret. Tocmai că nu regret. 

îi întâlnesc privirea şi mi se înmoaie genunchii. 

— N-nu? 

— Sigur că nu, îmi spune. 

Apoi se apleacă şi mă sărută. Simt cum mi se taie răsuflarea şi- 
mi fac griji că asta-mi va strica tehnica. Dar, de îndată ce îşi 



strecoară degetele prin părul meu, iar cu cealaltă mână mă trage 
spre el, hotărât, încetez complet să îmi mai fac griji. 

La trei săptămâni şi două zile după weekendul pe care l-am 
petrecut în New Hampshire, fac sex cu Ryan. Deci, se întâmplă la 
trei săptămâni şi două zile după ce am promis că n-am s-o fac. 
Şi... O, Doamne! E cea mai senzuală experienţă pe care am trăit-o 
vreodată. Mai tandră decât aş fi crezut că poate fi. Mai electrizantă 
decât orice. Este minunat. Uluitor. Adorabil. Colosal. 

Sentimentele mele sunt împărţite între vinovăţie puternică şi 
senzaţia că tocmai am câştigat la loto. 

Singurul lucru asupra căruia am căzut de acord este că asta - 
aventura asta (Ah! E oare o aventură?) - trebuie ascunsă de Ruby 
şi de Samuel. Motivul este evident şi nu trebuie explicat de 
niciunul dintre noi: ăsta e unul dintre flirturile lui Ryan, care, ne 
spune logica, se poate sfârşi la fel ca toate celelalte. Şi e în regulă, 
atâta timp cât sunt implicaţi doar doi adulţi. Dar ideea că Ruby şi 
Samuel ar putea afla face totul prea riscant. 

Şi Ryan, şi eu ştim că n-aş putea fi o altă iubită de-a lui, mai 
ales în ceea ce-o priveşte pe Ruby. Aşa că, atunci când se va 
termina - pentru că se va termina -, faptul că Ruby ştie n-ar ajuta 
cu nimic. 

Oricum, asta e doar teorie. Practica - să ne ascundem de cei 
mici - nu e mereu uşoară. 

Mai ales când Ryan mă trage spre el după vreo uşă, ca să-mi 
dea o sărutare languroasă când nu e nimeni prin preajmă. Sau 
când îmi dă părul la o parte şi-mi atinge urechea cu buzele, în 
timp ce eu încerc să curăţ cartofii la chiuveta din bucătărie. Sau 
când mă apucă de mână, în clipa în care copiii sunt în pat, şi-şi 
petrece braţul în jurul meu cu atâta tandreţe, încât mă simt 
abandonată când îmi dă drumul. 

Acestea fiind spuse, tot nu sunt sigură că fac ceea ce trebuie 
implicându-mă în această aventură. 

îmi fac mereu griji că am nevoie de un asemenea flirt fără sens 
doar ca să mă vindec de dragostea vieţii mele. îmi fac griji legate de 
superficialitatea unui asemenea comportament. Cât de mult îi 
lipseşte profunzimea şi seriozitatea relaţiei de şapte ani cu Jason. 
Şi, oricât de demodat ar suna, îmi fac griji că mă transform într-o 



uşuratică. 

Pe de altă parte, nu pot să neg că nebuniile pe care le fac cu 
Ryan îmi dau o stare de bine fantastică. Parcă plutesc tot timpul, 
şi inima îmi bate puternic, anticipând momentele de care ne 
bucurăm împreună pe furiş. 

în multe feluri, e de înţeles, date fiind evenimentele recente din 
viaţa mea. E ca şi cum aş fi ţinut luni întregi o cură de detoxifiere 
cu seminţe de lucernă şi cu pepene verde, iar acum mi se oferă un 
ou uriaş de ciocolată. Ştiu că nu-mi face bine, dar e delicios. 

Ironic, printre efectele secundare se numără şi faptul că slăbesc 
văzând cu ochii. Kilogramele în plus, de care începusem să scap 
treptat, se topesc acum într-un asemenea ritm, încât aproape că 
am ajuns la dimensiunile iniţiale. 

— Eşti îndrăgostită, declară Trudie, în timp ce sorbim cafea cu 
îngheţată, în sera Barbarei King. Cealaltă metodă de a slăbi două 
kilograme într-o săptămână ar fi o criză de dizenterie. 

Copiii se joacă fericiţi în uriaşa groapă de nisip a lui Andrew şi 
Eamonn. Până acum au reuşit să facă un „castel" care arată ca o 
cocioabă şi nişte soldaţi care par atât de deshidrataţi, că abia se 
ţin pe picioare. 

— Nu-s îndrăgostită, Trudie. Serios. Ţi-aş spune dacă aş fi, dar 
nu sunt. 

— Of, Doamne, te străduieşti extrem de mult să pară că nu e 
aşa. 

Oftez şi înghit nişte cafea. N-am cum să fiu îndrăgostită de Ryan 
Miller. îl plac. Mă distrez grozav cu el. Dar, oricât mă doare s-o 
spun, încă-1 mai iubesc pe Jason. Indiferent cât de mult mă chinui 
să-1 uit, nu pot. 

Către: Zoemmoore@hotnet.co.uk 

De la: Helen@hmoore.mailserve.co.uk 

Dragă Zoe, 

Baia cea nouă e un dezastru. Tatăl tău a insistat să angajăm o 
firmă locală şi uite unde am ajuns: o cadă cu bule care nu scoate 
bule şi un duş cu jet puternic, din care apa curge ca dintr-o ţeauă 
fisurată. Totuşi, faianţa e drăguţă. L-am pus să-mi găsească una 
asemănătoare cu aceea din broşura Center Parcs, şi aproape au 
nimerit-o. Adică, în afară de delfini - într-un colţ al duşului, pe câţiva 
i-au decapitat. Dar măcar au fost la jumătate de preţ. 

Am programare la doctor săptămâna viitoare - senzaţia asta de 
slăbiciune şi de oboseală nu cedează deloc. Ieri am intrat pe un site 
pe internet şi am ajuns la concluzia că poate fi doar una din două: 
alergie la gluten sau cancer pancreatic. Aşa că acum aşteptăm să 
vedem ce e. 

Sper doar că mă voi lămuri curând, pentru că mă scoate din 
minţi. Linda, colega de serviciu care are biroul lângă mine, tocmai 
mă îndemna să mergem la un spectacol de dans pe gheaţă, unde 
aproape am adormit. Ce-i drept, e al naibii de plicticoasă cănd 
începe să insiste. De căte ori poţi să asculţi aceleaşi glume 
răsuflate? 

Ştiu că n-am vorbit despre asta încă, dar te-ai hotărât cănd vii 
acasă de Crăciun? Au mai rămas doar şapte săptămâni, ştii? Mi-ar 
părea bine dacă ai veni cu vreo câteva zile mai devreme - măcar să-l 
mai linişteşti pe taică-tău în ceea ce priveşte decor aţiunile. Ştii că nu 
mă ascultă niciodată cănd vine vorba să împodobească bradul cu 
gust. Ultima dată cănd l-am lăsat să se dezlănţuie, a folosit atăta 
zăpadă artificială, încât i-a provocat o criză de astm lui Desy, de a 
fost cât pe ce să ajungă la Urgenţă. 

Presupun că ai să vii măcar cu o săptămână înainte, dar, oricum 



ar fi, aminteşte-ţi, te rog, să iei tu o sticlă de Tia Măria 31 din duty- 
free! Mătuşa Iris a scurs-o pe ultima anul trecut. 

Cu drag, 
Mama 



Lichior de catifea jamaican (n.tr.) 

Ryan pregăteşte cina în bucătărie, iar Pământul pare să se 
învârtească în jurul lui pentru moment. 

— Ce-i cu bărbaţii şi gătitul? Clatin din cap, amuzată. Sunt 
sigură că friptura asta la cuptor o să iasă grozav, dar mă simt de 
parcă am fi în preajma unui mare bucătar-şef de la un restaurant 
celebru, când sunt prezenţi şi critici de la Michelin. 

Ryan ne ţine câte un adevărat discurs pentru fiecare ingredient 
pe care îl pune în mâncare - pentru toate cele cinci feluri - şi atâta 
se dă în spectacol în faţa publicului compus din Ruby, Samuel şi 
cu mine, încât e clar că aşteaptă ropote de aplauze. 

— Nu ştiu ce vrei să zici. Rânjeşte înfumurat. Mă descurc destul 
de bine. De fapt, ar trebui să fac asta mai des - evident, sunt un 
geniu culinar. 

Măcar ştie ce-i aia autoironie - cred. 

îl iau pe Samuel în braţe şi-1 las să tragă cu ochiul în tavă. 

— Vreau pizza, spune el. 

După expresia lui, s-ar zice că tocmai a văzut cadavrul în 
descompunere al unui rozător de curând decedat. 
Nu-mi pot reţine un chicotit. 

— Asta e o mâncare hrănitoare, gătită în casă! zice Ryan, 
prefăcându-se ofensat. Va fi absolut delicioasă, nu crezi, Zoe? 

— O să fie extraordinară, copii, îi asigur eu. Şi dacă nu va fi aşa, 
ne putem furişa până la McDonald's mai târziu. 

Ruby chicoteşte. 

— Trădătoareo, mârâie Ryan. 
Deodată, auzim o voce în faţa casei. 

— Bună! Ce... ce mai faceţi? 

Pare a fi Trudie, dar tonul e mult prea potolit. De obicei, ea îşi 
anunţă prezenţa la un volum comparabil doar cu claxonul unui 
camion de mare tonaj. 

— Mai am cinci minute înainte de cină? îl întreb pe Ryan. 

— Sigur. 

Trudie e în hol, îmbrăcată într-o rochie scurtă, înflorată, genul 
care pe o altă persoană, cu alte dimensiuni, ar face-o să arate ca o 
casnică. Şi, totuşi, Trudie reuşeşte să arate ca un model Playboy în 



vacanţă. 

— Ce faci? o întreb. Am tot vrut să te-ntreb dacă nu vrei să 
mergem cu copiii la cinema săptămâna asta, dar... hei, ce-ai păţit? 

Trudie nu e niciodată palidă. Asta se datorează, într-o anumită 
măsură, şi faptului că e o mare admiratoare a tremelor 
autobronzante, încât, pe lângă ea, pipiţele abia ieşite de la solar au 
un ten de-a dreptul elisabetan. Dar, în seara asta, e cum nu se 
poate mai palidă. Palidă şi îngrijorată. 

— Ai un minut să stăm de vorbă? întreabă, iar buzele îi 
tremură. 

— Cum să nu! O conduc în camera de zi. îţi aduc nişte suc? 
Imediat ce o întreb, îmi dau seama că are nevoie de ceva mult 

mai tare. Poate de un calmant - sau mai bine de vreo cinci. 
Dă din cap. 

— Ce s-a întâmplat? 
Oftează din adâncul sufletului. 

— Cu ce să-ncep? 

— Cu începutul, îi sugerez. 

— Bine, spune ea. începutul... Păi, să-ncep cu Ritchie. 

— Ce-i cu el? 

— A trecut ieri să mă vadă şi mi-a spus că vrea să-şi petreacă 
tot restul vieţii cu mine, dar, dacă eu nu vreau acelaşi lucru, n-are 
rost să ne mai pierdem vremea împreună. 

îmi încrucişez braţele peste piept. 

— Şi tu ce i-ai zis? 

— Am încercat să-i explic - mă rog, aşa, un pic - de ce n-am 
răspuns imediat la cererea lui în căsătorie. 

— Deci, i-ai spus că nu poţi avea copii? Doar de-asta eşti 
îngrijorată? 

— Doar de-asta? strigă ea, nevenindu-i să creadă. Zoe, ăsta e 
un lucru serios pentru oricine, cu atât mai mult pentru cineva care 
spune mereu că abia aşteaptă să-şi întemeieze o familie. 

— Ştiu, ştiu. N-am vrut să zic asta, îi răspund, regretând că am 
fost lipsită de tact. îmi pare rău... I-ai spus, nu-i aşa? 

îşi muşcă buzele şi se uită pe geam. 

— I-am spus că-1 iubesc - îl iubesc cu adevărat - şi că asta n- 
are nicio legătură cu motivul pentru care nu-i accept pe loc cererea 
şi că... trebuie să mă mai gândesc la vreo două lucruri şi... ei 
bine... 



— Dar i-ai spus? 

— Păi... 

— Trudie? 

— Nu chiar. Nu. 

— Oh, Trudie. 

— Zoe, gândeşte-te. Dacă mă apuc să-i povestesc despre 
problemele mele - că nu pot avea copii -, lucrurile pot decurge 
doar în două feluri. Unu, mă părăseşte. Doi, rămâne cu mine şi îi 
stric viaţa nedându-i ceea ce-şi doreşte cu adevărat. 

— Dar... 

— Nu insista, mă întrerupe ea. Nu asta e marea mea problemă 
acum! 

Faţa i se încreţeşte chinuită şi lacrimile încep să-i curgă pe 
obraji. 

— O, Doamne! Ce mai e? întreb, petrecându-mi braţul în jurul 

ei. 

— Barbara. 

— Ce-i cu ea? Ce-a făcut? N-are ce să-ţi reproşeze. Te descurci 
de minune cu Andrew şi Eamonn, iar ei te iubesc. Şi... 

Mă opresc. Buzele continuă să-i tremure. 

— E numai vina mea, suspină ea. Totul e din vina mea. 

— Ce anume, Trudie? Ce e din vina ta? 

— După ce-a plecat Ritchie, spune ea, trăgându-şi nasul, eram 
atât de supărată, că i-am pus pe gemeni în ţarcul lor de joacă, la 
televizor, şi-am urcat la mine în cameră. 

Face o pauză. 

— Continuă. 

îşi studiază mâinile. 

— M-am lăsat de fumat înainte să vin aici - pe bune, Zoe, chiar 
aşa am făcut. Sau aşa credeam. 

O, Doamne! 

— Credeam că mă lăsasem de obiceiul ăsta. Zău că aşa 
credeam. 

O, Doamne! 

— Dar mi-am amintit că-mi mai rămăsese o ţigară într-un 
pachet de Marlboro Lights, pe fundul valizei. 

O, Doamne! 

— Eram aşa de preocupată de ceea ce se întâmplă cu Ritchie, că 



m-am trezit scormonind după ea. Parcă eram posedată. Jur că 
eram aşa de disperată că, dacă ţigara aia ar fi fost ultima de pe 
lume, aş fi dat şi o sută patruzeci de lire pe ea. 
O, Doamne! 

— Aşa că m-am sprijinit de pervazul ferestrei de la dormitor şi 
am început să fumez, continuă ea, şi era grozav. Era al naibii de 
grozav. Ţigara aia era stătută, de parcă se aflase la subsuoara unei 
cămile, dar... era minunată. 

— Continuă. 

— Tocmai trăgeam ultimul fum şi mă pregăteam s-o sting. . . 

— Când te -a prins Barbara, termin eu fraza. 
Dă din cap că da. 

— O, Doamne, zic. 

Fumatul este absolut interzis dacă eşti dădacă, în vremurile 
astea, în cam toate ţările din lume, dar regula e de două ori mai 
strictă în Statele Unite. Şi nimeni nu e mai categoric împotriva lui 
decât Barbara King, o femeie atât de obsedată de ideea de a-şi 
apăra copiii de toxinele de orice fel, încât e de mirare că nu-i pune 
să poarte măşti chirurgicale. 

— Bănuiesc că nu i-a picat tocmai bine. 

Ştiu că doar gândul că o moleculă rătăcită din fumul ţigării ăleia 
ar fi putut ajunge în plămânii copiilor ei ar fi fost suficient cât să-i 
provoace o criză de apoplexie. 

— Nu, nu i-a picat bine deloc, continuă Trudie, ştergându-şi tot 
mai multe lacrimi de pe obraji. Zoe, m-a dat afară. Asta înseamnă 
că nu mi-am pierdut doar slujba, ci şi dreptul de a rămâne în ţară. 

Nu cred că faptul că Ryan se plimbă de colo până colo îi face 
bine lui Trudie la nervi, dată fiind starea în care se află de două 
ore încoace. 

L-a început, când am venit eu, se plimba la fel, dintr-un capăt 
în altul al camerei. N-a mai făcut-o de ceva vreme - de mult timp, 
de fapt. Dar o face acum. Nu la fel de apucat ca atunci, trebuie să 
recunosc: mai degrabă se plimbă gânditor prin camera de zi, în 
timp ce se gândeşte la un plan. Nu-i mai trebuie decât un trabuc, 
şi-ar fi sosia lui Hannibal din filmul de acţiune The Team. 

— Mă duc să vorbesc cu Barbara, ne anunţă el, oprindu-se 
brusc. 

Trudie se smiorcăie şi ia o înghiţitură atât de sănătoasă din 
berea pe care tocmai i-am dat-o, că m-ar mira să mai fi rămas ceva 
din ea. 

— N-ar ajuta la nimic. Suspină. Zău că nu. Nu ştii cum e 
Barbara în privinţa fumatului. Ar fi putut la fel de bine să mă 
prindă că-mi injectez cocaină. 

— E ridicol, spune Ryan. 

— Nu, nu e. Cred că are dreptate. Trudie începe să jupoaie 
eticheta de pe sticla de bere. I-am spus că sunt nefumătoare şi i- 
am trădat încrederea. 

— Dar erai nefumătoare când ţi-ai depus CV-ul pentru post, 
insist eu. Te lăsaseşi deja, nu? 

— Mda, dar numai cu douăzeci de minute mai devreme, 
mărturiseşte Trudie. 

— Dar n-ai fumat nicio ţigară de când ai ajuns aici, nu? 
întreabă Ryan. înainte de cea de care vorbim, adică. 

— Nu. Trudie dă din cap categorică. De fapt, mă descurc al 
naibii de bine până când am rămas fără plasturi, pentru că i-am 
terminat şi am uitat să-mi iau alţii. E de la sindromul 
premenstrual. în unele momente ale lunii, uit şi cum mă cheamă. 

Ryan trage pe el un pulover. 

— Să ştii că vorbeam serios. Este ridicol. Şi cineva trebuie să 
facă ceva în privinţa asta. 

îi arunc o privire lui Trudie, în timp ce Ryan se îndreaptă spre 
uşa de la intrare, apoi o trânteşte în urmă aşa de tare, încât sunt 



sigură că s-a simţit şi-n Kentucky. Copiii dau năvală la geam să-1 
urmărească. Sunt pe punctul de a le atrage atenţia să nu fie 
băgăreţi, dar mă răzgândesc şi mă-nghesui lângă ei cu Trudie. 

Ryan trece strada către reşedinţa familiei King, extrem de 
hotărât. Nu pot să nu mă simt impresionată. Apoi se opreşte, se- 
ntoarce spre noi şi se întoarce acasă. 

— Te-ai răzgândit? îl întreb, încercând să- mi ascund 
dezamăgirea. 

— Sigur că nu, ripostează el, ducându-se spre măsuţa de cafea 
şi luând din vază buchetul de crini pe care-1 pusesem acolo mai 
devreme. Cu apa picurând de pe tulpini, intră în bucătărie, 
deschide uşa de la frigider, scoate o sticlă elegantă de vin alb de 
California şi pleacă. 

De data asta, se duce ţintă spre uşa de la intrare a Barbarei 
King. 

Când aceasta deschide şi-1 vede, n-ar putea arăta mai puţin 
entuziasmată nici dacă ar fi dat nas în nas cu negustorul 
ambulant al cartierului, încercând să-i bage pe gât nişte bureţi de 
vase la mâna a doua. Ryan reacţionează scoţând florile de la spate. 
Ea nu pare câtuşi de puţin impresionată. 

— N-o să aibă niciun succes, suspină Trudie. 

— Tăticul meu o să te salveze, Trudie, o asigură Ruby. 

Trudie încearcă să zâmbească, însă este la fel de convingătoare 
ca o corcitură bătrână dusă la un concurs de frumuseţe canină. 
Dar e pe cale să aibă o surpriză. 

în cinci minute, expresia Barbarei King s-a îmblânzit în aşa 
măsură, încât sunt convinsă că ultima injecţie cu Botox tocmai şi- 
a făcut efectul. îl invită pe Ryan înăuntru. 

— Fir-aş... rânjesc. 

— Aşa, tati, zice Ruby, triumfătoare. 

— Tati! Tati! Tati! strigă entuziasmat Samuel. 

Plini de speranţă şi de nerăbdare, ne punem cu toţii pe aşteptat. 
Şi aşteptăm. Şi aşteptăm. De fapt, aşteptăm atât de mult, încât 
situaţia îşi pierde din dramatism, începând să semene cu uitatul la 
un program TV de două ore, despre cum funcţionează 
aspiratoarele de ultimă generaţie. Lucrurile devin într-atât de 
plictisitoare, încât copiii sfârşesc prin a se băga aproape singuri în 
pat. 

— Stă acolo de o grămadă de vreme, îi zic lui Trudie, după ce-i 



văd culcaţi. 

Apoi îmi trece prin minte ceva. 

— Nu crezi că. . . 

— Ce? întreabă Trudie. 

— Nu crezi că. . . 

— Ce? 

— O seduce. 

Trudie face ochii mari. 

— Dumnezeule, ştiu că a vrut să mă ajute, dar nici prin cap nu 
mi-a trecut că o să se prostitueze. 

Tocmai atunci o maşină parchează şi-mi dau seama pe loc că e 
maşina domnului King. încep să intru în panică şi să-mi fac griji 
pentru Ryan - ceea ce e cel puţin pervers. 

— Rahat! exclamă Trudie. Sper să nu-1 prindă în camera de zi 
cu pantalonii în vine! 

Mă încrunt către ea. 

— Vreau să zic, sper că nu şi-a dat pantalonii jos în camera de 
zi. Dacă afăcut-o, asta ar înrăutăţi cu mult lucrurile... 

— Trudie, o întrerup eu. 

— OK. Nu-ţi face griji. Am să tac din gură. 

Ne întoarcem la fereastră. Doar că acum nu mai avem ce vedea. 
De fapt, nu e nimic de văzut nici în continuare. Minute în şir. 
Minute interminabile. 

Ceva mai târziu, mă trezesc tresărind când uşa de la intrare se 
deschide. Am adormit cu Trudie pe canapea, iar mie-mi curg balele 
ca unui St. Bemard flămând. Mă uit la ceas: e ora douăsprezece 
fără zece . 

Trudie se freacă la ochi, apoi ne ridicăm amândouă de pe 
canapea când uşa camerei de zi se deschide brusc. Este Barbara 
King, Ryan vine în spatele ei. Ea arată de parcă şi-ar fi petrecut 
toată ziua la o degustare de vinuri, uitând să mai şi scuipe. 

— Tşşrudie, îngaimă, sprijinindu-se de umărul lui Ryan. 

Se uită cu un ochi la slănină şi cu altul la făină, de te miri cum 
mai poate să vadă ceva. 

— Tşşrudie, noi două trebuie să stăm de vorbă. 

— Ştiu, Barbara, ştiu. îmi pare foarte rău. Chiar îmi pare teribil 
de rău. A fost doar vina mea şi ai avut dreptate să mă dai afară. 
Dar îmi iubesc slujba. Şi-i iubesc pe Andrew şi pe Eamonn. îmi 
place să lucrez peste drum de prietena mea, Zoe. Şi-mi place ţara 



asta. Şi, şi... 

— Şşt! face Barbara, încercând să ducă degetul la buze, dar 
nimerindu-şi nasul. O să discutăm mâine. Important e că ra-am 
răzgândit. Te poţi întoarce. 

îşi desface braţele şi se apleacă s-o îmbrăţişeze pe Trudie, care o 
prinde înainte ca faţa ei să facă cunoştinţă cu covorul din cameră. 

— Mergem acasă, Tşşrudie? 

Trudie e în culmea fericirii şi o prinde cu un braţ pe după 
mijloc. 

— Aşa facem, doamnă K. 

Ryan şi cu mine le urmărim pe Trudie şi pe Barbara împletindu- 
se spre casa lor, unde domnul King aşteaptă în prag, să le 
întâmpine. El îi face semn cu mâna lui Ryan, care, la rândul lui, îi 
răspunde. Mă întorc spre el, cu gura căscată. 

— Ce s-a întâmplat acolo? 

— M-am împrietenit cu vecinii mei, atâta tot. Şi le-am subliniat 
ce dădacă bună e Trudie, şi cât o iubesc copiii. Cam atât. 

— Haide, zic eu, pe un ton sceptic. Sigur a mai fost ceva. Cum 
de-aţi devenit aşa buni prieteni? 

Nu spune nimic. 

— Ai flirtat cumva cu ea, întreb, încercând să nu las impresia că 
ideea asta mă deranjează. 

— Poate. Surâde satisfăcut. Dar n-a fost asta. 

— A, nu? 

— Am promis să tund peluza. 

— Ei, na! 
Dă din cap. 

— Ba chiar o dată pe săptămână. 

Ruby şi Samuel erau obişnuiţi să se uite la atâtea desene 
animate la televizor, încât exista pericolul să crească gândind că 
lumea e populată de omuleţi galbeni, ca personajele din Familia 
Simpson. Dar nu mai e aşa. Viaţa nu le mai e dictată de capriciile 
celor care fac programele TV. Spongebob nu mai e o forţă 
atotputernică şi omniprezentă în viaţa noastră. Copiii nu mai stau 
cu ochii lipiţi de ecran, ca şi cum s-ar afla sub o vrajă. Acum ştiu 
că au alte lucruri mai interesante de făcut. 

Apropo, nu spun asta ca să mă laud. Nu zic că-s un soi de 
Supernanny. Şi ar trebui să recunosc că lucrurile mai interesante 
au însemnat o nouă tunsoare pentru păpuşa Bărbie, realizată de 
Samuel cu o pereche de foarfeci artizanale, şi pictarea capului lui 
Spiderman cu oja mea Tropical Sunset (Ruby). Dar am făcut totuşi 
progrese serioase împreună. 

Totuşi, asta nu înseamnă că cei mici nu se mai bucură din când 
în când să se uite la televizor. Şi acum, că vremea a devenit atât de 
rece şi de umedă de parc-am fi în noiembrie, într-o staţiune de pe 
litoralul englezesc, avem chef să ne instalăm confortabil pe 
canapea şi să nu facem eforturi mai mari decât cele necesare 
schimbatului canalelor. 

Ruby a pus mâna pe telecomandă şi a dat peste ceva care i-a 
atras imediat atenţia: James Bond. 

— Zoe, aşa se îmbracă toată lumea în Marea Britanie? întreabă 
ea, uitându-se la smokingul lui Roger Moore şi nevenindu-i să 
creadă. 

Filmul este Spionul meu iubit, realizat la sfârşitul anilor 
şaptezeci, aşa că reverele hainelor sunt suficient de late cât să poţi 
parca un Volvo pe ele. 

— Nu tot timpul, draga mea. 

Se întoarce din nou spre televizor, unde Barbara Bach ocupă 
ecranul îmbrăcată într-o rochie care seamănă cu perdeaua unui 
bungalow. 

— E drăguţă, nu? comentează Ruby. 

— Da, este, sunt de acord şi eu, aruncându-i o ocheadă lui 
Ryan, care stă la celălalt capăt al canapelei. 



Pe buze îi înfloreşte unul dintre zâmbetele alea care-mi fac 
inima să stea în loc şi simt căldura ridicându-mi-se spre gât. Fapt 
care continuă să mi se pară ciudat, nu numai din cauza faptului 
că încă tânjesc după Jason. Este ciudat pentru că Ryan şi cu mine 
am făcut împreună lucruri care sunt cu mult mai intime decât un 
zâmbet aruncat pe furiş. Dar o asemenea schimbare 
nesemnificativă de expresie - care nu e deloc sugestivă sau 
îndrăzneaţă - are asupra mea un efect fizic de-a dreptul profund. 

Şirul gândurilor îmi este întrerupt de celebra temă muzicală a 
seriei 007, care răsună din boxele televizorului, făcându-i pe ambii 
copii să se aplece în faţă nerăbdători. 

— Uite un bărbat adevărat, declar eu, când Roger Moore o ia în 
braţe pe Barbara Bach, după ce o salvase de oribilul criminal 
Jaws. în ciuda tunsorii ciudate şi a tenului prea bronzat. 

Ryan chicoteşte şi - cum e clar că atenţia celor mici n ar putea fi 
distrasă nici dacă am trage cu tunul - se apleacă spre mine. 

— Aş face şi eu la fel pentru tine, mă tachinează, sărutându-mi 
urechea. 

Mă trag înapoi. 

— Nici gând. 

— Serios, insistă el. N-ar fi niciun derapaj. 

— Ei, cum e puţin probabil să ne trezim prea curând pe mare, 
lângă coasta Sardiniei, din fericire pentru tine, nu vei fi forţat să 
dovedeşti ce-ai zis. 

E pe cale să protesteze din nou, când îmi sună telefonul. 

— Transmite-i salutări mamei tale, spune Ryan, îndreptându-se 
şi reluându-şi poziţia dinainte. 

Cum Crăciunul se apropie cu paşi repezi, m-a sunat atât de des 
încât factura ei la telefon o să semene cu aceea a uneia dintre 
primele o sută de companii cotate la bursa din Londra. Sunt pe 
cale să răspund, dar privirea îmi cade pe ecran. Imediat, culoarea 
din obraji îmi dispare. Recunosc numărul pe loc, la fel cum mi s-a 
întâmplat şi ultima dată când a încercat să mă contacteze. 

— Ce este? întreabă Ryan. 

— A, ăă, nimic, mă bâlbâi. E mama, cum spuneai şi tu. O să ies 
ca să pot vorbi fără să vă deranjez. 

După ce ies din camera de zi, mă poticnesc în sus pe scări, cu 
toată graţia unui măgar beat. Ajung în cameră, cu degetul planând 
deasupra tastelor telefonului. Continuă să planeze, fără rezultat. 
Muşcându-mi buzele, mă rog să fiu tare, dar sfârşesc prin a-mi 



muşca şi limba. în cele din urmă, răspund cu o voce răguşită. 
— Alo? Jason? Alo? 

Am răspuns prea târziu. A închis. Mă prăbuşesc pe pat, rotiţele 
minţii învârtindu-mi-se aşa de repede, încât nu mă pot concentra 
deloc. 

Ştiu că ar trebui să mă simt uşurată, şi o parte din mine chiar 
este. Cred. 

Venirea în Statele Unite trebuia să fie un mod de a mă separa 
de trecut, şi să stau de vorbă cu Jason nu m-ar ajuta în sensul 
ăsta. 

Partea raţională din mine ştie că el ar fi trebuit să mă sune într- 
una dintre nenumăratele ocazii când am încercat să iau legătura 
cu el, imediat după non-nunta noastră. I-am dat o şansă. De fapt, 
mai multe. 

Mi-am promis că voi fi o femeie puternică, independentă, pe 
care nimic n-o abate din drum şi care nu trăieşte în trecut. Şi 
acum, că am ajuns aşa departe, ştiu că cel mai rău lucru pe care 1- 
aş putea face este să-i fac plac lui Jason - sau mie - cu o 
conversaţie lungă, care să redeschidă răni vechi. 

Dar, pe de altă parte, sunt disperată să fac exact asta. 

Am atâtea întrebări, încât l-aş întrece şi pe Jeremy Paxman 32 cu 
interogatoriul meu incisiv. De pildă, ce-a păţit în ziua aia? Şi chiar 
nu a fost vorba despre nimeni altcineva? Când a luat decizia să nu 
meargă până la capăt? Şi, mai precis, de ce s-a hotărât să nu 
meargă până la capăt? 

Dar gândul că nu trebuie decât să răspund la telefon ca să-i 
aud vocea cunoscută, minunată, este prea greu de suportat. 

Privirea mi se îndreaptă asupra mobilului, în timp ce caut 
ultimul apel primit. Am s-o fac. Ştiu că n-ar trebui, dar am s-o fac. 

Peste câteva milisecunde am să apăs pe buton, dar se aude o 
bătaie în uşă. 

Intrând în panică, bag telefonul sub pernă şi mă sprijin de 



32 Jurnalist şi prezentator TV britanic, care lucrează pentru BBC, faimos pentru stilul direct 
şi agresiv cu care ia interviuri (n.tr.) 



tăblia patului, de parcă aş sta în şezlong, aşteptând pe cineva care 
să mă ungă cu loţiune de plajă. 
Probabil că arăt ridicol. 

— E totul în regulă? Ryan e uşor îngrijorat. 

— Da, desigur! declar. Am venit în dormitor să stau la palavre. 
Nu spune nimic. 

— Cu... mătuşica mea, adaug. 

Tot nu zice nimic. Cercetez camera cu privirea, în căutarea 
inspiraţiei, şi-mi atrage atenţia muntele de articole de toaletă de pe 
măsuţă. 

— Mătuşa mea. . . Lillet. 

O, Doamne! Mi-am numit mătuşa imaginară după o marcă de 
tampoane . 

Ryan se încruntă, apoi zâmbeşte. 

Vine până în dreptul patului, îmi pune mâna pe ceafă şi mă 
sărută, făcându-mi inima să gonească de dorinţă. 

— Eşti tare frumoasă azi, şopteşte, mângâindu-mă pe obraji cu 
vârfurile degetelor. 

— Sunt? întreb uimită. 

Nu sunt machiată deloc şi ştiu că-mi iese un coş pe o aripă a 
nasului. 

— Absolut. Zâmbeşte. Apoi se întoarce să plece, dar ezită. Nu 
ştiam că ai o mătuşă - cum ai zis că o cheamă? Lillet? 

— îhî, replic eu. 

— E... franţuzoaică? 

— Nu, mmm... da. Nu. 
Ryan îşi ridică o sprânceană. 

— Adică... e belgiană, mă bâlbâi eu. 

— Ai rude în Belgia? 

— A, da. Aş vrea să-mi pot ţine gura până când reuşesc să-mi 
recapăt controlul asupra gândurilor. O mulţime. Mari băutori de 
bere. Şi dependenţi de ciocolată. Mai taci, Zoe. Mă rog... m-am 
gândit să urc în cameră ca să vorbesc cu ea, pentru că mătuşa 
Lillet nu prea ştie să se oprească uneori, adaug, dându-mi ochii 
peste cap. 

— A, da? 

— îhî, continui. E la menopauză şi are nişte bufeuri teribile. De- 
asta m-a sunat - normal că n-am vrut să port asemenea discuţie 
în prezenţa lui Ruby şi a lui Samuel. încă o pauză. Se pare că-s de 



la ciocolată, adaug, blestemându-mă în sinea mea. 

— Ce anume? 

— Bufeurile. Ciocolata le declanşează, ceva de speriat. 

— Serios? 

— A, da, ea... 

Mă opresc. Ryan se uită lung la mine, e clar că nu crede nicio 
iotă din tot ce i-am îndrugat. 

— Ei bine, spune în cele din urmă, transmite-i salutările mele 
data viitoare când mai vorbeşti cu ea. Acum o să cobor. Voiam 
doar să văd dacă eşti bine. 

— Cine, eu? Ha! Sunt bine. Absolut grozav, extraordinar. Cum 
nu se poate mai bine. 

Zâmbeşte. încerc şi eu să zâmbesc. 

Iar când închide uşa, rămân uitându-mă lung la telefon. Unde 
mi-a fost mintea? Oare-mi umblă cu sorcova? Şterg numărul 
ultimului apel primit - numărul de telefon al lui Jason - şi-mi 
închid mobilul. 

— Ryan, strig, deschizând uşa. Stai o clipă, vin şi eu. 

Serile petrecute în oraş cu un preot nu sunt ceva obişnuit 
pentru mine - şi bănuiesc că la fel stau lucrurile şi cu Trudie, 
Amber şi Felicity. Dar Paul nu seamănă cu ceilalţi slujitori ai 
bisericii pe care i-am întâlnit. Cel puţin, nu seamănă deloc cu 
reverendul Derek Crapper 33 , de la parohia St. Michael, Woolton, pe 
care-1 ştiu de pe vremea când încă mai mergeam la biserică în mod 
regulat. Era un om adorabil, cu nişte perciuni uriaşi, ca nişte perii 
de frecat podelele, şi un comportament blând, plin de preocupare 
faţă de semeni. Numai Dumnezeu ştie prin ce minune se purta 
aşa, dacă te gândeşti ce copilărie grea trebuie să fi avut, cu un 
astfel de nume. 

Dacă stau să mă gândesc, mirosea atât de greu, că un singur 
damf aproape că îţi amorţea mucoasa nazală, dar era atât de 
sufletist, încât nu mai conta. 

în cazul reverendului Paul Richardson însă, asta nu-i o 
problemă. E şi el un om sufletist, dar miroase a Hugo Boss şi, în 
seara asta, poartă gulerul de preot peste o cămaşă neagră, stilată, 
şi are o pereche de jeanşi care-i pun în evidenţă posteriorul într-un 
mod pe care unii probabil l-ar dezaproba, fiind vorba de un slujitor 
al bisericii. 

— Ia zi, cum ţi se pare Paul? întreabă Amber, în timp ce mă 
ajută să duc băuturile la masă. încearcă atât de mult să pară 
dezinteresată, încât sună de parcă s-ar fi spălat pe dinţi cu 
terebentină. 

— Cred că e fantastic. Amabil, inteligent, amuzant. De ce 
întrebi? adaug, de parcă n-aş şti. 

— A, fără motiv, zice ea. 
Zâmbesc. 

— Nu te uita aşa la mine, adaugă îmbujorându-se. Ştiu că voi 
credeţi toate că sunt atrasă de el, dar nu sunt, jur. 

— Sigur, fac eu. 

— Pe lângă asta, lunile noastre nu se potrivesc. 



Crapper se poate traduce prin Căcăciosul (n.tr.) 



— Ce anume? 

— Lunile. Cred în astrologia vedică, după cât timp am petrecut 
în India. în sistemul Kuta, poţi măsura fluxul de conştiinţă dintre 
două persoane şi felul în care această energie se armonizează în 
cadrul relaţiei. 

— Şi energia ta nu este armonizată cu a lui Paul? 

— Casele noastre lunare sunt amestecate. Oftează. Desigur, nu 
e un indicator al compatibilităţii karmice complete. . . 

— Păi atunci e bine. 

— Hmmm, spune ea, cu îndoială în glas. 

— Desigur, dacă chiar ţi-ar plăcea de el, nimic din toate astea n- 
ar conta, nu? subliniez eu. 

— Sigur că ar conta, Zoe, îmi zice ea cu compătimire. Când doi 
oameni care nu au lunile aliniate sunt împreună e ca şi cum ai 
încerca să amesteci... nu ştiu... ceva foarte uleios cu ceva foarte 
apos. 

— Ulei şi apă? sugerez. 

— Da, exact. N-ar merge. 

Zâmbesc în sinea mea, amuzată de conversaţie, până când mă 
aşez la masă. Trudie şi Felicity par amândouă extrem de nefericite. 

— Eşti bine? şoptesc către Trudie. 

— Da, da. 

Dă aprobator din cap, dar n-ar putea fi mai evident că nu e aşa. 

— De ce nu l-ai luat şi pe Ryan cu noi în seara asta? 

— Oh, păi trebuia să stea cineva cu copiii. Oricum, e plăcut să 
ieşi doar cu prietenii. 

Fie vorba între noi, înşir nişte minciuni atât de gogonate, că mă 
mir şi eu cum de nu mi-a crescut nasul ca lui Pinocchio. Ryan a 
cochetat un pic cu ideea de a chema pe altcineva să stea cu cei 
mici, dar imediat ce a aflat că e vorba mai mult de o seară între 
fete, a părut să nu mai fie atât de încântat de idee. 

Nu-mi fac griji în privinţa asta, mai ales că nimeni - în afară de 
Trudie - nu ştie de aventura noastră. Aşa că e mai înţelept să evit 
un gest care să trezească suspiciuni, cum ar fi să-1 invit pe Ryan 
să iasă cu noi în oraş. 

— Ce mai face Tallulah? o întreb pe Felicity. Lui Ruby îi e dor de 
ea - nu v-am văzut de o săptămână. 

încerc s-o atrag în conversaţie, dar, în seara asta, e atât de 
posomorâtă, contrar firii ei vesele, încât numai conectată la nişte 



cabluri de alimentare ar putea fi scoasă din amorţeală. 

— O, da? A, e bine, îmi răspunde ea, cu o umbră de zâmbet. 

— Chiar o înveţi franceza? întreabă Trudie. 

— Da, spune Felicity, încercând evident să-şi revină. E chiar 
foarte bună. Iar mama ei mai prinde şi ea câte un cuvânt. Mă tem 
că nu vom ajunge prea departe totuşi, dat fiind că Nancy abia a 
reuşit să nu mai pronunţe litera z din chez. Dar face eforturi. 

— Fantastic! exclam, bucuroasă că s-a mai însufleţit un pic. 
Sper că le iei şi pe ele cu tine la petrecerea de Crăciun a lui Ryan. 

Asta e o treabă pe care Ryan a anunţat-o abia săptămâna 
trecută. Iniţial, a fost ideea lui Ruby, dar Ryan a îmbrăţişat-o din 
toată inima, iar eu nu pot s-o iau decât ca pe o dovadă că se 
bucură că poate sta de vorbă cu vecinii fără să fie pe picior de 
război cu ei. 

în ceea ce mă priveşte, abia aştept, nu în ultimul rând pentru că 
Ryan a angajat pe cineva care să se ocupe de gustări. Deja am 
plănuit cu ce o să mă îmbrac. Nişte pantaloni largi, care să-mi 
scoată în evidenţă formele, şi o bluză neagră de caşmir cu un 
decolteu adânc. Este o ţinută şic şi elegantă, deşi mi-a trebuit o zi 
de căutări intensive prin toate magazinele cu reduceri din Boston 
ca s-o găsesc. 

— Petrecerea de Crăciun? întreabă Felicity, iar zâmbetul îi 
dispare brusc de pe faţă. Ryan dă o petrecere de Crăciun? 

— Da. Ai primit invitaţia, nu-i aşa? 

— Nu, Zoe, nici vorbă. 

Felicity face un efort să pară veselă în timp ce -mi dă replica, dar 
nu-i iese. 

— Ah. Păi, poate n-au fost încă trimise. 

— Noi am primit-o pe-a noastră, intervine Trudie, înrăutăţind 
situaţia. 

— Şi noi, se umflă-n pene Amber. 

Mă uit la reverendul Paul după ajutor. Şi acesta dă din cap. Fac 
ochii mari surprinsă. 

— O, Doamne, îmi pare rău, Felicity, spun, simţindu-mă prost. 
Trebuie să fi fost o scăpare, cu siguranţă asta a fost. Ştiu că te -am 
trecut pe listă. Ryan probabil a uitat să-ţi trimită un e-mail. Dar, te 
rog, consideră-te invitată. Vorbesc serios. 

— Nu, nu! declară ea, ridicând mâna ca un poliţist de la 
circulaţie şi rânjind ca şi cum asta ar fi fost ultima ei grijă. Zău, 



nu-ţi face griji pentru mine, Zoe! 

— Dar, Felicity, aş vrea. . . 

— Nu! Nu vom veni! Nu-ţi bate capul! 

— Serios, Felicity, încerc să intervin, ai fost invitată. Eşti 
invitată! 

Tace o clipă. 

— N-aş vrea să vin dacă nu-s bine-venită. 
Zâmbeşte chinuit, jignită. 

— Eşti bine-venită, insist eu. 
Face o pauză. 

— Chiar sunt? 

— Absolut. 

— Ei bine, atunci e grozav. Radiază. Va trebui să-mi verific 
programul, desigur, dar poţi conta pe mine, în principiu. 

Subiectul este reluat douăzeci de minute mai târziu, când 
Trudie mă ia cu ea la toaletă, ca să-şi poată reface machiajul - îi 
place s-o facă cu aceeaşi regularitate cu care un copilaş vizitează 
oliţa de noapte, tocmai atunci când învaţă s-o folosească. 

— Doamne, bine că ai descoperit că Felicity n-a fost trecută pe 
lista de invitaţi la petrecerea lui Ryan, îmi zice. 

— Nu l-ar fi iertat niciodată. 

— Ştiu. Sper doar că a fost, într-adevăr, un accident şi că Ryan 
nu i-a lăsat pe dinafară intenţionat. Poate nu se înţelege cu Nancy 
şi cu Ash. 

— Ei se au bine cu toată lumea, spune Trudie, respingând 
ideea. 

— în plus, Ryan face eforturi acum să fie vecinul perfect, din ce- 
mi spune Barbara, aşa că n-ar fi făcut una ca asta - să nu-i invite 
intenţionat. Oricum, mă bucur că s-a rezolvat. Felicity a fost într-o 
dispoziţie ciudată toată seara. 

Este tipic pentru Trudie să se gândească la alţii, când viaţa ei 
nu e tocmai un covor presărat cu petale de trandafiri. 

— Şi tu cum stai? o întreb. 
Dă din umeri. 

— O, ştii... aşa şi-aşa. Adică, totul e grozav între mine şi 
Barbara, să nu mă-nţelegi greşit. Ryan a făcut minuni. 

— Dar între tine şi Ritchie? 

— Nu există nimic între mine şi Ritchie. N-am mai vorbit de 
atunci. 



Mă întreb ce să zic acum, dar Trudie mi-o ia înainte. 

— Nu-mi răspunde la telefoane. 
Faţa i se întristează. 

— Oh, Trudie. 

O îmbrăţişez. Sunt pe deplin conştientă că reacţia mea este la 
fel de nepotrivită ca şi încercarea de a stinge un incendiu cu un 
pistol cu apă, dar în cazuri din astea e greu să ştii ce să faci. 

Petrecem următoarele zece minute în toaletă, plângând cu 
sughiţuri şi ţinându-ne strâns în braţe. Când se hotărăşte să se 
întoarcă la bar, are faţa atât de plină de pete roşii, încât arată de 
parcă ar fi făcut o reacţie alergică la cosmetice. 

— N-am vrut să te supăr, Trudie, îi spun, în timp ce ne 
îndreptăm spre ieşire. 

— Nu fi bleguţă, scumpo. Mă simt mai bine acum, c-am dat apă 
la şoareci. Nu ştiu ce m-aş face fără tine, zău aşa! 

Totuşi, în clipa în care ieşim din toaletă, văd în celălalt capăt al 
barului pe cineva care, cu siguranţă, va schimba dramatic cursul 
evenimentelor. 

O înghiontesc pe Trudie, care scormoneşte preocupată prin 
poşeta cu paiete roz după un plasture cu nicotină, pe care să-1 
pună alături de ceilalţi patru lipiţi deja sub bluză. 

O înghiontesc din nou. 

— Aşteaptă, scumpo, cred că am găsit unul, zice ea, scoţând un 
obiect mic, care seamănă cu o bucată de plastic. Ah, fir-ar! Asta e 
una dintre acoperitorile mele pentru sfârcuri. 

— Trudie, şuier eu, înghiontind-o atât de tare în coaste încât 
scoate un geamăt. 

Când îşi ridică privirea, Ritchie deja se îndreaptă spre noi, fără 
să ezite. Stau faţă în faţă, în tăcere, şi, pentru o secundă, ai putea 
tăia atmosfera cu cuţitul. 

— Bună, dragoste, şopteşte Trudie, în cele din urmă. Ce faci? 
Ritchie o ia de mână; în ciuda eforturilor ei de a părea calmă, 

mâna îi tremură incontrolabil. 

— Trudie, murmură el, sunt aici ca să încerc din nou. 

Barul e plin de lume. Oamenii le dau lui Trudie şi lui Ritchie tot 
atâta atenţie pe cât ar da, probabil, unui cântăreţ de karaoke la un 
concert al celor de la U2. Asta până când Ritchie scoate un inel. 
Nu ştiu dacă intenţia lui era să-şi facă cererea în public, dar femeii 
din stânga lui nu-i pasă prea tare de asta, pentru că, atunci când 
îşi dă seama ce vrea să facă, reacţia ei este atât de exagerată, încât 
ai crede că o s-o ceară pe ea de soţie. 

— O, Doamneee! strigă ea. O, Doamneee! O s-o ceară! Şşşş, 
linişte toată lumea, o s-o ceară! 

Cei din bar se opresc din conversaţie şi rămân cu gura căscată 
la Ritchie. 

— Ăă, Trudie, începe el, aşezându-se într-un genunchi - Trudie 
arată ca un condamnat la moarte în drum spre locul execuţiei. Eşti 
singura femeie pentru mine, iubito. Ştiu că mă fac de râs, dar 
meriţi. Te iubesc, Trudie, şi-am să-ţi cer să te măriţi cu mine iar şi 
iar, dacă e nevoie. Te vreau. Vreau să fii mama copiilor mei. Aşa 
că, te rog, Trudie, spune-mi, ce crezi? 

Tresar când aud penultima propoziţie a lui Ritchie. 

— Ei, da... ce să zic. 

Trudie se uită prin încăpere, ochii ei scanând marea de feţe în 
aşteptare. Apoi îl priveşte pe Ritchie. 

— Trudie? 

— Păi... Da, de ce nu? 

Scap sticla de Budweiser pe care se pare c-am furat-o fără 
intenţie. Se face praf pe podea, stropindu-mi jeanşii de bere, iar 
spuma mi se infiltrează printre degetele de la picioare. 

— Ai spus da? întreabă Ritchie, ridicându-se în picioare cu o 
asemenea expresie de uluire pe chip, încât pare gata să leşine. 

— Păi... Trudie scanează din nou încăperea din priviri... DA! 
îi dau nota zece din zece pentru convingere. 

Ritchie o ia în braţe şi toţi cei prezenţi în bar încep să strige, 
volumul entuziasmului lor fiind comparabil cu zgomotul scos de 
un Boeing 747 la decolare. 

— Fac eu cinste la toată lumea! strigă el, învârtind-o pe Trudie 
şi aproape lovind un spectator nevinovat cu geanta ei. 



Când, în cele din urmă, o lasă jos, se apleacă peste tejgheaua 
barului ca să ia o sticlă de şampanie, iar eu îi arunc o privire lui 
Trudie . 

— Nu te uita aşa la mine, şuieră ea. 

— Aşa cum? şoptesc. Nu mă uitam în niciun fel, doar... 

— Ce? 

— Ei bine, lucrul care te-a împiedicat să spui da de prima dată - 
ai să-i spui? 

Trage aer în piept. 

— Sigur că o să-i spun. Trebuie doar să găsesc un moment 
prielnic ca să. . . 

Dar, înainte să-şi termine fraza, este luată pe sus de Ritchie, 
care o sărută atât de pasional, de parcă buzele lui au luat foc. 

— Ei bine, trebuie să spun că ăsta-i un mod tare plăcut de a 
încheia o seară în oraş, spune reverendul Paul, şi-1 bate 
prieteneşte pe Ritchie pe spate. 

— Bravo vouă! Felicitări! 

— Unde-i Feliei ty? întreb, fără să mă adresez cuiva anume. 

— A, se încruntă Amber, nu-s sigură unde s-a dus. Era aici 
acum un minut, când Ritchie a cerut-o pe Trudie. Apoi s-a ridicat 
şi-a zis că trebuie să plece. 

— E totul în regulă? întreb. 

— Nu ştiu. 

Mă gândesc dacă să mă duc după ea, dar Trudie vine din nou 
lângă mine. 

— N-are rost, îmi şopteşte. Ai dreptate. Trebuie să-i spun. Nu 
pot s-o fac. 

— Trudie, aşteaptă... 

— Nu, Zoe, răspunde ea. Trebuie să vorbesc cu el. 

O văd pe Trudie luându-1 pe Ritchie de mână, conducându-1 
spre ieşirea din bar, şi mă întreb cum naiba o să reacţioneze el 
când va afla. 

închid uşor uşa de la intrare şi mă întreb dacă Ryan e încă 
treaz, dar n-aud nimic. Mă simt puţin dezamăgită. Urcând la etaj 
în vârful picioarelor, văd că lumina din camera lui e stinsă şi ştiu 
că ar trebui să mă duc în camera mea. Adică, nu-s disperată, nu? 
Sigur mă descurc o noapte fără să mă cuibăresc lângă Ryan şi fără 
să-mi trec degetele peste spatele lui. în plus, va fi ocazia perfectă 
să- mi urmez noul regim de frumuseţe. Am promis să mă ţin de el 
de când am făcut ieri un test dintr-o revistă şi am descoperit că 
nepăsarea mea mă va face să arăt ca o băbătie când o să ajung la 
treizeci şi cinci de ani. 

Mă duc la baie, intenţionând să-mi demachiez faţa şi să mă 
curăţ de toate cosmeticele folosite, apoi să aplic o loţiune tonică 
delicată, cu o formulă realizată clinic (care seamănă suspect de 
mult cu apa colorată), să-mi hidratez pielea, să mă spăl cu pastă 
pentru albirea dinţilor şi să mă pregătesc de un somn profund, 
pentru tot restul nopţii. 

Ah, la naiba! 

Intru în camera lui Ryan, mă dezbrac şi mă strecor în pat lângă 
el, încălzindu-mi pielea de a lui. îl iau în braţe şi-mi lipesc obrazul 
de ceafa lui. 

Mirosul lui - atât de curat şi de sexy încât e păcat că nu poate fi 
îmbuteliat - îmi face sângele să alerge prin corp şi mă trezesc 
împingându-mi şoldurile în el. Se mişcă şi se-ntoarce spre mine, 
pe jumătate adormit, trăgându-mă mai aproape şi încolăcindu-şi 
un picior peste al meu. 

— Te-ai întors, şopteşte, cu gura atât de aproape de mine, încât 
îi simt mirosul de pastă de dinţi din răsuflare. 

— N-am vrut să te trezesc, răspund eu, mângâindu-i faţa cu 
degetul mare. 

— Da, sigur, murmură, sărutându-mă încet. 

— Bine, de fapt, am vrut. 

Zâmbesc, în timp ce corpurile noastre se mişcă unul lângă altul, 
într-un ritm lent. 

— Hei, nu mă plâng. 

Mă sărută pe faţă, provocându-mi furnicături de plăcere. 



— Nu? 

Degetele lui îmi alunecă pe spate, radiind căldură. îmi atinge 
uşor urechea cu buzele. 

— în niciun caz. 

Facem dragoste până dimineaţă, şi încă destul de târziu, 
periculos de aproape de ora la care se trezesc copiii. 

Ne îmbrăcăm încet - printre sărutări - şi, în timp ce Ryan îşi 
trage pe el un tricou, mă trezesc aducând vorba despre ceva la 
care m-am gândit mult în ultima vreme. 

— Nu vorbeşti deloc despre soţia ta, spun pe un ton blând. 

Se opreşte din îmbrăcat, cu tricoul doar pe jumătate tras, şi mă 
întreb dacă n-am făcut cumva o gafă. îi caut privirea cu 
îngrijorare. 

— Ştiu. îşi îmbracă tricoul şi se aşază pe pat, lângă mine. Nu 
eram obişnuit să mă consider unul dintre tipii ăia care nu-şi pot 
exprima sentimentele. Dar cred că, de la moartea lui Amy, am 
dovedit cu prisosinţă că exact aşa sunt. 

Face o pauză. 

— Te-ar putea ajuta să vorbeşti despre ea uneori, îi sugerez, dar 
auzindu-mă rostind aceste cuvinte, îmi dau seama ce ipocrită 
sunt. N-am pomenit nimic nimănui despre Jason sau despre nunta 
mea anulată. Oricum, nu pe de-a-ntregul. Şi totuşi, asta pare ceva 
diferit, are un cu totul alt grad de importanţă. Evenimentele prin 
care a trecut Ryan eclipsează problemele mele. 

Ryan dă din cap, ca şi cum ar fi de acord cu ce-i spun, doar că 
nu ştie cum s-o facă. Apoi se ridică în picioare şi merge în dreptul 
ferestrei, cu spatele la mine. 

— Ne-am cunoscut când terminasem amândoi facultatea, zice 
el, pe un ton calm. Avusesem destule aventuri, dar nu găsisem pe 
cineva cu care să-mi doresc o relaţie serioasă. Apoi am întâlnit-o 
pe Amy şi lucrurile s-au schimbat. 

— Cum era? îl întreb. 

Se întoarce încet, se sprijină de pervaz şi zâmbeşte, transportat 
înapoi, într-un alt timp şi-ntr-un alt loc. 

— Inteligentă. Amuzantă. Directă. Nu mi-ar fi înghiţit nicio 
măgărie . 

Râde. 

— Nu? zâmbesc la rândul meu. 



— Nţ. Dă din cap aducându-şi aminte de ceva drag. Ar fi urât 
halul în care eram când m-ai cunoscut tu. Ar fi zis: „Pentru 
numele lui Dumnezeu, Ryan, adună-te. Dă-ţi barba jos şi nu mai fi 
aşa de dobitoc". 

— Nu fi aşa de dur cu tine, îi spun. Ai trecut prin multe. Nu e 
puţin lucru să rămâi văduv şi cu doi copii mici. 

— N-am făcut faţă situaţiei, insistă el. încă de la bun început, n- 
am făcut faţă deloc. 

Nu zic nimic. 

— Când m-au sunat să-mi spună că e în spital, că avusese un 
accident de maşină, am... am... Face o pauză să-şi adune 
gândurile. Mi-e greu să descriu ce-am simţit. Pur şi simplu, nu 
puteam să accept. Nu voiam să accept - nu voiam să cred. Se 
ducea s-o ia la cumpărături pe prietena ei, Keeley, care locuia la 
doar câţiva kilometri distanţă. în timpul ăsta, eu aveam grijă de 
copii. Samuel era foarte mic şi... ştii şi tu cât de solicitant e un 
bebeluş. Asta trebuia să fie după- amiaza ei liberă. 

— Şi ce s-a întâmplat? întreb, 
închide ochii şi suspină adânc. 

— A fost o ciocnire frontală cu un tip care tocmai jefuise un 
magazin. Conducea ca un dement, a luat o curbă fără să se 
asigure şi practic a intrat în parbrizul lui Amy. 

— El a supravieţuit? 

— Nu. Mai bine, pentru că altfel l-aş fi omorât cu mâna mea. 
îmi muşc buzele. 

— îmi pare rău, spune, lăsând ochii în jos. 

— Nimeni nu te poate învinui că simţi asta. 

— Oricum, continuă el, nu-mi mai amintesc mare lucru din ce 
s-a întâmplat până când am ajuns la spital, decât că ţipam şi 
urlam ca un nebun, vrând să ştiu de ce doctorii nu fac mai multe 
pentru a o salva. De fapt, murise pe loc. Nimeni n-ar mai fi putut 
face nimic. 

— Samuel şi Ruby cum au aflat? 

— Keeley - prietena lui Amy - a venit să aibă grijă de ei. Dacă 
stau acum să mă gândesc, ajutorul ei a fost nepreţuit. A trebuit 
să-i spună lui Ruby ce se întâmplase - eu eram prea zguduit. Şi cel 
mai rău e că n-am mai văzut-o de atunci. Mi-a făcut cu mâna 
odată, când ne -am întâlnit prin oraş, dar am luat-o din loc cât de 
repede am putut. Cred că asta descrie cel mai bine atitudinea mea 



faţă de tot ce s-a întâmplat atunci: mă prefac că nu s-a petrecut 
nimic. 

— De-asta nu sunt pe nicăieri poze cu Amy. 
îşi freacă nasul. 

— E o prostie... o reacţie simplistă, dar adevărul e că m-a durut 
prea mult să-i văd chipul, să vorbesc despre ea sau să mă gândesc 
la ea. Presupun că, fără să-mi dau măcar seama, am hotărât 
repede că n-o să fac nimic din toate astea. Ştiu că nu e bine pentru 
copii şi, probabil, nici pentru mine. 

— Dar acum vorbeşti despre ea, subliniez eu. 

— Da, aşa e. 
Face o pauză. 

— Şi e în regulă. De fapt, chiar mă simt bine că o fac. 
Zâmbesc. 

— Ştii, continuă el, întorcându-se din nou spre fereastră, cred 
că Amy te -ar fi plăcut, Zoe. 

— Serios? 

Sunt luată prin surprindere. 

— Da, îmi răspunde el. Te-ar fi plăcut. 

Mă simt brusc cuprinsă de panică la auzul cuvintelor lui, 
întrebându-mă dacă n-am înţeles greşit ce aşteaptă Ryan de la 
relaţia asta. Da, îmi place mult. Şi, evident, mă simt mult mai bine 
cu el decât plângându-mi de milă în camera de oaspeţi a părinţilor 
mei. 

Dar nu e Jason. 

îl privesc din nou şi-mi spun că mi se pare. Şi-a deschis inima 
faţă de mine pentru că venise momentul s-o facă. A reuşit să 
meargă mai departe - ar fi făcut-o cu oricine. Nu, e clar că-i o 
aventură şi pentru el, ca şi pentru mine. 

Deodată, scârţâitul uşii îmi întrerupe gândurile, iar Samuel îşi 
bagă înăuntru căpşorul cu bucle bălaie rebele, care seamănă cu 
vârful unui cornet cu îngheţată de vanilie . 

— Zo-eee? bolboroseşte el, adormit. Vreau Cheerios. Te rog. 
Ryan se duce spre el, îl ia în braţe şi-1 strânge cu drag. 

— Zoe şi cu mine coborâm imediat, micuţule, şi ţi le dăm, bine? 
Zoe venise să stăm de vorbă un pic. 

în timp ce cobor scările, mă gândesc dacă să trec s-o văd pe 
Trudie, când primesc un mesaj pe mobil. 

„Nu te grăbi să-ţi alegi ţinuta, scumpo. S-a dus cu nunta." 

în mai puţin de jumătate de oră, Trudie vine să mă vadă. Are 
ochii atât de roşii de plâns, încât ai crede că în ultimii douăzeci de 
ani a băut numai votcă la micul dejun. 

— Nu-mi spune că a anulat totul, pur şi simplu. 

— Nu, n-a făcut asta, mă lămureşte ea. Spune că mă iubeşte în 
continuare, dar că are nevoie de timp să se gândească ce trebuie 
să facă. 

Oftez, în timp ce ieşim afară să luăm corespondenţa. 

— Ai făcut ce trebuia, spun, simţindu-mă la fel de calificată ca 
un extraterestru să dau sfaturi pe tema asta. 

— Am făcut bine că i-am acceptat cererea într-un bar plin-ochi, 
apoi, peste douăzeci de minute, am detonat bomba? face ea. Cred 
că glumeşti! 

— Bine, ce-i drept, n-ai ales prea bine momentul, admit eu, dar 
mulţi oameni ar fi făcut la fel în barul ăla. Vreau să zic, gândeşte- 
te ce presiune. Femeia aia cu bluză albastră părea gata să te 
strângă de gât dacă refuzai. 

— Poate. Dar ce vreau să spun este că... Eşti bine? Zoe, ce s-a 
întâmplat? 

— Poftim? A... 

Mă uit lung la scrisoarea pe care-o ţin în mână. 

— Ţi-am zis de scrisorile alea ciudate pe care le primeşte Ryan 
de ceva vreme. 

— Da, îmi amintesc că ai pomenit de ele. 

— Se pare că a mai primit una. 

— Dumnezeule! exclamă Trudie. L-ai întrebat de ele? Vreau să 
zic că, dacă tot sunteţi împreună acum, ar fi singurul lucru 
rezonabil de făcut. 

— Nu suntem împreună. 
îşi ridică o sprânceană. 

— Cum spui tu, iubito. 

Peste câteva ore, după ce copiii s-au culcat, reuşesc, în sfârşit, 
să vorbesc cu Ryan. 



— Ai primit încă una astăzi, îi spun, ciudat de timidă, şi-i întind 
plicul. 

Se pregăteşte să-1 ia, când îşi dă seama ce e. 

— Fir-ar! Credeam că s-a terminat cu astea. 

Ia plicul şi-1 bagă în buzunarul de la spate al pantalonilor, apoi 
îşi vede de treabă - caută o bere în frigider. Mă simt la fel de 
mulţumită de răspuns ca şi cum aş fi stat la coadă la 
Departamentul de servicii clienţi, ca, în final, să aflu că s-a închis. 

Când am văzut prima dată una dintre scrisorile alea, am fost un 
pic intrigată. Pe atunci, nu eram decât un observator în viaţa lui 
Ryan. Pentru mine erau încă o piesă în puzzle-ul imaginii 
incomplete pe care-o aveam despre el: băiat rău, afemeiat, un 
derbedeu arătos. 

Dar acum, că sunt mai mult decât un simplu observator, nu mă 
pot abţine să nu simt şi altceva faţă de scrisori, ceva ce nu-mi 
place. 

Poate că tot ceea ce e între mine şi Ryan e un pic mai mult decât 
o aventură de vacanţă prelungită, o evadare amoroasă din faţa 
realităţilor vieţii, dar reapariţia acestor scrisori reprezintă o 
amintire sumbră a trecutului lui - şi, posibil, a prezentului. îmi 
reaminteşte că, indiferent cât de convingător este când se 
cuibăreşte lângă mine, indiferent cât de iubitor şi de tandru pare, 
Ryan nu este în niciun caz băiatul bun şi modest din vecini, 
alături de care ai vrea să-ţi petreci tot restul vieţii. 

Autoarea acestor scrisori, oricine ar fi ea, a găsit odinioară 
alinare în braţele lui, la fel ca mine. Şi, indiferent cât de nelalocul 
lui sună - ce Dumnezeu, încă sunt îndrăgostită de altcineva! — 
gândul ăsta mă face să mă simt ciudat de nesigură. Chiar geloasă. 
Şi nu-i deloc plăcut. 

— Ăăă... de la cine sunt? întreb, încercând să par nonşalantă. 
Se întoarce şi-mi studiază chipul. Evident, sunt la fel de bună la 

a mă preface nonşalantă, pe cât sunt la dresura de lei. 

— E cineva cu care m-am încurcat mai demult, îmi spune. A 
durat foarte puţin. N-a însemnat absolut nimic. Chiar n-a avut 
importanţă. Serios. 

— Ea nu pare să gândească aşa, nu mă pot abţine să nu 
subliniez. 

— Ştiu, aşa e, dar am o tactică foarte simplă. îi ignor scrisorile. 
Nu e mare lucru. 

— Dacă află de mine? N-o să mă trezesc că mă urmăreşte vreo 



nebună, nu? 

— Nu, spune el, pe un ton dispreţuitor. E o psihopată, şi te-aş 
apăra oricând, dacă s-ar lăsa cu vreo încăierare. 

Mă simt la fel de liniştită de parcă aş fi aflat că o să-ncap pe 
mâna lui Sweeney Todd 34 pentru următoarea tunsoare. 

— Nu-ţi face griji, insistă el. Oricum, nu ştie de tine. 
Nu-ţiface griji. Cuvinte care, garantat, mă îngrijorează. 

— Bine. Nu-mi vine în minte decât o singură modalitate de a mă 
linişti. Dacă eşti convins că nu ştie despre mine, poate-mi arăţi 
scrisoarea. 

— Ce? Doar nu vrei să. . . 

— Ryan, altfel n-o să pot dormi la noapte, îl întrerup. Haide, fă- 
mi pe plac. 

— Mă pot gândi la modalităţi mult mai bune de a-ţi face pe plac. 
îmi zâmbeşte. 

îi bag mâna în buzunar. îmi smulge scrisoarea din mână atât de 
repede, că aproape mi-o ia cu tot cu degete. 

— Acum chiar că mă îngrijorez. 

— Bine, cedează el. Ai câştigat. Dar măcar lasă-mă pe mine să o 
deschid. 

îl urmăresc cum rupe plicul şi se uită lung la foaia de hârtie. 
Expresia lui e greu de interpretat. 

— Ei bine? 

— Nu vrei să vezi asta. 
Ascunde scrisoarea la spate. 

— Ba vreau! scâncesc eu, încercând să i-o iau cu forţa. 

— Nu, chiar nu vrei, zice, ferindu-se din nou de mine. 

— Ba da, zău că vreau, răspund, ştiind că am la fel de multe 
şanse să-1 înving pe Ryan într-o luptă corp la corp câte are soţia 
lui Tony Blair să câştige la Eurovision. 

— Nu, chiar... 

— Ryan! izbucnesc eu. Dacă nu mă laşi să văd scrisoarea aia, 
probabil am să cred că-i de zece ori mai groaznică decât este de 
fapt. Aşa că, arată-mi-o, te rog! 

Ezită. Apoi, încetişor, scoate scrisoarea şi mi-o dă fără tragere 
de inimă. 



34 Bărbier ucigaş, personajul principal din filmul de groază cu acelaşi nume (n.tr.) 



Ryan, 



Ticălosule! Ticălos nenorocit! 

Şi ştii ce face ca totul să fie şi mai oribil? E aşa de grasă, că 
poartă haine cu cel puţin două numere mai mari decât mine. 

Juliet 

îl privesc cu gura căscată. 

— Bine, spune el. Poate că a aflat totuşi de tine. 

Către: Zoemmoore@hotnet.co.uk 

De la: Helen@Hmoore.mailserve.co.uk 

Dragă Zoe, 

Nu pot să cred că nu vii acasă de Crăciun. Nu pot să cred! 

După toate prin căte am trecut anul ăsta, credeam că putem 
măcar să ne strângem cu toţii de Crăciun, în familie, şi să petrecem 
nişte sărbători fericite. Oare chiar cer prea mult? Doar nu m-am 
amestecat şi te-am lăsat în pace când ai plecat în America; o vorbă 
n-am zis. Oricum, nu în public. M-am mulţumit să stau acasă, 
făcăndu-mi griji peste griji, dar fără să scot un cuvânt, pentru că nu 
m-a lăsat tatăl tău. 

Dacă-ţi faci griji c-ai să-l vezi pe Jason prin preajmă, n-ai de ce. 
Nici măcar nu l-am întâlnit pe stradă - nici eu şi nici nimeni 
altcineva. De parcă ar fi dispărut de pe faţa Pământului. Din partea 
mea, n-are decât. Nici dacă s-ar duce pe Marte nu i-aş simţi lipsa. 

Ştiu că asta, probabil, nu-ţi va influenţa câtuşi de puţin decizia, 
dar voiam să-ţi spun ceva dacă veneai acasă. Ceva extrem de 
important, un lucru pe care l-am aflat ieri, la consultaţia cu dr. 
Ahmed. Nu e nici cancer pancreatic, nici intoleranţă la gluten, dar îţi 
jur că e la fel de grav. Intr-atăt de grav încât nu-ţi pot da veştile 
printr-un e-mail sau la telefon. Dar, dacă tu nici nu te sinchiseşti să 
vii acasă, n-am să-mi bat nici eu capul să-ţi zic. 

Aşa că sper că eşti mulţumită, domnişoară, atâta pot să spun. 

Mama 

Oare mama chiar ar putea fi grav bolnavă? 

Gândul ăsta-mi stăruie în minte vreme de doar câteva clipe. 
Apoi îmi amintesc singură că este o ipohondră de primă clasă. La 
un moment dat, a avut o unghie încarnată şi-a crezut că i se va 
amputa piciorul. 

Nu, sunt absolut sigură că, dacă mama zice că are ceva la fel de 
grav ca un cancer pancreatic, se poate referi la orice, de la o 



migrenă care trece mai greu până la lindini. 

Asta nu mă face să mă simt mai bine, totuşi. Absenţa pupicilor 
de la sfârşit mă face să mi se strângă inima. 

Adevărul e că ra-am tot chinuit să găsesc un răspuns la 
întrebarea dacă să mă duc sau nu acasă de Crăciun. Pe de o parte, 
cred că mi-ar fi plăcut să-i văd pe mama şi pe tata. (O, Doamne, 
numai faptul că spun „cred" mă face o fiică şi mai rea decât până 
acum.) Dar nu am nicio îndoială asupra temei principale după 
întoarcerea mea acasă - nunta. Şi, să fiu sinceră, am tot atâta chef 
să-mi petrec Crăciunul discutând despre nuntă, cât aş avea să 
încep cursuri de recalificare în domeniul pompelor funebre. 

Celălalt motiv al neliniştii mele de a merge acasă este unul şi 
mai simplu: Jason. Aş fi în aceeaşi măsură disperată şi îngrozită 
să dau nas în nas cu el pe undeva. Şi, sincer, în perioada asta a 
anului, aş prefera să mă simt plină de o veselie festivă mai degrabă 
decât de o paranoia incontrolabilă. 

Aşa că, în cele din urmă, decizia a venit cumva de la sine. De 
fapt, când o numesc decizie, o fac să pară mai deliberată decât a 
fost. Ce vreau să spun e că sunt încă aici, până la Crăciun mai e 
mai puţin de-o săptămână, şi practic am rămas fără posibilitatea 
de a mă duce acasă, chiar dacă aş vrea. Toate biletele spre 
Manchester sunt, cu siguranţă, deja cumpărate, cu excepţia 
locurilor atât de scumpe, încât şi un baron al petrolului ar avea 
nevoie de două ipoteci ca să cumpere unul. 

Dar asta nu mă face să mă simt mai puţin oribil. Şi trebuie să 
mă liniştesc, lucru pe care îl pot face doar dezlegând misterul ăsta 
cu boala mamei. 

Diferenţa de fus orar mă obligă să aştept până a doua zi 
dimineaţă ca să sun acasă, şi o fac în timp ce pregătesc micul 
dejun pentru copii. Mama răspunde la al treilea apel. 

— Bună, Zoe. 

După voce, e supărată, aşa cum mă aşteptam. 

— Mamă, ce-i cu tine? Chiar eşti grav bolnavă? o întreb. 

— N-am zis că sunt - am spus doar că e ceva serios. N-am zis că 
m-am internat în spital sau ceva de genul ăsta, aşa că nu trebuie 
să-ţi faci griji. 

— Dar ce e? insist. 
Oftează. 

— Nu e ceva despre care să vreau să vorbesc la telefon. 

— Bine, zic, scrâşnind din dinţi şi încercând să ascund faptul că 



aş vrea s-o strâng de gât. 

— Nu e genul de lucru despre care să poţi vorbi în timpul unei 
convorbiri telefonice internaţionale, continuă ea, vorbindu-mi de 
sus. Aşa că, dacă eşti atât de curioasă, va trebui să vii acasă de 
Crăciun, cum ar face orice fiică normală. 

— Mamă, mă şantajezi? o întreb fără să-mi pot ascunde 
enervarea. 

— Nu! strigă ea scandalizată. 
Tac pentru o clipă, gândindu-mă. 

— Dă-mi-1 pe tata la telefon, îi spun hotărâtă. 

— Nu e acasă, mă informează ea. Şi, oricum, a primit 
instrucţiuni stricte să nu discute cu tine despre problemele mele 
de sănătate, aşa că n-are niciun rost să încerci să afli ceva de la el. 

— Eşti tare enervantă uneori, mamă, îi spun. 

— Ha! icneşte ea. Eu sunt enervantă? Tu eşti cea care m-a lăsat 
cu un curcan organic prea mare pe cap, pentru că n-ai de gând să 
apari. 

Trag aer în piept. 

— Ştii ce, mamă, spune -mi doar un lucru. Ceea ce a 
diagnosticat dr. Ahmed la tine o să te omoare? 

— Nu. 

— O să-ţi provoace vreun handicap serios? 

— Nu. 

— Atunci, bine. Mă-ntorc la treabă acum. 

— Zoe, spune ea, înainte să închid telefonul, nu trebuie să-ţi 
faci griji legate de chestia asta. Doar că. . . voiam să vorbesc cu tine 
despre asta între patru ochi, atâta tot. Lasă, nu contează, nu-i 
urgent. Ai să vii acasă imediat după Crăciun, nu, chiar dacă nu 
ajungi chiar de sărbători? 

— M-da, spun, nesigură. 

— Bine, zice ea. O să stăm de vorbă atunci. Şi, te rog eu, nu-ţi 
face griji. 

Petrecerea se anunţa evenimentul social al lunii pentru mine, 
până când am văzut o invitaţie tipărită, la scurt timp după ce Ryan 
le trimisese prin e-mail. Cu ajutorul copiilor, se pare, luase decizia 
crucială de a da evenimentului o temă care mă face să mă simt 
deosebit de stingherită. 

— Chiar trebuie să fie un bal mascat? îl întreb. 

— Credeam că voi, britanicii, vă daţi în vânt după costume. Noi 
nu facem aşa ceva decât de Halloween, în mod normal. Dar copiii 
m-au convins că ar fi o idee bună să facem aşa ceva în onoarea ta, 
rânjeşte el. 

— Minunat, răspund. 

— Tot n-ai nimic de îmbrăcat la ocazii? mă întreabă. 

— Nu, spun abătută. 

— Ei, atunci e bine, zice el cu veselie în glas. Ştiu eu un 
magazinaş grozav în oraş, de unde o să-ţi poţi lua ceva. 

— A, păi... sunt sigură că acum e prea târziu pentru aşa ceva, 
zic, tuşind stingherită. Oricum, n-am nicio problemă să nu mă 
costumez. 

— Ceee? întreabă Ruby, neîncrezătoare. 

— Nuuuuuuuu, Zo-eeeeee! scânceşte Samuel. 

— Nu poţi rămâne tocmai tu pe dinafară, spune Ruby 
bosumflată. 

Of, Doamne! Urăsc balurile mascate. Le-am urât din momentul 
în care m-am dus la petrecerea de ziua Luizei Bennett, când aveam 
şase ani, costumată în cocker, pentru că maică-mea înţelesese că 
trebuie să mă deghizez în „ceva blănos". Când am ajuns acolo, 
toate celelalte fetiţe erau costumate vaporos, arătând cu toatele ca 
nişte zâne. 

— Vouă vă convine, îi zic lui Ruby. Costumele voastre sunt 
fantastice. 

Ruby o să fie Bărbie, iar Samuel - Dash, micul supererou din 
filmul de animaţie Incredibilii, după ce Ryan i-a dus săptămâna 
trecută să-şi aleagă costumele. 

— Şi al tău va fi la fel, Zoe, îmi spune ea, toată un zâmbet. 
Mi-aş dori să fiu şi eu la fel de entuziasmată. 



încep cu magazinul recomandat de Ryan, dar îl găsesc închis. 
Aşa că mă apuc să colind toate prăvăliile de costume din întregul 
stat Massachussetts, dar se face patru şi jumătate, fără să fi găsit 
ceva. Până când ajung la ultimul magazin, care e deschis. 
Problema este că nu prea-mi oferă multe variante. 

— Deci astea sunt sigur ultimele două pe care le aveţi pe 
măsura mea? îl întreb nerăbdătoare pe vânzător. Sigur? 

— Da, dragă, sigur, îmi spune el, tărăgănându-şi vocea. 

— Adică, n-aveţi nimic un pic mai. . . puţin dezgolit? 
Dă din cap în semn că nu. 

în timp ce vorbesc, îmi imaginez costumaţia perfectă pentru 
mine. Mă gândesc la Prinţesa Leia, sofisticată, un pic retro, şi, în 
plus, oferind avantajul că tuturor le-a plăcut de ea în tinereţe. 

— Nimic din Războiul Stelelor? întreb, sperând să-i împrospătez 
memoria. 

— Ne-a mai rămas un extraterestru Jabba the Hutt, dar nu e 
mărimea ta. 

— Ah. Deci au rămas doar astea două, atunci? 

— îhî. 

Mă uit la prima variantă şi hotărăsc, pe loc, că nici nu se pune 
problema s-o iau. E un costum deocheat de asistentă, genul pe 
care -l purtau tipele din spectacolul lui Benny Hill de la începutul 
anilor '80. 

Aşa că rămâne celălalt. Nu e chiar ceea ce-mi doream, dar 
măcar n-o să fiu aşa de despuiată ca în prima variantă. 
Vânzătorul se uită la ceas. 

— Atunci cred că-1 vreau pe ăsta, spun, ridicând cu greu 
costumul pe tejghea. 

— Bine, îmi răspunde, evident uşurat că scapă de mine. 

Până reuşesc să ajung cu costumul înapoi acasă, în Hope Falls, 
mă simt epuizată şi nu-mi doresc să mă mai uit la el vreodată. în 
acelaşi timp, încep să mă gândesc dacă n-ar fi trebuit totuşi să 
probez şi costumul de Jabba the Hutt. 

— Ce-ai luat, Zoe? strigă Ruby, alergând să mă întâmpine la 
uşă. 

— Nu-s deloc sigură că e bine, mormăi, desfăcând pachetul. 

— Uau! exclamă Samuel, când e gata despachetat. 

— Uau! Uau! Uau! 



Dar pare să fie singurul care-i impresionat. 

— E, mmm, drăguţ. 

Ruby îmi zâmbeşte cu diplomaţie. 

— O, Doamne, e groaznic, nu-i aşa? zic şi mă strâmb. 

— E grozav, şopteşte Ryan, sărutându-mă când copiii nu se 
uită. Tu ai să-1 porţi, şi asta e tot ce contează. 

Ruby şi Samuel au atârnat atât de multe ghirlande peste tot, 
încât livingul seamănă cu o grotă. 

Ryan s-a deghizat în cowboy, fiind atât de sexy că-ţi taie 
răsuflarea. Cum dau cu ochii de el, mă întreb dacă nu cumva mi-a 
ghicit fanteziile când am fost la călărit în New Hampshire. Totuşi, 
nu stau să-mi bat capul prea mult cu asta. Sunt prea preocupată 
să-i admir iar fundul. 

Când sosesc primii invitaţi, Ryan se duce să-i întâmpine la 
intrare. în drum, se întoarce spre mine. 

— încă nu te-ai costumat, îmi atrage atenţia. 

— Hai, Zoe! scânceşte Samuel. Costum! Costum! 
Ryan se încruntă. 

— Dacă te simţi prost în el, să n-o faci. Vreau să te simţi bine. 
Dintr-odată, mă simt ca şi cum aş fi cea mai anostă fiinţă din 

lume. Toţi ceilalţi se bucură de moment, iar eu sunt obsedată de 
ideea că o să arăt stupid. La o petrecere costumată. 

— Nu, ai dreptate, mă hotărăsc, nevrând să stric cheful 
nimănui. Ideea e să ne amuzăm un pic, nu? Mă duc sus, să-mi 
trag costumul pe mine. 

Până la urmă, se dovedeşte la fel de simplu să-mi „trag" 
costumul ăsta pe mine cum e să dansezi cha-cha pe sârmă, 
încălţată cu o pereche de botine cu toc cui. Durează nu mai puţin 
de patruzeci şi cinci de minute până când reuşesc. între timp, mă 
tot bate gândul să scot capul pe uşă, ca să văd dacă ar putea să 
vină cineva să mă ajute - ideal ar fi să fie Trudie -, dar nu aud 
decât zvonul conversaţiilor plăcute, purtate de invitaţii care par a 
se simţi bine. 

Când, în cele din urmă, costumul e la locul lui pe mine, ies cu 
chiu, cu vai din dormitor, străbat palierul şi trag cu ochiul la ceea 
ce se întâmplă la parter. 

îi văd pe Barbara şi Mike King îmbrăcaţi cu gust, în togi 
romane, şi mă cert singură că nu mi-a venit mie ideea. Nu mi-ar fi 
trebuit decât două cearşafuri şi perechea aia de şlapi etno pe care 
i-am luat de la magazinul New Look, în aeroportul din Manchester. 

Totuşi, acum e prea târziu. 

Nancy, mama lui Tallulah, s-a deghizat în Cruella de Vil, şi 



arată uluitor cu perucă lungă, neagră, şi haină imitând blana de 
dalmaţian. Soţul ei, Ash, e îmbrăcat fără pic de originalitate, ca un 
motociclist rebel din gaşca îngerii Iadului, iar micuţa Tallulah este 
un ursuleţ. 

Le caut din priviri pe celelalte dădace, şi-o zăresc pe Felicity 
într-un colţ. Poartă o rochie în stilul secolului al XVI-lea, cu corsaj 
şi plină de panglici, o creaţie minunată, care ar fi arătat grozav în 
filmul Shakespeare in Iove. Părul ei roşcat, lung, e cârlionţat şi dat 
pe spate, şi şi-a accentuat ochii verzi cu un machiaj discret, 
fumuriu. Pe scurt, arată absolut superb. 

— O, Doamne, murmur, revenin du-mi brusc toate îndoielile 
referitoare la costumul meu. 

Pun piciorul pe prima treaptă, ca să-i văd mai bine pe ceilalţi: o 
călugăriţă, un înger, un bufon, o tânără petrecăreaţă din anii '20 şi 
o colegă de serviciu de-a lui Ryan, îmbrăcată ca un personaj din 
Matrix, care arată incredibil de bine. De fapt, arată cu toţii 
fantastic. 

Unde naiba mi-a fost mintea? Pur şi simplu, nu pot să cobor 
îmbrăcată aşa. Nu vreau să cobor îmbrăcată aşa. 

Brusc, mă loveşte inspiraţia şi descopăr că am un plan de 
rezervă. Un plan de rezervă genial, de fapt. Mă întorc, o să-mi iau 
jeanşii şi-o să scormonesc după băsmăluţa mea cea veche (pe 
care-o folosesc ca să-mi ţină părul când mă machiez), pe care-o să 
mi-o leg în jurul gâtului, şi-o să mă dau drept Calamity Jane 35 . 

Perfect! Nu pot să cred că nu m-am gândit la asta mai devreme! 

Simt cum mă cuprinde un val de uşurare şi dau să mă întorc - 
când ceva o ia razna. Razna rău. 

Poate-i pentru că n-am mai încercat până acum să mă întorc pe 
loc, pe nişte scări, purtând o pereche de labe palmate, din cauciuc. 
Orice-ar fi, ceva se petrece cu perniţele de spumă de pe genunchi - 
mi se prind de o labă sau poate de coadă. Dumnezeule, am şi 
coadă? 

Următorul lucru de care-mi amintesc e senzaţia oribilă că 
timpul s-a oprit în loc. Sunt conştientă că mă dezechilibrez şi cad, 
mă lovesc şi cad şi iar mă lovesc. Singurul lucru bun în toată 
treaba asta e că umplutura costumului e aşa de groasă, încât 



35 Colonistă din Vestul Sălbatic, faimoasă pentru participarea la luptele cu indienii, purtate 
la graniţa de atunci a Statelor Unite (n.tr.) 



căzătura nu prea doare. 

Dar, credeţi-mă, e o consolare slabă. 

Când aterizez grămadă la capătul scărilor, cu capul costumului 
pe jumătate desprins şi cu o labă ruptă de tot, mă-ntreb cum de 
nu aud nimic şi de ce totul e negru ca smoala. 

Mă ridic în picioare şi încerc să-mi aranjez capul la loc, măcar 
să pot vedea ceva prin fantele pentru ochi. 

Tallulah stă în faţa mea, plângând. 

— Mami! Mami! Uite ce-a păţit Păsăroiul. A murit? 

— Nu mi-au plăcut niciodată Păpuşile Muppets, mormăi, după 
ce am abandonat costumul Păsăroiului şi am reuşit să dau de 
Trudie. 

— Eşti sigură că nu te-ai rănit? mă întreabă îngrijorată. 

— Da, şi e singurul lucru bun pe care-1 pot spune despre 
costumul ăsta, îi răspund eu. Tot cauciucul ăla amortizează şocul 
aşa de bine, că aş fi putut să mă rostogolesc de pe versantul sudic 
al vulcanului Krakatau şi să nu mă potcovesc cu prea multe 
vânătăi. 

Petrecerea e în toi şi toată lumea se simte bine. Mike King a dat 
pe gât cel puţin şase pahare de vin fiert şi trebuie să i se 
reamintească în mod repetat să-şi ţină toga închisă. 

Trudie şi cu mine ne-am petrecut ultima oră cu o hoardă de 
copii, repetând o scenetă improvizată cu Naşterea Domnului, în 
care absolut nimeni nu vrea să joace rolul măgăruşului. A trebuit, 
până la urmă, să ne mulţumim cu Eamonn, care era costumat în 
zebră. 

— Am fost norocoasă c-am găsit costumul ăsta, spune Trudie. 
Poartă uniforma aia de asistentă medicală pe care am refuzat-o 

eu la magazin. Şi aşa e scurtă, dar pusă pe Trudie lasă atâtea la 
vedere, încât mă mir cum de n-a fost arestată la venire. 

— Era ultimul din prăvălia aia. Nu-mi vine să cred că nu 1-a 
vrut nimeni, tu poţi să crezi? 

— Nu, mint, aşezându-mi mai bine băsmăluţa la gât şi 
desprinzând de pe ea o fâşie de mască exfoliantă. 

îmi amintesc singură că lucrurile ar fi putut sta mai rău. 

Biata Trudie n-a mai primit niciun semn de la Ritchie de când 
cu cererea din bar şi - în pofida încercărilor ei demne de emisiunea 
lui Oprah de a spune tuturor că „îşi vede de viaţa ei" - nu prea 
reuşeşte să fie convingătoare. 

— Hei, mă înghionteşte, i-ai văzut pe ăştia doi? 
Amber este adâncită în conversaţie cu reverendul Paul. 

— Nu mă interesează ce zice Amber, spun, e clar că există ceva 
între ei. 

— Nu te uiţi cu atenţie, îmi arată Trudie. Nu cred că mai 



încearcă să nege. 

Mirată, mă uit iar, şi-mi dau seama despre ce vorbeşte Trudie: 
cei doi se ţin de mână. 

— Nu se poate! exclam. Ei, na! S-au cuplat? 
Trudie chicoteşte. 

— Se pare că Amber a hotărât - în ciuda faptului că lunile lor 
nu sunt aliniate - că stelele lor au aceeaşi traiectorie, aşa că asta a 
făcut să fie totul bine. Sau cam aşa ceva. 

Dau din cap şi brusc simt cum cineva mă împunge cu putere cu 
degetul în umăr. 

— Nu l-am văzut deloc pe Ryan de când am ajuns la petrecere, 
declară Felicity, arătând la fel de fericită ca unul căruia tocmai i-a 
fost ridicată maşina de cei de la primărie. îmi poţi spune unde e, te 
rog? 

— Hm, nu sunt sigură, spun eu. Ultima dată l-am văzut plecând 
să mai aducă nişte bere din garaj, dar... Te pot ajuta eu cu ceva, 
Felicity? 

— Mă-ndoiesc, mi-o taie scurt şi face stânga-mprejur. 

— Am făcut eu ceva s-o supăr? întreb uluită. 

— N-am idee, iubito. Trudie ridică din umeri. Mie nu mi-a zis 
nimic. Mi-am petrecut o după- amiază cu ea, săptămâna trecută, 
aşa că sunt sigură c-ar fi spus ceva dacă nu era în ordine. A, 
apropo, voiam să-ţi spun... 

— Ce? 

— îmi pare tare rău, dar mi-a scăpat faptul că eşti cu Ryan. 

— O, Trudie, gem eu. Dacă îi spune lui Tallulah, care le va zice 
apoi lui Ruby şi lui Samuel? Noi nu voiam ca ei să ştie. La urma 
urmelor, e doar o aventură. 

— Ştiu, ştiu, insistă Trudie. Dar Felicity o să-şi ţină gura. Pe 
bune, am făcu t-o să jure pe colecţia ei de pantofi Laura Ashley că 
n-o să sufle o vorbă despre asta nimănui. îmi pare rău, scumpo. 

Sunt supărată pe Trudie. Dar, cumva, nu pot să fiu prea 
supărată - ea e una dintre persoanele pe care mi se pare imposibil 
să mă supăr. 

Totuşi, vreau să mă asigur că Felicity n-o să sufle nimic despre 
asta. O iau în direcţia în care-a plecat ea, trecând prin mulţimea 
de oameni din hol şi ieşind pe coridorul care duce spre bucătărie. 
O zăresc din spate, are o mână în şold şi un braţ sprijinit de tocul 
uşii. 



— Spune-mi, cum ţi se pare costumul meu? întreabă ea pe 
cineva, iar eu o aud înainte de a ajunge aproape. Potrivit, nu crezi? 

— Cum vine asta? 

Recunosc imediat vocea din bucătărie. E a lui Ryan. 

Mă trezesc că mă ascund după stâlpul din hol, ca să pot auzi ce 
zic fără să fiu văzută, aşa cum fac personajele din filmele făcute 
după Agatha Christie, şi aproape că-mi dau palme că nu m-am 
costumat ca în Moarte pe Nil. 

— Vrei să zici că nu-ţi dai seama? râde Felicity. O, dragă Ryan, 
dragul, iubitul meu Ryan. Voi, americanii, zău c-ar trebui să citiţi 
mai mult. Sunt Julieta, desigur. Din Romeo şi Julieta. Doar tu mi- 
ai dat porecla asta. 

îmi îngheaţă sângele în vine. Ce Julieta din Romeo şi Julieta? 
Mai degrabă Julieta, autoarea scrisorilor către Ryan. Nu poate fi 
adevărat. Ce naiba, cum ar putea Felicity să fie în spatele poveştii 
ăsteia? 

— Din câte-mi amintesc eu, îi răspunde Ryan pe un ton 
sumbru, tu singură ţi-ai luat porecla asta. Ţi-am spus că prefer să 
citesc Steinbeck şi nu Shakespeare. 

Felicity ridică mâinile în aer cu disperare . 

— Eşti atât de nesuferit. Ei bine, nu-mi pasă ce spui, tot Romeo 
al meu eşti. N-ai cum să scapi. Dar nu eşti doar atât, nu? 

— Felicity, izbucneşte Ryan, atât de tăios încât vorbele lui ar 
putea despica o lămâie-n două, n-am timp de aşa ceva. Trebuie să 
mă ocup de musafiri. 

— Pe deasupra, eşti şi mincinos, spune ea. 

— Destul. N-am de gând să stau la discuţii cu tine. 

— încântător, recunosc, zice ea pe un ton dezaprobator. Şi când 
mă gândesc că nici nu m-ai invitat la petrecere, după toate prin 
câte am trecut împreună. 

— Ai dreptate, îi răspunde el. Nu te-am invitat. Cum se face că 
eşti aici? 

— Am fost chemată de noua ta prietenă. 
Ryan nu spune nimic. 

— Oare micuţa Zoe ştie ce mincinos eşti? 
Ryan tot nu spune nimic. 

— Nu, răspunde ea în locul lui. Pun pariu că nu ştie. Pun pariu 
că e prinsă în acelaşi vârtej amoros în care m-ai prins şi pe mine, 
nu? Şi pe ea când ai s-o arunci ca pe un gunoi? Pentru că asta 



păţesc toate femeile din viaţa ta, nu-i aşa, Ryan? Le prinzi cu 
vrăjeala „am inima rănită după moartea bietei mele soţii", apoi le 
seduci. După care te plictiseşti de ele şi le părăseşti. Aşa e, nu? 

— Poate, Felicity. Poate că ai reuşit să-mi descifrezi 
personalitatea. Poate că mă cunoşti mai bine decât oricine 
altcineva după ce ne-am tras-o de două ori şi... 

— De trei ori! ţipă ea. 

— N-are importanţă. Ce încerc să spun e că nu mă cunoşti. Nu 
ştii ce se întâmplă în viaţa mea. Şi nici nu vreau să ştii. 

Apoi vocea i se îmblânzeşte. 

— Ascultă, îmi pare rău dacă te-am rănit. îmi pare sincer rău. 
N-am vrut s-o fac. Chiar n-am vrut. 

— Ei bine, asta nu-i mare conso... 

— Dar, cum ţi-am spus şi mai devreme, n-a fost nimic mai mult 
decât... Uite ce e, Felicity. Oftează. S-a terminat. Şi aş vrea să-mi 
văd de viaţă fără să mai primesc vreo scrisoare de-aia. Te rog. 

Pare a regreta sincer, ca şi cum ar încerca să facă apel la 
raţiunea ei şi ar spera, poate cu naivitate, că toate astea pot lua 
sfârşit. Dar, dacă Felicity ar fi un personaj de desene animate, cred 
că acum i-ar ieşi deja aburi din urechi. 

— Pot să-ţi spun ceva? se răsteşte ea. Despre Zoe şi despre 
mine? 

— Dacă-i musai, spune el obosit. 

— Am absolvit pensionul Institutului Villa Pierrefeu. Vorbesc 
patru limbi străine. Potenţialii angajatori se bat pe mine. Şi 
mărimea S îmi vine perfect. Ea, pe de altă parte, a mers la o şcoală 
publică şi, când nu se îmbracă într-un costum de canar uriaş, 
poartă haine cumpărate de la Dorothy Perkins 36 ! 

— Dorothy Perkins? repetă Ryan, complet uluit. 

Felicity dă din cap, ca şi cum tocmai ar fi dezvăluit ceva la fel de 
grav precum faptul că aş avea o boală contagioasă, mortală. 

Aştept ca Ryan să-mi sară în apărare. Să spună că nu-i pasă 
nici cât negru sub unghie că m-am îmbrăcat în costumul de 
Păsăroi - şi că, de fapt, îl consideră cel mai bun costum de la cele 
din filmul Moulin Rouge încoace. Să spună că nu dă doi bani pe 
clientele firmei Chanel şi că, de fapt, ar alege oricând o femeie care 
se îmbracă de la Dorothy Perkins. 

Să spună ceva - orice - care să-i arate, o dată pentru totdeauna, 
lui Felicity ce simte el cu adevărat pentru mine. Aştept, ţinându-mi 
atât de concentrată răsuflarea, încât plămânii mei par a fi aproape 
de colaps. 

— Cum spui tu, răspunde el. 

— Cum spun eu? îngână Felicity. 

Pentru prima dată în decursul acestei conversaţii, mă simt 
aproape la fel de exasperată ca ea. 

— Felicity, n-ai niciun motiv să fii geloasă pe Zoe, continuă. 

— N-am spus niciodată c-aş fi... 

— E doar o aventură, o întrerupe. Nimic mai mult. 

Păşesc cu grijă înapoi şi mă pierd în holul arhiplin, până când 
dau peste Trudie. E cu Ruby, Samuel, Eamonn şi Andrew, şi cântă 
împreună atât de fals Silent Night, încât mă mir cum de n-au spart 
timpanul nimănui. 

— Te superi dacă te rog să mai ai grijă de Ruby şi de Samuel 
încă un pic? o întreb, surprinsă că-mi tremură vocea. Trebuie să 
ies puţin la aer. 

— Sigur, încuviinţează ea. S-a întâmplat ceva? 

— A, nimic. Mă simt un pic ameţită după căzătură. Puţin aer 
proaspăt o să- mi facă bine . 

îmi croiesc drum prin mulţime, simţindu-mă amorţită şi pradă 
unui atac de claustrofobie. Sunt sufocată de culorile şi de 
zgomotele petrecerii - clinchetele paharelor, râsetele copiilor, 
muzica dată tare. 

Simt o vagă uşurare când văd uşa serei, care dă în grădină, şi 
mă îndrept spre ea cu hotărâre. 

— Hei, Zoe, aud un glas în spatele meu. Simt cum cineva mă 
prinde de cot şi mă întorc ameţită. Este Amber. 

— Ai auzit despre mine şi Paul? îmi şopteşte ea, cu un zâmbet 
radios. 

— A, mmm, da, răspund vag. Eu - ăă, mă bucur pentru voi, 
Amber. Mă gândeam eu că aţi fi un cuplu frumos. 

— Suntem, nu? spune ea visătoare. Ai avut absolută dreptate. 
Vreau să spun că, din punct de vedere cosmic, nu suntem o 
pereche perfectă, dar... e adorabil. Şi cred că asta-i tot ce contează. 

încerc să zâmbesc şi mă simt vinovată că-mi vine atât de greu s- 
o fac. Mă bucur pentru Amber, sincer, dar relaţia ei în plin avânt 
este ultimul lucru la care mă pot gândi. 

— De când sunteţi împreună? reuşesc să o întreb. 
E singurul lucru care-mi vine în minte. 

— Ies cu el de vreo două săptămâni. Ne-am întâlnit odată când 
eram la cumpărături şi am băut o cafea împreună. Este unul 
dintre cei mai fascinanţi oameni pe care i-am cunoscut. Este... 
profund într-un fel pe care nu l-am mai văzut până acum. 

— Profund, repet eu. 



— îhî. 

Dă din cap. 

— Profund şi drăguţ. E o combinaţie minunată. Şi tu, Zoe? mă 
întreabă. N-ai întâlnit pe nimeni aici care să-ţi pice cu tronc? Sunt 
sigură că ai destui admiratori. 

îmi ridic privirea şi-1 văd pe Ryan intrând în cameră, în timp ce 
scoate dopul unei sticle de vin. Ochii ni se întâlnesc şi-mi 
zâmbeşte. Dintr-odată, simt că mă ia ameţeala. 

— Ăăă, scuză-mă, Amber, trebuie să ies un pic, îi spun. 

— Eşti bine? Pari cam palidă. 

— Sunt bine, spun ezitant. Serios. Mulţumesc că m-ai întrebat. 
Când ies afară, inspir adânc şi aerul rece îmi umple plămânii. 

Mă îndrept spre spatele grădinii, unde nu mă poate vedea nimeni, 
iar vorbele lui Ryan îmi răsună în ureche. 

Ştiu că am spus-o chiar eu de atâtea ori, dar să-1 aud pe el 
zicând-o a fost realmente dureros. 

E doar o aventură. . . nimic mai mult. 

Mă lupt să-mi stăpânesc lacrimile şi-mi ridic privirea spre cerul 
înnorat. De ce mă deranjează atât de tare? Nu este exact ăsta 
modul în care am văzut eu relaţia noastră? Brusc, aud paşi în 
spatele meu şi mă răsucesc, sperând şi temându-mă totodată că ar 
putea fi Ryan. 

Dar nu e el. Este Felicity. 

— Te-am văzut furişându-te afară, să ştii. 
Vocea ei mă zgârie pe creier. 

— Mda, răspund rece. 

Faţă de cele spuse de ea mai devreme, când trăgeam cu 
urechea, nu prea e o replică pe măsură. Dar mă tem că, dacă 
încerc să spun orice altceva, am să izbucnesc în plâns. 

— Ai auzit ce-am zis, nu-i aşa? mă întreabă. 
Dau din cap încuviinţând. 

— îmi pare rău, Zoe, spune, lăsând capul în jos. 

— Chiar îţi pare? întreb, sperând să par măcar acum un pic 
intimidantă, nu de parcă aş pierde o partidă de table în faţa unui 
puşti de cinci ani. 

— Da, răspunde ea, îmi pare rău. Dar dă-mi voie să-ţi explic 
ceva. Ceea ce mi-a făcut Ryan a fost atât de groaznic, încât m-a 
transformat într-un... într-un monstru. Sunt convinsă de asta. Iar 
eu, de fapt, nu sunt un monstru, Zoe, crede-mă că nu-s. Ştii asta, 



nu? 

— Cum rămâne cu toate scrisorile alea ciudate? spun eu 
exasperată. Iartă-mă că zic asta, Felicity, dar nu pare tocmai 
definiţia unui comportament echilibrat. 

Izbucneşte în lacrimi. Şi nu e vorba doar de o smiorcăială, ci de 
hohote de plâns spontane, incontrolabile, de ţi se taie răsuflarea. 
Este unul dintre cele mai tulburătoare lucruri pe care le -am văzut 
vreodată. Până acum, nu credeam că Felicity este prevăzută cu 
canale lacrimale. 

— Ştiu, reuşeşte să îngaime, printre sughiţuri. Ai... ai toată 
dreptatea. C... crede-mă, dacă mi-ai fi spus cu un an în urmă că o 
să mă apuc să trimit scrisori cuiva care nu-mi împărtăşeşte 
dragostea, n-aş fi crezut-o nici în ruptul capului. Nu e foarte... 
demn, nu? 

— Nu, Felicity. Suspin. Nu e. 

— L-am iubit, Zoe. L-am iubit cu adevărat. Nu ştiu dacă poţi 
înţelege. Ai iubit vreodată pe cineva care nu ţi-a răspuns cu 
aceleaşi sentimente? Ţi s-a întâmplat, Zoe? 

Dacă am iubit vreodată pe cineva care nu mi-a răspuns cu 
aceleaşi sentimente? O, Doamne, dac-ar şti ea! în ciuda impresiei 
puternice de ironie a sorţii, simt nevoia să-mi petrec braţul pe 
după umerii ei. Când o ating şi o trag spre mine, sunt şocată de 
cât de fragilă este. Are umerii atât de osoşi, încât mă mir cum de 
n-a confundat-o niciun student la medicină cu un model la 
anatomie. 

— Dă-mi voie să-ţi spun ceva despre dragostea neîmpărtăşită, 
Zoe. Doare ca naiba. 

închid ochii. 

— Probabil înţeleg mai bine decât crezi, rostesc ca pentru mine. 
Felicity s-a purtat ca o nesăbuită, dar înţeleg chinul prin care a 

trecut. înţeleg cum e să fii consumată de dorinţa pentru cineva 
care ţi-a fost odinioară atât de apropiat, dar care ştii că nu va mai 
fi niciodată al tău. 

— Chiar, Zoe? zice ea, trăgându-şi nasul. Chiar înţelegi? 

— Da, să ştii. 

— Pot să-ţi spun ceva? continuă ea, cu ochii roşii. 

— Sigur. 

— Şi, crede-mă, nu o spun cu niciun interes ascuns. Ţi-o spun 
ca prietenă. 



Dau din cap fără tragere de inimă. 

— Toate lucrurile alea pe care i le-am spus lui Ryan mai 
devreme, i le-am spus pentru că eram furioasă şi rănită. 

— Ştiu. 

— O mare parte erau tâmpenii - ceea ce am spus despre tine a 
fost groaznic. 

— Hei, nu-ţi bate capul cu asta, îi spun pe un ton nepăsător. 
Ce-a fost a fost. 

— Dar, mă întrerupe ea, ceva tot era spus cu intenţie. O parte 
din ce am zis, Zoe, este absolut adevărat. 

Mă trag înapoi şi-i studiez faţa. Este cât se poate de sinceră. Nu 
există îndoială. 

— Ryan te foloseşte, Zoe. Asta face. Nu cred că se poate abţine. 
Când am fost cu el, veneam după un şir lung de femei cu care se 
întâlnise după moartea lui Amy. Femei pe care le-a folosit, apoi le- 
a dat deoparte fără pic de remuşcări. Adevărul e că nu este 
îndrăgostit de tine sau de mine, sau de oricine altcineva. Din 
nefericire, cred că încă-şi mai iubeşte soţia. 

— Ai înţeles greşit ce este între mine şi Ryan, Felicity, îi spun, în 
cele din urmă. Ryan şi cu mine... e doar o... 

— O aventură? 
Nu răspund. 

— Exact asta credeam şi eu când eram noi împreună, Zoe. Dar 
nu-i aşa că ţi se vâră pe sub piele? Nu începe să-ţi fie dor de el 
când nu e cu tine? Nu începi să te bucuri un pic cam prea mult de 
ceea ce simţi când te ia în braţe? 

— Nu ştiu. 

— Ce încerc să spun, Zoe - ca prietenă şi ca nimic altceva -, 
este că, dacă nu termini acum, vei sfârşi la fel de rănită şi de 
distrusă ca mine. 



Capitolul 74 



Mă întorc în casă, căutându-i pe copii, atât de dezorientată de 
tot ce am auzit în ultima oră, încât mă simt de parcă abia m-aş fi 
dat jos dintr-un carusel. 

La fel de rănită şi de distrusă ca mine. 

Un lucru este sigur. După 14 aprilie - data nunţii mele - am 
avut parte de suficiente probleme, cât să-mi ajungă până la 
Crăciunul din 2080, mulţumesc frumos. Prin urmare, m-am lăsat 
atrasă într-o altă relaţie care e atât de evident că-mi va provoca 
necazuri, încât aproape că văd clipind luminile semnalului de 
alarmă. 

Cu siguranţă, nu poate fi adevărat. Ryan ar trebui să fie o 
modalitate de a- mi distrage atenţia de la suferinţele mele, un strop 
de alinare - nu o problemă în plus. 

O, Doamne! Oare sunt una dintre femeile alea ciudate, 
disfuncţionale, care intră numai în relaţii cu bărbaţi nepotriviţi, şi 
cărora le prieşte drama de a fi folosite şi abuzate? 

Nu credeam că-mi place să fiu folosită. Dintotdeauna îmi 
închipuisem că alesul meu va fi cineva care va dori să mă răsfeţe 
cu dragoste şi sărutări şi care va coborî mereu colacul toaletei. Dar 
poate că nu va fi aşa. 

Poate că se conturează deja un model. întâi, Jason mă 
părăseşte în faţa altarului, iar acum Ryan este cu mine numai 
pentru un pic de distracţie şi apoi mă părăseşte, frângându-mi 
inima. Dar cum poate să-mi facă asta, când e doar o aventură? 
Este o aventură, nu? Of, deja sunt sătulă până peste cap de 
cuvântul ăsta. 

Intru în hol şi-1 văd pe Ryan cu Barbara King, care a tot gustat 
din vinul fiert, cu aproape aceeaşi pasiune ca şi soţul său. 

Mă uit cum scurge paharul, îl trânteşte pe masa aflată în 
apropiere şi se aruncă asupra lui Ryan ca o sufragetă disperată 
după sex, care n-a mai adulmecat vreun picior de mascul din 
primăvara lui 1904. 

Privind-o cum îi dă jos pălăria de cowboy şi-i şopteşte la ureche, 
nu mă pot abţine să nu mă gândesc că e un gest pe care unii l-ar 
putea numi exagerat de prietenos. De fapt, n-ar putea fi mai 



prietenos nici dacă i-ar băga mâna în pantalonii ăia de văcar. 

Fac ochii mari când Barbara, probabil neobservându-mă şi 
nepăsându-i, oricum, că ar putea s-o vadă cineva, lasă o mână în 
jos, iar degetele ei cu unghiile făcute la salon îi strâng fesele de 
parcă ar fi mingea de cauciuc pe care o foloseşte împotriva 
stresului. Apoi se înalţă pe vârfuri şi-1 sărută pe ureche. 

Simt o gheară în piept şi nu mai vreau să văd nimic. 

Mă năpustesc în sufragerie în căutarea lui Trudie, disperată să 
vorbesc cu cineva în care să pot avea încredere. Dar, când dau de 
ea, văd că are alte lucruri în minte. 

— Zoe! Zoe! strigă Ruby, încântată, ţopăind. Trudie o să se 
mărite, iar eu o să fiu domnişoară de onoare! 

Trudie îşi extrage mâna dintr-a lui Ritchie şi o întinde spre 
mine . Poartă un inel delicat, cu diamant, care arată minunat, chiar 
dacă mâna ei tremură aşa de tare încât ai putea crede că a băut 
câteva găleţi de cafea. 

— Este... este adevărat? o întreb, rămasă fără suflu. 

Ochii lui Trudie sunt plini de lacrimi şi, deşi încearcă să 
vorbească, buzele îi tremură prea tare ca să poată articula ceva. 

— Da, e adevărat, răspunde Ritchie în locul ei. Am găsit cea mai 
grozavă femeie din lume. Orice-ar fi, n-am s-o las să plece. 

— Chiar nu te deranjează că. . . începe ea. 

— Şşşşş, şopteşte el, strângând-o de mână. Putem oricând să 
adoptăm. 

Cu rimelul curgându-i pe obraji, Trudie zâmbeşte atât de larg, 
încât pare gata să leşine. 

— Felicitări, spun, îmbrăţişând-o şi simt că ochii mi se umplu 
din nou de lacrimi. Grozavă treabă. 

— Mulţumesc, scumpo, reuşeşte ea să spună după ce mi se 
desprinde din braţe. Dar tu eşti bine, Zoe? Arăţi un pic cam ciudat 
după căzătura aia. 

Sunt sigură că sunt o prietenă groaznică spunând asta, dar, în 
ciuda veştilor grozave ale lui Trudie, restul serii trece cu greu. 

Când, în sfârşit, scăpăm de ultimii invitaţi şi reuşim să-i culcăm 
pe Ruby şi pe Samuel, care sunt extrem de obosiţi şi de agitaţi, 
Ryan încearcă să mă îmbrăţişeze. Dar eu mă feresc de braţele lui. 

— E totul în regulă? mă întreabă îngrijorat. 

— A, da, spun repede. Atâta doar că mă simt dărâmată. Te 
superi dacă ajut mâine-dimineaţă la curăţenie şi mă duc acum să 



mă culc? 

— Sigur că nu, îmi răspunde, cu o umbră de tristeţe în ochi. 

Când intru în dormitor, deschid fereastra şi o pală de aer rece 
îmi loveşte obrajii, mă simt de parcă aş sta în spatele unui plug de 
deszăpezire. Mă prăbuşesc pe pat şi-mi trag plapuma pe mine. 
încerc să închid ochii, dar mă simt prea agitată ca să dorm. 

Reuşisem cumva să mă conving că relaţia cu Ryan mă va ajuta 
să-mi revin după toate cele întâmplate anul ăsta. Dar ce absurd şi 
fără rost pare acum. 

Cine vrea o aventură cu un bărbat care o lasă chiar şi pe 
Barbara King să-i pipăie fundul şi când ştie că este doar una dintr- 
un şir lung de femei? 

Mă ridic din nou în capul oaselor, şi ceva îmi atrage atenţia în 
spatele comodei. Mă dau jos din pat şi-o iau. E revista OK! pe care 
o cumpărasem în Anglia, în ziua în care am plecat, cu atâtea luni 
în urmă. Coperta e plină de pete de cafea, dar, răsfoindu-i paginile 
boţite, mă simt transportată din nou acasă, atât de repede de 
parcă m-aş fi teleportat cumva înapoi. 

Deodată, îmi doresc să fiu la Woolton, călcându-mi uniforma 
pentru grădiniţă şi având grijă să-mi pun în geantă şi un şorţ, ca 
s-o păstrez curată cât facem ornamente pentru Crăciun. Tânjesc 
să-1 sărut pe Jason de noapte bună, înainte să urc la etaj ca să mă 
duc la culcare, lăsându-1 să prindă finalul emisiunii lui preferate. 
Mi-e dor să trag draperiile pe care le-a făcut mama pentru noi şi să 
mă bag în pat ca să mai citesc un pic dintr-o carte uşoară, înainte 
să mă fure somnul, trezindu-mă doar pentru o clipă, când îl simt 
pe Jason că se strecoară în pat lângă mine. 

Dintr-odată, mi-e dureros de dor de acasă. 

Sunetul care invadează liniştea mă trezeşte din reverie, îmi sună 
telefonul mobil. 

Bănuiesc că e Trudie, care vrea să- mi povestească despre 
logodnă. Dar nu pot s-o ascult acum, chiar nu sunt în stare de aşa 
ceva. Mă întind după telefon şi încerc să-mi dau seama dacă pot 
întrerupe apelul fără ca ea să observe. Dar pe ecran nu apare 
numărul ei. 

Este numărul lui Jason. Şi, de data asta, n-am niciun fel de 
îndoială ce voi face. 

— Jason. Ce faci? 

Vocea mea sună remarcabil de calm, având în vedere că inima 
îmi bate de parcă ar vrea să-mi spargă pieptul şi să danseze step 
în jurul măsuţei de toaletă. 

Deodată, se aude o bufnitură puternică, urmată de atâtea 
păcănituri că trebuie să ţin telefonul departe de ureche. Apoi, 
zgomotele încetează. 

— Zoe? 

îi recunosc imediat vocea, care mi-e atât de familiară şi care mă 
face să mi se oprească inima în loc instantaneu. 

— Zoe, mă auzi? Scuză-mă. Am scăpat telefonul pe jos. 
Jason e neobişnuit de agitat, şi chestia asta mă impresionează. 

— Zoe, eşti la telefon, da? 

— Da, îi răspund, apoi nu-mi mai trece nimic altceva prin cap. 

— Zoe, de opt luni încoace, în fiecare zi, mă gândesc să dau 
telefonul ăsta. De fapt, te-am şi sunat de câteva ori, dar n-ai 
răspuns niciodată. 

încă mă mai chinui să găsesc ceva de zis. 

— Dar acum, că am reuşit să dau de tine, continuă el, nu ştiu 
cu ce să încep. 

Faptul că-i aud din nou vocea e ca o gură de şampanie după 
luni de abstinenţă. Este la fel de încântător şi de irezistibil pe cât 
este de riscant. Mă trezesc că mi-e dor de el, că tânjesc să fiu lângă 
el fizic. în ciuda acestui lucru, trebuie să încep cu lucrurile 
evidente. Nu am alternativă. 

— Ce-ar fi să-mi spui de ce m-ai lăsat baltă în ziua nunţii? 
întreb . 

— Desigur, spune stânjenit. Ei bine, asta-i o întrebare potrivită. 
O întrebare pe care mi-am pus-o singur în fiecare clipă care-a 
trecut de atunci. Tot ce pot spune e că a fost un moment de 
nebunie. 

Urmează încă o tăcere. 

— Vrei să spui că- ţi pare rău? îl întreb. 

— Da, zice el, cu vocea plină de disperare. Da, îmi pare teribil de 



rău. A fost o nebunie. 

— O nebunie? 

— O nebunie groaznică. Nu ştiu ce m-a apucat sau cum să 
explic. 

— Ei bine, încearcă. 

— Bine, bine. Adevărul e că mi-a fost teamă. Nu ştiu exact de ce 
- dar mi-a fost. Presupun că m-a speriat ideea de a fi cu o 
persoană pentru tot restul vieţii mele. Mă tot gândeam la asta. 

— Se numeşte căsătorie, Jason, îi spun sec. 

— Ştiu, ştiu! Şi tocmai asta îmi doream. Asta-mi doresc. Dar, în 
ziua dinaintea nunţii, m-am îngrozit. Cu adevărat îngrozit. Ceea ce 
e stupid, pentru că noi eram împreună de atâta timp încât logica 
îmi spunea că ne-ar fi fost bine împreună mult, mult mai mult 
timp de atunci încolo. Pentru totdeauna, de fapt. Dar asta nu m-a 
împiedicat să mă simt... prins în capcană. într-o criză de 
claustrofobie. Panicat. Copleşit de... 

— Oh, mai opreşte-te! 

— îmi pare rău. 

îmi doresc brusc să nu fi sărit aşa. Vreau să descopăr tot 
adevărul, nu-i aşa? 

— Nu, spun. Continuă. 
Trage aer în piept. 

— Bun. Ei bine, adevărul e, Zoe, că eram de acord cu ideea de a 
ne căsători. Te iubeam şi eram fericit să fiu cu tine, fără toate 
surlele şi trâmbiţele unei nenorocite de ceremonii. Dar ştiam că tu 
ţi-o doreşti, iar asta era în regulă. De fapt, era mai mult decât în 
regulă. Dar, cu cât se apropia ziua nunţii, cu atât ceea ce simţeam 
faţă de toată treaba asta părea să nu mai fie la fel. Iar în dimineaţa 
aia, în timp ce Neil şi cu mine ne pregăteam, m-am simţit ca în 
stare de şoc. Nu mă puteam urni să mă îmbrac cu costumul. Doar 
stăteam acolo şi-1 ascultam pe Neil cum devine din ce în ce mai 
isteric pe măsură ce timpul trecea. 

Eu continui să păstrez tăcerea. 

— Mai eşti acolo? mă întreabă el. 

— Da. 

— Ei bine, se făcuse două şi zece, iar eu tot nu mă îmbrăcasem 
şi tot ce puteam face era să zac în pat şi să încerc să nu mă 
gândesc la ceea ce se întâmpla. Să încerc să nu mă gândesc la 
lucrurile prin care treceai tu. Nu-mi doream decât să închid ochii 



şi să las totul departe. 
Face o altă pauză. 

— Asta nu mă face să mă simt deloc mai bine, mint eu. 

— Nu? întreabă îngrijorat. Nu, cred că n-are cum. Vreau să 
spun, de ce te-ar face să te simţi mai bine? Ţi-am stricat ziua cea 
mare. Cum aş putea să îndrept asta? 

Parcă e un băieţel. Rănit şi uluit că a făcut o poznă de proporţii, 
ceva ce nu poate fi reparat. în ciuda a tot ceea ce s-a întâmplat, 
mă surprind dorindu-mi să-1 strâng în braţe. Să-i simt braţele în 
jurul meu. Dar între noi sunt 3 500 de mile de ocean. 

— Zoe, bâiguie el, aş face orice ca să fii din nou cu mine. 
Ezit. Apoi îl întreb : 

— Cum poţi spune asta după tot ce s-a întâmplat? După ceea ce 
ai făcut? 

— Pentru că ştiu acum, mai mult ca oricând, că te iubesc, îmi 
răspunde. Eşti singura femeie pe care o s-o iubesc vreodată. Ştiu 
că nu pot da timpul înapoi, dar îmi doresc să fi putut. Viaţa mea s- 
a terminat fără tine, Zoe. 

— Nu fi melodramatic. 

— Vorbesc serios, insistă el. Mai mult ca orice altceva pe lume 
îmi doresc şansa de-a o lua de la capăt cu tine. Pentru ca noi doi 
să recăpătăm ceea ce am avut. Ştiu că nu te merit, dar m-am 
gândit că ar trebui să ştii ce simt. N-aş fi putut trăi cu mine 
însumi dacă nu ţi-aş fi spus asta. 

Mă prăbuşesc iar pe pat, închid ochii şi mă gândesc. De fapt, 
gândesc atât de intens încât începe să mă doară capul. 

Dar, indiferent cât de tare mă străduiesc, nu pot ajunge decât la 
o singură concluzie. Una pe care ştiu că prietenii mei, familia mea, 
foştii colegi şi toţi invitaţii care au venit la nuntă ar considera-o 
atât de nebunească, încât numai o lobotomie totală m-ar mai 
putea ajuta acum. 

Dar oricine merită o a doua şansă, nu? 



Capitolul 76 



Nu trebuie decât să ating umărul lui Ryan, şi se trezeşte. 

— Hei, murmură el, cu un zâmbet somnoros. Speram că ai să te 
răzgândeşti. Se pare că nu mai pot să-mi petrec o noapte fără tine. 

Stau pe marginea patului lui, îmbrăcată în haine de stradă. îi ia 
o secundă să observe asta, dar când o face, se ridică în capul 
oaselor şi se freacă la ochi. 

— Ce-i? S-a întâmplat ceva? 

— Nu, şoptesc. Doar că... 

— De ce eşti îmbrăcată? mă întreabă uluit. 

— Ryan, am nişte probleme de rezolvat acasă, îi spun. S-au 
întâmplat unele lucruri şi trebuie să... ei bine, trebuie să le pun în 
ordine. 

— Bine, zice el încet, punându-şi mâna pe braţul meu. Te pot 
ajuta cu ceva? 

— Nu, îi răspund. Trebuie doar să mă duc acasă. Repede. 
Tocmai şi-a dat seama ce se întâmplă. 

— Doar nu pleci acum? 
înghit în sec. 

— Avionul decolează în câteva ore, îi spun. Nu mi-a venit să 
cred că mai aveau un loc liber în preajma Crăciunului - aşa că a 
trebuit să profit de ocazie. Sigur n-o să mai am şansa să ajung 
acasă decât după a doua zi de Crăciun. 

Mă priveşte lung, nevenindu-i să creadă, şi simt că trebuie să-i 
dau o explicaţie. 

— Mama nu se simte bine, zic, simţindu-mă vinovată că folosesc 
ipohondria mamei ca scuză. 

— E grav? 

— Nu, nu cred, îngân eu, dar ar trebui să mă duc acasă şi să 
mă asigur... Scot un plic din buzunarul de la spate. Asta îţi va 
explica unele lucruri, Ryan, îi spun. 1-1 întind, iar el îl ia, fără să 
mă slăbească din ochi. înainte de a veni aici se întâmplase ceva 
despre care n-am vrut să vorbesc cu nimeni. Aşa că n-am făcut-o. 
Cu nimeni. Era prea dureros. Dar sper că vei înţelege când ai să 
citeşti. 



Se uită la scrisoare. 

— Ai să te întorci, nu-i aşa, Zoe? întrebă, 
îmi muşc buzele. 

— Am... am lăsat un mesaj la agenţia de bone şi i-am rugat să 
trimită pe cineva în locul meu cât mai repede posibil. Aşa că, orice 
s-ar întâmpla, copiii nu vor rămâne nesupravegheaţi. 

— Zoe, se încruntă el, nu-i vorba de îngrijirea copiilor, pentru 
Dumnezeu. 

Ochii mi se umplu de lacrimi. 

— Mă. . . mă simt groaznic că nu pot să- mi iau rămas-bun de la 
Ruby şi de la Samuel, continui eu, făcându-mă că nu-1 aud. Te 
rog, sărută-i tu din partea mea şi spune-le că am să-i sun imediat 
ce va fi posibil. Le-am scris şi lor o scrisoare şi le-am lăsat 
cadourile de Crăciun în dulapul de lângă patul meu. Din păcate, 
n-am apucat să le împachetez, dar. . . 

Nu mai ştiu ce să zic şi mai bine aş ieşi de aici înainte să-ncep 
să plâng incontrolabil. 

Sunt gata să plec, când Ryan se ridică în genunchi pe pat şi mă 
prinde de braţ. Apoi îmi cuprinde capul în palme şi mă sărută la 
fel de tandru, de pasional şi de minunat ca întotdeauna. 

Ştiu că e ultima oară când ne sărutăm aşa, şi mă simt copleşită 
de acest gând. în ciuda a ceea ce a zis Felicity. în ciuda a ceea ce 
am văzut că-i făcea Barbara. în ciuda faptului că îl iubesc atât de 
mult pe Jason. 

Mă trezesc că-mi curg lacrimile şiroaie pe obraji şi că nu mă pot 
opri din sărutat, chiar dacă-mi simt buzele umflate şi pielea udă. 
în cele din urmă, reuşesc să mă trag de lângă el. 

— îmi pare rău. Mă îndrept spre uşă, luându-mi cu greu ochii 
de pe chipul lui uluit. îmi pare foarte rău. 

Taxiul aşteaptă afară, cu motorul pornit. Când închid uşa în 
urma mea, îmi ridic geanta şi mă mir cât de grea poate fi. Mă simt 
de parcă aş târî după mine cadavrul unui iac uriaş. 

Când ajung în curtea din faţa casei, îmi ridic privirea spre 
fereastra lui Ruby şi simt cum mi se strânge stomacul. Sper din tot 
sufletul că biletul pe care l-am lăsat pentru ea şi pentru Samuel îi 
va face să înţeleagă cât de tare o să-mi fie dor de ei, de copiii ăştia 
minunaţi, pe care, indiferent ce voi face în continuare în viaţă, n- 
am să-i uit vreodată. 



Mă gândesc cum îi îmbrăţişam dimineaţa, îmi amintesc de 
pielea lor catifelată şi dulce ca nişte fursecuri proaspăt scoase din 
cuptor, de ochii lor plini de energie şi încântare. Mă rog să nu fie 
prea supăraţi când se vor trezi şi vor vedea că nu-s acolo. Nu aş 
putea îndura să fie supăraţi pe mine. Totuşi, cumva, ştiu că exact 
aşa vor fi. Copilaşii ăştia doi, care deja şi-au pierdut mama şi 
acum mă pierd şi... 

Simt cum mi se pune un nod în gât şi mă lupt cu un alt val de 
lacrimi. Apuc valiza şi-mi spun să nu fiu atât de proastă. Sunt 
bona lor, pentru numele lui Dumnezeu, nu mama lor. 

Ezit. Oh, Zoe, oare e bine ce faci? 

N-am nici cea mai vagă idee. 

Taximetristul se dă jos din maşină şi încearcă să mă ajute să-mi 
pun geanta în portbagaj. Chiar dacă târâm amândoi de ea, se 
plânge că o să facă hernie. 

— La aeroport, da? se asigură, în timp ce eu mă prăbuşesc pe 
bancheta din spate. 

— Da, vă rog. 

— Mergeţi acasă de Crăciun? mă întreabă în timp ce ia un viraj. 

— Mă duc acasă definitiv. 

— Auu, se vaită el. Vreţi să ziceţi că n-aţi îndrăgit bătrânul 
Boston destul cât să rămâneţi la noi? 

— Ştiţi cum e, răspund. Nicăieri nu-i ca acasă. 

— Da, da. De unde sunteţi? 

— Din Liverpool, Anglia, îi spun. 

— Liver-pooohl, zice el, şi nu mă pot abţine să nu mă gândesc că 
pronunţia lui seamănă mai degrabă cu un dialect african ciudat, 
decât cu propriul meu accent. îmi reprim un zâmbet. 

— Nu e oraşul din care erau cei de la Beatles? 

— Ba da. 

— Soţia mea era îndrăgostită de Ringo Starr. 

— Serios? răspund. 

Continuă să îndruge verzi şi uscate, dar nu mai reuşesc să-1 
ascult. Nu mă pot gândi decât la gustul gurii lui Ryan şi la 
atingerea mâinilor lui pe pielea mea. 

Zborul decurge fără evenimente deosebite. Momentul cel mai 
palpitant se consumă la vreo două ore după decolare, după ce mi- 
am terminat micul dejun şi mă amuz stivuind ceaşca de plastic, 



cutiile, tacâmurile şi punguţele. Când termin, toate cele de mai sus 
sunt aşezate frumos şi ordonat. 

în momentul în care i le întind stewardesei, o cutie goală de 
iaurt, o furculiţă de plastic şi o doză nedesfăcută de suc de 
portocale îmi pică cu zgomot pe tavă. 

— Vai de mine, îmi pare aşa de rău! strigă fata de alături, 
aplecându-se peste mine să-şi culeagă resturile. îmi pare tare, tare 
rău! Nu pot să cred ce v-am făcut! 

Are vreo douăzeci şi ceva de ani, pielea măslinie şi o tunsoare 
scurtă, trăsnită. 

— Of, frate! strecoară printre dinţi, în timp ce încearcă să se 
aplece în intervalul dintre tăvile noastre pliante şi aproape-şi 
dislocă umărul. 

— Hei, o iau eu, îi spun, pliindu-mi tava. 

Când mă aplec să ridic lingura, simt o combinaţie ameţitoare de 
vreo şapte-opt parfumuri din duty-free, atât de puternică încât te 
ia durerea de cap. 

După ce lingura ajunge cu bine în căruciorul stewardesei, 
vecina mea se reazemă la loc de spătar şi-şi suflă un fir de păr din 
ochi. 

— Mulţumesc. îmi zâmbeşte, dându-şi ochii peste cap. 

— Nici o problemă, chicotesc eu. 

— E prima dată când ies din Statele Unite, îmi mărturiseşte ea. 

— Serios? spun, străduindu-mă să par surprinsă. 

— Anul ăsta vreau să călătoresc. Manchester e prima oprire - 
tata are rude acolo. Mi-au găsit o slujbă. Ştii cum e. Ridică din 
umeri. 

— Mă bucur pentru tine, îi spun şi vorbesc serios. Sper să-ţi 
placă. 

— Mulţumesc. Hei, ştii cumva dacă trebuie să completez 
vreunul din astea? mă întreabă, scoţând un formular de imigrare. 
Am luat unul mai devreme, dar habar n-am dacă trebuie să-1 
completez. 

Când ajung la Sosiri, pe aeroportul din Manchester, mă trezesc 
uitându-mă în jur după Jason. Au trecut luni întregi de când nu 1- 
am mai văzut, dar ştiu că nu s-a schimbat. Inima mea începe s-o 
ia razna în timp ce scrutez împrejurimile, disperată să-i descopăr 
silueta înaltă, familiară, părul negru şi zâmbetul care cucereşte pe 
oricine. 

Doar că e greu să văd ceva prin marea de oameni - şi, în timp ce 
trec cu privirea de la o persoană la alta, încep să intru în panică. 
De ce naiba nu e aici? Ştia la ce terminal voi sosi, nu-i aşa? Nu m- 
a lăsat iar baltă, sper! O, Doamne, nu cred c-aş mai suporta... 

Răscolesc după telefon prin bagajul de mână, dar, deodată, văd 
cum cineva îmi face cu mâna din mulţime. Cineva mă strigă pe 
nume. Cineva se repede spre mine. 

Numai că nu e Jason. 

— Zo-eeeee! Aici suntem! Mama îşi face loc cu coatele prin 
mulţime, folosind aceleaşi tactici de gherilă pe care le aplică, de 
obicei, la reducerile din ianuarie. Zo-eeeee! încoace! îşi desface 
braţele şi se aruncă spre mine, cu forţa unui jucător de rugby. 
Fetiţa mea! O, fetiţa mea! Ce dormi-a fost de tine! 

Tata vine în urmă, cu braţele pline de lucrurile ei, printre care o 
geantă ce pare nouă, o umbrelă din care picură apa, trenciul şi 
cheile de la maşină. Mama s-a mai îngrăşat un pic de când n-am 
mai văzut-o, dar, în mare, pare la fel de dichisită ca întotdeauna. 

— Bună, dragoste, zice el vesel. 

încearcă să mă pupe pe obraz, dar mama i-o ia şi de data asta 
înainte. 

— Ooooooh! strigă ea, strângându-mă aşa de tare în braţe încât 
încep să-mi fac griji pentru organele mele interne. Oh, ce dor mi-a 
fost de tine! 

— îmi pare rău, puteţi circula, vă rog? ne întrerupe un membru 
al personalului aeroportului, fără a avea aerul că-i pare vreun pic 
rău. Blocaţi calea de acces. 

Mama îmi dă drumul - cel puţin pe moment -, apoi mă ia de 
braţ şi mă târăşte către parcare. 

— Avem atâtea de organizat, dar nu trebuie să-ţi baţi capul cu 



nimic. Deja ţi-am făcut patul, aşa că... Se opreşte o clipă. Gordon! 
Ce faci? Ia tu geanta lui Zoe, pentru numele lui Dumnezeu! 

— A, nu, e-n regulă, zău, insist eu. 

Numai valiza şi ar fi destul cât să-1 doară spatele pe tata, ca pe 
un cal de povară suprasolicitat. 

— Nu fi bleguţă, Zoe, spune ea, dându-i-o imediat tatei, căruia 
mai că îi cedează genunchii. După un zbor atât de lung, sigur eşti 
ameţită de la decalarea orară. 

— Decalajul orar, o corectează tata, cu faţa iţindu-i-se peste 
trenciul ei. 

— Ce? 

— Spuneam că se zice decalaj orar. 

— Cum spuneam, rânjeşte mama, ignorându-1, sunt multe 
lucruri de organizat. De fapt, o să discutăm mai în amănunt când 
ajungem acasă. întâi să te odihneşti. Dar nu-ţi face griji, că m-am 
apucat să fac o listă. 

Abia pe la jumătatea drumului pe autostrada M62 spre casă, pe 
bancheta din spate a maşinii Vauxhall Vectra a tatei, apuc să 
strecor o vorbă printre puhoaiele de cuvinte ale mamei. Ciripeşte 
fără oprire, de zici că o plăteşte cineva la cuvânt. 

— Cum de -aţi ştiut să veniţi să mă luaţi? întreb. 

— De la Jason, desigur, spune mama, voioasă. Voia să vină 
chiar el, dar a trebuit să meargă la o şedinţă. Era una teribil de 
importantă, altfel ar fi fost aici. Şi, oricum, noi n-aveam mare lucru 
de făcut. 

în timp ce înaintăm pe banda pentru viteză redusă a autostrăzii, 
şterg geamul cu mâneca şi mă uit afară. E greu să vezi ceva, 
pentru că burniţează, dar totul este atât de rece şi de cenuşiu, că 
mă simt de parcă m-aş uita la un televizor portabil, vechi de 
cincizeci de ani. 

— Cum te simţi, mamă? întreb. 

— Hmm... Bine, chiar mă simt bine acum. 
Radiază de bucurie. 

— Bun. Deci, ce nu era în regulă cu tine şi nu-mi puteai spune 
la telefon? 

Tace o clipă. 

— Nu-ţi face griji pentru asta acum. O să stăm la poveşti mai 
încolo. Hai să le luăm pe rând, da? 

— Bine. 



— Nu ştiu dac-am făcut bine sau nu, dar i-am lăsat un mesaj 
Anitei la grădiniţă azi, întrebând-o dacă postul tău mai e liber. 
Desigur, acum poate că- ţi vei dori ceva şi mai bun. Toată 
experienţa acumulată în America valorează sigur ceva. 

Tata dă drumul la radio, unde tocmai este anunţat un cântec al 
celor de la Coldplay. Mama îl închide. 

— Jason o să vină imediat ce poate să plece de la muncă, 
continuă ea, întorcându-se spre mine cu un zâmbet imens pe faţă. 
Ştii ceva? Mă bucur tare mult că voi doi v-aţi împăcat. Ştiam eu că 
sunteţi făcuţi unul pentru celălalt. 

Ceva nu-i în regulă în toată povestea asta. Clar, ceva nu e în 
regulă. 

— S-a întâmplat ceva, iubito? mă întreabă mama. 

— Nu ştiu, îngân. Cred că sunt doar surprinsă de reacţia ta în 
ceea ce-1 priveşte pe Jason. 

— Oare ce te face să spui una ca asta? spune surprinsă. 

— Săptămâna trecută credeai că e dracul gol, îi zic eu. îmi era şi 
groază să- ţi spun că am stabilit să mă văd cu el, pentru că... ei 
bine, credeam că ai să spui că fac o mare greşeală. Ştii tu, după tot 
ce s-a întâmplat la nuntă. 

Surprind expresia tatei în oglinda retrovizoare. Nu zice nimic, 
dar îmi dau seama imediat că el exact asta gândeşte. 

— Oh, Zoe, ar trebui să fim tare neciopliţi să privim lucrurile 
aşa, nu? Mama râde şi-i trage un cot tatei. Adică, dacă n-ar fi luat 
nişte măsuri drastice ca să arate că de data asta e serios, poate c- 
aş fi fost sceptică. Dar, acum, nu ne putem îndoi în continuare de 
el. 

— Nu, murmur eu din nou, încă stânjenită. 

— Nu acum, când a făcut programarea la starea civilă şi s-a 
ocupat el de tot. 

O clipă, mă întreb dacă am auzit bine. Dacă tocmai a zis ce cred 
eu. Dar, în timp ce mă gândesc la asta - şi mă conving că am auzit 
bine -, îmi dau seama că au trecut cincisprezece secunde în care 
nici măcar nu am respirat. 

— Şi n-am nicio îndoială că, de data asta, o să meargă până la 
capăt, continuă ea. O ceremonie mică, intimă. Doar noi, câţiva. 
Fără mare tam-tam de data asta. Da, o să fie bine. Minunat. 

încerc să înghit, dar parcă îmi stă ceva în gât. 

— Ce ţi-a spus, mai exact? reuşesc să întreb. 



— O, Zoe, pentru numele lui Dumnezeu! exclamă ea. A avut o 
discuţie deschisă cu noi şi ne-a spus tot. Că v-aţi împăcat. Că o să 
vă căsătoriţi la starea civilă - pentru că data trecută l-au speriat 
biserica aia mare şi toţi oamenii ăia. A, şi că o să fie de joi în două 
săptămâni. 

Brusc, simt cum mi se întoarce înapoi pe esofag ultima 
înghiţitură din gustarea luată în timpul zborului. 

— Aşa deci. 

— A, scuză-mă, iubito, zice mama. Probabil nu ţi-a spus că o să 
ne zică şi nouă secretul vostru, nu? Ei, nu-ţi face griji, n-o să 
suflăm o vorbă. Numai tata şi cu mine ştim. Şi ne-a zis numai 
pentru că ştia că altfel nu am fi crezut nici în ruptul capului că e 
sincer dacă ne-ar fi spus că v-aţi împăcat. 

— îhî. 

— E totul în regulă, dragoste? întreabă tata. 

— O, Zoe, ne întrerupe mama, înainte să apuc să răspund. Nu fi 
aşa surprinsă. Cum spuneam, e micul nostru secret. Jason ne-a 
spus cât de important este să nu spunem nimănui - şi nu o vom 
face. Nici măcar lui Desy nu i-am zis, pentru numele lui 
Dumnezeu. 

— Şi asta chiar e o premieră, adaugă tata. 



Capitolul 78 



Noul apartament al lui Jason este la etajul al paisprezecelea al 
unuia dintre blocurile noi şi arătoase care au răsărit pe malurile 
râului Mersey în ultimii ani. Acea parte din mine mai de modă 
veche a iubit întotdeauna zonele de pe maluri care l-au făcut să fie 
inclus în patrimoniul universal UNESCO - docurile mari şi clădirile 
neoclasice impunătoare, care amintesc constant de trecutul glorios 
al oraşului. 

Dar zgârie-norii sclipitori - precum cel în care locuieşte Jason - 
au dat o nouă dimensiune, surprinzătoare, frumuseţii şi 
farmecului oraşului. Sunt ca o avanpremieră a unui viitor 
îndrăzneţ, care i se potriveşte mai bine decât şi-ar fi putut imagina 
oricine a crescut aici. 

în timp ce liftul urcă spre apartamentul lui Jason, stomacul 
meu face salturi mortale. Trag cu coada ochiului la imaginea mea 
din oglindă şi mă simt mai bine. Bun, poate că după un zbor 
îndelungat şi foarte puţin somn pielea mea nu străluceşte, dar 
sunt un pic bronzată şi, cel mai important, am pierdut kilogramele 
în plus. Ochii şi-au recăpătat strălucirea, iar părul arată şi el 
mulţumitor. Pentru prima dată după multă vreme mă simt bine cu 
mine, mă simt confortabil în pielea mea. Sper doar ca Jason să fie 
de aceeaşi părere. 

Lovesc uşor în uşă şi inima îmi bate atât de repede, încât, dacă 
mi-ar lua cineva pulsul, sigur ar descoperi că e la fel de rapid ca 
pulsul unui hamster. 

Peste câteva secunde, uşa se deschide. 

Şi iata-1. 

Bărbatul pe care mi l-am dorit cu atâta disperare de soţ. 
Bărbatul despre care crezusem că m-a respins, dar care acum mă 
vrea înapoi. Iubitul meu. Prietenul meu. Jason. 

— Ce faci, iubito? îmi zâmbeşte el. 

— Bine, spun cu o voce tremurătoare. 

Stăm faţă în faţă şi nu ştim ce să spunem. în cele din urmă, 
Jason ia iniţiativa. 

— Treci încoace, spune el încetişor, întinzându-se spre mine să 
mă îmbrăţişeze. 



Dar, când încerc să fac acelaşi lucru, mi se prinde mâneca în 
uşă. Jenată, o descâlcesc din clanţă şi mai încerc o dată. 

Mă strânge în braţe şi încerc să mă las în voia atât de 
cunoscutei senzaţii de linişte. Aştept să mă simt copleşită de 
fericire şi de senzaţia de siguranţă, aşa cum se întâmpla de obicei, 
închid ochii şi îl strâng în braţe. 

Primul lucru care-mi trece prin minte e cât de plăpând pare 
corpul lui pe lângă cel al lui Ryan. Silueta mea nu mai este 
obişnuită să se potrivească lângă a lui. Suntem ca două piese din 
două puzzle-uri diferite. După câteva secunde, mă retrag din 
braţele lui şi-1 privesc în ochi. 

— Mi-a fost dor de tine, îi spun. 
Mă sărută. 

— Şi mie. Hai, intră şi lasă-mă să- ţi fac o cafea. 

La început, conversaţia e ciudat de reţinută, chiar dacă am avea 
atâtea despre care să vorbim. E ca şi cum profunzimea şi 
intimitatea a ceea ce am discutat la telefon pe când eram în Statele 
Unite n-au existat niciodată. 

— Deci... zborul tău n-a avut întârziere, nu? întreabă Jason, 
după ce ne-am aşezat unul lângă altul pe canapea, el petrecându- 
şi stângaci braţul pe după umerii mei. 

Mă simt ca o puştoaică de cincisprezece ani la cinema, după ce 
şi-a găsit loc în rândurile din spate. 

— Nu, deloc, răspund. 

— Bun. Dă din cap. Asta-i bine. 

— îhî, aprob eu. 

Ah, degeaba. După douăzeci de minute de banalităţi, încep să 
mă agit. Şi am şi motiv. Jason încă n-a pomenit nimic despre 
faptul că a reprogramat nunta. De joi în două săptămâni. 

— Jason. Mă întorc spre el şi-1 privesc drept în ochi. Mama mi-a 
spus ceva când m-a luat de la aeroport. Ceva ce mă aşteptam să- 
mi fi zis tu mai întâi. 

— Ah, răspunde. îmi dau seama că ştie despre ce vorbesc. Ţi-a 
zis? 

— Mi-a spus că ai reprogramat nunta. E adevărat? 
Dintr-odată, pare a prinde viaţă. 

— Ei bine, speram să ţi-o spun chiar eu. Radiază de încântare. 
Aşteptam momentul prielnic. Mama ta a jurat că va păstra 



secretul. Dar nu mai contează. Aşadar, ce părere ai? 

Ce părere am? Al naibii de bună întrebare. Evident, ar trebui să 
fiu încântată. Am dreptul să fiu şi un pic speriată, dar ar trebui, în 
primul şi în primul rând, să mă simt încântată. Numai că, atunci 
când pun în balanţă încântarea şi teama, cea de-a doua câştigă de 
departe. 

— Sigur, sunt... ăăăă, încântată, zic eu. 

— Grozav! Ştiam eu că aşa vei fi! O, draga mea, va fi mai bine 
decât la orice nuntă pe care ţi-ai fi putut-o imagina. 

— Mi-e şi un pic teamă totuşi, după tot ce s-a întâmplat data 
trecută, continui. 

— Poftim? zice, de parcă i-aş fi întrerupt şirul gândurilor. Ţi-e 
teamă? Ei, da, pot să înţeleg de ce. Dar, crede-mă, de data asta n- 
ai niciun motiv să te temi. Absolut niciunul. Da? Da, iubito? 

înghit în sec. 

— Desigur. 

Ştiu că va mai trebui să treacă un timp înainte ca lucrurile să 
reintre în normal. Vreau să zic că e normal să mă simt un pic 
emoţionată. A fost o perioadă foarte stresantă. De-asta mă simt 
ciudat pentru că nunta bate la uşă. Şi în legătură cu Jason. Din 
aprilie s-au întâmplat o groază de lucruri. 

Dar asta nu înseamnă că nu sunt totuşi sigură că el este alesul 
meu. Am nevoie doar de ceva timp ca să mă readaptez. Asta-i tot. 

— îmi mai dai o ceaşcă de cafea? întreb, simţind nevoia să mă 
ridic în picioare. 

— Sigur, mă duc să-ţi fac una, spune el, sărind imediat. 

— Nu, lasă-mă pe mine. Vrei şi tu una? 

— Nu, răspunde. Fă-ţi ţie. 

Mă îndrept spre bucătăria deschisă, în stil american. Din câţiva 
paşi am ajuns. Apartamentul ăsta nu are tocmai nişte dimensiuni 
generoase. De fapt, e cât o colivie. 

— Când te-ai mutat aici? întreb, cotrobăind după cafea. 

— A, de vreo două luni, spune el mândru. E minunat, nu? Parcă 
văd cum o să ne instalăm aici, nu? 

— Ah, zic, un pic surprinsă. Deci nu mai vrei să ne mutăm într- 
o casă, ca data trecută? 

— Nu. De ce, când putem închiria un loc ca ăsta cu suma pe 
care am plăti-o lunar pe ipotecă? 

— Deci n-ai mai vrea să cumpărăm ceva? 



— Cine are nevoie de genul ăsta de angajament la vârsta 
noastră? 

— Păi, căsătoria nu e şi ea un angajament? nu mă pot abţine să 
nu subliniez. 

— Da, desigur. Râde. E ceva diferit. 

îi sună mobilul şi răspunde, apoi se duce în baie - care e atât de 
curată încât sclipeşte şi încep să mă simt prost că am folosit 
toaleta mai devreme. 

Renunţ să mai fac cafeaua şi mă duc la fereastră, să privesc 
râul. Priveliştea este spectaculoasă. Râurile Mersey şi Charles nu 
seamănă deloc, dar mă trezesc din nou cu gândul la Boston. 

Abia aştept să le dau telefon lui Ruby şi lui Samuel, să le spun 
că-mi pare rău că am plecat aşa de brusc. Să le zic că mi-e dor de 
ei. Să-i salut. Şi sunt disperată să nu mă mai gândesc la ultimul 
sărut al lui Ryan, la felul în care i-am simţit corpul lipit de al meu, 
la buzele lui, la. . . 

Când Jason revine în cameră, are o haină de piele pe braţ. 

— O haină nouă? îl întreb. 

— Mda. Drăguţă, nu? M-a sunat Neil să ne întrebe dacă nu 
vrem să ieşim să bem ceva cu el şi cu Jessica. Te tentează? 

Dau din cap. 

— Sunt praf. Diferenţa de fus orar m-a terminat. Te superi dacă 
mă duc să mă culc? 

— A, bine. Pare dezamăgit. 

— Dar tu du-te, adaug. 

— Eşti sigură? 

— Normal. 

Vine lângă mine şi mă îmbrăţişează. Mă simt uşurată că braţele 
lui îmi par mai puţin străine decât mai devreme. 

— Dumnezeule, mă bucur că te-ai întors, frumoaso. Chiar mă 
bucur. 

— Şi eu, spun oftând. 

Apoi se desprinde de mine şi se îndreaptă spre uşă, oprindu-se 
să măture un fir de praf inexistent de pe măsuţa din hol. 

— A, Jason... Am să dau un telefon în America. Mai am nişte 
detalii de reglat. 

— Nicio problemă. Atâta timp cât nu-ţi suni vreun iubit, zice el, 
făcându-mi cu ochiul. 

Roşesc atât de violent încât probabil că arăt ca la menopauză, 



dar, din fericire, închide uşa fără să se mai uite în urmă. 

Iau telefonul şi formez numărul, cu gâtul atât de uscat încât 
doar nişte cactuşi s-ar simţi bine în el. Sună de patru ori înainte 
să răspundă cineva. 

— Alo? 

E o voce subţirică, pe care-o recunosc imediat. 

— Hei, Ruby, sunt Zoe. 

Mă simt ruşinată chiar înainte ca vorbele să-mi iasă din gură. 

— Ne trimit altă bonă mâine, zice Ruby, cu voce nesigură, dar 
sfidătoare. Dar i-am spus lui tati că nu vreau altă bonă. Nu te 
vreau decât pe tine. Şi la fel şi Samuel. 

încerc să-mi stăpânesc emoţiile, dar e prea mult pentru mine să 
stau de vorbă cu Ruby. 

— Sunt sigură că noua bonă va fi grozavă. Ai să vezi. 

— Aşa a zis şi tăticu'. Pufneşte. Dar el nu înţelege. Tot spune că 
n-ai fost altfel decât toate celelalte bone şi că următoarea va fi 
poate chiar mai bună. Dar nu-i adevărat. Ştiu că nu e. 

Logica îmi spune că Ryan a zis asta ca să-i facă pe Ruby şi pe 
Samuel să se simtă mai bine, dar valul de consternare aproape că 
mă dărâmă. 

— Ei, va trebui să avem răbdare şi să vedem, zic eu. Dar pun 
pariu că, în mai puţin de o săptămână, n-o să vă mai simţiţi aşa de 
rău. 

— Voiam ca tu să fii mămica noastră, Zoe . 

încerc să-mi stăpânesc vocea fără să îmi las lacrimile să o ia 
razna, dar e ca şi cum aş încerca să opresc un tsunami cu o 
umbreluţă de coktail. 

— Asta nu avea cum să se întâmple, draga mea, răspund eu, 
răguşit. Tăticul tău şi cum mine am fost doar prieteni. Am fost doi 
prieteni foarte buni, care s-au înţeles foarte bine, dar nimic mai 
mult. 

— Nu, nu-i aşa, spune ea pe un ton acuzator. 
Pentru un moment, rămân fără cuvinte . 

— Ce vrei să zici? 

— V-aţi sărutat, spune ea. V-am văzut. 

— Ăăăă, da? Unde? 

— în bucătărie, în timp ce mă jucam afară cu Samuel. 

— A, păi ăla era doar un sărut prietenesc, insist eu. Nimic mai 
mult, zău. 

— Nu părea aşa. Era ca atunci când James Bond sărută fetele. 
Prin urmare, fuseserăm demascaţi. 

— Ei, bine... păi, poate că da. 



— I-am spus şi lui tati despre asta, continuă ea. El zice că n-a 
fost mare lucru. Dar eu nu-1 cred. Nu-i aşa că a fost mare lucru, 
Zoe? 

Acopăr pentru o clipă receptorul cu mâna. 

— Nu ştiu, Ruby, şoptesc, mai mult pentru mine decât pentru 
ea. Vreau să zic... 

Dintr-odată, aud zgomot la celălalt capăt al firului şi vocea lui 
Ryan în fundal. 

Mi se strânge stomacul când simt că ia receptorul din mâna ei. 

— Bună, Zoe. 

— Bună, Ryan. 

Cam la fel de original ca o geantă de piele de pe o tarabă dintr-o 
piaţă taiwaneză, dar nu-mi trece prin cap altceva. 
Urmează o tăcere scurtă, dar chinuitoare. 

— Să ştii că am avut ditamai şocul, începe el. Nu mi-a venit să 
cred ce-am citit în scrisoarea ta. 

înghit cu greu. 

— Adică - uau - continuă el, aveai ditamai secretul. 

— Da, răspund amorţită. Cam aşa ceva. 

— M-a făcut să mă simt îngrozitor, spune el. 

— Te -a făcut pe tine să te simţi îngrozitor? De ce? 

— M-am purtat ca un dobitoc când ai ajuns aici. Ca un mare 
dobitoc. Şi a trebuit să mă suporţi, deşi şi tu treceai printr-o 
perioadă grea. 

— N-ai fost chiar dobitoc. 

— Ba am fost. 

Urmează o altă tăcere, dar, de data asta, nu mai simt o nevoie 
prea mare s-o tulbur. 

— Şi tipul ăsta, Jason. Vocea lui sună ciudat când îi pronunţă 
numele. Mai încerci o dată cu el? 

— Da, răspund. 

Răspunsul meu este categoric şi nicio urmă de încercare de a 
mă scuza în faţa lui. Poate părea ciudat, având în vedere faptul că 
Ryan este bărbatul cu care m-am culcat, dar nu simt deloc nevoia 
să abordez cu delicateţe subiectul ca să nu-1 rănesc cumva. Nu 
pentru că vreau să-1 rănesc - ăsta e ultimul lucru pe care-1 doresc 
-, ci pentru că sunt sigură că nu e cazul. 

O să uite de aventura noastră la fel de repede cum a uitat de 
toate celelalte. Şi nu-i port pică pentru asta, absolut deloc. Şi eu 



dorisem ca totul să fie doar o distracţie, şi exact aşa a fost. 

— Bine, zice el stingherit. 

Mă gândesc dacă să-i spun că o să mă mărit peste doar două 
săptămâni. Dar, nu ştiu de ce, am senzaţia că am spus destul. Pe 
lângă faptul că nu vreau să mă creadă dusă cu pluta, situaţia nu 
pare cu totul normală. Nu ştiu de ce, dar nu mi se pare că ar fi 
cazul să-i spun. 

— Ei, continuă el, dacă tu crezi că e bine, atunci trebuie s-o 
faci. îţi doresc din toată inima să fii fericită. 

Jovialitatea lui confirmă totul. 

Ryan o să se încurce cu o altă femeie înainte de sfârşitul 
săptămânii, sunt sigură. Poate chiar cu Barbara King, dacă ea o 
să-şi joace cărţile cum trebuie. 

După ce ne luăm la revedere politicoşi şi închid telefonul, îmi 
reamintesc că nu e ceva cu care să-mi bat capul acum, când sunt 
prinsă până peste cap din nou în planuri de nuntă. 

Cu toate astea, am un nod în gât. Şi nodul ăsta nu vrea să 
dispară. 

Puiul cu pesto şi sâmburi de pin al mamei arată suspect de 
bine. Cu siguranţă, deşi clocoteşte convingător în cratiţa de firmă 
pusă în cuptor, a fost luat de la supermarket. Mă-ntreb cum a 
reuşit să scape de ambalaj fără ca vreunul dintre noi să observe. 

— Pot să te ajut? întreb. 

— Nu! insistă ea, scăpând un pachet de mazăre verde pe 
papuceii ei cu puf, în timp ce încearcă să se descurce cu două oale 
cu apă clocotită. Totul e sub control! 

Mă sprijin de dulapul din bucătărie. 

— Atunci, mă duc să pun masa, ce zici? o întreb. 

— Bună idee, gâfâie, suflându-şi o şuviţă de păr din ochi. 

îşi petrece următoarele douăzeci de minute alergând prin 
bucătărie cu aerul frenetic al unei găini decapitate. 

— Eşti sigură că nu am cu ce să te ajut? întreb neputincioasă, 
în timp ce oalele se varsă, iar sosurile sunt împroşcate pe pereţi. 

— Totul e sub control! intonează ea, înroşindu-se şi mai tare la 
faţă. 

Mă cocoţ pe marginea unui scaun. 

— Eu pot să te ajut cu ceva? întreabă tata, aventurându-se şi el 
în bucătărie. 

— Totul ... e . . . sub . . . control! 
Tata- mi aruncă o privire. 

— Am încercat, şopteşte el. 

Când cina este adusă pe masă, mama e aşa de încinsă şi de 
supărată că trebuie să se şteargă pe frunte cu marginea şorţului - 
de un roz fosforescent, pe care scrie cu litere de-o şchioapă „Mama 
care face papa". 

— Gata. Se aşază cu un zâmbet satisfăcut. Am terminat cu tot. 
V-am spus că lucrurile sunt sub control, nu? Vrei mazăre, Zoe? 

Doamne, e ciudat să fiu acasă. 

Aici mi-am petrecut cea mai mare parte a vieţii şi, cu toate 
astea, mă simt ca o străină. De la etichetele de pe cutiile de lapte 
până la banii supradimensionaţi, în culori vii. Totul pare ciudat - 
atât de familiar şi, în acelaşi timp, atât de străin. 



— Ia spune, iubire, eşti încântată de nuntă? mă-ntreabă tata. 
Zâmbesc, recunoscătoare că mi-a pus întrebarea asta. E pentru 

prima dată când tata pomeneşte de nuntă de când am ajuns 
acasă, şi-mi dau seama că toată povestea îi stă în gât. A adus 
vorba de subiectul ăsta numai ca să-mi facă mie plăcere. 

Asta pentru că, dacă atunci când trebuia să mă mărit prima 
oară cu Jason, a fost mai mult decât fericit să ne dea 
binecuvântarea, a doua oară lucrurile stau altfel. 

Situaţia mă deranjează. Tata n-a fost niciodată tipul de părinte 
care să dezaprobe ceea ce fac copiii. Fiecare punct de reper din 
viaţa mea - primul ruj pe care mi l-am cumpărat, găurile pe care 
mi le-am făcut în urechi, prima seară petrecută într-un bar - a 
adus o mică criză de isterie din partea mamei, dar tata a fost 
mereu calm. „E mai rezonabilă decât eram noi", susţinea el, spre 
exasperarea ei. 

Totuşi, acum nu e de acord cu nunta. Nu există nicio urmă de 
îndoială. N-a spus nimic despre asta până acum - dar nici nu e 
nevoie s-o facă. 

— Da, tăticule, spun eu. Sunt. Foarte încântată. 

— Ei bine, eu, una, abia aştept! adaugă mama, cu un zâmbet 
larg. Jason a fost mereu ca un membru al familiei, iar asta nu va 
face decât s-o confirme. 

Tata tuşeşte şi-i aruncă o privire. încerc să- mi dau seama ce 
vrea să-i spună. 

— Ce e? întreb. 

Tata se întoarce spre mama. 

— Nu crezi că e timpul să-i dai şi lui Zoe vestea? 

Pare ciudat de emoţionat în momentul în care o ia pe mama de 
mână cu tandreţe. 

Mama pare din nou înfierbântată. 

— Cred că mai bine i-aş spune, zice ea, după ce înghite 
mâncarea. 

Chiar şi acum este ezitantă, de parcă nu şi-ar găsi cuvintele. Iar 
asta nu e o problemă pe care s-o asociez, de obicei, cu mama mea. 

— Zoe, începe ea, mai ştii că ţi-am spus că am aflat ceva de 
curând de la doctorul Ahmed? 

— Da, îi răspund. 

— Ei bine, ţi-am zis atunci, la telefon, că e ceva serios, şi să ştii 
că nu glumeam. 



Mi se usucă gura. O, Doamne! O, Doamne, nu! Nu poate fi ceva 
grav, nu? Reuşisem să mă conving că mama se poartă iar ca o 
ipohondră. 

— Ce e, mamă? 

Las jos cuţitul şi furculiţa. 

— De fapt, e ceva serios în sensul că va afecta destul vieţile 
tuturor. Viaţa mea. A tatălui tău. Şi chiar şi pe a ta. 

Simt că mă cuprinde un val de greaţă. Bunica Bonnie a murit 
de cancer la sân când avea cincizeci şi ceva de ani. Mama n-are 
decât patruzeci şi patru. Asta e, nu? Asta trebuie să fie. 

— Ce este, mamă? întreb, disperată să pun capăt chinului. 
Se întoarce către tata şi-i strânge mâna. Apoi zâmbeşte. 

— Sunt însărcinată, iubito. Vei avea o surioară sau un frăţior. 



Capitolul 81 



— Fir-ar să fie, oftează Trudie la telefon, a doua zi. Telenovelele 
sunt un adevărat plictis pe lângă ceea ce se întâmplă în familia ta. 

Pufnesc. Totuşi, are dreptate. O surioară sau un frăţior, încă 
nu-mi vine să cred. 

— Şi cum te face asta să te simţi? Trebuie să fie ciudat, pentru 
că mama ta, la vârsta ei, ar putea fi bunică. 

— O, Dumnezeule, murmur. Orice ai face, nu-i spune şi ei asta, 
dacă ai s-o întâlneşti vreodată. 

Trudie chicoteşte. 

— Ca să-ţi răspund totuşi la întrebare, sunt încântată la culme. 
Zău că sunt. Nu pot spune că n-a fost o surpriză, dar mă simt 
ridicol de bucuroasă. Mereu mi-am dorit o soră sau un frate, iar 
acum o să am. E adevărat că o să le schimb scutecele în loc să 
împrumut CD -uri de la ei, şi totuşi mă bucur. 

— Şi ia zi, mai ai ceva să-mi spui? mă întreabă ea, tachinându- 
mă. Ştii tu, pe lângă faptul că tocmai te-ai împăcat cu bărbatul 
care te-a lăsat baltă şi că mama ta e cu burta la gură. 

— Ce-ţi trece prin minte? chicotesc eu. 

— Ei, nu ştiu, continuă ea. Nu cred că m-ar mai putea şoca 
ceva acum. Ai avut aventură cu vreun politician cunoscut? 

— Nu, spun fermă. 

— Ceva copii din flori de care nu ştim? 

— Nu. 

— O schimbare de sex? 

— Nu. 
Râd. 

— Tot nu-mi vine să cred că nu mi-ai zis nimic de nunta ta - 
adică de nunta pe care n-ai mai făcut-o, continuă ea. 

E a patra discuţie pe care o avem la telefon, ne aflăm pe 
continente diferite, în mai puţin de-o săptămână, şi e a cincea oară 
când îmi pomeneşte de asta, în ultimele zece minute. 

— Ştiu, ştiu, şi-mi pare rău, zic eu şi vorbesc serios. 

— Ce naiba, iubito, nu vreau să- ţi pară rău. Doar mă simt 
aiurea că nu ţi-ai putut descărca sufletul faţă de mine. 



Cred că eram prea prinsă cu propriile mele probleme. 

— Nu era asta. Şi chiar am încercat la un moment dat, când 
ieşisem într-o seară, dar a apărut Ritchie. Nu mai are importanţă. 
Serios, Trudie, motivul pentru care am venit în Statele Unite era să 
scap de toate astea, să nu mai fiu nevoită nici măcar să mă 
gândesc că am fost părăsită la altar, darămite să mai şi vorbesc 
despre asta. 

— Şi acum eşti sigură că faci ce trebuie? 

— Mda, răspund. Vreau să zic, da. 
Trudie tace pentru o clipă. 

— Uite, poţi să-mi spui că ar trebui să-mi văd de ale mele, dar 
nu pari să fii sută la sută convinsă. 

— Sunt, zău, Trudie - chiar sunt convinsă. 

Totuşi, nu mă pot abţine să nu mă foiesc pe scaun. Adevărul e 
că vreau să mă mărit joia viitoare. Am petrecut mult timp 
împreună cu Jason de când m-am întors, iar lucrurile, cu 
siguranţă, reintră pe făgaşul normal. 

Dacă e să fiu pe deplin sinceră, trebuie să recunosc că sunt în 
continuare un pic agitată. O parte din mine se întreabă dacă nu e 
prea repede, dacă nu am nevoie de mai mult timp să mă 
obişnuiesc cu ideea. Din nou. Dar logica îmi spune că ăsta e 
bărbatul cu care mi-am dorit, timp de şapte ani, să mă mărit. Şi 
ştiu că sentimentul ăsta nu s-a schimbat. Şi sunt sigură că am 
reticenţe doar din cauza a ceea ce s-a întâmplat data trecută. 

După toate astea, să iau taurul de coame şi să merg până la 
capăt cu căsătoria asta - fie că pare pripită sau nu - este ceea ce 
trebuie să fac. Nu există îndoială. 

— Sunt sigură, Trudie, spun eu. Dacă par un pic nesigură e 
doar din cauză că - ei bine, după ce s-a întâmplat data trecută, nu 
pot să nu fiu agitată. Asta-i tot. Era şi de aşteptat să fie aşa. 

— Şi-1 iubeşti? întreabă ea. 

— Sigur că da. Râd. Altfel n-aş fi sărit în avion ca să mă întorc 
aici cu prima ocazie, nu-i aşa? 

— Bine. Bun. în regulă. 

— Dar mi-aş dori să vii şi tu aici pentru nuntă. 

— Ştiu, dar - de fapt, ia stai un pic, zice ea. Poate nu e chiar 
imposibil... Le-am tot promis alor mei că am să vin acasă o 
săptămână, la un moment dat - numai că nu m-am hotărât 
niciodată să rezerv biletul. Şi s-au supărat destul de tare că nu am 



să fiu cu ei de Crăciun. Le-aş putea combina... 

— Serios? 

— Nu văd de ce nu. Trebuie să-mi iau şi eu un concediu, iar 
Barbara îmi spunea săptămâna trecută că ar prefera să mi-1 iau 
înainte să se termine sărbătorile. 

Mă simt cuprinsă de un val de bucurie atât de puternic, încât 
îmi vine să mă avânt cu scaunul de birou prin living, dar mă tem 
că aş putea să las urme pe covorul lui Jason. Apoi îmi vine o altă 
idee. 

— Ascultă, îi spun. Dacă tot ai să faci efortul ăsta ca să vii la 
nunta mea, mă-ntreb dacă nu te-aş putea ruga ceva? 

— Orice. 

— Ce-ai zice să fii domnişoara mea de onoare? 
Scoate un chiot care aproape mă surzeşte. 

— Ăsta e un da, să înţeleg? 

— Cum naiba să nu fie? Ooo, Zoe, n-am fost niciodată în viaţa 
mea domnişoară de onoare. O, Doamne, sunt în al nouălea cer! E 
fantastic! A, şi să nu-ţi faci griji, am să-mi iau o rochie superbă. O 
să fie ceva de mare clasă, crede-mă. 

— Trudie, îi spun, nici nu m-aş fi aşteptat la mai puţin din 
partea ta. 



Capitolul 82 



— Ce ziceai că-i asta? îmi şopteşte Desy la ureche, în timpul 
cinei de Crăciun. 

— Morcovi sote, cu sos de miere şi muştar, îi spun eu, 
înfigându-mi furculiţa într-o grămadă de terci portocaliu, care 
seamănă mai mult cu nişte deşeuri radioactive decât cu o mâncare 
din rădăcinoase. Este interpretarea personală a mamei asupra 
unei reţete din noua ei carte de bucate de Jamie Oliver. 

— Ah, zice el sceptic. Ce s-a întâmplat cu Nigella 37 ? Credeam că, 
după triumful de anul trecut, e cea mai mare admiratoare a 
Nigellei. 

— Ştiu, dar budinca a ieşit prost săptămâna trecută, aşa că a 
renegat-o. Acum a devenit oficial - Nigella nu mai e de încredere. 
Faptul că budinca a fiert timp de douăzeci şi două de ore şi că a 
uitat să pună grăsime se pare că n-a avut nicio legătură cu eşecul. 

Desy şi cu mine râdem pe înfundate. Loial, tata refuză să ni se 
alăture. 

Mama se apropie de masă purtând noua ei bluză inspirată de 
Missoni (de la Zara) şi un vas cu sos, pe care-1 tot bate de vreo 
douăzeci de minute, în speranţa că o să mai scape de cocoloaşe. 

Din nefericire, în timp ce sosul se prelinge pe felia de curcan din 
farfuria tatei, ca un şuvoi de lavă topită, mă tem că doar un mixer 
special pentru ciment ar mai putea-o salva acum. 

— Zoe, zice mama, aşezându-se şi aranjându-şi cu grijă pe cap 
coiful festiv de hârtie, nu mânca prea mulţi cartofi la cuptor. Când 
ai plecat în America arătai ca o balenă şi acum, că ai slăbit la loc, 
pur şi simplu n-am să te las să te îngraşi iar - nu acum, la mai 
puţin de o săptămână de ziua cea mare. 

— încă n-am mâncat nimic, protestez eu. 

— Mama ta are dreptate, se bagă şi Jason în vorbă. Arăţi grozav 
acum. Şi e evident că ăsta e adevărul - doar te iau de nevastă. 

Ceilalţi se amuză un pic cam mult. 



Nigella Lawson, celebră autoare britanică de cărţi de bucate (n.tr.) 



— Nu vreau să spun decât că nimeni nu vrea să fie gras în ziua 
nunţii, nu? continuă el. 

— Nu, asta va fi treaba mea! strigă mama, bătându-se uşurel pe 
burtică. 

Jason rânjeşte. 

— Ah, dar abia se observă, doamnă M. în ce lună sunteţi? 

— A cincea. Zâmbeşte. Dar, când eram însărcinată cu Zoe, n-a 
început să se vadă decât din luna a şaptea. E ceva genetic. Şi 
bunica Bonnie a fost exact la fel. 

— Trebuie să fiţi în culmea fericirii, zice el. 

— Ei, nu pot spune că n-a fost cam pe nepregătite, râde ea, dar, 
da, suntem încântaţi. Ia zi, Zoe, vrei nişte varză de Bruxelles? 

Arunc o ocheadă la lingura din mâna ei, plină cu un amestec 
vâscos, având o culoare care aduce cu aceea a mucilor. 

— Hmm, am să mănânc un nap la cuptor, spun. 
întâmplător, ştiu că napul e cumpărat, pentru situaţii de 

urgenţă, garnitura păstrată de mama la congelator pentru 
eventualitatea improbabilă că propria ei garnitură nu va ieşi bine. 
Şi iată că n-a ieşit. 

— Un nap la cuptor? explodează mama. Glumeşti, nu? Ştii câte 
grăsimi au chestiile alea? Mulţumeşte-te cu varza de Bruxelles, 
pentru numele lui Dumnezeu. Astea nu au decât opt calorii fiecare. 

— Opt calorii? Ooo, ia-o mai uşor, Zoe, spune Desy sarcastic. 

— E Crăciunul, îi amintesc mamei. Nu vreau decât un nap, nu 
zece porţii de mâncare chinezească. 

Jason zâmbeşte încurajator. 

— O să ne mulţumeşti când o să te uiţi la poze, peste câţiva ani. 
Acum, ia şi mănâncă, zice mama, trântindu-mi în farfurie o porţie 
alarmant de mare de terci din varză de Bruxelles. A, şi ai grijă să 
nu exagerezi cu sosul, da? Deşi văd că nu ţi-ai pus deloc. Ce fată 
cuminte! 

Relaţia mamei cu Jason a devenit un pic cam ciudată de când 
m-am întors. Ciudată, de parcă ar pune la cale o conspiraţie. Ştiu 
de ce: fără mama alături, Jason ştie că s-ar chinui din răsputeri 
pentru o a doua tentativă de nuntă. Totuşi, nu pot ascunde faptul 
că începe să mi se pară greţos. 

— Acum, Jason, în legătură cu săptămâna viitoare, continuă 
mama, ştii cumva dacă mama ta va purta acelaşi costum ca şi 
data trecută? 



— A zis că o să-şi cumpere ceva nou. Crede că aduce ghinion să 
porţi aceleaşi lucruri. 

— Exact aşa gândesc şi eu, e de acord mama. Aşa că mi-am 
cumpărat o nouă rochie de mătase, violet intens. Deocamdată nu 
mi se vede burta, aşa că îmi permit s-o port. Ai putea să-i spui tu 
mamei tale să nu-şi cumpere nimic violet? Ar fi îngrozitor dacă am 
veni amândouă purtând aceeaşi nuanţă. 

— Sigur, încuviinţează Jason. 

— Nu spun că nu poate purta nimic într-o nuanţă de mov. E 
bine şi lila. Ar putea chiar să încerce şi purpuriul. Orice, dar nu 
violet intens, atâta tot. 

— Ştii, n-o să vină decât o mână de oameni, îi spun eu pe un 
ton blând. 

îmi fac griji pentru că pare mereu să uite faptul că nunta nu va 
mai fi ca prima pe care-o plănuisem. 

— Ştiu asta, Zoe. Dar rămâne totuşi ziua ta cea mare. Şi tot o să 
facem fotografii. 

Mă întind să iau o budincă de Yorkshire, şi mama mă plesneşte 
peste mână atât de tare şi de fulgerător, încât seamănă cu 
maestrul japonez de arte marţiale din Karate Kid. Timp de o clipă, 
ne privim ochi în ochi. 

— Ia tu asta, mormăi, punând fără tragere de inimă budinca pe 
farfuria lui Jason. 

Brusc, îmi sună telefonul. Mă uit repede pe ecran şi văd un 
număr din Statele Unite. 

— Ies o clipă, zic şi sar de la masă, repezindu-mă în sufragerie 
ca să răspund. Inima îmi bubuie când apăs pe buton. Alo? 

— Crăciun fericit! 

E Trudie. Aş recunoaşte oricând tonul ăsta melodios. 

— Bună, zic eu. 

— Aaaa, la naiba, nu prea eşti pătrunsă de spiritul Crăciunului, 
observă ea. Te aşteptai să fie altcineva la telefon? 

— Nu, nu. Nu chiar. Serios. Mulţumesc pentru telefon, Trudie. 
Crăciun fericit şi ţie! Scuză-mă, credeam că poate e... Ruby. 

— A, tocmai am văzut-o, îmi spune. Apropo, a primit cadoul de 
la tine - pantofiorii ăia roz. îi poartă. E teribil de încântată de ei, la 
fel cum e şi Samuel de trenuleţ. 

— L-ai văzut pe Ryan? mă trezesc că-ntreb, încercând să o fac 
pe un ton cât mai firesc. 



— Da, drăguţă, l-am văzut, şi am impresia că-ţi simte lipsa. 

— Serios? 

— Da, noua lor bonă nu e de prea mare ajutor. Copiii nu o plac 
deloc şi au refuzat să iasă din casă cu ea. Plus că este un adevărat 
coşmar când vine ora să-i culce. 

— Ah. 

Mi-e ciudă că mă simt dezamăgită să aud că el pomeneşte doar 
de calităţile mele de dădacă. 

— Oricum, scumpo, spune Trudie, întrerupându-mi şirul 
gândurilor, în afară de urarea de Crăciun, mai voiam să-ţi zic ceva. 
Mi-am rezervat biletul de avion. Ajung la Manchester marţi. 

După ce închid telefonul, ezit înainte să mă întorc la masă. De 
ce nu pot să nu mă mai gândesc la America? 

Ah, Zoe, încetează. Ai bătut cale lungă până acasă ca să obţii 
ceea ce-ţi doreai. Acum ori niciodată - e timpul să mergi înainte, să 
nu-ţi mai faci griji şi să fii mulţumită cu ceea ce ai. 

Mă aşez la masă şi-mi pun din nou pe cap coiful festiv, în timp 
ce mama întinde nişte cremă de unt cu coniac pe budinca de 
Crăciun. Acum nu mai arată ca un produs în serie - mai devreme, 
am văzut-o împungând suprafaţa netedă, prea perfectă ca să arate 
ca făcută în casă, cu coada unei linguri de lemn. 

— A, aproape uitasem, spune ea, repezindu-se spre dulap. Se 
întoarce cu un borcănaş pe care mi-1 pune în faţă. Ţi-am luat un 
iaurt degresat cu fructe, dragă. M-am gândit că e cel mai bun în 
situaţia dată. 

Este plăcut să fac din nou sex cu Jason. 

Nu este la fel de pasional cum era cu Ryan. Nici la fel de 
aventuros. Nici la fel de fierbinte şi de tulburător şi... dar, pe bune, 
este chiar plăcut. Ştiu că n-o să vedeţi niciodată reviste precum 
Cosmopolitan comparând o partidă bună de sex cu o pereche de 
papuci comozi, dar eu, una, cred că sunt multe lucruri de spus în 
favoarea unei asemenea idei. 

Nerăbdarea şi pasiunea se acumulează uşor când abia ai 
cunoscut pe cineva. Totuşi, o relaţie sexuală de durată cere mult 
mai mult. Felul în care mă atinge Jason, poziţia pe care o alege, 
modul în care tremură când are orgasm... poate că sunt deja o 
rutină, dar tocmai după această rutină tânjesc. Şi, în timp ce mă 
ţine în braţe, iar eu mă uit la ploaia care bate în fereastra 
dormitorului, sunt sigură că, în timp, viaţa noastră sexuală se va 
îmbunătăţi. 

în special după ce o să reuşesc să blochez toate imaginile astea 
nenorocite cu Ryan, să nu-mi mai invadeze gândurile... 

— A fost plăcut, spune Jason şi mă mângâie pe păr. 

Nu mă pot opri să nu mă simt dezamăgită când îl aud, deşi e o 
ipocrizie din partea mea. 

— Da, îl aprob. Apoi mă rostogolesc pe o parte şi mă sprijin în 
cot. N-afost... dezamăgitor, nu? 

— Sigur că nu, spune el un pic cam prea convingător. A fost 
minunat, exact cum era pe vremuri. 

Ca să fiu sinceră, partidele de sex cu Jason n-au fost niciodată 
genul ăla de exerciţiu lipicios, transpirat, cu inima bătând să-ţi 
sară din piept, pe care-1 preferă cineaştii de la Hollywood. Şi, ca să 
fiu sinceră până la capăt, înainte de a-1 cunoaşte pe Ryan, 
obişnuiam să cred că sexul este supraevaluat ca mod de petrecere 
a timpului liber. De parcă aş fi atins hainele cele noi ale 
împăratului. Asta nu înseamnă că nu-mi făcuse plăcere. Doar că 
nu înţelegeam de ce unora li se pare ceva atât de pasional. 

— Gândeşte-te, continuă Jason, peste trei zile o să stăm în 
patul ăsta ca soţ şi soţie. 

Spusese şi data trecută exact acelaşi lucru, cu câteva zile 
înainte de nuntă. Gândul ăsta îmi face rău. 



— De data asta ai să mergi până la capăt, nu? îl întreb pe un 
ton ezitant. 

Se întoarce şi el pe -o parte, cu faţa la mine. 

— Zoe, ascultă-mă, spune el hotărât. în niciun caz nu am de 
gând să te dezamăgesc de data asta. Ştii şi tu asta, nu-i aşa? 

îmi muşc buzele. 

— Nici data trecută nu credeam că o vei face. 

— Ştiu, ştiu, zice el, trecându-şi mâna prin păr şi bătând în 
retragere. Şi crede-mă când îţi spun că niciodată n-am să mă pot 
ierta pentru asta. Niciodată. Dar am să-mi petrec viaţa 
revanşându-mă faţă de tine. Vei fi cea mai fericită femeie căsătorită 
din Anglia, îţi promit. 

Se apleacă şi mă sărută pe frunte. Zâmbesc şi mă întorc pe 
spate, uitându-mă în tavan. Era o vreme când inima mea ar fi dat 
pe dinafară de afecţiune pentru Jason dacă mi-ar fi spus aşa ceva. 
Mă uitam în ochii lui şi mă minunam cât de norocoasă sunt. 

Lucrurile pe care mi le spune acum nu sunt mai puţin calde sau 
mai puţin dureroase. Dar, în momentele în care mă simt mai 
pesimistă, trebuie să recunosc că nu au acelaşi efect. Tot încerc să 
le imprim eu efect, dar nu reuşesc. 

Mi-am tot spus să nu mă mai îngrijorez atât de mult în legătură 
cu asta. Ştiu că trebuie doar să mai treacă un pic de timp până 
când totul va fi cum a fost. Trebuie doar să nu-1 mai compar pe 
Jason cu Ryan şi să-mi amintesc mie însămi de toate lucrurile 
minunate care m-au făcut odinioară să mă îndrăgostesc de Jason. 

— Mă duc la duş, îl anunţ, dând deoparte cearşafurile şi sărind 
din pat. 

Jason stă pe spate acum şi-şi pune braţele sub cap. 

— Dumnezeule, mi-a lipsit funduleţul ăsta. 
Rânjeşte. 

Zâmbesc şi-1 sărut pe buze, apoi îmi iau hainele şi mă îndrept 
spre baie. Mă opresc în drum. 

— Oare eu am împăturit hainele? întreb. 

— Nu, eu am făcut-o, zice el. O casă dezordonată înseamnă o 
minte dezordonată. 

— Ştiu, zic şi mă încrunt, dar ar trebui să ai mintea ordonată 
când eşti cuprins de pasiune? 

— N-aş fi putut să mă concentrez dacă n-aş fi făcut-o. Oricum, 
nu te-ai mai plâns de chestia asta vreodată. 



Are dreptate. N-am făcut-o. De ce naiba o fac tocmai acum? 

Şi ştiu răspunsul la întrebare: îl compar din nou cu Ryan. 

Şi e ridicol, pentru că, la capitolul ăsta, Jason câştigă detaşat. 
Ryan este genul de bărbat care lasă prosoapele pe jos, lasă 
chiuveta plină de vase şi nu strânge cutiile de pizza de pe canapea. 
Un obicei care mă înnebunea, mai ales la început. 

îmi vine să mă iau singură la palme. Pentru numele lui 
Dumnezeu, Zoe? Femeile nu suportă să stea cu tipi ca Ryan - 
bărbaţi care nu observă dezordinea sau nu le pasă, chiar dacă o 
văd. Din punctul ăsta de vedere, Jason este bărbatul perfect. De 
fapt, e mai mult decât perfect. Nu strânge doar după el, strânge şi 
după mine. Ar trebui să fiu în culmea fericirii. 

După ce intru la duş, potrivesc apa mai rece decât de obicei, 
sperând că mă va ajuta să-mi vină mintea la cap. 

Nu ştiu cât de mult stau acolo, dar jeturile de apă rece care -mi 
lovesc pielea devenită ca de găină îmi distrag atenţia în mod 
plăcut, în timp ce încerc să- mi pun gândurile în ordine. 

Haide, Zoe. Eşti sau nu eşti îndrăgostită de Jason? A venit 
momentul să te hotărăşti naibii o dată. 

Iau şamponul şi-mi tom în palmă, apoi îmi frec bine pielea 
capului. După câteva secunde, aproape că nu-mi vine să cred că 
mi-am pus întrebarea asta. 

Bineînţeles, sunt îndrăgostită de Jason. 

Mi-am petrecut mai mult de şapte ani iubindu-1. E normal ca 
transformările din ultimele opt luni să mă fi afectat - dar asta nu 
înseamnă că, de fapt, îl iubesc mai puţin. 

Ceea ce este cu adevărat supărător e că aventura mea cu Ryan 
a avut, la început, doar rolul de mecanism de apărare, o distracţie 
care să mă facă să nu mă mai gândesc la trauma prin care 
trecusem. Cum naiba a devenit un factor perturbator atât de 
puternic, încât să nu pot să nu mă gândesc la aventura noastră, 
chiar şi acum, când şi-a îndeplinit rolul? 

în timp ce clătesc şamponul şi încep să-mi dau cu balsam, îmi 
fac o promisiune: nu o să mă mai gândesc la Ryan. Punct. 

Dacă o să mă concentrez cu adevărat, în curând nu va mai fi 
decât o amintire îndepărtată şi voi avea o căsnicie fericită cu 
Jason, şi o să ne bucurăm împreună pentru tot restul vieţii. Iar 
asta este exact ceea ce mi-am dorit dintotdeauna. Nu-i aşa? 

Pregătirile pentru nunta asta sunt cum nu se poate mai diferite: 
data trecută, nu rămăsese nicio revistă pentru mirese la care să nu 
mă fi abonat cu cel puţin un an şi jumătate înainte. Am vizitat 
toate magazinele cu articole pentru nunţi din partea de nord-vest a 
Angliei - plus unul sau două din restul ţării - numai ca să găsesc 
perechea de pantofi perfectă. Am participat la zeci de târguri 
pentru nunţi, am căutat ore-n şir pe internet ornamente deosebite 
pentru mese şi am probat mai multe diademe decât regina însăşi. 

Perioada scurtă pe care o am acum la dispoziţie restrânge 
cadrul. Dar nu-i doar asta. Ceva s-a schimbat în mine. Nu mă pot 
convinge nici măcar să arunc o privire într-un magazin cu articole 
pentru nunţi. Poate am devenit cinică. Poate că o parte din mine 
este hotărâtă să nu se dea peste cap cu pregătirile, în caz că Jason 
se hotărăşte din nou să nu apară. 

Apropo, nu cred că va face asta. 

De fapt, sunt sigură că n-o va face. Dar însuşi faptul că ar putea 
exista o astfel de posibilitate mă afectează, fără îndoială. Şi, 
probabil, de asta mi-am încălcat promisiunea - că nu le voi 
permite gândurilor legate de Ryan să- mi bântuie iar prin minte. 
Fir-ar! Iar încep! 

Mă îndrept spre unul dintre magazinele mele preferate şi mă uit 
la hainele de pe manechine. Mai am o zi şi jumătate până când mă 
mărit şi încă nu ştiu ce voi purta. Totuşi, nu-mi fac griji. Privind 
situaţia în ansamblu, n-are importanţă. Şi pentru că data trecută 
mi-am cheltuit salariul pe o lună şi jumătate pentru o rochie 
lungă, din mătase, pe care am purtat-o aproximativ o oră şi 
douăzeci de minute, cred că am suficientă experienţă ca să-mi dau 
cu părerea. 

Sunt sigură doar de un lucru, şi anume că, de data asta, n-o să 
aleg o rochie de mireasă tradiţională. Vreau ceva care să reflecte 
atmosfera ceremoniei. Discret. Fără pretenţii. Ceva care să nu pară 
făcut special pentru nuntă. 

Când vorbeam despre asta cu Trudie, seara trecută, am căzut 
de acord că un costum elegant, sofisticat, poate crem, ar fi numai 
bun. Totuşi, uitasem că, odată ce ai văzut cu ochii minţii o haină, 
este imposibil să o găseşti. 



Am cutreierat centrul oraşului ore întregi şi n-am găsit nimic 
potrivit. Iau un umeraş cu o rochie roşie, fără bretele, şi-o 
examinez. Superbă, dar nu este ceea ce caut. 

Cum mai sunt douăzeci şi cinci de minute până la închiderea 
magazinelor, mă hotărăsc să pun capăt chinului şi mă întorc într- 
un magazin unde am intrat şi mai devreme. în loc să-mi cumpăr 
ceea ce voiam, o să iau lucrul cel mai apropiat de ceea ce -mi 
doream. Nu e perfect, dar e bun. Şi mai e şi la reduceri, ceea ce mă 
face să mă simt un pic mai mulţumită. 

în seara dinaintea nunţii, ies cu Trudie să bem ceva într-unui 
dintre barurile de pe Allerton Road - dar, dintr-un motiv sau altul, 
nu am deloc chef de aşa ceva. 

— Eşti bine, iubito? mă întreabă ea îngrijorată, în timp ce eu 
mai iau o înghiţitură din acelaşi pahar de vin roşu cu care mă lupt 
de o oră şi jumătate. 

— Cred că mă ia o răceală, îi spun şi scot un şerveţel de hârtie. 

— E de la vremea asta nenorocită. Toţi par să răcească în 
perioada asta. Parcă cineva ţine cu tot dinadinsul să ne 
amintească tot timpul de ce am plecat din ţara asta. 

După două ore, sunt complet epuizată şi vreau să plec acasă. 
Mă simt prost că am fost o companie deplorabilă, mai ales că 
Trudie a venit de peste Ocean special pentru mine. Dar n-am ce 
face. 

Când ajung acasă la mama, mă bag sub plapumă simţindu-mă 
atât de obosită, încât îmi imaginez că o să dorm buştean 
următoarele opt ore. Dar nu-i deloc aşa. Am un somn agitat, 
întrerupt de vise care mă neliniştesc şi mai mult şi mă urmăresc. 
Mai ales unul dintre ele. 

Se făcea că deja a venit ziua de mâine - ziua nunţii. Ajung la 
starea civilă şi totul pare să meargă conform planului. Părinţii mei 
sunt mândri. Arăt extraordinar. Şi, de data asta, Jason vine şi el. 

Dar cineva ne pune beţe-n roate. Cineva pe nume Ryan. 

Ofiţerul stării civile mă întreabă dacă eu, Zoe Maureen Moore, 
vreau să mă căsătoresc cu Jason Peter Redmond, iar cuvântul „da" 
îmi stă pe limbă. Mă bâlbâi însă atât de tare, de parcă aş încerca 
să ţin un discurs cu gura plină de caramele lipicioase. Nu pot să 
pronunţ cuvântul. 

Dar nu contează. 

Pentru că uşa se deschide brusc şi zboară din balamale. 

Toţi cei din încăpere rămân cu gura căscată. Eu simt că leşin. Şi 
iată-1, stând în uşă, într-un smoching care îl face să semene cu 
James Bond, având un revolver de calibrul 45 în mână. Ryan. 

Fug spre el şi, în timp ce tot ceea ce ne înconjoară dispare, mă 
ia în braţe şi mă sărută atât de pasional şi de apăsat, şi de sexy, 



încât, dacă ar fi o secvenţă dintr-un film, sigur ar fi interzis 
minorilor. 

în cele din urmă, se opreşte din sărutat şi-mi spune: „Vino, 
Aston Martin ne aşteaptă afară". Accelerăm pe străzile din 
Liverpool, apoi plonjăm de pe chei în râul Mersey, care - în mod cu 
totul bizar - este la fel de albastru şi de limpede ca apele mării ce 
înconjoară o insulă tropicală. în aceeaşi clipă, automobilul se 
transformă într-un vehicul amfibie, Ryan desface o sticlă de 
şampanie şi începe să mă facă fericită atât de explicit, încât mă 
îndoiesc că voi mai fi în stare să merg o săptămână după asta. 

Apoi mă trezesc transpirată, tremurând, blestemându-mi 
imaginaţia bolnavă. Şi-mi dau seama că îmi curge nasul. 

Am crezut întotdeauna că una dintre legile nescrise ale naturii 
spune că miresele nu răcesc niciodată. Cu siguranţă, n-am văzut 
până acum o fotografie de nuntă în care vreunul dintre miri să 
aibă nasul atât de roşu şi de iritat, încât să pară că are nevoie de o 
grefă de piele. 

Dar, din câte se pare, se mai întâmplă şi aşa ceva. Se întâmplă. 
De fapt, mi s-a întâmplat mie. 

— Nu e mai bine deloc? mă întreabă Trudie, întinzându-mi 
penultimul şerveţel cu balsam ultra-supercalmant din cutie. 

Deşi îmi suflu nasul cât pot eu de uşor, îl umplu, şi am nevoie 
de încă unul ca să înlătur resturile de pe faţă. 

— Du, zic, îndesând şerveţelul în coşul de gunoi care deja dă pe 
dinafară. Adică nu. Cel puţin, încă nu. 

Desfac următoarea cutie şi-mi apăs un şerveţel pe ochi, ca să-i 
fac să nu mai curgă. 

— Va trebui să-mi refac machiajul, spun. 

îmi admir pielea plină de pete şi nu mă pot abţine să nu mă 
gândesc că ar fi mai uşor să-1 machiez pe Shrek. 

— Poate ar fi bine s-o laşi pe ultimul moment, mă sfătuieşte 
Trudie. Asta e deja a patra încercare - în ritmul ăsta, o să 
rămânem fără fond de ten. 

Mă îndrept spre oglinda care e suficient de mare cât să mă văd 
în ea întreagă, în speranţa de a-mi regăsi încrederea. Dar arăt 
groaznic. De fapt, n-aş putea arăta mai rău nici dacă tocmai aş fi 
participat la un concurs de tăvălit prin ciulini şi l-aş fi câştigat. 

Costumul meu, cel pe care mi-1 închipuisem elegant şi sofisticat, 
nu e niciuna, nici alta. Mi-am petrecut ultimele douăzeci şi patru 
de ore încercând să mă conving, cu un pic de ajutor şi din partea 
lui Trudie, că n-o fi el perfect, dar că măcar e bine. 

Stând acum în faţa oglinzii, îmi sare în ochi tot ce nu e bine. 
Face atâtea cute pe şolduri, încât arată de parcă mi-aş fi petrecut 
ultimele douăzeci şi patru de ore în avion. Materialul oribil de 
lucios mi se întinde pe fund şi îmi scoate în evidenţă mai multă 
celulită decât ai găsi în containerul de deşeuri al unei clinici unde 
se fac liposucţii. 



— O, Doamne, încep să mă plâng şi înşfac un alt şerveţel. 
Trudie oftează. 

— Mai bea un pahar de şampanie, îmi spune. S-ar putea să-ţi 
mai oprească un pic nasul. 

— Nu cred c-ar trebui să beau alcool după pastilele pe care le- 
am luat pentru răceală. 

— Ei, na, astea-s prostii. Cei care le fac scriu mereu lucrurile 
astea ca să-şi păzească fundul. Poate că o să te simţi un pic mai 
ameţită, dar nimic mai mult. 

— Am să te cred pe cuvânt. 

Dau pe gât un pahar. Nu poate să-mi fie mai rău decât mi-e 
acum. 

Brusc, uşa se deschide. 

— Eu sunt, nu vă faceţi probleme! 

Mama n-a crezut niciodată în utilitatea gestului de a bate la 
uşă. 

— Ce ziceţi de rochia mea violet intens? ne întreabă, învârtindu- 

se. 

Şi eu, şi Trudie ne dăm seama pe loc că e o întrebare retorică: 
expresia ei arată că se consideră o a doua Linda Evangelista. Ceea 
ce, trebuie să admit, nu e deloc departe de adevăr - e uimitoare. 

— Mamă, eşti frumoasă, îi spun şi mă întind s-o sărut. 

— Ah, nu te apropia prea tare, iubito. 

Se dă înapoi ca să fie sigură că nu o să-mi curgă nasul pe 
rochia ei. 

— Scuze, bombăn. Dar să ştii că arăţi uimitor, mamă. Culoarea 
asta te prinde de minune. 

— Aşa e, nu? Zâmbeşte. Şi e perfect, pentru că Jason tocmai 
mi-a confirmat că mama lui nu o să poarte ceva asemănător. A 
ales ceva bej, se pare. Nu sunt sigură că i se potriveşte cu tenul, la 
vârsta pe care o are, dar e treaba ei. 

Simt din nou nevoia bruscă de a-mi sufla nasul şi mă întind să 
iau un şerveţel. Mama se încruntă. 

— Fii fără griji, Zoe, spune ea serioasă. 

— în legătură cu ce? 

— Cu nasul, răspunde. Fotograful ăla zicea că ştie cum să le 
regizeze. 

— Vrei să zici cum să le „retuşeze"? o întreb. 

— Asta am zis şi eu, scumpo. Le regizează - aşa cum se face cu 



fotografiile vedetelor. Poate că acum arăţi ca Rudolf, dar până când 
termină el cu tine, o să-i dai clasă lui Scarlett Johannesburg 38 aia, 
îţi promit. 



38 Scarlett Johansson - actriţă americană celebră (n.tr.) 

Mama a plecat mai devreme la primărie, aşa că am rămas cu 
tata şi cu Trudie. Când ne urcăm în taxi, observ cât de diferit mă 
simt de data asta. Nu am emoţii. Nici măcar nu mă simt prea 
încântată. Doar amorţită. 

înainte să începeţi să vă puneţi întrebări, trebuie să vă spun că 
nu m-am răzgândit. Cocktailul cu medicamente şi trei pahare de 
şampanie este atât de puternic, încât ar putea tranchiliza şi un 
mamut lânos. 

— Eşti bine, iubire? întreabă tata, strângându-mă de mână. 

— Sigur, spun, forţându-mă să zâmbesc. Doar un pic... ameţită, 
de fapt. Cred că-i de la pastile. 

Dintr-odată, tata pare incredibil de îngrijorat. 

— Eşti sigură că vrei să faci asta? 

— Ce vrei să zici, tată? îl întreb şocată. 

— Vreau să zic, eşti sigură că faci ceea ce e bine pentru tine? 
Că-1 iubeşti pe Jason? Că voi doi trebuie să fiţi împreună? 

Ezit, aşteptând să-mi dau seama ce vrea să zică. 

— Doamne, tată, eu... sigur că sunt sigură. Sigur. 

— Numai că... 

— Tată, îl întrerup eu. Sunt sigură. 
Mă priveşte în ochi. 

— Bine, iubito, bine. 

Restul drumului decurge în tăcere. Fără vreun chicotit 
nerăbdător. Fără glume cu şoferul. De fapt, atmosfera e atât de 
lipsită de entuziasm, încât atunci când, la un stop, oprim lângă o 
maşină care merge la o înmormântare, nu pot să nu observ că 
pasagerii ei par să se distreze mult mai bine decât noi. 

— Plecaţi în luna de miere? o aud pe Trudie. Tocmai mi-am 
amintit că nu te-am întrebat despre asta. 

— Nu. Jason nu vrea să mergem. Rezervase deja o excursie în 
aprilie, pentru petrecerea burlacilor, înainte de nunta prietenului 
lui Jimmy, şi nu ni le permitem pe amândouă. 

— Oh. 

Trudie se întoarce să se uite pe geam afară. 



Când ajungem la oficiul stării civile de pe Old Hali Street, 
maşina parchează chiar în faţă. Deschid uşa şi dau să cobor. Dar 
nu apuc să pun un picior pe trotuar, că sunt luată pe sus. 

— Stai să vezi ce surpriză am pentru tineeeeeeee! răcneşte 
mama, târându-mă după ea de parcă aş fi un sac de cartofi. 

— P... poftim? mă bâlbâi, ştergându-mi nasul, odată cu al 
şaselea strat de fond de ten de deasupra buzei de sus. 

— Cei de la revista Echo sunt aici, Zoe, Echo! Ai să apari pe 
copertă! 

— Ce? întreb, sperând că n-am auzit bine. Cine i-a chemat? 

— A, nu-ţi bate capul cu asta! strigă mama. Haide, Zoe! Orice 
fată de vârsta ta şi-ar dori să fie interpelată! 

— Vrei să zici „intervievată", mamă. 

— Aşa am zis şi eu. Ce fac şi cei de la revista OK! Eşti de 
departe la fel de drăguţă ca tipele alea fandosite care apar în 
reviste. Uite, de exemplu, tipa din numărul de ieri - şi un pui de 
găină congelat are picioare mai frumoase! 

O reporteră tânără şi agitată se fâţâie în faţa uşii de sticlă, 
muşcându-şi creionul ca o potaie înfometată care ronţăie o bucată 
de friptură. O apuc pe mama de braţ şi încerc s-o opresc. 

— Mamă, izbucnesc, nu vreau să apar în Echo. Zău că nu. 

— Sigur că vrei! strigă ea, dându-şi disperată ochii peste cap. 
Doar te dai în vânt după revistele mondene, Zoe! 

A fost suficient de rău când mama a dat un anunţ la ziar ca să 
„marcheze" aniversarea a douăzeci şi unu de ani, arătând lumii 
întregi o poză de pe vremea în care eram o fetiţă dolofană care-şi 
ridica rochiţa, arătând publicului o fermecătoare pereche de 
chiloţei cu dungi maro şi portocalii. 

— Nunta asta trebuia să fie una intimă, îi spun. Nu vreau să 
citească tot cartierul despre ea în ziare. 

— Nu fi bleagă, mă ceartă ea, evident convinsă că asta e şansa 
vieţii mele. S-au gândit că va ieşi un articol pe cinste - tânăra care 
a fost părăsită în faţa altarului reuşeşte, în sfârşit, să pună mâna 
pe bărbatul ei. 

Mi se strânge inima. 

— Parcă văd titlul, continuă mama veselă, „A DOUA OARĂ-I CU 
NOROC - MIREASA ZOE CADE ÎN PICIOARE". A, sună tare! Ar 
trebui să scot bani din asta! 

— Deci tu i-ai chemat. 



— Hai să te prezint lui Michelle, zice mama, ignorându-mă. E 
jurnalistă. 

— Bună, sunt Mandy. 
Reportera îmi întinde mâna. 

— De fapt, nu sunt încă jurnalistă. Acum îmi fac stagiul. Dar 
mama ta are dreptate. Cei din redacţie cred că povestea ta e 
grozavă. 

— Uite, ştii - îmi pare rău, dar nu vreau să fac asta, îi zic pe un 
ton de scuză. Voiam să fie totul cât mai discret. Nimeni nu ştie 
încă de nuntă. Chiar îmi pare rău. 

— Oh, exclamă descurajată. Ei, nicio problemă. E ziua ta şi te 
înţeleg. 

— Mulţumesc. . . 

— Doar că... Speram că asta va fi marea mea ocazie de afirmare. 
Voiau să publice povestea la pagina trei. Mă gândeam să mă 
folosesc de articol pentru admiterea la Facultatea de Jurnalism. 

Oftez. 

— Nu-ţi face griji. Pufneşte. Nu-i aşa de rău nici dacă lucrezi la 
supermarket. 

Gem. 

— O, Dumnezeule, bine, fie. Dar, te rog, grăbeşte-te. 

După un interviu de două minute şi trei fotografii făcute la 
repezeală - mama reuşind, cumva, să apară în toate - o conduc 
înăuntru, îmi suflu din nou nasul şi încerc să mă adun. 

— Ai grijă să-ţi închizi telefonul, îmi spune tata. 

— A, da. Ai dreptate, îi răspund, simţindu-mă mai rău ca 
oricând. 

Mă pregătesc să-mi scot telefonul din gentuţa de satin, când 
simt că trebuie să o întreb neapărat ceva pe Trudie . 

— Trudie, îi şoptesc, cumva... vreau să spun... 

— Ce-i? 

— I-ai spus lui Ryan că vii la nunta mea? 
Trudie ezită o clipă, apoi dă din cap. 

— Da, scumpo. Sper că nu te superi, nu? 

— Nu, o asigur, simţind că-mi vine inima la loc pentru moment. 

— Voiam doar. . . Deci, ştie că mă mărit? Ştie că mă mărit azi? 
Acum? Aici? 

încuviinţează din nou. 



— Bine. Eram doar curioasă, atâta tot. 

îmi muşc buzele şi arunc o ultimă privire telefonului. Niciun 
apel pierdut. 

Intrăm în holul principal şi suntem întâmpinaţi de o doamnă cu 
părul tapat, care, în ciuda costumului strâmt, bleumarin, îmi 
aminteşte de un personaj din epoca victoriană. 

— Zoe? 
Dau din cap. 

— Sunt una dintre asistentele ofiţerului stării civile. Trebuie să 
intri acolo. îmi arată o încăpere aflată la dreapta. Jason te 
aşteaptă. E foarte nerăbdător. 

Deci, de data asta a venit. 

Ştiu c-ar trebui să mă simt în culmea fericirii, dar nu mă simt 
aşa. Mă simt ciudat. Tensionată. Nenorocitele alea de pastile 
pentru sinusuri mi-au făcut mai mult rău decât bine. 

— Eşti gata, iubire? mă întreabă tata. 

— Mai pregătită de-atât n-o să fiu niciodată. 
Uşile uriaşe se deschid în acelaşi timp. 
Jason se întoarce şi-mi zâmbeşte radios. 

Părinţii lui schimbă priviri pline de fericire, iar mama îşi duce 
batista la ochi, cum face la sfârşitul filmului Sunetul muzicii. 

Plutesc prin încăpere, simţindu-mă de parcă mi-aş fi părăsit 
propriul corp. Când ajung lângă Jason, Trudie şi cu tata rămân în 
urmă. Apoi, ofiţerul stării civile începe să vorbească. Dar nu pot 
să-1 urmăresc, pentru că şampania şi medicamentele îmi joacă 
feste şi nu pot auzi decât trei cuvinţele: Ryan, unde eşti? 

Mă întorc şi mă uit la uşă, repetând cuvintele astea încet, fără 
zgomot, în timp ce simt cum mi se umplu ochii de lacrimi. 

Ryan. Unde eşti? 

Apoi, ca trezită dintr-un vis, îl aud pe ofiţerul stării civile 
spunându-mi pe nume, implorându-mă să răspund. Dar, înainte 
să apuc, un alt gând îmi dă năvală în minte, ca un salvator care 
nu se va lăsa abătut din drum. E ceva ce-am ştiut tot timpul, 
undeva acolo, în sinea mea. 

îl vreau pe Ryan. 

Am nevoie de Ryan. 

Doamne Dumnezeule, sunt îndrăgostită de Ryan! 

— Zoe? Jason mă apucă de braţ. Ce-i cu tine? 

Mă întorc din nou spre uşă, dorindu-mi din tot sufletul să se 



deschidă. 

Dar asta nu se întâmplă. Şi trebuie să accept un adevăr atât de 
incredibil de dezamăgitor, încât mă şochează până-n adâncul 
sufletului: Ryan nu mă va salva. 

— Rahat, mă aud spunând. Rahat, rahat şi iar rahat. 

— Zoe, mă sperii, îmi zice Jason. E totul în regulă? 

îmi dau seama - exact în momentul în care simt nevoia 
copleşitoare de a-mi sufla nasul din nou - că trebuie să-i explic 
ceea ce tocmai am înţeles şi eu. 

— Du, Jason. 

Nasul ăsta face numai ce vrea el. 

— Poftim? întreabă el. 

— Nu, repet. Nu e totul în regulă. 

Face ochii mari şi toată lumea îşi ţine răsuflarea. 

Mă întorc din nou spre uşă, continuând să sper. Şi, în 
continuare, se încăpăţânează să rămână închisă. 

Dacă n-o să mă salveze nimeni - dacă Ryan n-o să mă salveze -, 
va trebui să mă salvez singură. 

— Trudie, îmi mai dai un şerveţel? întreb şi întind mâna. 
Toată lumea oftează uşurată în timp ce Trudie îmi întinde unul. 

— Dumnezeule, murmură Jason, o clipă am crezut că te 
pregăteşti să spui că nu vrei să mergi până la capăt cu asta, nu că 
trebuie să-ţi sufli nasul. 

Toată lumea izbucneşte în râs. Ofiţerul stării civile, Trudie, 
mama, părinţii lui Jason... 

— Jason, zic eu, exact asta voiam să spun. Nu vreau să continui 
cu asta. îmi pare rău, dar chiar nu vreau. 

Mama bate cu atâta putere în uşa toaletei stării civile, încât 
sunt convinsă că o să facă o gaură cu pumnul. 

— Zoe! zbiară ea. Zoe! Ieşi afară în clipa asta! Sunt mama ta şi - 
şi-ai să faci cum îţi zic eu! 

Rup încă o bucată de hârtie igienică şi-mi suflu nasul. E o 
hârtie ieftină, gofrată, atât de diferită de şerveţelele mele cu balsam 
ultra-super-calmant, încât atunci când mă şterg la nas, o simt de 
parc-ar fi făcută din fibră de sticlă. 

— Zoe! urlă mama, ridicând vocea care seamănă acum cu 
mieunatul unei pisici vagaboande puse pe harţă. E ridicol, 
domnişoară. Ştim că eşti înăuntru. 

Apoi aud vocea lui Trudie. 

— Doamnă Moore, spune ea pe un ton blând, nu vreţi să vă 
duceţi să beţi o ceaşcă de ceai şi să mă lăsaţi şi pe mine să încerc? 

— Nu te supăra, Trudie, zice mama oftând, Zoe e fiica mea. Şi în 
clipa asta are nevoie de mama ei. Deci, te rog... 

— Lasă-ne numai un minut, nu vrei, mamă? o întrerup eu prin 
uşă. 

— Zoe! protestează ea. Niciun lasă-ne un minut! Ieşi în clipa asta 
şi întoarce-te acolo. Am rezervat doar un interval de douăzeci şi 
cinci de minute, iar asta înseamnă că mai ai exact două minute şi 
jumătate să te aduni. Următoarea nuntă aşteaptă afară. Acum 
adună-te, fetiţo, şi haide! 

Trag adânc aer în piept, apoi mă ridic şi deschid uşa. 

— Mamă... 

Mă apucă de braţ şi încearcă să mă tragă spre ieşire, dar mă ţin 
de clanţa uşii de la toaletă ca un ţânc neascultător, care nu vrea 
să se ducă la culcare. 

— Ce faci? ţipă ea, dându-mi drumul, dar fără să mă lase în 
pace. Hai odată! Trebuie să te grăbeşti! 

Nu mă clintesc şi-i ţin piept. 

— Te rog, mamă, dă-mi voie să-ţi spun ceva. 

— Dar... 

— Şşşt! Pun autoritară degetul în dreptul gurii. Şşşt! Să nu spui 



o vorbă până nu termin. 

— Zoe, eu... 

— Şşşt! repet, ducând din nou degetul la gură. 

Nu cred că i-am mai zis mamei să tacă până acum. în ciuda 
împrejurărilor, micuţa obraznică din mine se bucură. 

Mama îşi strânge buzele. Apoi, cu părere de rău, dă din cap în 
semn că e pregătită să mă asculte. 

— Primul lucru pe care vreau să ţi-1 spun, mamă, este că-mi 
pare foarte rău pentru situaţiile jenante prin care ai trecut din 
cauza mea. Nicio mamă de fată n-ar trebui să treacă prin două 
nunţi, fără ca fata să i se mărite în niciuna dintre ele. 

— Păi, depinde doar de tine să schimbi asta. . . 

— Mamă! 

Ridic iar degetul în dreptul buzelor. O văd cum închide gura, 
dar o face cu asemenea efort, încât parcă m-aş uita cum încearcă 
să închidă portbagajul plin-ochi al unui Mini Cooper. 

— Dar trebuie să fac ceea ce cred eu că e bine, continui. Şi 
adevărul e că Jason nu e alesul meu. 

— Aşa înţelegi tu să te răzbuni pe el? mă întreabă sec. Pentru că 
te-a lăsat baltă prima dată? 

— Nu, mamă. Deloc. Am fost extrem de supărată pentru ceea ce 
mi-a făcut Jason. De fapt, am fost distrusă. Dar l-am iertat - l-am 
iertat în asemenea măsură încât am fost dispusă să încerc din 
nou. Sau măcar am crezut că sunt. 

— Şi de ce te-ai răzgândit aşa de brusc? 
Este exasperată. 

Oftez. 

— Jason este... adorabil. De fapt, sunt sigură că va fi un soţ 
minunat pentru altcineva. Dar e simplu, mamă: nu-1 mai iubesc. 

— Ba îl iubeşti, pledează ea. Zoe, l-ai iubit şapte ani de zile! 

— Tocmai, mamă. Nu-1 mai iubesc. Atâta timp am crezut că vom 
fi împreună pentru totdeauna. Dar, uneori, lucrurile nu merg chiar 
aşa. L-am iubit la un moment dat, dar m-am schimbat. Poate că 
ne-am schimbat amândoi. Şi, deşi te iubesc din toată inima, 
mamă, de data asta va trebui să mă laşi să fac ce cred eu că e bine 
şi să ai încredere în mine. 

Mamei îi tremură buzele şi o văd că îşi scoate batista. 

— Am încredere în tine, şopteşte, suflându-şi nasul. 

— Da, dar uneori mă tratezi de parcă aş fi tot un copil, mamă. O 



iau în braţe. Şi nu sunt. Am douăzeci şi opt de ani. Am crescut. 

— Fac asta numai pentru că te iubesc, 
îşi trage nasul. 

— Ştiu, mamă, îi spun, strângând-o la piept. 

Mama dă din cap cu atâta convingere, încât meşa pe care şi-a 
prins-o în coafură ameninţă să se desprindă. 

— Ai dreptate, Zoe. Sigur că ai dreptate. Şi trebuie să 
recunosc... tatăl tău a avut dreptate mereu. 

— Ce vrei să zici? 

— Cred că a ştiut dintotdeauna că eşti pe picioarele tale. Mi-a 
venit să-1 strâng de gât când a spus că, după părerea lui, îţi va face 
bine să pleci în America. Nu puteam să înţeleg. L-am acuzat că nu- 
i pasă de tine aşa cum îmi pasă mie. Dar ştiu, de fapt, că nu e aşa. 
Şi probabil că ţi-a făcut bine. 

Oftează. 

— O, mamă. 

O îmbrăţişez din nou. 

Mă strânge şi ea în braţe, apoi se desprinde de mine. 

— Sunt atât de mândră de tine, Zoe. Probabil, nu ţi-o spun cât 
de des ar trebui, dar să ştii că sunt. Când am rămas însărcinată 
cu tine, la şaisprezece ani, o mulţime de oameni au strâmbat din 
nas. Spuneau că relaţia dintre mine şi tatăl tău n-o să meargă - şi 
că tu ai să ajungi rău, pentru că aveai o mamă adolescentă. Dar 
eşti deşteaptă, eşti frumoasă, eşti tot ce mi-am dorit să fie fiica 
mea. Sunt tare norocoasă că te am. 

Nu mai am cuvinte. Am ştiut mereu cât de mult mă iubeşte 
mama, dar n-am auzit-o niciodată zicând aşa ceva. Zâmbesc, exact 
când ea se zăreşte în oglindă şi plescăie dezaprobator. 

— Porcăria asta de meşă, se enervează, smulgându-şi-o din păr 
şi aruncând-o în coşul de gunoi. 

Se duce până la uşă şi e pe punctul de a o deschide, dar ezită. 

— încă un lucru, Zoe. 

— Da, mamă? 

— E cineva la mijloc? De-asta faci ceea ce faci? 

îi arunc o privire lui Trudie. Dar nu ştiu de ce tocmai ea ar 
trebui să cunoască răspunsul. 

Mai este cineva implicat? Să vedem... 
Sunt îndrăgostită de altcineva? 
Da. 



Dar el e îndrăgostit de mine? 

Revăd tabloul: eu, stând în faţa ofiţerului stării civile, 
întorcându-mă nerăbdătoare să mă uit spre uşă. Care s-a 
încăpăţânat să rămână închisă. 

— Nu, mamă, recunosc eu, punându-mi-se un nod în gât. Nu e 
nimeni la mijloc. 

După ce mama iese din toaletă, Trudie mă apucă de mână. 

— Haide, trebuie să plecăm de -aici. 
Trag cu putere aer în piept. 

— Ai al naibii de mare dreptate! 

Trudie o ia înainte şi ne îndreptăm spre ieşire. Mai avem câţiva 
metri până la uşă, când îl văd pe Jason. Pare furios. 

— îmi pare rău, îi spun şi simt că inima îmi bate mai repede, 
îmi pare tare, tare rău. 

— Presupun că ai crezut că o merit, nu? întreabă el, şi are 
pumnii încleştaţi. 

— Nu, îi spun cu sinceritate. Nu cred asta. Niciunul dintre noi 
n-a meritat-o. 

Pufneşte. 

— Nu ştiu ce să-ţi spun, Jason, decât că n-am vrut să te rănesc. 
Aşa cum ştiu că nici tu n-ai vrut să mă răneşti pe mine. Aşa că-mi 
pare rău, repet. îmi pare tare, tare rău. 

Nu ştiu ce altceva aş mai putea spune. Dar e clar că nu asta 
voia Jason să audă. Mă-ntorc, extrem de tristă, şi mă-ndrept către 
uşă. 

— Zoe, strigă el. 

Mă răsucesc pe călcâie şi ne privim în ochi. 
Trage aer în piept şi se încruntă. 

— Noroc. 

Ies împreună cu Trudie în Old Hali Street, şi tremurăm 
amândouă, deşi nu simţim frigul. Zărim un taxi, iar ea începe să 
fluture din mâini de parcă ar încerca să oprească un avion. 

în timp ce ne urcăm în spate, mă întreabă: 

— Ia spune, scumpo, unde vrei să mergem? 

— N-am nici cea mai vagă idee. 

— Du-ne la un bar, îi spune taximetristului. 
E o decizie capitală. 

— Dragă, sunt vreo nouă sute de baruri în oraşul ăsta, îi 
răspunde el rânjind. Poate încerci să fii un pic mai precisă. 

— Oriunde vrei. Un loc drăguţ. Te las pe tine să alegi. 

Peste cinci minute, ajungem la Flota baltică, un bar numai bun, 
confortabil şi intim, cu butoaie de bere şi focuri aprinse în 
şemineuri, care-ţi pârlesc practic sprâncenele. După ce intrăm, mă 
duc să ocup nişte locuri într-un colţ, în timp ce Trudie se 
îndreaptă către bar. 

Privesc pierdută flăcările până când se întoarce cu două pahare 
uriaşe de whisky. 

— Dă ăsta pe gât, îmi spune. 

Nu prea obişnuiesc să beau whisky. în timp ce sorb din pahar, 
nu mă pot abţine să nu mă gândesc că are gust de lichid de spălat 
parbrizul. Dar căldura lui mi se răspândeşte prin corp şi nu pot 
spune că nu-mi face bine. 

— Ce zi ai mai avut şi tu, îmi spune Trudie. 

— Mi-am făcut-o cu mâna mea. 

— Am impresia că ai fost un pic luată pe sus cu nunta asta. Am 
dreptate? 

— Poate, admit eu. Dar ştii care-i cel mai jalnic lucru din toată 
întâmplarea asta? 

— Care? 

— Cred că sunt îndrăgostită de Ryan. Nu, îmi retrag cuvintele. 
Ştiu că sunt îndrăgostită de el. 

— Nu zău, îmi răspunde ironică. Şi de ce-ar fi asta ceva jalnic? 
E posibil să te iubească şi el. 



— Nu cred. 
Se încruntă. 

— Ei, pentru numele lui Dumnezeu, dacă toată întâmplarea 
asta te -a învăţat ceva, este să-ţi urmezi intuiţia şi să nu taci din 
gură. 

— Hmm. 

— Aşa că sună-1 şi spune-i-o. 

Mă uit la pahar, apoi din nou la ea. Numai gândul ăsta mă face 
să mă simt din nou rău. Dar mai iau o înghiţitură. Una mare de 
data asta. 

— Ai dreptate, îi spun, în timp ce simt adrenalina pulsându-mi 
prin vene. Ai absolută dreptate. 

Dintr-odată, am sentimentul copleşitor că ăsta va fi cel mai 
important telefon pe care îl voi da în viaţa mea. îi voi spune lui 
Ryan că-1 iubesc şi la naiba cu consecinţele. Hotărâtă, bag mâna 
în geantă - şi-mi dau imediat seama că telefonul nu-i acolo. 

— Ah, fir-ar. Mi-am lăsat mobilul în toaleta de la starea civilă. 
Probabil este pe automatul de tampoane. 

— Uite, ia-1 pe-al meu, se oferă Trudie, scotocind în geantă. 
Când scoate telefonul, acesta vibrează. 

— Dumnezeule, am vreo zece apeluri pierdute, exclamă ea, 
răspunzând imediat. Alo? 

Disting o voce înfundată şi Trudie îmi face semn că o să iasă 
afară, ca să audă mai bine. Mă uit, uşor intrigată, cum stă în faţa 
intrării vreo zece minute bune, gesticulând ca un antrenor de 
fotbal ieşit din minţi. 

Când se trânteşte pe scaunul de lângă mine, pare ciudat de 
agitată. 

— E totul în regulă? o întreb . 

— Poftim? 

— Te-am întrebat dacă e totul în regulă, îi repet. Parcă te porţi 
un pic ciudat după telefonul ăla. 

— Eu? Nu, sunt bine, spune ea, vorbind aproape prea repede. 
Ăăă, îi explicam cuiva drumul. 

— Spre ce? 

îşi drege glasul şi se foieşte iar pe scaun. 

— Ăă, spre un magazin de haine. De la mine din oraş. Ştii ce, 
mă duc să-mi iau nişte chipsuri - vrei şi tu? 

— Nu. Poţi să-mi împrumuţi telefonul? o întreb disperată. 



Ştiu că, dacă Trudie nu mi-1 dă mai repede, risc să fac pasul 
înapoi cât ai zice „cea mai mare laşă din lume". 

— Dă-mi câteva secunde! 

Se repede spre bar, iar eu rămân din nou cu privirea aţintită 
asupra flăcărilor, căldura lor făcându-mi ochii să mă usture. îmi 
trag scaunul mai într-o parte şi o simt din nou pe Trudie lângă 
mine. 

— Bine, atunci, ia-mi şi mie nişte arahide pră... 
Nu e Trudie. 

E ultima persoană pe care m-aş fi aşteptat s-o văd în barul Flota 
baltică din Liverpool, tocmai când mă hotărâsem ce gustare vreau. 
Nu poartă smoching. 

Nu se vede niciun revolver de calibrul 45 prin jur. 

Dar pot spune categoric că aş vrea ca persoana asta să fie aici, 
lângă mine, mai mult decât oricine altcineva din lume. Şi nu 
vorbesc despre James Bond. 

Ryan se aşază pe scaunul de lângă mine şi simt că pulsul mi-o 
ia razna. 

— Am întârziat, spune el. 

— Nu-mi vine să cred că eşti aici. 

îi caut privirea, dorindu-mi cu disperare să le descifrez expresia. 

— Avionul meu a avut întârziere. Ar fi trebuit să ajung cu destul 
timp înainte. 

— Destul timp înainte de ce? 

Aproape că nu-mi vine să cred că discuţia asta are loc. 

— înainte de nunta ta, răspunde el în şoaptă, luându-mă de 
mână. 

— Dar n-ai fost invitat, mă trezesc spunând. 
Zâmbeşte. 

— Ştiu. Aveam de gând să fac ceva foarte... ei bine, nepoliticos. 

— Da? 

— Aveam de gând să te opresc. 

Mă aud oftând - scurt, sonor, un oftat de tipul „nu-pot-să-cred- 
ce-se-întâmplă" - atât de tare, încât tipul de la masa alăturată pare 
îngrijorat pe moment că aş putea să fiu cumva luată ostatică. 

— Planul era să ajung de dimineaţă acasă la mama ta, să-ţi 
spun, în cele din urmă, ce simt pentru tine şi să te implor să fii a 
mea. 

— Şi când ai făcut planul ăsta, mai exact? 
Se uită la ceas. 

— Cu vreo douăzeci şi trei de ore în urmă. Dar m-am tot 
întrebat cum să te aduc înapoi din ziua în care ai plecat. 

— Numai că n-ai ajuns la timp. 

— Nu, recunoaşte el. Nu sunt cine ştie ce erou, nu-i aşa? 
Zâmbesc şi reuşesc, în sfârşit, să mă uit în ochii lui. Reflectând 

sclipirile flăcărilor, sunt mai fascinanţi ca niciodată. Doar faptul că 
mă uit în ei mă face să simt că mă topesc de fericire. 

— De fapt, nu te-ai descurcat prea rău. Adică ai venit, totuşi. 
Ce-i drept, nu prea te-ai sincronizat cu evenimentele, dar nimeni 
nu-i perfect. Şi, din fericire pentru tine, ai avut noroc. 



— Cum aşa? 

— N-am mers până la capăt. 

— Am auzit. Zâmbeşte. Şi când ai făcut planul ăsta, mai exact? 
Mă uit la ceas. 

— A, acum vreo oră. Dar m-am tot întrebat cum să te recâştig 
de când am plecat. 

Cu ochii deja umezi, mă abţin să-mi suflu nasul, hotărâtă să nu 
las răceala să- mi strice momentul. 

— De ce ai plecat? mă întreabă el. 
închid ochii şi trag adânc aer în piept. 

— Credeam că simt pentru Jason ceva ce acum ştiu că nu 
simţeam, de fapt. 

Dă din cap, aprobator. 

— Dar n-a fost numai asta, recunosc eu. Te-am auzit la 
petrecere vorbind cu Felicity, când îi spuneai că noi doi nu avem 
decât o aventură. Apoi te-am văzut cu Barbara King, care părea că 
va fi următoarea ta cucerire. 

îşi ridică o sprânceană. 

— Am mai crezut şi... că n-o s-o pot înlocui niciodată pe Amy. 
Cred că am făcut multe presupuneri, Ryan. 

îmi şterg nasul cu un şerveţel cât de delicat pot. 

— Pot să-ţi spun ceva, Zoe? mă întreabă el, strângându-mă de 
mână. Eram o epavă înainte să te întâlnesc pe tine. Eram egoist şi 
necivilizat. Nu mă bucuram de copiii mei şi mă îndreptam direct 
spre autodistrugere. Nu credeam că viaţa îmi va mai oferi ceva. 
Apoi ai venit tu. Şi ai schimbat totul. 

— Eu? îl întreb. 

— Sigur că tu. Tu m-ai salvat. Tu mi-ai salvat copiii. Tu m-ai 
învăţat să râd din nou. Tu m-ai făcut să mă bucur că mă trezesc în 
fiecare dimineaţă. Tu mi-ai redat viaţa, Zoe. 

înghit cu greu. 

— Şi să-ţi mai spun ceva. 

— Ce? 

— Te iubesc pentru asta. Şi, lucru ciudat, nu te iubesc doar 
pentru asta. Te iubesc pentru cum ai alunecat şi ai căzut pe ringul 
de dans, la cina aia festivă. Te iubesc pentru cum ai aruncat 
spaghetele pe podeaua din bucătărie. Te iubesc pentru că te-ai 
costumat ca Păsăroiul, când toţi ceilalţi încercau să fie sexy. 
întinde mâna şi-mi dă părul după ureche, cu un gest tandru, apoi 



îmi studiază chipul. Nimeni n-a fost mai sexy decât tine. 

— în costumul de Păsăroi? îl întreb eu cu îndoială. 

— E clar că mă simt atras de pene. 

— Dar cum rămâne cu ceea ce i-ai spus lui Felicity? întreb. Şi 
cu Barbara King? Păreai - păreai să fii foarte... nu ştiu, intim cu ea 
la petrecere. 

Se încruntă. 

— Zoe, dacă-i spuneam lui Felicity că sunt îndrăgostit 
nebuneşte de tine, ar fi fost cea mai mare greşeală, îmi explică el. 
Este bolnăvicios de geloasă. N-am vrut să mai pun şi eu paie pe 
foc, de dragul ei, dar mai mult decât orice voiam să te apăr pe tine. 
Am crezut sincer că cel mai bun mod de a rezolva situaţia era să 
mă prefac că relaţia noastră nu înseamnă nimic. îmi pare rău că a 
ieşit aşa. 

Dintr-odată, mă simt prost. 

— Nu, spun, clătinând din cap. Ai perfectă dreptate. Acum... 
acum înţeleg. 

— Cât despre Barbara, continuă el, era aşa de beată că s-ar fi 
dat şi la o bucată de lemn. O parte din mine nu voia să o supere 
făcând prea mare caz de asta - mai ales că abia ne împrietenisem, 
în momentul în care a încercat să mă sărute, am condus -o înapoi 
la soţul ei şi - cât de diplomat am putut - i-am sugerat s-o ducă 
acasă. Probabil ai ieşit din cameră prea repede ca să vezi asta. 

încuviinţez dând din cap. 

— Adevărul e că n-am dorit-o niciodată pe Barbara, îmi spune 
el. N-am dorit pe nimeni altcineva de când te-am întâlnit pe tine. 

— Serios? îl întreb. 
Oftează. 

— Mai e ceva. 

— Ce? 

— Mi-am iubit soţia, Zoe, am iubit-o cu adevărat. Dar ea nu mai 
e printre noi. Şi mi-a luat ani întregi să-mi dau seama că nu e 
nimic rău dacă merg mai departe. Că nu încalc nicio regulă dacă 
iubesc acum pe altcineva. 

îmi muşc buzele. 

— Şi încă un lucru, adaugă el. Nu mă pot abţine să nu iubesc 
pe altcineva. Nu pot să nu te iubesc pe tine. 

— Ryan, îmi pare tare rău că am plecat, izbucnesc eu. Nu ştiam 
ce fac, de fapt... 



— Şşşş, îmi spune încet, trăgându-mă spre el. 

Lacrimile mi se revarsă pe obraji, dar, înainte să apuc să mă mir 
de unde vin, deja ne îmbrăţişăm atât de strâns, încât mi se pare că 
n-o să ne mai despărţim niciodată. 

Apoi, îl simt cum slăbeşte strânsoarea. Când gura lui o găseşte 
pe a mea, mă cuprinde un val de emoţie. Sărutul lui e atât de 
blând, atât de frumos, atât de minunat, încât n-aş vrea să se mai 
termine. Mai ales că, pentru prima oară pe ziua de azi, nasul a 
încetat să-mi mai curgă. 

— N-aveau arahide prăjite, anunţă Trudie. Aşa că ţi-am luat 
nişte chipsuri. Dar acum cred că nu mai ai nevoie de ele. 

Ne desprindem unul de altul şi izbucnim în râs. 

— Te superi dacă nu le mâncăm? întreabă el. 

— Sigur că nu. Trudie zâmbeşte larg. Nu vă bateţi capul cu 
mine. 

Ryan mă ia de mână. 

— Haide, ne aşteaptă taxiul afară. 

— Nu un Aston Martin? îl întreb. 

— Nu chiar. 
Se încruntă. 

— E un Ford Mondeo. Banchetele miros a vomă, iar 
taximetristul a râgâit tot drumul. Nu eşti dezamăgită, nu? 

îi zâmbesc. 

— Nu, e absolut perfect. 




